
CHRISTIAN JACQ s-a născut la Paris, în 1947. Doctor în 
studii de arheologie şi egiptologie la Sorbona, el este autorul a 
peste douăzeci de eseuri şi a numeroase romane. 

Din creaţia sa literară se remarcă romanele Champollion 
I'Egyptien, din 1987, care l-a făcut celebru, La Reine Soleil, 
1988, L 'Affaire Toutankamon, 1992, ca şi seriile Le Juge 
d'Egypte (3 volume), 1993-1994, Ramses (5 volume), 
1995-1997, La Pierre de lumiere (4 volume), 2000. 

Cariera sa de egiptolog se întrepătrunde cu cea de romancier, 
cele două domenii dialogînd în eseurile şi romanele sale. „Fiind 
pasionat de muzică, consider că romanele mele sînt opere, iar 
eseurile, sonate“, declară autorul într-un interviu. | 

Regele este precum o flacără în vînt 
Ce străbate hotarul dintre pămînt şi cer 
Inălțindu-se într-un suflu de foc. 

Stăpînul micii caravane se felicită pentru că alesese calea 
cea mai primejdioasă, ieșind de pe drumul controlat de gărzile 
deşertului. Bineînţeles că se temea de tilharii nisipurilor, acei 
hoţi care rătăceau prin toată Syro-Palestina, pîndindu-și vic- 
timele, dar cunoașterea locului îi îngăduia să se ferească din 
calea lor. Protecţia forțelor de ordine nefiind pe degeaba, ar fi 
trebuit să le cedeze și lor o parte din încărcătură, verificată cu 
multă băgare de seamă ca să nu conțină arme. Pe scurt, o 
grămadă de neplăceri și o scădere importantă a cîștigului său. 

Caravana se îndrepta spre principalul oraș din regiune, 
Sichem, reședința neînduplecatului general Nesmontu, coman- 
dantul armatei egiptene, hotărât să lupte aprig împotriva micilor 
grupuri violente, cu neputinţă de prins, ce semănau spaima în tot 
ţinutul. Dar oare acestea chiar deveniseră cu adevărat o ame- 
nințare sau la mijloc era doar o născocire de-a lui Nesmontu, 
menită să îndreptățească prezența soldaților egipteni? Sichemul 
încercase să se răscoale, dar răzmerița izbucnită fusese înăbușită 
cu sălbăticie, iar căpeteniile ei — osîndite. 

În mai puţin de trei ore, caravana avea să intre în tîrg şi 
tocmelile să înceapă. Cel mai mult îi plăcea negustorului să 
fixeze un preţ neînchipuit de ridicat, să vadă faţa cumpărăto- 
rului înroşindu-se de furie neputincioasă și să-i rabde ocările, 
apoi să înfiripe o discuţie aprinsă și îndelungată, pentru ca, în 
cele din urmă, să cadă la o învoială care-i bucura pe amîndoi. 

Deodată, în faţa lui, cam la treizeci de pași, se iviră un 
bărbat și un copil. 

Fără să primească nici o poruncă, măgarii se opriră. Slobo- 
zind un răget puternic, unul dintre ei stîrni neliniștea printre 
semenii săi. 

— Ușurel, frumoşilor, uşurel! 

Avînd capul acoperit cu un turban, bărbatul era înalt, 
bărbos şi purta o tunică din lină, care îi cădea pînă la călcîie. 

Apropiindu-se de el, stăpînul caravanei îi zări fața suptă pe 
care o însufleţeau ochii roşii, adînc înfundaţi în orbite. 

— Cine ești? 

— Prevestitorul. 

— Aha... Chiar exiști? 

Cel întrebat se mulțumi să zîmbească. 

— Băiatul ăsta e fiul tău? 

— Ucenicul meu. Treisprezece-Ani a înțeles că Zeul îmi 
vorbește. Și fiecare va trebui, de-acum înainte, să mi se supună. 

— Nici o grijă! Eu respect toți zeii. 

— Nu-ţi cer respect, ci ascultare deplină. 

— Uite ce e, mi-ar plăcea să mai trăncănim, dar mă grăbesc 
să ajung la Sichem. Ziua de tîrg e sfîntă pentru mine. 

— Marfa ta mă interesează. 

— Nu-mi pari prea bogat! 

— Credincioşii mei au nevoie de merinde. Așa că ne vei 
dărui toate mărfurile tale. 

— Urăsc soiul ăsta de glume! Feriţi la o parte din calea mea 
şi tu, și copilul. 

— Trebuie să mi te supui, ai și uitat? 

Negustorul simți cum îl cuprinde mînia. 

— N-am vreme de pierdut, voinicule! Noi sîntem zece, 
voi — unul și jumătate. Dar dacă vrei cîteva lovituri de baston 
ca să-ți recapeți judecata, nu ne vom dovedi zgârciţi. 

— Îți spun pentru ultima oară: sau te învoieşti, sau veți 
fi omoriți. 

Mai-marele caravanei se întoarse spre însoțitorii săi. 

Haideţi, băieți, să-l învăţăm minte! 

Și atunci, pe neaşteptate, Prevestitorul se preschimbă într-o 
pasăre de pradă. Nasul deveni un clonț care se înfipse în ochiul 
stîng al victimei, iar mîinile — gheare ce îi sfişiară inima. 

La rîndul său, Treisprezece-Ani, înarmat cu un pumnal cu 
două tăișuri, lovi cu iuțeala şi precizia unei vipere cu corn. Pro- 
fitînd de groaza ce-i încremenise pe conducătorii de măgari, 
băiatul le tăie tendoanele și le împlîntă pumnalul în șale și în 
spate. 

Curînd, nu se mai auziră decît vaietele și gemetele muri- 
bunzilor şi ale răniților grav. 

Mîndru de el, Treisprezece-Ani se înfățişă înaintea stă- 
pînului său. 

— Minunată ispravă, fiule! Tocmai ţi-ai arătat iscusinţa. 

Închis după ce atacase un soldat egiptean, luat la întrebări, 
apoi eliberat, tînărul cananean visa răzvrătiri și masacre. Con- 
vins că Prevestitorul i-ar fi putut oferi cea mai bună îndrumare 
cu putință, băiatul nu înceta să-și laude peste tot meritele. 
Într-un tîrziu, fu găsit de unul dintre oamenii de încredere ai 
Prevestitorului și condus într-una dintre taberele ascunse ale 
acestuia. Aici, pe Treisprezece-Ani îl aşteptau două desco- 
periri fabuloase: pe de-o parte, învățătura Prevestitorului, care 
predica nimicirea Egiptului şi repeta fără încetare, pînă la 
extaz, aceleași vorbe dușmănoase, pe de altă parte, un antrena- 
ment soldățesc sever, de pe urma căruia tînărul trăgea azi 
primele foloase. 

— Stăpîne, cer o răsplată. 

— Spune, Treisprezece-Ani. 

— Neisprăviţii ăștia sînt nişte gîngănii prăpădite, care nu sînt 
în stare să-ți recunoască măreția. Îngăduie-mi să termin cu ei. 

Prevestitorul nu avu nimic împotrivă, aşa că băiatul, nesim- 
titor la rugămințţi, își duse treaba la capăt cu multă cruzime. 

Și, în felul acesta, deveni un adevărat războinic în slujba 
cauzei. Cu fruntea sus, el luă apoi conducerea șirului de mă- 
gari, călăuzindu-l spre tabăra credincioșilor Prevestitorului. 


Roşcovan, dibaci mînuitor al unui cuţit de silex cu ajutorul 
căruia îşi omora victimele pe la spate, Shab Strîmbu” se 

număra printre cei mai vechi adepți. Întâlnirea cu Prevestitorul 
îi răsturnase din temelii viața de tîlhar de rînd. Capabil să 
stăpînească demonii deşertului și să ia înfățișarea unui șoim, 
înzestrat cu puteri neomenești, stăpînul său răspîndea o 
învățătură care avea să schimbe lumea. 

Ucigaş înrăit, convins că violența e necesară pentru ca noua 
credinţă să cucerească întreaga lume, Shab Strîimbu” cădea tot 
mai des sub înrîurirea cuvintelor Prevestitorului, cufundîndu-se 
într-un soi de venerație care îi întuneca judecata. 

— Caravană în zare, îl înştiință un pîndar. 

— Cîţi oameni? 

— Numai doi: Treisprezece-Ani și marele comandant. 

Shab îl înșfăcă de gât pe pîndar. 

— Obişnuiește-te să fii cuviincios, vierme! Să-l numești pe 
Prevestitor „stăpîn“ ori „învățător“, doar așa. Ai priceput? 
Altminteri, ai să-mi simți cuțitul pe pielea ta. 

Cananeanului nu avea să-i mai fie de trebuință o a doua 
lecţie. 

Shab se repezi să întîmpine caravana. 

— Noul nostru ucenic s-a purtat cu vrednicie, recunoscu 
Prevestitorul. 

— l-am omorît pe toţi! strigă băiatul, îmbujorat de plăcere. 

— Felicitări, Treisprezece-Ani! Dacă stăpînul încuviin- 
țează, tu vei cerceta prada și o vei împărți. 

Tînărul nu se lăsă rugat. Nici un luptător al adevăratei 
credinţe n-ar fi îndrăznit să rîdă de tinerețea sau de statura sa 
măruntă. Datorită ţinerii sale de minte, știa pe de rost vorbele 
stăpînului. Iar azi, zdrobise un număr însemnat de dușmani 
fără să şovăie! E adevărat că nu se luptase cu soldaţii egipteni, 
dar Treisprezece-Ani dobîndise o experienţă care îl va ajuta să 
se măsoare și cu aceştia. 

— Ne-ar prinde bine mai mulți ca el, băgă de seamă Strimbu”. 

— Nu te teme! îl sfătui Prevestitorul. O groază de oameni 
vor trece de partea noastră. 

Cei doi bărbați se retraseră într-un cort. 

— Complicii noştri din Memphis au ajuns teferi și nevătă- 
maţi în Canaan, spuse Shab, în afara celor rămaşi pe loc sub 
supravegherea Libanezului. 

— Vreo ştire din partea lui? 

— Ultima era liniștitoare. Nici una dintre iscoadele sale n-a 
fost arestată şi nici măcar bănuită. Palatul regal tremură. În 
ciuda măsurilor de siguranță luate de mai-marele gărzilor, 
Sobek Păzitorul, faraonul Sesostris știe că poate cădea, 
oricînd, pradă unui atac. 

Prevestitorul îşi ridică privirea, ca și cum ar fi căutat să 
desluşească un semn în depărtare. 

— Regele acesta nu cunoaște frica. Puterile sale sînt uriașe 
şi rămîne cel mai mare vrăjmaș al nostru. Fiecare faptă de-a lui 
va fi primejdioasă pentru noi. E nevoie să distrugem unul cîte 
unul scuturile sale, văzute şi nevăzute, iar izbînda noastră va fi 
deplină doar în ziua în care el însuși şi toți faraonii, care își 
închipuie că sînt împuterniciții zeilor pe pămînt, vor dispărea 
pentru totdeauna. Lupta noastră se anunță îndîrjită, vom pierde 
bătălii şi vor muri destui credincioși. 

— O să meargă în paradis, stăpîne, nu-i aşa? 

— Sigur, viteazul meu prieten! Dar trebuie să le ținem mereu 
trează dorința de a învinge, oricare ar fi piedicile și dezamăgi- 
rile. Iar trădătorii, laşii și cei nehotărîţi vor fi pedepsiţi. 

— Bizuiţi-vă pe mine! 

— Tot nici o veste de la Gură-Pocită? 

Aflat în fruntea trupei însărcinate să-l ucidă pe Sesostris, 
în timpul somnului, Gură-Pocită era convins că va reuși. 
Înţelegînd că a dat greș și văzîndu-și oamenii pierind, fugise. 

— Nici una, stăpîne. 

— Gură-Pocită cunoaște locul unde ne găsim acum. Dacă a 
fost prins și a suflat vreo vorbă, sîntem în primejdie. 

— De vreme ce nu mai așteptăm pe nimeni, în afară de el, 
să pornim mai bine spre cel de-al doilea loc de întîlnire. Mai 
multe triburi cananeene ni se vor alătura acolo. 

— Îngrijeşte-te fără întârziere de pregătirile pentru plecare. 

Prevestitorul îi socotea pe cananeeni lăudăroși și fricoşi, dar 
necesari pentru împlinirea unei părți a planului său ce l-ar fi 
împins, poate, pe faraon spre săvîrşirea unor greşeli de 
nereparat. Între orașe și sate, ba chiar și întăuntrul lor, între 
diverse triburi și căpeteniile clanurilor domneau tulburarea, lovi- 
turile pe la spate, pîra și uneltirile. Prevestitorul avea de gînd să 
pună, cît de cît, în ordine toată această învălmășeală şi să 
înfiripeze o mică armată, pe care Sesostris s-o creadă o 
amenințare pentru regat. În acest scop, el voia să unească mai 
multe triburi, în numele eliberării Canaanului care însă, la drept 
vorbind, nu era în stare să supravieţuiască fără sprijinul perma- 
nent al Egiptului. 

O tînără asiatică pătrunse în cort. Cine n-ar fi avut 
încredere în această brunetă fermecătoare, cu ochii plini de 
dulci făgăduinţi? 

Numai că, amestecîndu-și sîngele cu al ei și siluind-o, 
Prevestitorul o transformase în regina nopții, armă de temut 
pe care avea s-o folosească la timpul cuvenit. 

— Am primit asta, zise frumoasa Bina și, ascultătoare, îi 
înmînă stăpînului ei un mesaj încifrat, pe care bărbatul îl citi 
cu atenţie. 

— Vești însemnate? 

— Învață să nu-mi mai pui întrebări și mulțumește-te să mă 
asculți orbește. 

Tînăra femeie se înclină supusă. 

— Cheamă-l pe Treisprezece-Ani. 

Povestindu-și isprăvile, băiatul cîştigase admiraţia tutu- 
ror. Singurul care se îndoise de el fusese un ţăran ursuz și 
neîncrezător. Tînărul însă nu stătu prea mult pe gînduri şi îi 
înfipse cuțitul în piciorul drept. Apoi, fără să-i pese de soar- 
ta nefericitului, al cărui urlet stîrnise rîsul întregii adunări, 
își văzu mai departe de împărțirea merindelor purtate de 
caravană. 

O discuţie între patru ochi cu Prevestitorul avea să-i spo- 
rească faima abia născută. 

— Ai întîmpinat necazuri, Treisprezece-Ani? 

— Nicidecum, stăpîne! Acum toți mă respectă. 

— Să ne rugăm împreună. Rostește blestemele împotriva 
faraonului. 

Visînd să devină brațul înarmat care să-l lovească pe tiran, 
băiatul se supuse cu înflăcărare. 

Cînd şirul vorbelor grele conteni, ochii Prevestitorului 
scînteiau. Înrobit, Treisprezece-Ani îi sorbea spusele. 

— Ca să atingem ţinta hotărită de Zeu, îi vom trimite la 
moarte pe necredincioși. Dar, vai! Mulţi nu înțeleg acest 
lucru. Însă tu vei ști să te arăţi demn de cele mai anevoioase 
misiuni. Cea pe care am să ţi-o încredinţez o să ți se pară 
neobişnuită, dar du-o pînă la capăt fără să cauţi răspunsuri. 
Doar aşa vei izbîndi. 

— Voi putea să mă slujesc de pumnal, stăpîne? 

— Chiar o să ai neapărată trebuință de el, copilul meu. 


Fiul regal Iker se plimba, singur, prin splendida grădină a 
palatului din Memphis. Oricine l-ar fi văzut şi-ar fi închipuit că 
acest tînăr elegant și mîndru aștepta să treacă timpul dinaintea 
vreunui ospăț unde fiecare mesean avea să-l felicite pentru înal- 
ta demnitate, dobîndită de curînd, încercînd, totodată, să-i cîştige 
favorurile. Oare el, un biet scrib dintr-o provincie îndepărtată, nu 
ajunsese atît de iute și de ușor, într-un rang rîvnit de mulți? 

Dar cine și-ar fi făcut o astfel de părere s-ar fi amăgit, căci 
ea era întru totul ruptă de adevăr! 

Iker se aşeză sub rodiul ce fusese martorul cuvintelor sale de 
iubire către Isis, o preoteasă din Abydos, de care se îndrăgostise 
nebunește încă de la prima lor întîlnire. Însă ea nu-i dăduse decît 
o slabă speranță, spunîndu-i că: „Unele dintre gîndurile mele te 
vor însoți mereu“, simple cuvinte de prietenie, de bunăvoință 
chiar. Dar privirea minunatei femei nu avea să-l mai părăsească 
nicicînd pe Iker, scăpat deja din numeroase primejdii de pre- 
zenta ei nevăzută. Cum să trăiască departe de ea? 

Totuși, n-o va mai revedea, probabil, niciodată. 

În curînd, o misiune tainică urma să-l poarte în Syro-Pa- 
lestina. Trebuia să se strecoare printre luptătorii cananeeni, 
dîndu-se drept unul dintre susținătorii lor, să descopere ascunză- 
toarea căpeteniei, Amu, căruia ei îi spuneau Prevestitorul, și să 
trimită aceste informaţii, atît de preţioase, armatei și gărzilor 
egiptene care aveau apoi să-l distrugă. 

Numai că acest Prevestitor nu semăna cu un răzvrătit 
oarecare. El stîrnise forțele Răului, abătînd vraja cea rea 
asupra Arborelui Vieţii, salcîmul lui Osiris din Abydos. Fără 
truda zilnică a preoților permanenţi, copacul ar fi pierit. Dar oare 
cât timp vor mai izbuti ritualurile de apărare să încetinească 
uscarea lui? Numai vindecarea deplină ar fi dovedit biruinţa 
luminii împotriva întunericului, dar, deocamdată, viitorul părea 
sumbru, întrucît căutarea aurului tămăduitor fusese zadarnică. 

Prin urmare, se impunea o sarcină grabnică: arestarea 
Prevestitorului. Apoi trebuiau să-l facă să vorbească pentru ca 
faraonul să afle cum anume lucra blestemul. 

Ducînd la îndeplinire această misiune, Iker încerca să-și 
ispășească greșelile din trecut cînd, lăsîndu-se amăgit de către 
asiaticii fideli Prevestitorului, plănuise să-l ucidă pe faraon, pe 
care-l socotea un tiran sîngeros. În cele din urmă, înțelesese că 
se înşelase. Dar în loc să-l osîndească la moarte, așa cum se 
cuvenea, Sesostris, spre surprinderea tuturor, îl numise „pupil 
unic“ și „Fiu regal“, spre paguba numeroșilor curteni care jin- 
duiau la aceste titluri. 

Pentru Iker, singuratic, aplecat spre cugetare și avînd prea 
puţină chemare către tot soiul de uneltiri, această onoare nu 
însemna cine știe ce față de învățătura despre zei, divinități și 
Maat pe care i-o oferea regele. Rostind într-un fel anume două 
cuvinte obișnuite, „fiul meu“, faraonul pusese capăt rătăcirilor 
lui Iker. 

Să nu se abată de la calea Maat, aceasta se vădea a fi prima 
îndatorire, atît de greu de respectat. De la un adevărat Fiu regal, 
în vîrstă de numai 17 ani, monarhul cerea o voință puternică și 
neabătută, judecată și înțelegere, spirit plin de gînduri curate, 
curajul de a înfrunta frica şi primejdia, și o dorință vie de a căuta 
mereu adevărul, chiar cu prețul vieţii. Doar aceste virtuţi duceau 
spre hotep, deplinătatea fiinţei și pacea sufletului. Iker se simţea 
încă atât de departe de toate acestea, încît își amintea cuvintele 
primului său învățător, un bătrîn scrib din Medamud, cuvinte ce 
fuseseră repetate în chip neașteptat de însuși Sesostris: „Oricare 

ar fi incercările, mă voi afla întotdeauna alături de tine ca să te 
ut să-ţi împlinești destinul, pe care nu-l cunoști încă“. 

Iker ieși din grădină şi o porni cu paşi mari pe străzile capi- 
talci. În ciuda cumplitelor întîmplări petrecute de curînd și a 
atacului, ce dăduse greș, împotriva faraonului, Memphisul era la 
fel de vesel şi de pestriţ. Inima negoțului țării încă din vremea 
primei dinastii, el reprezenta răspîntia dintre valea Nilului, adică 
Egiptul de Sus, şi uriaşele întinderi de apă şi vegetaţie ale Deltei, 
Egiptul de Jos. 

Preoţii se îngrijeau cu sîrg de îndatoririle lor rituale, însu- 
fleţind numeroasele temple ale orașului, scribii își vedeau de 
treburile lor administrative, meşterii modelau felurite obiecte 
trebuincioase atît sacerdoţilor, cît și oamenilor de rînd, 
vînzătorii forfoteau prin tîrguri, muncitorii din port descărcau 
mărfurile... Această mulțime colorată și gălăgioasă nu știa că 
Arborele vieții sta pe cale să piară și, odată cu el, Egiptul. 

Lui Iker îi apăru deodată înaintea ochilor, parcă aievea, o 
priveliște îngrozitoare: dacă Prevestitorul îl va învinge, dacă sal- 
cîmul murea, Memphisul se va preschimba în ruine. Și aceeași 
nenorocire va lovi tot regatul. 

Oferindu-se de bunăvoie să-l ademenească pe vrăjmaș afară 
din bîrlog, tînărul scrib voia să şteargă amintirea greșelilor 
săvârşite odinioară și să-și purifice sufletul, cu toate că își dădea 
seama că mergea la moarte sigură. Deși în provincia Oryx fusese 
instruit ca un adevărat soldat, nu credea că are sorți de izbîndă. 
Totuși, regele nu-l descurajase, îndemnîndu-l să-și facă rost de 
arme provenite din lumea de dincolo. 

Dacă femeia pe care o iubea i-ar fi împărtășit sentimentele, 
poate că ar fi renunțat. Ba nu, era nedemn din partea lui să pună 
în seama lui Isis o asemenea răspundere! Chiar dacă îl chinuia 
teama, trebuia să plece! El, care nădăjduise să devină mai întîi un 
bun scrib, apoi mare învăţat. l-ar fi plăcut atît de mult să copieze 
scrierile Înțelepciunii, precum și Cugetările lui Ptah-Hotep și să 
descopere comorile Celor din Vechime. Nicicînd aceștia nu vor- 
biseră despre ei înșiși, totdeauna se străduiseră să transmită 
legea Maat fără să treacă sub tăcere josnicia firii omenești. Ca să 

nu mai vorbim despre frumusețea şi profunzimea scrierilor ri- 
tuale pe care Iker le cunoscuse după ce fusese primit în rîndul 
preotilor lui Anubis. Împuternicită să cerceteze bibliotecile din 
Locașurile Vieții, Isis avea știință, fără îndoială, şi despre multe 
alte minunății. 

La un astfel de viitor visase Iker, şi nu la acela de trimis 
special al faraonului, osîndit să scormonească într-un cazan 
clocotind de vrăji, în care el însuși avea să ardă fără întîrziere. 

Adîncit în gînduri, Fiul regal văzu deodată că se rătăcise, 
nimerind pe o străduță ciudat de liniștită, fără copii care să se 
joace, fără femei care să sporovăiască în pragul caselor, fără 
sacagii care să te îmbie cu marfa lor. 

Vrând să se întoarcă din drum, Iker se izbi de un bărbat vîn- 
jos și pus pe harţă. Ținînd în mînă o ditamai piatra, omul se uită 
lacom la tînărul scrib. 

— Frumoase veşminte și sandale, n-am ce zice... Pe-aici nu 
prea întîlnești aşa ceva! Ia binevoiește să mi le dai. 

Iker privi înspre celălalt capăt al străzii și zări acolo proțăpiți 
încă doi tîlhari, la fel de amenințători. 

— N-ai scăpare, băiete. Dacă nu te-mpotrivești, n-o să-ți 
facem nici un rău. Hai, dă-mi tunica și sandalele! Iute! 

Iker trebuia să-și aleagă fără întirziere unghiul de atac, 
înainte ca laţul să se strîngă și cei trei hoți să-l ucidă în bătaie, 
punînd capăt astfel, înainte de vreme, misiunii sale. 

Scribul regal se năpusti spre primul bărbat care, brusc, 
scoase un soi de guițat prostesc, scăpă din mînă piatra și se 
prăbuşi cu fața la pămînt. 

Tovarăşii săi veniră în fuga mare spre el. Cel mai sprinten 
încremeni deodată ca lovit de fulger și căzu pe spate. Îngrozit, 
celălalt o luă la goană. 

Ca din senin, învîrtind vesel o praștie, apăru un voinic cu fața 
pătrată, sprîncene stufoase şi pîntece rotund. 

— Sekari! M-ai... m-ai urmărit de la palat pînă aici? 

— Dacă n-aş fi avut eu grijă de tine, uite ce era să păţești! 
Poate ai fi izbutit să-i spargi unuia nasul, dar ăștia sînt niște 

nelegiuiți, pricepuţi în lovituri pe la spate. Ce ţi-a venit să te 
plimbi îmbrăcat așa prin astfel de locuri? 

— Tot cugetam ba la una, ba la alta și... 

— Hai să bem o bere. O să-ţi limpezești gîndurile. Știu o ta- 
vemă curată unde n-ai să baţi prea mult la ochi. 

Om de încredere al lui Sesostris, Sekari primise ordin să-l 
protejeze pe Iker în orice împrejurări. Întărită de fel de fel de 
peripeții, o prietenie trainică îi lega acum pe cei doi tineri. Năs- 
cut într-o familie simplă, Sekari avusese o sută de îndeletniciri: 
servitor, miner, îngrijitor de păsări şi grădinar. În stare să 
păşească fără zgomot, știa totodată să se furişeze aidoma unei 
umbre. Deşi înfăţişarea sa putea fi socotită de unii grosolană, iar 
veselia sa îi îngăduia să se amestece cu ușurință printre oamenii 
de rînd, Iker îl bănuia că știe multe despre Cercul de Aur din 
Abydos, confreria cea mai tainică din Egipt. Dar cînd aducea 
vorba despre ea, Sekari ocolea cu încăpăţinare întrebările, ca şi 
cum ar fi jurat să păstreze tăcere deplină. 

Berea, dintre cele mai tari, îi întremă pe amîndoi. 

— Presupun că te apasă ceva pe suflet, observă Sekari. 

— Crezi cu adevărat că am vreo șansă de izbîndă? 

— Crezi cu adevărat că regele te-ar trimite la moarte sigură? 

Întrebarea îl tulbură pe Iker. 

— Singur în Syro-Palestina, un tărîm străin şi avînd de 
înfruntat vrăjmaşi cu neputinţă de prins... Oare nu voi fi o pradă 
ușoară? 

— Greşești, prietene, greşeşti amarnic! Tocmai slăbiciunea ta 
are să te salveze. Luptătorii cananeeni recunosc numaidecît un 
dușman, oricît de dibaci ar fi el. Dar, în ochii lor, tu n-o să pari 
primejdios. Aminteşte-ţi de isprăvile tale trecute! Ce nebun ar fi 
pus rămăşag, chiar și numai pe o zdreanţă, că ai să scapi, atunci 
cînd stăteai legat de catargul Fulgerului, jertfă sigură, făgăduită 
mării, apoi naufragiat! Şi acum iată-te aici, teafăr şi Fiu regal pe 
deasupra! Nu ai de ce să deznădăjduieşti, deși călătoria nu se va 
dovedi lesnicioasă. Să știi că eu am îndurat lucruri mai rele, şi 
tot am scăpat. 

Lui Iker îi veni în minte întrebarea șarpelui uriaş, de pe insu- 
la lui „Ka“: „Eu n-am putut să împiedic sfîrșitul lumii mele. Dar 
tu o vei salva pe a ta?“ 

— Îi amintești de regina turcoazelor pe care am descoperit-o 
împreună? întrebă Sekari. Dacă Prevestitorul a pus mîna pe ea, 
cum plănuiește oare s-o folosească? Neîndoielnic, o asemenea 
piatră este înzestrată cu puteri fără seamăn. Dacă s-ar dovedi 
tămăduitoare, atunci ne-ar fi şi nouă de mare trebuință. 

— Poate că Prevestitorul o păstrează în cufărul din lemn de 
salcîm, făcut anume la porunca sa. 

— Mai ascunde el și alte taine pe care ai să i le smulgi tu, Iker! 
Și ai să afli dacă într-adevăr Prevestitorul e ucigașul învățătoru- 
lui meu, generalul Sepi. Judecata cea dreaptă a regelui îl va 
ajunge mai devreme sau mai tîrziu și mi-ar plăcea să fiu eu 
brațul ei înarmat. Tare mă bucură viitorul acesta plin de 
făgăduieli! 

Sekari se străduia cu disperare să pară încrezător, dar nici el, 
nici prietenul său nu se amăgeau. 

— Să ne întoarcem la palat! hotărî Iker. Vreau să-ţi dau ţie 
bunul meu cel mai de preț. 

Lipsit de Vînt-de-Miazănoapte, măgarul și, totodată, 
părtașul frămîntărilor sale, lăsat de-acum în grija lui Isis, scribul 
se simţea singur. Ei doi luptaseră împreună împotriva dușma- 
nilor, ajutîndu-se unul pe altul. Dar la capătul unei despărțiri 
sfişietoare, tînăra preoteasă se purtase cu atita blîndețe, încît 
cîștigase iute încrederea animalului. 

Iker și Sekari ocoliră intrarea principală. Sekari, despre ale 
cărui sarcini cei mai mulți dintre curteni nu știau nimic, se furișă 
nevăzut. După ce străbătu drumuri lăturalnice, se întilni iar cu 
Iker în camera acestuia, situată lîngă cea a regelui. 

— Sobek Păzitorul își cunoaște bine treaba, recunoscu Sekari, 
şi socot că paza faraonului e fără cusur. Chiar și mie mi-a fost 
greu să trec nebăgat în seamă. Dar mă tot chinuie o întrebare: din 
a cui poruncă a încercat falsul soldat să te omoare? Dacă 
Prevestitorul a fost acela, atunci lucrurile sînt limpezi, dacă nu, 
înseamnă că avem încă o pricină de îngrijorare. După mine, asta 

ar arăta că mai există încă un trădător, poate chiar înăuntrul 
palatului. 

— ÎI bănuieşti pe Sobek? 

— Mă înspăimîntă gîndul acesta, dar voi fi în continuare cu 
ochii în patru. 

— Nu uita că veștile trimise de mine vor ajunge mai întîi la el. 

— Am să-l împiedic să-ţi facă rău. 

Iker depuse în mîinile prietenului său uneltele sale de scrib, 
de o calitate neasemuită. 

— Le-am primit în dar de la generalul Sepi, își aminti el. În 
Canaan nu-mi sînt de folos. 

— Voi păzi această comoară și ai s-o găseşti neatinsă la 
întoarcere. Ce arme iei cu tine? 

— O amuletă în formă de sceptru „putere“ și cuțitul duhului 
păzitor pe care mi l-a dat regele. 

— Stai mereu la pîndă, nu te încrede în nimeni şi gîndeşte-te 
întotdeauna la ce e mai rău. Așa n-o să te ia nimic prin sur- 
prindere. 

Iker rămase nemișcat lîngă fereastra odăii sale şi privi 
îndelung cerul de un albastru strălucitor. 

— Cum să-ţi mulțumesc pentru ajutor, Sekari? Fără tine, aș fi 
fost mort de mult. Şi acum, să ne luăm rămas-bun. 

Sekari îşi întoarse capul ca să-şi ascundă emoția. 

— Devotamentul tău față de rege e neclintit, nu? 

— Să nu te îndoiești de asta, Iker. 

— Înţeleg că nu ţi-a trecut nici o clipă prin minte să-i neso- 
coteşti poruncile. 

— Nici o clipă. 

— Aşa că vei rămîne la Memphis și n-ai să mă urmezi în 
Canaan. 

— Asta e cu totul altceva. 

— Nu, Sekari. Trebuie să plec singur, să răzbesc singur sau să 
dau greş singur. De astă dată, nu poți să mă aperi. 


Să se îndepărteze de Abydos era, pentru Isis, o suferinţă. 
Indiferent de frumuseţile Memphisului sau ale oricărui alt loc 
spre care o chemau îndatoririle sale de preoteasă, ea nu se gîn- 
dea decît să se întoarcă, pe cît de iute cu putință, pe marele 
pămînt al lui Osiris, insula celor drepți. 

De îndată ce zări țărmul abrupt, casele înșirate de-a lungul 
canalului și deșertul în care se înălțau monumentele, inima i se 
umplu de bucurie. În acest ţinut sacru se găseau locașul de veci 
și sanctuarul lui Osiris, spre care ducea un drum mărginit de 
capele și stele funerare. Acolo creștea Arborele vieţii, stîlpul 
întregii lumii. 

Abydosul tocmai se îmbogăţise cu două construcții, 
adevărate culmi de măiestrie, templul și vastul mormînt al lui 
Sesostris, unde Isis urcase una din treptele cele mai însemnate 
ale iniţierii sale în marile mistere. Un mic oraș, Cetate Întărită, 
completa acest ansamblu arhitectural. Aici trăiau meșteri, sluj- 
başi, preotese și preoţi permanenți, precum și cîțiva temporari 
care veneau să îndeplinească anumite sarcini timp de cîteva zile 
sau chiar mai multe luni. 

Din pricina vrăjii ce lovise salcîmul lui Osiris, un brîu de 
soldaţi proteja Abydosul. Atacurile împotriva orașului Kahun și 
a piramidei regale, Dachur, dovedeau înverșunarea dușmanilor 
Egiptului. 

De-a lungul călătoriei, Isis nu-și simțise sufletul împăcat. 
Neîndoielnic, numărul și greutatea sarcinilor încredințate de 

faraon ar fi descurajat pe oricine, dar tînăra femeie ştia că va 
rezista. Împlinindu-le cu dăruire și sîrguință, dobîndea puteri 
nebănuite. 

Totuși, prea puţinele biruinţe împotriva forțelor întunericului 
nu trezeau mari speranţe, dar salcîmul era încă viu! Două ramuri 
chiar înverziseră şi fiecare cucerire, oricît de măruntă, o făcea pe 
Isis să creadă că victoria va fi, în cele din urmă, deplină. 

Pricina tulburării sale erau vorbele Fiului regal Iker. Tînărul 
o iubea cu atîta înflăcărare încît o înspăimînta, împiedicînd-o 
chiar să răspundă la o întrebare simplă: ea, Isis, îl iubea pe Iker? 

Pînă atunci, din pricina vieţii de preoteasă și a strădaniei de 
a pătrunde misterele și ritualurile, lăsase deoparte zbuciumul 
sentimentelor și al pasiunilor. 

Dar de cînd îl întîlnise pe Iker, Isis încerca senzații ciudate, 
care nu se asemănau defel cu trăirile spirituale din trecut. 
Apăreau orizonturi necunoscute. Trebuia oare să le cerceteze? 

După cum ea însăși mărturisise, unele dintre gîndurile sale 
aveau să-l însoțească mereu pe Iker, indiferent dacă el era Fiu 
regal, simplu scrib sau un biet servitor. Doar sinceritatea lui 
conta. 

Iker se deosebea de toți ceilalți. 

Părăsindu-l, pe Isis o cuprinse teama. Teama de a nu-l mai 
revedea niciodată, căci el pornise într-o aventură din care nu 
avea să se mai întoarcă poate. Și această frică se preschimbă 
curînd în tristețe. Nu s-ar fi cuvenit, oare, să-i povestească 
despre truda vieții de preoteasă și să se arate mai prietenoasă? 

Prietenie, respect, încredere... Să fi slujit aceste cuvinte fru- 
moase drept măști în spatele cărora se ascundea un sentiment pe 
care tînăra femeie refuza să-l numească, pentru că ar fi abătut-o 
din drumul ei? 

O privire stăruitoare îi aminti că sosise vremea să coboare de 
pe corabie. Isis surise. Vînt-de-Miazănoapte se uita la ea cu 
ochii săi mari și căprui. Încă de la prima lor întîlnire, se înțele- 
seseră de minune. Îndurerat de plecarea lui Iker, puternicul ani- 
mal îşi găsise alinarea lîngă această tînără femeie, blajină și 
strălucitoare. Îşi transmiteau unul altuia gîndurile fără nici o 

greutate şi nu încercau să se amăgească. Știau amîndoi că şanse- 
le ca Fiul regal să supraviețuiască erau neînsemnate. 

Isis trecu lesne de primul control. Soldaţii o cunoșteau și se 
bucurau s-o revadă. În absența ei, Abydosul li se păruse puțin 
cam cenușiu. 

Dar la al doilea control se stîrni o mare agitație, care însă nu 
o miră pe tînăra femeie. Gărzile șovăiră s-o oprească, dar un 
preot temporar nu putu să-şi înăbușe indignarea. 

— Un măgar la Abydos... Un măgar, animalul lui Seth! 
Uitaţi-vă la grumazul lui! Are un smoc de păr roșu. În fiara asta 
s-a întrupat spiritul răului! Îi dau de ştire numaidecît Pleşuvului. 

Isis aşteptă cu răbdare sosirea marelui preot. 

Numit în fruntea preoților permanenţi din Abydos, reprezen- 
tîndu-l aici pe faraon, Pleșuvul nu lua nici o hotărîre fără con- 
simțămâîntul precis al monarhului. Însărcinat să vegheze asupra 
arhivelor sacre ale Locașului Vieţii, în care nu se pătrundea fără 
încuviințarea lui, acest bărbat în vîrstă de șaizeci de ani, ursuz și 
fără urmă de tact, nu părăsise niciodată ținutul lui Osiris. 
Dispreţuia onorurile şi nu îngăduia nici o greșeală în săvîrşirea 
ritualurilor. Pedepsea fiecare abatere de la regulă, socotind lipsi- 
tă de temei orice încercare a făptașului de a se dezvinovăți. 

— Un măgar cu un smoc de păr roșu, zise el uimit. Nu 
încetezi să mă surprinzi, Isis! 

— Fiul regal Iker mi l-a încredințat pe Vînt-de-Miazănoapte. 
Îi voi găsi un adăpost în apropierea casei mele și nu va pricinui 
nici un neajuns ținutului sacru. Printre îndatoririle noastre nu se 
numără și aceea de a stăpîni forța lui Seth? Măgarul e una din- 
tre întruchipările lui, nu tăgăduiesc. Dar preotesele lui Hathor 
sînt chemate să-i domolească focul. 

— Seth a fost osîndit să-l poarte pe Osiris în spinare, 
recunoscu Pleşuvul. Însă acest animal va ști să respecte liniştea? 

— Sînt sigură. 

— La prima dovadă de nesupunere, la primul răget, va fi 
izgonit. 

— Ai priceput? îl întrebă Isis pe Vînt-de-Miazănoapte. 

Animalul ridică urechea dreaptă în semn că înțelesese. 

Pleșuvul bodogăni ceva nedeslușit şi mîngîie măgarul pe cap. 
— Du-l unde îi e locul şi apoi vino după mine, la templul lui 
Sesostris. 


Menit să dea naştere lui „Ka“ şi prin acesta să întărească 
apărarea magică a Arborelui vieţii, templul, ce avea să dăi- 
nuiască milioane de ani, se înfățişa ca o construcție puternică, 
împrejmuită de un zid și în fața căruia se ridica un pilon. Înzes- 
trat cu o întreagă încrengătură de şanţuri subterane ce serveau 
la înlăturarea apei întrebuințate la purificări, acest vast patru- 
later, spre care ducea un drum pietruit, părea că veghează 
deşertul. 

Isis pătrunse în curtea mărginită de o galerie susținută de 
paisprezece coloane, apoi în sala acoperită unde domnea o 
liniște profundă şi sălășluia cuvîntul divinităților, cărora mo- 
narhul le aducea ofrande. Tavanul sălii era zugrăvit aidoma 
cerului înstelat. 

Pleşuvul medita în fața chipului tăiat în piatră al lui Osiris. 

— Ce roade au dat cercetările tale în marea bibliotecă din 
Memphis? o întrebă el pe tînăra femeie. 

— Bănuielile noastre s-au adeverit: doar aurul cel mai pur, 
zămislit în pîntecele muntelui divin, va tămădui arborele. 

— Ne este deopotrivă de folos și pentru celebrarea marilor 
mistere. Fără el, ritualul e literă moartă și Osiris nu va învia. 

— La drept vorbind, asta și doresc vrăjmașii noştri, fu de 
părere Isis. În ciuda morții generalului Sepi, Luminăţia Sa a 
întețit căutările, dar nimeni nu ştie unde se găsește orașul auru- 
lui și ţinutul Punt. 

— Simple nume date de poeți! 

— Voi continua să citesc vechile papirusuri, cu speranţa că 
voi descoperi unul sau mai multe amănunte care să ne ajute. 

— Ce a hotărît faraonul? 

— Vinovat de nenorocirile noastre e, după cîte se pare, un 
răzvrătit care-şi spune Prevestitorul și se ascunde în Canaan. 
Sesostris l-a trimis acolo pe Fiul regal Iker, ca să încerce să-i dea 

de urmă. Doar cei din cercul restrîns de prieteni devotați ai 
Luminăţiei Sale cunosc lucrul acesta. 

Isis avea de îndeplinit încă o misiune delicată: să fie mereu 
cu mare băgare de seamă şi să se asigure că nici unul dintre 
preoții permanenți sau temporari din Abydos nu era complicele 
duşmanului. Cu îngăduința regelui, care nu se îndoia de marele 
preot, Isis îi împărtășise Pleșuvului și acest secret. 

— În lipsa ta, n-am observat ceva nefiresc, îi spuse Pleşuvul. 
Nimeni nu și-a neglijat îndatoririle. Cum ar putea izbuti un 
demon să se strecoare printre noi? 

— Cei din atelierul templului lui Hathor din Memphis mi-au 
dat un obiect preţios. Mi-ar plăcea să-i verific puterile. 

Pleșuvul și Isis ieșiră din sanctuarul lui Sesostris şi se 
îndreptară spre Arborele vieţii, ce creştea în inima pădurii sacre 
Pekar. Ca în fiecare zi, preoții permanenți îl îngrijeau cu multă 
migală. Ca să păstreze energia spirituală a acestor locuri și să 
menţină legătura cu făpturile luminii, slujitorul lui „Ka“ celebra 
cultul strămoşilor. Preotul însărcinat cu libaţia de apă proaspătă 
nu ocolea nici o masă de ofrandă. Cel care vedea secretele se 
ocupa îndeaproape de buna desfăşurare a ritualurilor și cel care 
veghea asupra integrității marelui trup al lui Osiris controla si- 
giliile de pe ușa mormîntului său. Cît despre cele șapte cîntăreţe 
care trebuiau să desfete sufletul divin, muzica lor se împletea cu 
armonia cerului. 

Pe de altă parte, oriunde s-ar fi aflat, faraonul, ca purtător al 
paletei de aur pe care erau înscrise formulele cunoașterii 
dezvăluite la Abydos, le rostea zilnic în mare taină, împiedicînd 
astfel ruperea şirului revelaţiilor. 

Pleşuvul și preoteasa turnară apă şi lapte la rădăcina salct- 
mului, în care se mai vedeau doar cîteva semne firave de viaţă. 
Patru salcîmi tineri, sădiţi la apus, răsărit, miazăzi şi 
miazănoapte, alcătuiau un cîmp de forțe protectoare. 

— Rămii pe mai departe în acest arbore, Osiris! imploră 
Pleşuvul. Fie ca el să păstreze legătura între cer, pămînt şi adîn- 
curile lui, să dăruiască lumină inițiaţilor și belşug acestei țări 
iubite de zei. 

Isis îi înfățișă salcîmului o minunată oglindă formată 
dintr-un disc gros de argint și un mîner din jasp, împodobit cu 
chipul zeiței Hathor. O lucrătură fin meșteşugită din aur încon- 
jura incrustaţiile de lapislazuli și de cornalină. 

Preoteasa îndreptă discul spre soare, astfel încît, reflectată în 
oglindă, o rază mîngîie trunchiul arborelui şi îi insuflă puțină 
căldură, fără să-l ardă. Se cereau multă atenţie și delicateţe ca 
salcîmul să nu fie rănit. 

Mulțumită celebrării ritualului bulgărilor de argilă ce 
reprezentau ochiul soarelui, faraonul întărise briul magic din 
jurul arborelui. De-acum înainte, nici o undă vătămătoare nu va 
mai reuși să treacă dincolo de el. Dar aceste măsuri de prevedere 
nu se dovedeau, oare, prea târzii? 

Isis depuse oglinda într-una dintre capelele templului lui 
Osiris, rezervată corabiei folosite în timpul ritualului marilor 
mistere. După cum observase Pleşuvul, perechea sa cerească nu 
mai străbătea bolta în mod firesc. De aceea, ca să împiedice dis- 
trugerea ei, Isis primise poruncă de la monarh să numească 
fiecare dintre părţile corabiei, păstrînd astfel strînsa lor unire. 
Doar această soluţie disperată ţinea în viață unul dintre sim- 
bolurile cele mai de preț ale Abydosului, chezașul energiei fără 
de care renașterea nu era cu putință. 


Orașul Cetate Întărită fusese ridicat respectînd întocmai pla- 
nurile precise ale lui Sesostris. Fiecare stradă avea o lărgime de 
cinci coți, casele erau împărţite în grupuri bine conturate și 
fiecare casă, construită din cărămizi, cuprindea o curte, o sală de 
primire și mai multe odăi. Frumoasele clădiri și grădinile lor 
păreau să privească spre deșert. În colțul de sud-vest al orașului 
se înălța impunătoarea locuinţă a primarului. 

Casa lui Isis număra patru încăperi, cu uşi din lemn îm- 
podobite cu canaturi din calcar. Albul pereţilor exteriori și culo- 
rile vii dinăuntru contrastau izbitor. O mobilă simplă și trainică, 
vase din piatră și ceramică, așternuturi din in, aceasta era întrea- 
pa avere a preotesei, care îi ajungea cu prisosință. Datorită 

rangului ei, o femeie se îngrijea de curățenie și de pregătirea 
bucatelor, scutind-o astfel pe Isis de treburile gospodăriei. 

În prag, Vînt-de-Miazănoapte făcea de strajă. Tot Abydosul 
ştia deja că un animal al lui Seth primise drept de ședere vremel- 
nică, dar numai dacă păstra o tăcere pioasă. 

— Mori de foame, nu-i aşa? 

Măgarul ridică urechea dreaptă. 

— Astă-seară va trebui să rabzi. Însă de mîine am să-ţi dau să 
mănînci pe săturate. 

Se plimbară împreună pînă la hotarul deșertului, admirînd 
apusul soarelui. Razele sale scăldau în rubiniu un bătrîn tamarin. 
Numele lui, iser, amintea de usir, cel al lui Osiris. Uneori, erau 
așezate înăuntrul sarcofagului ramuri din acest arbore care 
înlesnea transformarea mumiei în trup osirian. 

Puternic, tamarinul biruia uscăciunea deșertului, căci 
rădăcinile sale sorbeau apa din adîncuri. 

Isis înălță rugi pentru ca Osiris să-l protejeze pe Iker și să-i 
îngăduie să urmeze calea cea bună prin ţinutul plin de primej- 
dii, unde își punea în joc viața ca să salveze Abydosul și 
Egiptul întreg. 


4. 


În plină putere la cei peste patruzeci de ani pe care-i avea, cu 
părul negru lipit de țeasta rotundă, cu faţa visătoare, pieptul lat, 
gambele scurte și labele picioarelor umflate de grăsime, Medes, 
Secretarul Casei Regelui, întocmea decretele regale potrivit cu 
hotărîrile luate de faraon şi consiliul său, apoi le răspîndea în 
toată țara. Celor care lucrau sub conducerea sa nu le iertase 
niciodată vreo greșeală. 

Deși se mîndrea cu această numire, care făcea din el unul 
dintre cei mai înalți demnitari din regat, Medes nutrea alte 
ambiţii. Mai presus de orice, voia să ajungă chiar în inima pu- 
terii, nu ca să slujească Egiptul, ci ca să-l distrugă. Uciderea lui 
Sesostris nu avea să fie lucru ușor, căci protecția sa magică se 
arăta puternică, după cum dovedise ultimul atac neizbutit 
împotriva lui. Dar Medes nu era omul să se dea bătut, tocmai 
acum, după alianța încheiată cu Prevestitorul, un bărbat ciudat și 
primejdios, hotărît să sfarme tronul faraonului. 

Fiind primul care intra în clădirea administrației şi ultimul 
care pleca, Medes se purta ca un demnitar sîrguincios și 
neînduplecat, căruia nu i se putea aduce nici o învinuire. Încre- 
dințindu-i slujba de vizir lui Khnum-Hotep, Sesostris micşorase 
influența Secretarului Casei Regelui. Bătrînul Khnum-Hotep își 
ducea sarcinile la bun sfîrșit cu strășnicie, vădind supunere 
deplină față de un suveran împotriva căruia odinioară se 
răzvrătise. Prudent, Medes avea grijă să nu încalce poruncile 

vizirului, să-l asculte fără crîcnire și să nu-i ofere nici o pricină 
de nemulţumire, căci Khnum-Hotep era urechea regelui. 

Gîndindu-se la întîlnirea ce urma să se desfășoare după 
căderea nopții, întîlnire pe cît de importantă, pe atit de riscantă, 
Medes nu-și găsea locul. Pe măsură ce timpul se scurgea, deve- 
nea și mai nervos decît de obicei, mustrîndu-i cu asprime pe unii 
scribi prea leneși, după socoteala sa. 

Chiar cînd isprăvise de citit un teanc de papirusuri, Marele 
Trezorier Senankh, aflat în fruntea Dublei Case Albe, sosi pe 
neașteptate. 

Medes îl ura pe acest bărbat mare iubitor de mîncăruri alese. 
Cu obrajii rotunzi și pîntece proeminent, Senankh avea o 
înfăţişare înşelătoare. Iscusit administrator al tezaurului, 
inspirînd teamă și respect celor care-l cunoșteau, nesimțitor față 
de lingușeli, nu șovăia să se poarte fără milă cu trîntorii şi nepri- 
cepuții, fie ei chiar și curteni. Medes încercase să-l compromită 
și să-l silească să-și părăsească slujba. Cu șiretenia unei vulpi, 
Senankh adulmecase loviturile pe la spate și zădărnicise lesne 
planul cel josnic. 

— Întîmpini greutăţi? 

— Nici una, Mare Trezorier. 

— Într-adevăr, treburile de care te ocupi merg bine. 

— Lupt împotriva oricărei risipe. Dar vai! Munca aceasta nu 
are sfîrșit. Cum îţi slăbeşte o clipă atenţia, delăsarea te biruie. 

— Mulțumită priceperii tale, Secretariatul Casei Regelui 
merge mai bine ca niciodată. Așa că am o veste bună pentru tine: 
cererea ta a fost primită. Vei dispune de încă cinci corăbii ușoare 
şi iuți. Ia în slujbă câți scribi găseşti de cuviință și veghează ca 
decretele regelui să fie cunoscute în toate colțurile regatului. 

— Nici nu puteaţi să-mi faceți o bucurie mai mare. Cu mijloa- 
cele acestea, îmi voi da întreaga silință ca hotărîrile Luminăţiei 
Sale să ajungă degrabă la supușii săi. 

— Şi astfel, unirea Celor Două Regate va câștiga în trăinicie, 
încuviință Senankh. Dar aştept de la tine să laşi odihna deoparte. 

— Fiţi fără grijă. 

Întorcîndu-se acasă, Medes se întrebă dacă Marele 
Trezorier Senankh chiar avea încredere în el. Nici cuvintele, 
nici purtarea sa nu lăsau să se bănuiască însă nimic. Dar 
Senankh era îndeajuns de viclean ca să nu-și trădeze 
adevăratele gînduri și totdeauna cel căruia îi vorbea trebuia să 
fie prevăzător. Una peste alta, Medes dobîndise ceea ce dorea. 
Noii oameni aflaţi la porunca sa, mesageri și corăbieri, vor fi, de 
fapt, iscoadele sale. Acum va putea să trimită mult mai ușor 
veşti complicilor săi. 

Medes locuia într-o superbă clădire din centrul Memphisului. 
La stradă, se găseau intrarea servitorilor și poarta principală cu 
două canaturi, în permanență supravegheată de un paznic. La 
fiecare din cele două etaje erau uși-ferestre cu apărători din lemn. 
O terasă susținută de coloane mici vopsite în verde se deschidea 
spre grădină. 

De-abia păși Medes în sala de primire, că soția lui îi și sări 
de gît. 

— Sînt bolnavă, scumpul meu, tare bolnavă! Iar ţie nu-ți prea 
mai pasă de mine. 

— Ce te doare? 

— Mi-e greață, îmi cade părul și n-am poftă de mîncare... Să 
vină îndată doctorul Gua. 

— Am să trimit după el mîine. 

— Ba chiar acum! Fără întîrziere! 

Medes o împinse încetişor la o parte. 

— Am o altă treabă grabnică. 

— Vrei să mă vezi moartă! 

— O să supraviețuieşti pînă miine. Poruncește să mi se aducă 
masa şi apoi lasă-te pe mîna slujitoarelor. Un masaj o să-ţi aline 
suferința. 

După ce-şi potoli foamea, Medes aşteptă miezul nopții ca să 
plece de acasă pe furiș. Chipul îi era acoperit de o glugă. Pe 
drum se opri şi privi înapoi de mai multe ori, convingîndu-se că 
nu-l urmăreşte nimeni. Ca să stea fără grijă, dădu mai întîi ocol 
pe departe locului unde voia să ajungă. 

În sfîrşit, liniştit, bătu la ușa unei case arătoase, ascunse 
într-un cartier sărăcăcios. Apoi îi arătă paznicului morocănos, 
care îi ieși înainte, o mică bucată de lemn de cedru pe care era 
scrijelită hieroglifa arborelui. 

Uşa se deschise și Medes urcă la primul etaj unde îl întîm- 
pină un bărbat vorbăreţ, care semăna cu o amforă grea, par- 
fumat peste măsură și înveșmîntat într-o mantie lungă, plină de 
broderii. 

— Scumpe prietene, ce plăcere să vă revăd! Gustaţi cîteva 
prăjituri? 

Cu toate că Libanezul se căznea să slăbească, vasta încăpere 
era ticsită de măsuţe joase, încărcate din belşug cu dulciuri, care 
mai de care mai ispititoare. 

Medes își scoase gluga și se aşeză. 

— Dă-mi niște vin de curmale. 

— Numaideciît! 

Micuța cupă de argint era ea însăși o culme a meșteșugului. 

— Un dar de la unul dintre căpitanii mei de corabie care a 
încercat să mă înșele, glăsui Libanezul. Înainte să moară în chi- 
nuri groaznice, mi-a lăsat moştenire toată averea lui. Chiar şi cei 
mai ticăloşi se dovedesc darnici cîteodată. 

— Răfuielile tale nu mă interesează. Iker a părăsit palatul. 
Sînt sigur că nu se îndreaptă spre provincia unde s-a născut, ci 
spre Canaan. 

— Oamenii mei au fost deja preveniți, dar care să fie, oare, 
misiunea acestui tînăr? 

— Să descopere ascunzătoarea Prevestitorului și să înștiințeze 
armata egipteană. 

Libanezul surîse. 

— Acest Fiu regal nu vi se pare pe cît de tînăr, pe atît de 
înfumurat? 

— Nu-l socoti un oarecare! Iker a scăpat de la moarte de cîte- 
va ori și puterea lui de a face rău e dovedită. Acum se încumetă 
să pătrundă într-un ținut străin, crezînd că va trece nebăgat în 
seamă. Să tragem foloase de pe urma greșelii pe care o 
săvîrşeşte! 

— Dar de ce vă neliniștiți atât? 

— Pentru că Iker a fost trimis de însuși faraonul, deci este 
înzestrat cu puteri neobișnuite! Sesostris nu face nimic la nime- 
reală. Dacă Fiul regal a primit poruncă să se strecoare în rîn- 
durile răzvrătiților cananeeni înseamnă că lucrul e cu putință. 

Vorbele lui Medes îl tulburară pe Libanez. 

— Vă gândiţi să-i întindem o capcană? 

— Dacă nu mă înșel, Iker a pornit spre Sichem. Iscoadele tale 
o să-ţi dea de veste cînd ajunge acolo. Lasă-l să intre într-un clan 
care să-l omoare fără multă zarvă, după ce va smulge cîteva 
răspunsuri de la el. Poate ne va da unele informaţii preţioase 
despre planurile vrăjmașului nostru. 

Libanezul îşi scărpină bărbia. 

— Am putea face precum spui. 

— Fă cum vrei, dar scapă de acest Iker! Dispariţia lui îl va 
slăbi pe Sesostris. 

— Am să mă îngrijesc de „protejatul vostru“, făgădui Liba- 
nezul. Şi-acum, ce-ar fi să vorbim despre negoţul nostru? Vă 
aduc aminte că o nouă încărcătură de lemn prețios tocmai a ple- 
cat din Liban. Vameșii trebuie să închidă ochii. 

— Vor primi poruncile de cuviință. 

— Trebuie, de asemenea, să descărcăm lemnul în alte magazii 
decît pînă acum. 

— N-am uitat. Dar... uleiurile? 

— La timpul potrivit, am să vă trimit vorbă. 

În caz de reușită, planurile cumplite ale Libanezului urmau 
să curme viața a sute sau chiar mii de egipteni. 

Răul avea să lovească în curînd. Ușor tulburat, Secretarul 
Casei Regelui savură plăcerea pe care i-o trezea gîndul acesta. 
Să apere legea Maat, aidoma lui Sesostris, însemna să venereze 
un trecut cu desăvîrşire apus. 

Bineînţeles, violenţa și suferința s-ar răspîndi din ce în ce mai 
mult, dar cucerirea puterii oare nu le îndreptăţea? De multă 
vreme, Medes își alesese calea. Acum, orice amînare îi încurca 
planurile. Întâlnirea cu Prevestitorul îi oferise prilejul nesperat de 
a răsturna toate piedicile pe care le credea de netrecut. Își vînduse 

sufletul unui demon ivit din întuneric, iar acest lucru îi va aduce 
faimă și avere. 

— Pînă acum s-a ivit vreo pricină de neliniște? 

— Gărzile n-au dat de urma iscoadelor mele. Totuși, străjile 
lui Sobek Păzitorul nu vor sta cu mîinile în sîn! Mă bucur că nu 
i-am păstrat la Memphis decît pe cei mai buni oameni ai noștri, 
atât de bine amestecați printre egipteni, încît nu dau de bănuit. 

Din ordinul Prevestitorului, grosul trupelor sale se retrăsese 
în Syro-Palestina, iar Libanezul conducea doar un grup devotat 
de luptători din umbră, alcătuit din vînzători, negustori și frizeri. 
Cu toţii erau neîntrecuţi în meșteșugul de a-i descoperi pe cei 
prea curioşi, iar, la nevoie, de a-i ucide. Nici unul dintre ei nu-i 
cunoștea pe toți ceilalți, astfel încît să nu-i poată da în vileag pe 
ceilalți. 

Libanezul nu l-ar fi trădat nicicînd pe Prevestitor. O dată, o 
singură dată, îndrăznise să-l mintă. Predicatorul cu ochii de jar 
aproape că-i smulsese atunci inima, lăsîndu-i o cicatrice care îi 
servea mereu drept pildă. La prima slăbiciune, negustorul ştia că 
nu va mai scăpa de ghearele omului-șoim. 

— Dar domnia ta, Medes, nu veți fi bănuit? 

Înaltul demnitar cugetă adînc înainte de a răspunde. 

— Nu sînt naiv şi îmi pun neîncetat această întrebare. Pînă 
acum n-am zărit vreun semn în această privință, dar sînt 
prevăzător. Cînd Marele Trezorier Senankh îmi încuviințează 
propunerile, mă întreb dacă se gîndeşte la binele regatului sau 
mă pune la încercare. Poate că și una, şi alta. 

— Nu ne este îngăduită nici cea mai mică nechibzuință, îi 
reaminti Libanezul, altminteri, vom fi nevoiți să renunțăm la 
planurile noastre. Dacă vreunul dintre cei devotați lui Sesostris 
se apropie prea mult de domnia ta, nu șovăi să mă anunți. Vom 
tăia atunci în carne vie. Ţineţi minte, Medes: Prevestitorul nu 
ne-ar ierta nici cea mai măruntă greșeală. 


2o 


O mulțime de muncitori lucrau la extinderea Zidurilor Rege- 
lui, o linie de forturi mici, menite să întărească hotarul de 
nord-est al Egiptului şi să descurajeze orice încercare de năvălire 
a triburilor răzvrătite care străbăteau în lung și-n lat o parte a 
Syro-Palestinei. Erau consolidate vechile construcţii și, pe 
alocuri, înălțate altele noi. Forturile comunicau între ele prin 
diferite semne și porumbei călători. Garnizoanele, alcătuite din 
soldaţi și vameşi, verificau amănunțit mărfurile şi pe cei care 
voiau să treacă dintr-o parte în alta. După atacul împotriva farao- 
nului Sesostris, controalele se înăspriseră. Cîţiva luptători cana- 
neeni fuseseră doborîți, dar alții aveau să încerce, fără îndoială, 
să pătrundă în Deltă și să-și răzbune tovarășii. Așa că armata îi 
întorcea din drum pe cei care trezeau bănuieli și nu înmînau per- 
misele de liberă trecere decît după ce drumeţii răspundeau la o 
mulțime de întrebări. „Oricine va trece acest hotar, scria în 
decretul dat de faraon, va deveni unul dintre fiii mei.“ 

Cei domici să se îndrepte spre Canaan, ieşind din Egipt, 
aveau de respectat o rînduială severă: să-și spună numele, 
motivele călătoriei și ziua întoarcerii. Scribii adunau teancuri 
întregi de papirusuri, pe care le păstrau cu grijă. 

Sarcina lui Iker se anunţa delicată, căci nu trebuia să lase nici 
o urmă a trecerii sale. Această primă încercare nu numai că va 
arăta dacă era vrednic de misiunea ce-o primise, dar îi va îngădui 
să le spună cananeenilor că fugise din țara sa unde era urmărit 
de gărzi. Socotind că răzvrătiții aveau vreun complice printre 

soldaţii sau lucrătorii de la Zidurile Regelui, acesta ar fi încercat 
să afle dacă Iker se comportase într-adevăr ca un fugar. 

Iker observă mulțimea măsurilor de pază: numeroși arcași se 
zăreau în crenelurile turnurilor, ca și trupe de pedeștri gata de 
luptă oricînd. Nici un atac n-ar fi putut să le ia prin suprindere. 
Un fort asaltat avea timp să le prevină pe cele vecine. Vestea se 
răspîndea iute și ajutoarele soseau degrabă. 

Fără informaţii precise, Iker n-ar fi izbutit să se strecoare. 
Dar Sehotep, Purtătorul Sigiliului regal, îi încredințase o hartă 
pe care era însemnat ultimul punct slab al fortificațiilor. 
Cunoscînd aceasta, tînărul scrib pătrunse, la căderea nopții, într- 
un loc plin de mărăcini. 

Înaintea lui se ridica un vechi fort singuratic, aflat acum în 
reparaţii. Aprinderea torțelor dădea de știre că e ora schimbării 
străjilor. Iker plănuia să se folosească de neorînduiala ce se 
stîrnea cu acest prilej timp de cîteva clipe, să alerge din răsputeri 
şi să treacă în Canaan. 


Comandantul fortului nu aprecia cîtuși de puţin noua sa 
mutare și suspina după cazarma din Memphis, situată în preaj- 
ma capitalei și a nenumăratelor ei distracţii. În schimb, aici 
timpul părea să se scurgă mult mai încet. 

A doua zi va da ordin să fie arşi toți mărăcinii aceştia. Cine 
s-ar fi încumetat apoi să se apropie de fort urma să fie zărit fără 
greutate. lar dac-ar fi rupt-o la fugă, arcașii aveau poruncă să 
tragă. În felul acesta soldații și-ar fi desăvârșit pregătirea, iar el 
îşi va alunga plictiseala. Din fericire, generalul Nesmontu, ca un 
ofițer cu experienţă ce era, dădea des permisii și înlocuia garni- 
zoanele, pentru ca oboseala să nu slăbească atenţia soldaților și 
a ofițerilor. Cu un comandant ca el, oamenii ajungeau să-și 
iubească meseria. 

Veni și ora schimbării străjilor. 

În fruntea unui grup de zece arcași, ofițerul se îndreptă spre 
tumul de pază unde se aprinseseră torțele. De obicei, lucrurile 
se desfășurau cu iuţeală, soldaţii care stătuseră de veghe până 

atunci lăsîndu-i bucuroși pe ceilalți în locul lor şi grăbindu-se 
spre bucătărie. 

Dar în seara aceasta se iscase o agitație neașteptată. Arcașii 
din turn vorbeau tare, gata să se ia la harţă, și nu coborau în rup- 
tul capului. 

— Ce se petrece acolo sus? 

— Veniţi, comandante, că ăștia nu se mai potolesc! 

Ofiţerul urcă într-un suflet scara, sărind cîte patru trepte deo- 
dată și găsi un soldat întins pe spate și cu nasul sîngerînd. Alţi 
doi îl ţineau cu greutate pe bătăuș care spumega precum un taur 
furios. 

— V-aţi încăierat, bag seamă! 

— El e vinovat, șopti rănitul, nebunul ăsta... M-a lovit 
degeaba. 

— Ba nu degeaba! urlă celălalt. Ai furat de la mine, scîrnăvie! 

— Nu vreau să mai aud nimic, hotărî ofiţerul. Veţi apărea 
amîndoi în fața judecătorului şi o să lămurim atunci faptele. 

Un arcaș care ar fi trebuit să se afle deja la masă își aruncă 
privirea din întîmplare spre cîmpia cananeană. 

Şi ceea ce îi fu dat să vadă în lumina lunii îl uimi peste poate. 

- Comandante, uitaţi-vă acolo jos! Un fugar! 

— Trageţi, porunci ofițerul, trageţi toți şi să nu greșiţi ținta! 


Iker era încă aproape de fort cînd prima săgeată îi șuieră pe 
la urechea stîngă. A doua îi zgîrie umărul. Pregătit la școala 
aspră a provinciei Oryx, tînărul scrib se bucură în sinea sa că 
devenise un straşnic alergător pe distanțe rari, care nu-și 
pierdea lesne răsuflarea. Deplasîndu-se în zigzag, își înteți 
goana, privind mereu înainte. 

Şuierăturile înfricoșătoare ale săgeților se răriră, puterea lor 
slăbi, apoi de la un timp nu se mai auzi decît zgomotul regulat 
al tălpilor sale care loveau pămîntul. 

Iker trecuse hotarul teafăr şi nevătămat! 

Totuși, nu se opri din goană de teamă să nu fie trimisă o 
patrulă pe urmele sale. Dar se înnopta și comandantul nu-și 

scoase oamenii din fort de frica altor încercări de trecere forțată. 
Iar Fiului regal nu-i mai rămînea decît s-o apuce înspre Sichem. 


Căţărîndu-i-se pe obraz, furnica uriaşă îl trezi din somn, 
salvîndu-i astfel viața. 

Doi bărbaţi cu feţele nerase se apropiau de tufișul la adăpos- 
tul căruia Iker dormise cîteva ore. Deși nu puteau să-și țină gura, 
își închipuiau că se furișează în mare taină. 

— E ceva acolo, îţi spun eu. 

— O grămăjoară de zdrenţe, cred. 

— Şi dacă e un om între ele? Uită-te mai bine. 

— O fi vreun călător şi bagajul său. 

— Ce noroc pe noi! 

— Dar dacă nu vrea să ni-l dea? 

— Tu, în locul lui, l-ai da de bunăvoie? 

— Cu nici un chip! 

— Aşa că mai bine să nu i-l cerem. Îl atacăm și-l jefuim. Şi o 
să-l lovim atât de tare, că n-o să-şi mai amintească nimic. 

În clipa în care cei doi hoți se pregăteau să se repeadă asupra 
lui, Iker sări brusc în picioare, învîrtind amenințător cuțitul 
duhului păzitor. 

— Nu mişcaţi! strigă el. Altminteri vă tai beregata. 

Cel mai fricos căzu în genunchi, iar celălalt făcu un pas 
îndărăt. 

— S-ar zice că nu glumești, prietene! N-oi fi vreun soldat sau 
vreo gardă? 

— Nici una, nici alta, dar știu să mînuiesc armele. Voiaţi să 
mă prădați? 

— Nici vorbă! zise cel îngenuncheat. Încercam doar să te 
ajutăm. 

— N-aţi aflat că tilharii sînt osîndiți la muncă silnică, iar 
ucigașii — la moarte? 

— Sîntem doar nişte bieţi țărani care caută de mîncare! N-o 
ducem prea ușor pe aici. 

— Generalul Nesmontu nu se îngrijește de bunăstarea aces- 
tui ținut? 

Cei doi nelegiuți schimbară priviri neliniștite. 

— Eşti... egiptean? 

— Întocmai. 

— Şi... lucrezi pentru general? 

— Nicidecum. 

— Atunci ce cauţi prin părțile astea? 

— Mă străduiesc să scap de el. 

— Ai fugit din armată? 

— Cam aşa ceva. 

— Şi încotro mergi? 

— Să mă alătur celor care luptă împotriva generalului pentru 
eliberarea Canaanului. 

— Primejdios lucru! 

— N-oţi fi și voi credincioşi de-ai Prevestitorului? 

Cel îngenuncheat se ridică și se trase aproape de tova- 
rășul său. 

— Noi nu ne amestecăm în treburi de soiul ăsta. 

— Cîtuşi de puţin? 

— Foarte puţin. Foarte, foarte puţin. Și nici atît. 

— Acest puţin ar putea să vă aducă un cîștig frumușel. 

— Cam ce anume, prietene? 

— Un lingou de aramă. 

Cei doi tîlhari își linseră buzele. O asemenea avere le-ar fi 
îngăduit să bea pe săturate și să se desfete cu fetele din lupanare. 

— E ziua ta norocoasă, prietene. 

— Călăuziți-mă pînă în tabăra Prevestitorului, ceru Iker, fără 
să-și pună însă prea mare nădejde. 

— Visezi sau ce? Nimeni nu știe unde se ascunde! 

— Dar, neîndoielnic, îi cunoști pe cîţiva dintre oamenii săi. 

— Se poate... Dar de ce-am avea încredere în tine? 

— Din pricina lingoului de aramă. 

— Ai mijloacele potrivite ca să-i convingi pe oameni! 

— Atunci să pornim. Vă urmez. 

— Lingoul, mai întîi. 


CALEA DE FOG 41 


— Nu mă luați drept un nătărău. Voi mă duceți până la cre- 
dincioşii Prevestitorului, iar eu vă plătesc după aceea. Dacă nu, 
ne despărțim acum. Găsesc eu drumul și singur. 

— Trebuie să ne sfătuim. 

— Bine, dar iute. 

Între cei doi tâlhari se iscă o discuție aprigă. Unul invoca pru- 
denţa, celălalt, câștigul. Într-un tîrziu, aleseră o cale de mijloc. 

— Cel mai nimerit loc pentru tine e Sichem, grăi primul. În 
cîmpie se pot ivi tot soiul de necazuri. Dar în oraș ne putem 
mişca mai lesne. 

— Dar soldații nu străbat în lung și-n lat întreg orașul? 

— Bineînţeles, dar nu supraveghează chiar fiecare casă. 
Acolo avem legături cu oamenii care te vor ajuta să ajungi la 
Prevestitor. 

— Haideţi, luaţi-o înainte! 

— Ține-te cît mai departe în urma noastră, prietene! Noi știm 
cum să ne descurcăm cu egiptenii. Dacă te arestează, n-o să-ţi 
sărim în ajutor. 

— Giîndiţi-vă la răsplata ce v-așteaptă și feriți-vă de 
încurcături. 

— Dar ce-ţi închipui? Dacă te prind pe tine înseamnă că noi 
am muncit pe degeaba. 

Aceste vorbe rostite din toată inima îl liniștiră pe Iker. 

Străbătură cărări lăturalnice, făcînd popasuri dese, și în 
apropierea orașului se abătură din drum înainte de a pătrunde 
într-un cartier ticsit, unde casele dărăpănate se întreceau una pe 
alta în sărăcie. 

Tilharii schimbară vorbe binevoitoare cu bătrînii așezați pe 
pragurile cocioabelor. Fără îndoială, cei doi nu treceau drept 
niște necunoscuţi. 

Dintr-odată, o ceată de copii îl înconjurară pe Iker. 

— Tu nu ești de pe-aici! 

— Plecaţi şi lăsaţi-mă-n pace! 

— Răspunde sau aruncăm în tine cu pietre! 

Iker nu dorea să se bată cu nişte copii, dar aceștia nu păreau 
să glumească. 

Cu lovituri de picior, unul dintre hoți îi împrăștie. 

— Staţi la pîndă în altă parte! le porunci el. Băiatul ăsta e 
cu noi. 

Copiii se supuseră și se îndepărtară văicărindu-se. 

Iker își urmă călăuzele pînă lîngă o casă cu pereţii murdari. 
Pe o grămadă de gunoi stătea chircită o bătrînă acoperită de 
zdrenţe şi cu privirea goală. În soarele arzător, un măgar era 
priponit de un țăruș cu o frînghie atît de scurtă încît abia se putea 
mișca, 

— Barem dați-i puţină apă, grăi cu milă Iker. 

— Nu-i decît un animal. Haide, intră! 

— Cine locuieşte aici? 

— Oamenii pe care-i cauţi. 

— Mai înainte, mi-ar plăcea să mă încredințez că nu mă 
păcăliți. 

— Noi am respectat înțelegerea. Acum trebuie să ne plătești. 

Lucrurile luau o întorsătură urîtă. 

Iker scoase din sac un lingou de aramă. Pe dată, o mînă 
lacomă îl înhăță. 

— Intră! Intră! 

Odaia cu pămînt bătătorit pe jos mirosea atît de urât, încît 
Iker șovăi. Şi, în clipa în care Fiul regal păși peste prag ţinîn- 
du-se de nas, fu împins cu putere înăuntru. În spatele său, uşa se 
închise cu zgomot. 

În penumbra încăperii se zăreau vreo zece cananeeni înar- 
maţi cu furci și hîrleţe. Un bărbos cu părul încîlcit şi plin de 
păduchi se răsti la cel nou-venit. 

— Cum te cheamă? 

— Iker. 

— De unde vii? 

— De la Memphis. 

— Eşti egiptean? 

— Da, însă mă împotrivesc domniei lui Sesostris. După ce 
i-am ajutat pe prietenii mei asiatici, la Kahun, am încercat să-l 
ucid pe tiran. După ce am dat greş, m-am ascuns, nădăjduind 
să-i regăsesc odată şi-odată. Ca să scap de gărzi nu-mi rămînea 

decît o cale: să trec Zidurile Regelui şi să mă adăpostesc în 
Canaan. Vreau să încep iar lupta împotriva celui care ne 
asuprește. Dacă Prevestitorul mă primește printre credincioșii 
săi, n-am să-l dezamăgesc,. 

— Cine ţi-a vorbit despre el? 

— Aliaţii mei asiatici. Şi apoi, pretutindeni faima sa sporeşte 
de la o zi la alta. Faraonul și apropiații lui au început să tremure 
de frică. Și alţi egipteni se vor alătura curînd Prevestitorului. 

— Cum ai trecut de Zidurile Regelui? 

— Am ales un fort mai dosnic și m-am furişat în timpul 
nopții. Arcașii au tras în mine şi m-au atins la umărul stîng, 

Și Iker își arătă rana. 

— Şi-a făcut-o singur! îl învinui un cananean. Nu-mi place 
defel înfățișarea egipteanului ăstuia. Neîndoielnic e o iscoadă. 

— Şi atunci, i-o întoarse Iker, aş fi fost atît de prost încît să 
mă arunc de bunăvoie în gura șacalului? În mai multe rînduri 
mi-am primejduit viața apărindu-vă ţara și n-am să mă opresc 
pînă nu va fi liberă. 

Un copil din ceata care îl întîmpinase pe Iker reapăru şi şopti 
cîteva cuvinte la urechea căpeteniei cananeenilor. Apoi plecă 
alergînd. 

— Ai venit singur, nimeni nu te-a urmărit, grăi bărbosul. 

— Dar asta nu dovedește nimic! strigă unul dintre tovarășii 
săi. Să ne arătăm prevăzători și să-l omorîm. 

Atmosfera deveni și mai apăsătoare. 

— Nu săvîrși o faptă cu neputinţă de îndreptat. Sînt un scrib 
care are știință despre obiceiurile de la palat şi despre tot ce se 
petrece în Memphis. Aş putea să vă fiu de mare folos. 

Aceste vorbe iscară tulburare printre cananeeni. Cei mai 
mulţi le socoteau demne de încredere și erau gata să-l primească 
pe Iker, dar doi se încăpăținau să ceară moartea lui. 

— Trebuie să ne mai pîndim, încheie bărbosul. Pînă vom lua 
o hotărîre, ești prizonierul nostru, Dacă încerci să fugi, nu vei 
scăpa cu viaţă. 


Isis pătrunse în capela templului lui Sesostris unde era 
depusă corabia din aur a lui Osiris. Supravegheat fără odihnă, 
edificiul oferea un adăpost sigur. Doar perechea regală, preoții 
permanenți și tînăra preoteasă puteau să intre în sanctuar ca să 
împlinească ritualurile. În absența faraonului și a Marii Soții 
regale, Isis reînsuflețea corabia aceasta căreia, din pricina bolii 
salcîmului, îi lipsea energia necesară celebrării misterelor. Doar 
rostirea cu voce tare a părților sale o menținea în viaţă. 

Cu smerenie, tînăra femeie ridică vălul ce acoperea 
neprețuita comoară. 

— Prora ta e pieptul stăpînului Apusului, Osiris reînviat, iar 
pupa ta, cel al zeului Min, focul înnoitor. Ochii tăi sînt ochii spi- 
ritului în stare să-l vadă pe Cel Mare. Cîrma ta e alcătuită din 
cuplul divin din cetatea Zeului. Catargul tău dublu este steaua 
fără seamăn, care îşi croiește drum printre nori, parîma din față 
e judecata cea limpede, parîma din spate — coada panterei 
Mafdet, păzitoarea Locașului Vieţii, parîma tribord — braţul 
drept al Creatorului, Atum, parîma babord — brațul său stîng, 
cabina ta e zeița Cer cu toate puterile sale, iar vîslele sînt braţele 
lui Horus cînd călătorește. 


Timp de cîteva clipe, aurul păru să răspîndească o lumină vie 
ce scălda toată capela. Tavanul se preschimbă în cer înstelat, iar 
corabia pluti iar prin univers. 


! Din Texte ale Sarcofagelor, cap. 398. 

Apoi întunericul se înstăpîni din nou, strălucirea aurului se 
stinse și mişcarea corabiei se opri. 

Atita vreme cît salcîmul nu va înverzi și Abydosul va fi 
lipsit de aurul zeilor, Isis nu putea să obțină mai mult. Dar for- 
mulele cunoașterii păstrau cel puțin corabia întreagă şi o 
împiedicau să-și părăsească locul. 

După ce-și isprăvi treburile, tînăra femeie se încredință că 
Vînt-de-Miazănoapte era hrănit cum se cuvine. În fiecare zi, se 
plimbau împreună la marginea ogoarelor. Întotdeauna pregătit 
să care orice poveri, măgarul izbutise, pînă la urmă, să 
cucerească și inimile celor mai neîncrezători. El, animalul lui 
Seth, se înfățișa acum ca un spirit bun, protector al ținutului. Și 
toți recunoscură că Isis nu se înșelase aducîndu-l la Abydos. 

— Iker, a trecut, fără îndoială, Zidurile Regelui, începu ea. 

Vînt-de-Miazănoapte ridică urechea dreaptă. 

— Se află acum în Canaan. 

Animalul încuviinţă. 

— Trăieşte, nu-i așa? 

Urechea dreaptă se înălță iar, cu tărie. 

— Tu nu minţi niciodată! E viu, dar în mare primejdie. 

Răspunsul fu acelaşi. 

— Nu ar trebui să mă gîndesc la el, murmură tînăra femeie. 
Oricum, nu atât de des... Mi-a cerut un răspuns. Dar e lucru 
înțelept să iubeşti o preoteasă din Abydos? Iar eu am dreptul să 
iubesc un Fiu regal? Viaţa mea se desfăşoară aici, nicăieri în altă 
parte, și trebuie să-mi îndeplinesc îndatoririle fără urmă de 
slăbiciune. Mă înţelegi, Vînt-de-Miazănoapte? 

În ochii căprui și mari se citea o imensă tandrețe. 


Bega își privi îndelung palma mîinii drepte, în căuşul căreia 
era săpat pentru totdeauna un cap micuţ al lui Seth, cu urechile 
sale mari şi botul uşor de recunoscut. Această pecete îi unea pe 
aliaţii zeului distrugerii şi al violenţei: Medes, Secretarul Casei 
Regelui, omul său de încredere, Gergu, și el însuși, Bega, preot 
permanent la Abydos. 

EI, deși sortit să-l slujească pe Osiris toată viaţa, îl trădase. 

Dar, oare, faraonul însuşi nu-l umilise refuzînd să-l 
numească mare preot al Abydosului și să-i încredinţeze cheia 
marilor mistere? Și totuși, o merita cu prisosință. Dusese o viaţă 
pilduitoare, toți îi apreciau cunoștințele, iar asprimea și severi- 
tatea sa erau demne de laudă... Nimeni, nici măcar Pleşuvul, nu-l 
întrecea. 

Să nu primească, așadar, ceea ce el socotea că i se cuvenea 
era o jignire de nesuportat pentru care Sesostris avea să 
plătească scump. Călcîndu-și jurămîntul, urînd ceea ce pînă 
deunăzi venera, Bega dorea acum moartea tiranului și pieirea 
Egiptului, împreună cu dispariția Abydosului, inima țării. 

Rece ca un vînt de iarnă, înalt, cu un chip respingător, schi- 
monosit de un nas proeminent, Bega avea să-și guste 
răzbunarea, distrugînd spiritualitatea osiriană, temelia pe care se 
înălțau poporul și țara faraonului. 

Tocmai cînd se afla în culmea amărăciunii, Bega îl întîlnise 
pe Prevestitor. 

Cu forța nimicitoare a unei furtuni, Răul pusese atunci 
stăpînire pe sufletul său. Nici cînd fusese cuprins de supărarea 
cea mai adîncă, nu-și închipuise întinderea puterii lui Seth. 

Bega îi dispreţuia pe noii săi aliați, Gergu și Medes, deși 
acestuia din urmă nu-i lipseau nici energia, nici voinţa, chiar 
dacă era una fățarnică. Totuși, în fața Prevestitorului se purta ca 
un băieţandru îngrozit și nevoit să se supună. El însuși, Bega, în 
ciuda vîrstei și a experienței sale, nu se putuse împotrivi. 

De cînd jurase credință forței întunericului, preotul perma- 
nent se simţea mai împăcat. Aruncînd vraja asupra salcîmului lui 
Osiris, Prevestitorul își dovedise puterile. Doar el ar fi izbutit 
să-l zdrobească pe faraon şi să secătuiască Abydosul. lar Bega 
ocupa un loc de seamă printre acești uneltitori ai Răului, căci 
deţinea o parte dintre tainele lui Osiris. 

Tocmai își isprăvise treburile rituale, cînd o văzu pe Isis 
îndreptîndu-se spre biblioteca Locașului Vieţii. 

— Cercetările tale înaintează? 

— Nu pe cât aș vrea eu de iute, dar nu-mi pierd speranța. În 
vechile scrieri am descoperit informaţii prețioase din care 
faraonul va culege roadele. 

— Din fericire, salcîmul nu se mai usucă acum. Ți se cuvin 
laude pentru priceperea pe care ai arătat-o. 

— Nu e meritul meu, Bega, ci doar al oglinzii zeiței Hathor. 
Strălucirea ei asigură mișcarea sevei prin trunchiul arborelui. 

— Faima ta nu încetează să crească și asta mă bucură nespus. 

— Nu mă gîndesc decît la supraviețuirea Abydosului. 

— În timpul acestui război nemilos care ne pune față în 
față cu forțele întunericului, sînteți un luptător aflat în 
primele rînduri. 

— Nu fac altceva decît să împlinesc voinţa faraonului și a 
marelui preot. Dacă dau greș, o altă preoteasă a lui Hathor mă va 
înlocui. 

— Starea corabiei lui Osiris ne îngrijorează pe toţi. Dacă ea 
nu se mai mișcă, atunci cum se va răspândi energia trebuin- 
cioasă reînvierii? 

— Deocamdată, am împiedicat fărimițarea ei. 

— Să mărturisim că n-am făcut mare lucru. 

— Cel puţin sufletul corabiei rămîne printre noi. Ce putem 
nădăjdui mai mult în împrejurările de acum? 

— Devine tot mai greu să nu te lași pradă gîndurilor negre! 
Mulțumită ţie, Isis, preoții permanenţi vor încă să creadă că nu 
e totul pierdut. 

— Ne călăuzește voinţa de neclintit a unui monarh fără 
seamăn. Atta vreme cît el va domni, izbînda e cu putință. 

— Fie ca Osiris să ne protejeze! 

Bega o privi pe Isis intrînd în bibliotecă. Ea avea să lucreze 
acolo tot restul zilei și o bună bucată din noapte, lăsîndu-i lui 
Bega cale liberă ca să-și pregătească următoarea nelegiuire. 

Căci azi sosea Gergu, cîinele credincios al lui Medes. 


Ca să mai îndulcească plictiseala călătoriei, Gergu se 
amețise cu bere tare. Înaintea plecării, o prostituată siriană îi 
alungase puţin încordarea, deși se împotrivise celor cîteva palme 

pe care i le dăduse Gergu. Îi plăcea tare mult să bată femeile! 
Fără ajutorul lui Medes, plîngerile celor trei soţii ale lui Gergu 
l-ar fi aruncat în temniţă. Și fiindcă acum stăpînul său îl oprise 
să se mai însoare, se mulțumea cu tîrfe ieftine și de cea mai joasă 
speţă. 

Strîngător de dări la început, Gergu fusese apoi numit 
inspector principal al hambarelor, tot grație lui Medes, al cărui 
fidel și devotat slujitor era. Noua sa slujbă îi permitea să-i 
jecmănească pe oamenii cinstiți, amenințîndu-i cu felurite 
pedepse, şi să atragă de partea sa o grămadă de netrebnici care îi 
aduceau o adevărată avere, furînd grîne din magazii. Mîncău și 
beţivan, Gergu ar fi fost mulțumit de traiul acesta uşor, dacă 
stăpînul său n-ar fi rîvnit la mai mult, 

De cînd îl întîlnise pe Prevestitor, Medes voia nu doar să-l 
răstoarne pe Sesostris, ci să pună mîna pe bogăţiile regatului și 
să încurajeze credinţa în atotputernicia unui nou zeu, care le 
obliga pe femei să rămînă la adevărata lor menire, aceea de 
făpturi supuse bărbaţilor. 

Planul acesta primejdios îl îngrozea pe Gergu. Totuşi, nici 
nu putea fi vorba să-l înfrunte pe Medes și cu atît mai puţin pe 
Prevestitor, care îi ucidea cu sălbăticie pe trădători. Așa că tre- 
buia să le dea ascultare, luîndu-și cît mai multe măsuri de 
prevedere ca să nu-și pună viaţa în pericol. 

Din cînd în cînd, Gergu mergea la Abydos unde dobîndise 
rangul de preot temporar, ceea ce îi înlesnea ticălosul negoț pus 
la cale cu părtașul său, preotul permanent Bega. Niciodată 
inspectorul principal al hambarelor n-ar fi crezut că un inițiat în 
misterele lui Osiris s-ar fi lăsat pradă lăcomiei. Însă, cum în joc 
era cel mai mare cîştig din viața lui, nu avea de gînd să facă 
nazuri. 

În port, Gergu schimbă cuvinte prietenești cu străjile, feli- 
citîndu-le pentru liniștea ce învăluia aceste locuri. Socotind după 
paza impusă de rege, Abydosul nu avea să se mai teamă de 
nimic! 

Ca de obicei, Gergu adusese merinde dintre cele mai alese, 
pînzeturi, uleiuri, sandale și alte obiecte pe care Bega le ceruse, 

chipurile ca să asigure bunăstarea preoților. Cei doi bărbați 
stătură îndelung de vorbă, verificînd lista mărfurilor și pregătind 
viitorul transport. 

În realitate, ei se îngrijeau de un negoț tainic şi mult mai 
rodnic. 

Odată isprăvite treburile administrative, Bega îl conduse pe 
Gergu pînă la terasa Marelui Zeu. Aici apucară pe un drum re- 
zervat procesiunilor, pustiu în afara zilelor de sărbătoare care nu 
urmau să fie organizate prea curînd, presupunînd că vor mai fi 
vreodată celebrate. 

De o parte și de alta a cărării ce ducea spre scara lui Osiris, 
se găseau numeroase capele, care adăposteau statui și stele fu- 
nerare, menite să unească sufletele stăpînilor lor cu veșnicia 
Celui Reînviat. Doar cîtorva aleşi, după ce fuseseră iniţiaţi, li se 
îngăduise să-și continue astfel viața de după moarte, formînd 
curtea lui Osiris și aici, pe pămînt, și în Lumea de Dincolo. 

O tăcere adîncă învăluia aceste monumente, ancorate în 
nevăzut. Nici un om de rînd, nici un soldat nu tulbura pacea 
locului. Așa că lui Bega îi trecuse prin minte o idee vicleană: să 
scoată din Abydos mici stele funerare de mare preţ și să le vîndă 
pe aur unor cumpărători bogați și nespus de fericiți să-și dobîn- 
dească astfel nemurirea. Dar preotul permanent nu se oprise aici. 
Încredințîndu-le complicilor săi o pecete şi dezvăluindu-le for- 
mulele ce trebuiau gravate pe stele, îi ajutase pe aceștia să facă 
şi unele false ce-i păcăleau cu ușurință pe necunoscători. 

Tristeţea dispăruse din sufletul lui Bega. Pe de-o parte, se 
îmbogățea în sfîrşit, după atiţia ani de sacrificii în slujba lui 
Osiris; pe de altă parte, slăbea magia Abydosului furîndu-i cîte- 
va pietre sacre, fie ele și dintre cele mai modeste. 

— Mă simt rău printre mormintele astea, mărturisi Gergu. Mi 
se pare că morții se uită la mine. 

— Chiar dac-ar fi așa, nu-ți pot pricinui nici un rău! Cine se 
teme de ei e legat de miini și de picioare. Eu am zdrobit aceste 
opreliști. Crede-mă, Gergu, aceste făpturi care zac fără suflare, 
asemenea pietrelor, n-au nici o putere. În schimb, noi sîntem vii. 

În ciuda acestor încurajări, inspectorul principal al ham- 
barelor se îndepărtă în grabă de terasa Marelui Zeu. Oare Osiris 
nu veghea asupra protejaților săi, iar hoţii nu-i stîrneau mânia? 

— Cum facem? 

— Ca şi pînă acum, răspunse Bega. Am ales o stelă minunată, 
ascunsă printre alte douăzeci, uitate în fundul unei capele. Vino 
cu mine s-o scoatem de acolo. 

Deşi monumentele înconjurate de grădini micuţe nu 
conţineau nici o mumie, Gergu avu sentimentul că pîngărește un 
mormânt. Înfășură cu grijă într-o pânză albă piatra acoperită de 
hieroglife şi o cără până în deșert. Picături de sudoare i se 
broboniseră pe frunte, nu din caza poverii, ci pentru că îi era 
frică de un atac neașteptat venit din partea acestei pietre 
încărcate de magie. Cu mare zor o îngropă în nisip. 

— Ai pregătit totul? 

— Bineînţeles, răsuflă Gergu ușurat. L-am plătit pe soldatul 
care stă de strajă în noaptea asta. El are să dezgroape stela şi să 
o încredințeze căpitanului unei corăbii ce pleacă spre Memphis. 

— Mă bizui pe tine, Gergu. Să nu săvîrșești nici cea mai 
măruntă greșeală. 

— Sîntem în aceeași barcă amîndoi! 

— Nu te lăsa orbit doar de cîștiguri. Aminteşte-ți că ținta 
hotărită de Prevestitor e mai presus de ele. 

— Dacă năzuim prea sus, nu e cu putință să dăm greș? 

Deodată, palma mîinii drepte a lui Gergu fu străbătută de o 
durere vie. Privind-o, Gergu băgă de seamă că micul cap al lui 
Seth se înroșise. 

— Nu te gîndi să-l trădezi, îl povățui Bega. Altminteri, 
Prevestitorul te va ucide. 


Cananeanul care se arătase dușmănos față de Iker îl supuse 
pentru a treia oară unui lung șir de întrebări. Răspunsurile date 
pînă atunci de tînărul scrib nu le îngăduiseră temnicierilor săi să 
ia o hotărîre. 

Iker încă nu se obișnuise cu duhoarea și mizeria locului. 
Călătoria sa începuse prost și risca să se încheie înainte de 
vreme. 

— Mărturisește că ești o iscoadă plătită de faraon! ţipă la el 
cananeanul. 

— Văd că părerea ta rămîne neschimbată, așa că de ce să te 
contrazic? 

— Care e misiunea ta adevărată? 

— Doar Prevestitorul mi-o va încredința. 

— Ştii unde se găsește el și cîţi luptători îl înconjoară? 

— Dacă aș fi știut lucrul acesta, acum eram lîngă el. 

— Care sînt planurile de război ale generalului Nesmontu? 

— Mi-ar plăcea să le aflu, ca să le zădărnicesc. 

— Vorbește-ne despre palatul din Memphis. 

— Aceste informaţii sînt doar pentru urechile Prevestitorului 
şi ale nimănui altcuiva. Cînd are să prindă de veste cum te-ai 
purtat cu mine, va fi vai şi amar de tine. Ținîndu-mă prizonier 
aici, cauza noastră pierde un timp preţios. 

Cananeanul îl scuipă pe egiptean, apoi îi smulse de la gît 
amuleta şi o călcă în picioare cu furie. 

— Acum nu mai ai nici o apărare, trădător nenorocit! Să-l 
schingiuim. Aduceţi-mi cuțitul pe care-l ascunsese. Are să vor- 
bească, o să vedeţi. 

Iker tresări. Moartea îl înspăimînta îndeajuns, dar să mai 
treacă și prin asemenea suferințe! Totuşi, nu va sufla un cuvînt. 
Orice-ar fi spus, l-ar fi întărâtat pe călăul său. Mai bine să-l lase 
să creadă că se înșela și să-și atragă, poate, simpatia tovarășilor 
lui. 

Cananeanul agită cuțitul, trecînd cu iuțeală lama pe sub nasul 
tînărului scrib. 

— Ți-e frică, nu? 

— Bineînţeles că mi-e frică. Și nu pricep de ce mă pedepsiți 
forțîndu-mă să îndur o asemenea încercare. 

— Mai întîi am să-ţi crestez pieptul. Apoi am să-ți tai nasul și, 
la sfîrşit, testiculele. Cînd voi isprăvi, n-ai să mai fi bărbat. Aşa 
că ce zici, mărturiseşti? 

— Cer să fiu dus în fața Prevestitorului. 

— Ai să spui tot, iscoadă nenorocită! 

Prima tăietură îi smulse un strigăt de durere Fiului regal. 
Legat zdravăn de mîini și de picioare, nu putea să se apere. 

Lama i se înfigea iar în carne, cînd, brusc, uşa se deschise, 
lovindu-se de perete. 

— Soldaţii! Să fugim iute! 

Lovit de o săgeată ce i se înfipsese în spinare, pîndarul se 
sitoare și-i măcelăriră pe cananeeni. 

— Si cu el ce facem, comandante? întrebă un soldat arătînd 
spre Iker. 

— Dezleagă-l! Generalul Nesmontu o să fie fericit să stea de 
vorbă cu unul dintre nelegiuiții ăștia de luptători cananeeni. 


Iker era închis în cazarma principală, unde Nesmontu, încîn- 
tat că arestase, în sfîrşit, un credincios de-al Prevestitorului, îi 
punea întrebare după întrebare, cu atîta cruzime încît nimeni nu 
căpătase îngăduința să rămînă în odaie. 

Slujind în armată de tînăr, morocănos, cinstit, indiferent la 
onoruri, generalului îi plăcea să trăiască printre oamenii săi și 
nu-l speriau greutățile de nici un fel. În ciuda vîrstei sale, avea 
un trup robust și cei tineri se străduiau din răsputeri să țină pasul 
cu el. 

— Rana e ușoară, zise el întinzînd un unguent pe carnea 
înroșită. Cu leacul acesta, ai să te vindeci repede. 

— Dacă nu apăreați... 

— Cunosc obiceiurile sălbaticilor ăstora și începusem să mă 
plictisesc. E limpede că n-ai izbutit să-i convingi. Ai avut noroc, 
soldaţii mei ar fi putut ajunge prea tirziu. 

Tînărul nu-și mai putu stăpîni lacrimile. 

— Plîngi pe săturate, ai să te mai ușurezi. Chiar şi pe cei mai 
viteji îi cuprinde spaima înaintea torturii. Bea din vinul acesta 
vechi, rod al viei mele din Deltă. Biruie orice boală. Două cupe 
pe zi alungă oboseala. 

Într-adevăr, licoarea îl înzdrăveni pe tînărul scrib. Puțin cîte 
puţin, tremurul i se potoli. 

— Nu-ţi lipseşte îndrăzneala, Fiule regal, dar te-ai izbit de 
niște dușmani de temut, mai răi decît fiarele, şi nu-mi pari 
pregătit pentru soiul acesta de misiuni. Toţi cei care au încercat 
să se strecoare printre luptătorii cananeeni au sfîrșit în chinuri 
groaznice și tu ai fi avut parte de aceeași soartă. Îți dau un sfat: 
întoarce-te la Memphis. 

— Cu mîna goală? 

— Ai scăpat cu viață și asta e mare lucru. 

— Aș putea să trag foloase de pe urma acestei întîmplări, ge- 
nerale. 

Nesmontu se uită la Iker nedumerit. 

— Cum anume? 

— Întrucît sînt de partea luptătorilor cananeeni, m-aţi arestat 
și m-aţi judecat. Daţi de știre lucrul acesta ca nimeni să nu pună 
la îndoială credința mea față de Prevestitor. Și atunci, tovarășii 
mei au să mă scoată din închisoare înainte ca osînda să fie dusă 
la împlinire. 

— Îmi ceri prea mult. Temniţa mea e sigură şi faima ei nu tre- 
buie pătată. Dar există o cale mai simplă: cușca. 

— Despre ce anume e vorba? 

— Osîndit la muncă silnică, vei fi dus în afara Sichemului, 
unde îţi vei ispăși pedeapsa. Mai înainte însă, vei fi închis într-o 
cușcă și astfel vei străbate orașul, ca fiecare să-și dea seama ce-l 
aşteaptă dacă îi atacă pe egipteni. În timpul unui popas, cușca nu 
va fi păzită. Dacă oamenii Prevestitorului vor să te scape, li se 
va ivi atunci prilejul s-o facă. 

— Minunat, generale! 

— Ascultă, fiule, aş putea să-ţi fiu bunic. Oricât ești tu de Fiu 
regal, n-am să mă pierd în plecăciuni și vorbe curtenitoare fără 
rost. Mai întîi, consider că planul acesta e sortit dezastrului, apoi, 
chiar dacă merge, o să te arunce drept în foc. Păţania pe care toc- 
mai ai trăit-o nu ţi-a fost de ajuns? Lasă-te păgubaș și întoarce-te 
în Egipt! 

— Peste putință, generale. 

— De ce, Iker? 

— Pentru că trebuie să șterg orice amintire a greșelilor mele 
trecute, să mă supun faraonului și să salvez Arborele vieții. În 
împrejurările de acum, singura noastră şansă e să găsim birlogul 
Prevestitorului. 

— Cele mai bune iscoade ale mele au dat greș! 

— Tocmai de aceea e nevoie să schimbăm mijloacele şi din 
pricina aceasta mă aflu aici. Începutul a fost greu, recunosc, dar 
putea să fie altfel? Dacă ne gîndim bine, lucrurile nici nu stau 
prea rău. Urmărindu-mă și protejîndu-mă, ați zdrobit un grup de 
luptători ascunși în Sichem. Întrebuințarea cuștii mi se pare 
nimerită. Toţi vor afla că sînt de partea cananeenilor şi mă vor 
elibera. 

— Şi tragi nădejde că te vor conduce în fața Prevestitorului? 

— Fiecare lucru la timpul lui, generale! Deocamdată, să 
mergem mai departe. 

— Mare nesăbuinţă, Iker! 

— Părintele meu mi-a încredințat o misiune şi am s-o 
îndeplinesc. 

Vocea gravă a lui Iker îl mişcă pe bătrînul soldat. 

— N-ar trebui să-ți mărturisesc asta, fiule, dar, în locul tău, și 
eu aș fi făcut la fel. 

— Aţi găsit cuțitul cu care m-a tăiat cananeanul? 

— Aş jura că e al unui duh păzitor! A ars mîna soldatului care 
mi l-a adus. 

— Și puteţi să-l atingeti fără să vă răniți? 

— Într-adevăr. 

— Nu este acesta privilegiul celor care alcătuiesc Cercul de 
Aur din Abydos? 

— De unde ai scos-o şi pe-asta, Iker? Soldaţii mei se tem de 
vrăji, eu — nu. Să înțeleg că te preocupă Abydosul. 

— Inima Egiptului. 

— Aşa se spune. 

— Mi-ar plăcea atît de mult să-l cunosc! 

— Atunci n-ai luat-o încotro trebuia! 

— Cine ştie? Astăzi drumul meu trece prin Canaan. 

Nesmontu îi arătă Fiului regal cuțitul. 

— Dar ție nu-ți arde mîna? 

— Nu, mai degrabă îmi dă putere. 

— Din nenorocire, n-ai cum să-l iei cu tine. Cel închis în 
cușcă e gol şi stilcit în bătaie. Eşti la fel de hotărît? 

— Mai mult ca oricînd. 

— Dacă te întorci teafăr, am să-ţi înapoiez această armă. 

— Cînd voi descoperi sălașul Prevestitorului, cum să vă dau 
de ştire? 

— Prin orice mijloace care-ţi trec prin minte, dar nici unul nu 
va fi lipsit de primejdie. Să zicem că vei fi primit într-un clan 
cananean. Acesta va fi, neîndoielnic, unul nomad care rătăcește 
dintr-un loc în altul. La fiecare oprire, lasă un mesaj cifrat. Doar 
eu îl voi putea citi şi-l voi trimite apoi lui Sobek Protectorul care 
i-l va înmîna Luminăţiei Sale. Scrie pe orice: trunchiul unui 
arbore, o piatră, o bucată de pînză... cu mare fereală ca să nu te 
vadă nimeni, şi să ne rugăm ca gărzile deșertului să dea peste 
mesajul tău. Străduieşte-te să ademenești un nomad, făgăduin- 
du-i un cîştig însemnat. Poate el se-ncumetă să vină aici, la 

Sichem, ca să-mi aducă veşti. Dar dacă nimereşti peste un sluji- 
tor devotat Prevestitorului, eşti un om mort. 

Iker se simți descumpănit. 

— La drept vorbind, nimic nu e sigur. 

— Nimic, fiule. 

— Pot să izbutesc și să dau greş în același timp, să-l găsesc pe 
Prevestitor și să nu pot să vă înștiințez! 

— Întocmai. Te încăpățînezi să încerci? 

— Fără şovăire. 

— O să mîncăm împreună aici, pretinzînd că n-am scos de la 
tine toate răspunsurile pe care le aşteptam. Apoi n-ai să mergi în 
temniță, ci drept în cușcă. Începînd din clipa aceasta, nu mai ai 
cum să faci cale întoarsă. 

— Generale, aveți încredere în Sobek Păzitorul? 

Nesmontu avu o tresărire. 

— Ca în mine însumi. De ce-mi pui asemenea întrebare? 

— Nu mă prea are la inimă și... 

— Nu vreau să aud mai multe! Sobek este cinstea întru- 
chipată. Și-ar jertfi bucuros viaţa ca să-l salveze pe rege. E firesc 
să se arate bănuitor față de tine. Dar prin faptele tale ai să-l 
convingi să te preţuiască. Cît despre informaţiile pe care tu și cu 
mine i le vom încredința, nu le va dezvălui nimănui altcuiva în 
afară de faraon. Sobek îi urăște pe linguşitorii de la curte şi are 
de o mie de ori dreptate. 

Mîncînd o gustoasă coastă de vacă și bînd un vin roşu dintre 
cele mai alese, Iker își dădu seama de nebunia sa. Întîmplările 
neprevăzute şi amenințătoare erau atît de numeroase, încît nu 
avea, cu adevărat, nici o șansă de reuşită. 


Așezată pe nişte tălpici din lemn traşi de doi boi, cușca fu 
plimbată prin tot Sichemul. Obligat să stea în picioare, Iker se 
agățase de zăbrele şi își îndrepta ochii spre cananeenii care se 
uitau la această privelişte tristă. 

Nenumărate vînătăi, pictate cu îndemînare, răspîndite pe 
trupul tânărului dovedeau cruzimea caznelor la care fusese 
supus. Însă, de vreme ce trupele generalului nu scotociseră 
prin anumite cartiere ale orașului însemna că nefericitul aces- 
ta nu vorbise. 

Soldaţii însărcinaţi să supravegheze cușca nu se grăbeau. 
Trebuia ca fiecare locuitor să priceapă ce soartă îi aștepta pe 
răzvrătiți. 

— Bietul băiat n-a cunoscut încă tot răul, murmură un 
bătrîn. Acum au să-l ducă la muncă silnică şi nu va rezista 
multă vreme acolo. 

O tăcere grea se aşternea la trecerea cuştii. Unora le-ar fi 
plăcut să atace convoiul și să-l salveze pe prizonier, dar 
nimeni nu se încumeta, de frica unor pedepse cumplite. 

Iker nădăjduia să zărească un semn care să-i făgăduiască 
libertatea, un simplu gest sau o privire cu subînțeles. 

Dar nu văzu nimic de felul acesta. 

Copleşiţi de neputinţă, oamenii rămîneau pe loc. 

La capătul călătoriei, osînditul primi puţină apă și o bucată 
de plăcintă uscată. 

Apoi soldaţii însoţiră cușca în afara Sichemului şi o 
apucară spre miazănoapte. 


Cei doi luptători devotați ai Prevestitorului nu cădeau la 
învoială asupra a ceea ce se cuvenea să facă. 

— Ordinele sînt ordine, reaminti cel mai nervos dintre ei. O să 
ucidem această iscoadă. 

— De ce să ne vîrîm singuri în vreo încurcătură? se 
împotrivi cel bălai. Egiptenii vor duce treaba asta la bun sfârșit 
în locul nostru! 

— Nu știi tot. 

— Atunci spune-mi tu! 

— Prevestitorul mi-a destăinuit că acest Iker e înţeles cu 
egiptenii. 

— De necrezut! 

— După veștile sosite de la Memphis, n-a mai rămas nici o 
îndoială. Se spune că Iker ar fi chiar un Fiu regal trimis de 
Sesostris ca să se strecoare printre noi. 

— Dar a fost schingiuit şi închis în cușcă! 

— O înșelătorie de-a generalului Nesmontu. În felul acesta, 
oamenii o să creadă că Iker e gata să moară pentru cauza noastră. 

Nemaiavînd ce să zică, Bălaiul nu se pierdu cu firea. Deși 
era singurul om al generalului Nesmontu care pătrunsese 
într-un clan cananean, el nu-l întîlnise niciodată pe Prevestitor 
și se întreba adesea dacă acesta nu era cumva doar o amăgire. 
Însă lupta cananeenilor exista cu adevărat! Bălaiul urma să 
transmită curînd generalului informaţii care vor zădărnici 
viitoarele atacuri și vor înlesni multe arestări. 

Dar în clipa de faţă trebuia să îndeplinească o misiune la 
care nu se aştepta. Și ceea ce tocmai aflase îi îngreuna și mai 
mult sarcina. 

— Doar nu te gîndești să atacăm convoiul, îi spuse celuilalt. 
Sîntem doar doi! 

— Nu vor păzi cuşca tot timpul, căci acest fals prizonier 
aşteaptă să-l ajutăm. Cînd o să facă popas la căderea nopții, îl 
vom elibera. 

Din teama de a nu trezi bănuieli, Bălaiul nu se putea 
împotrivi unui ordin al Prevestitorului. Dar cum să descurce 
itele acestei poveşti atît de încîlcite? Sau lua parte la uciderea 
unui om de același sînge cu el și Fiu regal pe deasupra, sau îl 
salva şi zădărnicea luni întregi de trudă, căci s-ar fi dat în vileag. 

Pe înserat, convoiul se opri lîngă o pădurice. Soldaţii 
aşezară cuşca sub un tamarin şi se apucară să mănînce, schim- 
bînd între ei glume deocheate. Apoi se culcară, sub paza unei 
santinele, care nu întârzie nici ea să ațipească. 

— Vezi, observă cananeanul, ne lasă cale liberă. 

— Şi dacă ne întind o capcană? se neliniști Bălaiul. 

— Da” de unde, totul se petrece după cum a spus Preves- 
titorul! El nu se înșală niciodată. 

— Ce-ar fi să-i ucidem mai întîi pe soldați? își dădu cu 
părerea Bălaiul, sperînd că această încercare de atac se va 
isprăvi cu fuga lor pripită. 

După aceea nu i-ar mai fi rămas decît să găsească un 
mijloc de a-l preveni pe Iker că fusese descoperit și că trebuia 
să renunţe la planurile sale. 

— Nici să nu te gîndeşti! Soldaţii se prefac a nu vedea 
nimic. Hai să-i dăm drumul egipteanului! 

Bălaiul se hotărîse. După eliberarea lui Iker, o să-l omoare 
pe cananean. Misiunea sa, ca și cea a lui Iker, avea să se 
oprească aici. Dar, cel puţin, supraviețuiau amîndoi. 


Să stea închis în cușcă îl istovea, dar tînărul scrib se ţinea 
încă bine, amintindu-și cuvintele înțelepților și visînd la Isis. 
Uneori, îl încerca şi dorinţa de a rîde, întrebîndu-se oare ce-ar 
crede ea despre cuvintele lui de dragoste, dacă l-ar vedea acum. 

Dar apoi frica revenea, cu încăpăţinare, înşelătoare și 
vicleană. 

Vor apărea luptătorii cananeeni? Și ce anume vor face? Îi 
vor măcelări pe toţi? 

Să aştepte ferecat în cușcă îi zeîndărea nervii mai mult 
decît putea el îndura. Neizbutind să adoarmă adînc, Iker 
tresărea la orice zgomot. 

Deodată desluși în întuneric doi bărbaţi care se tîrau spre el. 

Santinela sforăia. 

Necunoscuţii se ridicară în picioare şi, ducînd un deget la 
buze, îi porunciră lui Iker să tacă. Apoi tăiară fringhiile ce 
legau strîns zăbrelele din lemn. 

În sfîrşit, Fiul regal putea să se smulgă din închisoarea sa. 

Cananeanul avea încredere în tovarășul său. Dar, în clipa 
în care prizonierul, tremurînd, păși afară din cușcă, bălaiul se 
trase îndărăt şi se aşeză în spatele cananeanului. Însă, tocmai 
cînd își scosese cuțitul și se pregătea să i-l înfigă acestuia în 
spate, o lovitură fulgerătoare îi zdrobi ceafa. 

Durerea fu așa de năpraznică, încît omul deschise gura, 
fără să strige, scăpă arma și căzu în genunchi. Îndată, aceeași 
lamă îi tăie beregata. 

Treisprezece-Ani ucidea bine și iute. 

— Putregaiul ăsta era un trădător în slujba lui Nesmontu, îl 
lămuri el pe cananean, care rămăsese încremenit. Eu sînt 
ucenicul Prevestitorului. 

— Tu ești copilandrul care a pus mîna de unul singur pe o 
caravană întreagă? 

— Chiar eu, dar nu sînt un copilandru. Ia în spinare stîrvul 
trădătorului şi să plecăm de aici. 

— De ce să mai cărăm și leșul ăsta? 

— O să te lămuresc îndată. 

Cei trei bărbaţi se îndepărtară în grabă. 

Cînd socotiră că se află în siguranță, se opriră să-și tragă 
sufletul. Frînt de oboseală, Iker se întinse pe pămînt şi închise 
ochii, nemaiputînd să-și biruie somnul. Trebuia să doarmă 
măcar o oră. Lipsit de vlagă cum era, nu mai avea putere să 
lupte. 

— Are să fie uşor, grăi cananeanul, lepădîndu-și povara. 

— Ce tot spui acolo? îl întrebă Treisprezece-Ani. 

Cananeanul îl trase deoparte pe băiețandru. 

— Am primit un ordin. 

— Care? 

— Lasă-mă să-l îndeplinesc și nu te amesteca! 

— Mi-ar plăcea totuşi să pricep şi eu! 

— Ascultă, micuțule, Prevestitorul este marea noastră 
căpetenie. 

— În privinţa asta, sîntem de aceeași părere. 

— Tu ai ucis un trădător, eu am să-l ucid pe celălalt. 

— Vrei să zici că... 

— Egipteanul ăsta nu e un prizonier adevărat, ci un supus 
al faraonului. Face pe nevinovatul ca să ne cîştige încrederea. 
Din fericire, noi ştim tot. Nu l-am scos din cușcă decît ca să-l 
omor. lar acum doarme, aşa că nici măcar n-o să se zbată. 

Cananeanul se apropie de Iker și îngenunche. 

În clipa cînd să-l înjunghie în inimă, vîrful unui cuțit îi 
străpunse violent șalele. Limba îi ieși din gură ca unui șarpe, 
mîinile şi picioarele i se încordară, prăbușindu-se alături de 
egiptean. 

— Prevestitorul este marea noastră căpetenie, încuviință 
Treisprezece-Ani, şi mi-a poruncit să-l salvez pe Iker. 


Primele raze ale soarelui îl treziră pe Fiul regal. 

Sleit de puteri, de-abia se ridică în picioare. Mai întîi, văzu 
un băiențandru care mesteca slănină, apoi două leşuri, din 
care unul sluţit cu sălbăticie. În locul feței era doar un terci 
însîngerat. 

Deși nu avea ce să verse, lui Iker i se întoarse stomacul 
pe dos. 

— Ce s-a petrecut? 

— Bălaiul era o iscoadă de-a generalului Nesmontu. De 
mai bine de un an intrase într-un clan cananean, dar l-am 
dibuit noi! Așa că l-am omorît. 

Iker se cutremură. 

— Şi celălalt? 

— Se supunea ordinelor, dar era un prost. Avea de gînd 
să-ți facă de petrecanie. 

— Şi tu... tu m-ai salvat? 

— Asta a fost porunca. Numele meu e Treisprezece-Ani, căci 
voi avea mereu vîrsta primei mele isprăvi. Sînt un discipol 

credincios al Prevestitorului care îmi încredinţează misiuni 
dintre cele mai tainice. 

— Ştii... ştii cine sînt? 

— Te cheamă Iker, Fiul regal al lui Sesostris pe care visai 
să-l asasinezi. Ţi-era frică să nu fii arestat, de aceea ai fugit și 
vrei să te alături răzvrătiților cananeeni. 

— Eşti gata să mă ajuţi? 

— Am să te duc la clanul meu. O să lupti cu noi împotriva 
asupritorului. 

Iker nu-şi credea urechilor. Un prim pas, dar atît de încu- 
rajator! 

— De ce l-ai pocit pe nefericitul ăsta? 

— O să ne folosim de stîrvul lui. Uită-te bine la el! E cît tine 
de înalt, are părul ca al tău și trupurile voastre seamănă. 
Singura deosebire dintre voi era chipul. Prin urmare l-am dis- 
trus. Și n-am uitat cele două cicatrice ale tale: una pe umăr și 
una pe piept. Cînd soldaţii egipteni îl vor găsi pe el şi pe bălai 
o să priceapă că au pierit cele două iscoade ale lor. 

Iker tresări. 

— Mă iei drept o iscoadă. 

— Clanul meu are să facă din tine un luptător cananean. 
Fiul regal Iker a dispărut pentru totdeauna, acum începe noua 
ta viață. Şi o să fie pe de-a-ntregul în slujba cauzei noastre. 

Iker se simţea în stare să se descotorosească de acest băiat 
și să se întoarcă la Sichem. Dar zîmbetul plin de cruzime al lui 
Treisprezece-Ani îl țintui pe loc. 

Răsăriți parcă din pămînt, vreo douăzeci de cananeeni 
înarmați cu pumnale și lănci își înconjurară prada. 


Împietriţi, soldaţii din cazarma cea mare a Sichemului 
priveau cu durere cele două trupuri neînsuflețite care zăceau 
pe pămînt, în curte. 

Pînă și generalul Nesmontu, obișnuit cu cele mai 
groaznice priveliști, era răscolit. Îl iubea mult pe băiatul cel 
bălai, soldat curajos, care plecase de bunăvoie în această mi- 
siune și care tocmai urma să culeagă roadele unei trude 

îndelungate. Fără îndoială, săvîrşise vreo faptă necugetată 
pentru care plătise cu viața. Generalul se încredință acum de 
zădărnicia încercării oricui de a se strecura printre luptătorii 
cananeeni şi prezenţa celui de-al doilea leș îi întări această 
părere. 

Cum putea fi cineva atît de crud încît să ciuntească astfel 
o făptură umană, chiar dacă era vorba de un dușman? Trupul 
nu mai avea chip, dar se ghicea lesne al cui era. 

Îngreţoşat, un ofițer îl acoperi cu o pînză. 

— Ce ordonaţi, generale? 

— Cercetaţi tot Sichemul și luaţi-i la întrebări pe toţi cei 
care dau de bănuit. Sporiți numărul patrulelor din jurul 
orașului. Cît despre acești doi viteji, să fie mumificaţi și 
trimiși la Memphis. 

— ÎI cunosc bine pe cel bălai, spuse ofițerul, abătut. Dar 
celălalt cine e? 

— Un băiat fără pereche. 

Nesmontu se îndreptă încet spre odaia sa de lucru ca să 
scrie un mesaj în care-i vestea lui Sesostris moartea cumplită 
a Fiului regal Iker. 


— Hotărît lucru, nu sînteţi bolnavă. 

— Dar, doctore, se văită soția lui Medes, sufăr! 

Mărunt, slab, cărînd mereu după el o traistă grea din piele, 
Gua își părăsise provincia fără tragere de inimă. Devenit unul 
dintre medicii cei mai renumiți din Memphis, aspru cu bolnavii 
săi, pe care îi învinuia pentru traiul dulce și hrana prea 
îmbelșugată, se învoise totuși să-i îngrijească și obținea rezultate 
bune care îi întăreau faima. 

— Dacă o s-o ţineţi tot așa și o să vă înfruptați de dimineața 
pînă seara din mîncăruri scăldate în grăsime, ficatul o să se 
umfle. Și cum Maat își are locul în el, o să vă cuprindă ametelile 
la tot pasul și răul o să vă doboare. 

— Daţi-mi niște leacuri, doctore, pilule și unguente! 

— Degeaba, dacă nu vă rețineți de la mîncare. Fiți mai 
cumpătată și mai vedem. 

Cu toată împotrivirea pacientei sale, doctorul Gua rămase de 
neclintit. Fu nevoie chiar de vorbele răstite ale lui Medes pentru 
ca femeia să se liniștească. După ce o închise în odaia ei, 
Secretarul Casei Regelui îl primi pe credinciosul său Gergu, 
proaspăt întors de la Abydos. 

— Viteazul nostru Bega se arată la fel de pus pe treabă? 

— Vrea să se îmbogăţească, dar asta nu-i ajunge. A strîns atîta 
ură împotriva faraonului, încît ea îi sporeşte hotărîrea. 

— Preotul acesta bătrîn mi se pare un om de nădejde, încu- 
viință Medes. La drept vorbind, îşi dezvăluie adevărata față. Ros 

de lăcomie, s-a amăgit singur, crezând că-l slujeşte pe Osiris şi 
mulțumindu-se cu puţin. Însă singurul său stăpîn e, de-acum, 
Prevestitorul. Răul mă ademenește și mă încîntă, Gergu, căci el 
poate oricînd, orice. Într-o clipă, distruge ceea ce Maat a cons- 
truit de-a lungul multor ani. Atunci cînd ţara aceasta, cu orîn- 
duirea şi templele ei, nu va mai fi decît un cîmp de ruine, 
vom putea face tot ce dorim, după bunul nostru plac. 

Vinul alb și rece îi potoli setea lui Gergu. Cînd stăpînul său 
îşi deschidea astfel inima în faţa lui, Gergu prefera să nu asculte. 
Iar dacă existau judecători pe lumea cealaltă, avea să le spună că 
el, unul, nu știuse nimic și să dobîndească astfel iertarea 
păcatelor. 

— Ce-ai cules de data asta? 

— O stelă minunată, cu chipul lui Osiris pe ea şi cu formu- 
la sacră de la Abydos care îl leagă pe cel mort de strămoșii săi. 
O să cîştigăm o avere! 

— Oamenii tăi sînt cu toţii de încredere? 

— Pe soldatul din Abydos care m-a ajutat l-am răsplătit cu 
dărnicie, iar unul dintre mesagerii aflați în slujba voastră trans- 
portă prada la Memphis cu o corabie a administraţiei. Nici cu el 
nu m-am dovedit zgîrcit. Bega zice că trebuie să fim cu băgare 
de seamă și să nu scoatem din Abydos mai multe stele deodată. 

— Nu uita să le dai prietenilor noștri vameși partea ce li se 
cuvine și să alegi o altă magazie pentru lemnul prețios ce va sosi 
din Liban. 

Lui Gergu îi plăcea negoțul pe ascuns, căci nu avea de-a face 
nici cu zeii, nici cu demonii. Nu era nevoie decît să cunoşti pe 
de-a-ntregul administraţia portului și pe slujbaşii care se lăsau 
cumpăraţi. 


Atmosfera întunecată de la palat îl surprinse pe Medes. 
Bineînţeles, faraonul le cerea scribilor şi slujitorilor să dea 
dovadă de purtări alese, dar, de obicei, aceștia aveau mereu 
zîmbetul pe buze și se arătau binevoitori. Astăzi însă, chipurile 
tuturor erau posomorîte și domnea o tăcere apăsătoare. 

Ca în fiecare dimineaţă, Medes se duse la Purtătorul 
Sigiliului regal ca să afle poruncile din acea zi. Sehotep lipsea, 
aşa că Medes vru să-i vorbească lui Senankh. Marele Trezorier 
nu se găsea nici el în odaia sa de lucru. Nedumerit, Secretarul 
Casei Regelui ceru audienţă la vizir, care îl primi pe dată. 

Bătrîn, gras și cu vorba tăioasă, fostul guvernator al provin- 
ciei Oryx și potrivnic pe față lui Sesostris, Khnum-Hotep 
recunoscuse în cele din urmă necesitatea unirii Egiptului de Sus 
cu Egiptul de Jos, sub conducerea faraonului. Administrator 
iscusit, muncind cu încrîncenare, vizirul se ținea departe de 
chinurile bătrîneții, slujindu-și țara cu un devotament și o pri- 
cepere admirate de toţi. Oricine se încumeta să-i ceară o favoare 
nemeritată avea de îndurat mînia lui cumplită. 

În cupa sa preferată, împodobită cu frunze de aur şi petale de 
lotus, Khnum-Hotep amesteca trei soiuri de vinuri vechi. 
Mulțumită acestui leac întineritor și a unor mese îmbelșugate, 
dobîndea o energie uimitoare, iar, adesea, slujitorii săi nici nu 
puteau să țină pasul cu el. 

Cei trei cîini ai lui, un mascul vioi şi două femele dolofane, 
îi stăteau mereu în preajmă. De două ori pe zi, animalele aveau 
dreptul la o lungă plimbare și păşeau în urma stăpînului lor, care 
continua să cerceteze felurite înscrisuri, aşezat comod într-o lec- 
tică al cărei spătar se putea ridica și cobori după voie. 

— Care e pricina acestei vizite, Medes? 

— Doream să știu dacă avem sarcini grabnice de îndeplinit, 
însă nu i-am găsit nici pe Sehotep, nici pe Senankh. 

— Mărginește-te la treburile obișnuite. Astăzi, membrii Casei 
Regelui nu vor ține sfat. 

— S-a petrecut vreo nenorocire? Palatul pare copleșit de 
tristeţe. 

— Luminăţia Sa trece printr-o încercare cumplită, căci au 
sosit vești proaste din Canaan. De aceea nimănui nu-i dă prin 
minte să zîmbească. 

— S-au răsculat iar cananeenii? 

— Fiul regal Iker a fost ucis, îi destăinui vizirul. 

Medes se prefăcu îndurerat, aşa cum se cuvenea. 

— N-am decît o singură dorință: să fie pedepsiți vinovații. 

— Generalul Nesmontu n-o să stea degeaba, iar regele îi va 
zdrobi pe răzvrătiți. 

— Ar trebui să mă îngrijesc de aducerea trupului neînsuflețit 
în Egipt? 

— Sehotep a luat deja asupra sa această sarcină, iar Senankh 
pregătește mormîntul. Iker se va odihni la Memphis, iar ritua- 
lurile se vor săvirşi cu fereală. Dușmanul nu trebuie să afle că l-a 
rănit adînc pe Luminăţia Sa. lar tu și cu mine vom veghea ca 
nimic să nu tulbure bunul mers al treburilor regatului. 

leşind din odaia de lucru a lui Khnum-Hotep, lui Medes îi 
venea să cînte și să danseze de bucurie. Se descotorosise de Iker, 
care îi stătea ca un ghimpe în coastă, și acum se gîndea cu 
încredere la viitor. lar Prevestitorul, scăpat de amenințarea unei 
iscoade, nu mai era în primejdie să fie descoperit. 


Cu mîinile legate la spate, Iker nu făcuse altceva decît să 
schimbe o temniță cu alta, fără nădejdea că va scăpa. De vreme 
ce Treisprezece-Ani ştia totul, soarta lui era pecetluită. Îl aștep- 
tau interogatoriul, caznele și moartea. Totuși, băiețandrul nu-l 
privea cu ochi răi și îi oferea el însuși hrană și apă viitoarei sale 
victime. 

— Nu te speria, Iker, o să-ţi arătăm cum să trăieşti după legile 
adevărate. Pînă acum credinţa ta a fost greșită. Dar eu nu te-am 
salvat degeaba. 

— Înainte de a muri, aș putea să-l întîlnesc pe Prevestitor? 

— N-ai să mori! Sau oricum, nu azi. Mai întîi trebuie să înveți 
să te supui. Apoi ai să lupți cu adevărat împotriva tiranului. Iar 
cînd vei fi ucis, ai să ajungi în paradis. 

Fiul regal se prefăcu mîhnit. Poate, dacă se arăta umil, va 
găsi o ieşire. 

— Faraonul îl socoate pe Prevestitor un ucigaș, grăi el cu voce 
stinsă. Spune că doar Egiptul poate să aducă bunăstarea în 
Canaan. 

— Minte! se mînie Treisprezece-Ani. El e ucigașul! Te-a 
amăgit, Iker, dar cu ajutorul tribului meu ai să devii un alt om. 

Bina zice că la început ai fost un băiat de treabă, dar pe urmă ai 
căzut în greşeală. Sau recunoști dreapta noastră credinţă, sau vei 
sluji drept hrană porcilor. 

Avînd din naștere o fire plină de cruzime, Treisprezece-Ani 
nu cunoscuse niciodată remușcările sau părerile de rău. Omora 
aidoma unei fiare sălbatice şi nu suferea să fie contrazis. Să-i 
cîştige prietenia părea curată amăgire, dar tînărul scrib încerca 
să-l păcălească, încuviințîndu-i vorbele pătimașe. 

Cu şiretenie, mica trupă ocoli patrulele egiptene. Înainta iute 
spre miazănoapte, îndepărtîndu-se de locurile mai mult sau mai 
puţin controlate de Nesmontu. 

Mort, uitat, Iker se afunda în neant. 


Priveliștea nu se asemăna nici cu cele din valea Nilului, nici 
cu cele din Deltă. Ascunși în mijlocul unei păduri de mărăcini 
din care gurile de apă nu lipseau, oamenii din clanul lui 
Treisprezece-Ani se hrăneau cu vînat și fructe. Femeile ieșeau 
rar din colibele lor. 

După ultimele sale isprăvi, băiatul trecea drept un mare 
viteaz. Chiar și căpetenia clanului, un bărbos cu nas turtit, îi 
dădu bineţe. 

— Am adus un egiptean pe care l-am prins din porunca 
Prevestitorului, rosti mîndru Treisprezece-Ani. 

— De ce i-ai cruțat viața? 

— Pentru că e osîndit să ne ajute. 

— Un egiptean să-i ajute pe cananeeni? 

— Prevestitorul a hotărît să facă din el o armă împotriva alor 
săi. lar tu ai să te îngrijești de învățătura lui. 

Un cîine enorm se dovedi la fel de neprietenos ca și stăpînul 
său. Uitîndu-se țintă la nou-venit, scoase un mîrîit atît de 
amenințător încît îl neliniști chiar și pe Treisprezece-Ani. 

— Stai cuminte, Sîngerosule! 

Fără să-l piardă din ochi pe prizonier, monstrul își domoli 
puţin furia. 

— Poveștile astea nu mă privesc, zise răspicat căpetenia cla- 
nului. Eu am nevoie de un sclav care ştie să facă pîine din 

grînele furate de la egipteni. Sau e în stare de așa ceva, sau îl las 
în seama cîinelui. 

Crescut la sat, Iker se lovise de tot soiul de treburi de-ale 
casei şi adesea îl ajutase pe brutarul din Medamud să 
pregătească plăcinte. 

— Aduceţi-mi cele de trebuință. 

— Încearcă să nu mă dezamăgești, băiete. 

— Eu mă întorc lîngă Prevestitor, încheie Treisprezece-Ani. 

Și dispăru fără să-i arunce vreun cuvînt lui Iker. 

— La muncă, sclavule! îl îmbrînci căpetenia, încîntată de 
acest ajutor nesperat. 

Istovitoare, orele se scurgeau unele după altele. Cu un 
oboroc, Iker măsura cantitatea de boabe pe care le trecea 
printr-un ciur şi le deșerta într-o piuă din pămînt ars. Apoi le 
strivea cu maiul, obţinînd o făină care, chiar și cernută de mai 
multe ori, tot plină de pleavă rămînea și din care plămădea un 
aluat deloc mulțumitor. Scribul nu dispunea nici de unelte 
potrivite, nici de îndemînarea unui brutar adevărat, dar se 
străduia din greu. 

Trebuia să fie cu mare băgare de seamă cînd potrivea alua- 
tul din sare și îl cocea pe jăraticul păstrat cu grijă. Pîinile luau 
forme felurite, după tăvițele ciobite furate de la caravane, în care 
se odihnea aluatul în cuptor. 

Pe lîngă această muncă, tot în seama lui Iker era lăsată și cor- 
voada de zi cu zi a căratului apei și a curățeniei. Seara, Fiul regal 
se prăbușea, frînt, într-un somn greu din care de-abia se putea 
smulge în zori. 

În cîteva rînduri, își pierdu cu totul nădejdea, încredințat că 
nu va răzbi. Dar în el mai stăruia încă un grăunte de voință și, 
sub privirile batjocoritoare ale cananeenilor, își ducea truda pînă 
la capăt. 

Totuși, spre sfîrşitul unei zile sufocante, Iker era sleit de pu- 
teri într-atit încît se prăvăli în fața cuptorului de pîine, așteptînd 
cu un soi de împăcare lovitura ucigașă care l-ar fi eliberat de 
această viaţă îngrozitoare. 


70 CHRISTIAN JACQ 


Dar o limbă îi linse cu blîndeţe obrajii. În felul său, 
Sîngerosul îl îmbărbăta. Și această neașteptată dovadă de prie- 
tenie îl salvă pe Fiul regal. Se ridică și, începînd din clipa aceea, 
trupul său îndură mai ușor toate încercările. Și, în loc să-l ni- 
micească, greutăţile îl întăriră. 


Cînd căpetenia clanului își văzu cîinele alături de prizonier, 
apărîndu-l împotriva unuia dintre oamenii săi, care încerca să-l 
lovească, rămase mut de uimire. Ucigaș înnăscut, Sîngerosul ar 
fi trebuit să-l rupă în bucăţi pe sclav! Dacă acesta îl atrăsese pînă 
într-atit de partea sa, însemna că avea puteri de mag. Altminteri, 
cum de nu-l doboriseră pînă acum nenumăratele poveri? 

Nimeni, nici chiar căpetenia unui clan cananeean, nu lua în 
ris un mag. Dacă murea, n-ar fi aruncat el oare un blestem 
asupra călăilor săi? Și, cît îi îngăduia mîndria, căpetenia se hotărî 
să-l cruţe puţin pe Iker. lar împrejurările erau tocmai bune, căci 
clanul trebuia să-şi găsească alt adăpost. Tribul petrecuse vreme 
prea îndelungată în același loc. 

Fiul regal fu însărcinat să pregătească merindele pentru 
drum. Iker se supuse fără să cricnească. lar dacă își închipuia că 
acesta era un prilej de fugă, se înşela amarnic. Sîngerosul îi sfişia 
de îndată pe fugari. 


10; 


Mulțumită planurilor lui Gergu, o nouă stelă funerară fu 
scoasă din Abydos în deplină siguranță. Cunoscînd ce 
adăpostea fiecare capelă, Bega avea la îndemînă numeroase 
comori de vînzare, fără a pune la socoteală și viitoarele reve- 
lații despre misterele lui Osiris. Asemenea dezvăluiri îl obligau 
să-şi calce pe de-a-ntregul jurămîntul, dar lucrul acesta nu-l 
tulbura. Aliat al lui Seth, discipol al Prevestitorului, Bega avea 
să fie primul, după înlăturarea ierarhiei, care va pătrunde 
ultimele taine la care, deocamdată, nu putea ajunge. 

Nimeni din orașul sacru nu se îndoia de el. Pleșuvul îi apre- 
cia mult sîrguința și nu bănuia că dorința cea mai arzătoare a 
unui preot permanent, cu renumele nepătat, ar fi fost nimicirea 
Abydosului. 

Bega însă nu avea încredere în Isis al cărei drum spre ranguri 
tot mai însemnate era departe de-a se fi încheiat. Pînă acum. 
tînăra se arătase nepăsătoare față de putere și onoruri, dar oare 
purtarea ei nu se va schimba în cele din urmă? 

Ca să ocolească orice neplăcere, Bega o supraveghea atent 
pe Isis. Dar nu observă nimic nefiresc. Tînăra femeie își înde- 
plinea sarcinile rituale, petrecea ore lungi în biblioteca Locașului 
Vieţii, medita în templu, stătea de vorbă cu ceilalți preoți și îşi 
îngrijea măgarul care nu săvîrșise încă vreo faptă necuvenită. 

Chiar dacă preoteasa mergea adesea la Memphis, o făcea toi 
din pricini ce ţineau de credința ei adîncă, credinţa care în curînc 
avea să dispară pentru totdeauna. Faraonul își datora puterea 

misterelor lui Osiris. Cînd Arborele vieţii avea să se usuce, iar 
corabia divină va fi distrusă, Sesostris va rămîne doar un con- 
ducător şovăielnic și slab, căruia Prevestitorul îi va da ultima 
lovitură. 

Dar oare de ce Bega ura azi într-atit ceea ce venerase 
cîndva? Pentru că regele nu-l răsplătise așa cum merita. lar 
această greșeală era de neiertat. 

Dacă faraonul ar fi reparat această nedreptate, poate că Bega 
ar fi renunțat la răzbunare. Dar acum, după întîlnirea cu 
Prevestitorul, era prea tîrziu ca să mai dea înapoi. 

— Azi te vei îngriji tu de templul lui Sesostris, îl înștiință 
Pleșuvul. 

— Și ceilalți preoți permanenți? 

— Fiecare va veghea asupra locurilor pe care le-am hotărît. 
Mi:ine-dimineaţă ne vom întoarce la îndatoririle obişnuite, cerute 
de ritualuri. 

Bega pricepu: Cercul de Aur avea să se reunească. De ce nu 
îl primiseră și pe el în rîndurile confreriei? Această umilință îi 
sporea încrîncenarea. O să le dovedească el adevărata lui în- 
semnătate, chiar dacă drumul pe care apucase îl îndepărta pen- 
tru vecie de Maat. 


De cum apărea Sesostris, oricine înţelegea că el era faraonul. 
Uriașul cu chip sever, urechi imense, pleoape grele și pomeţi 
ascuțiți, avea o privire atît de pătrunzătoare, că nimeni n-o putea 
îndura. 

Mai-marele gărzilor din întreg regatul, voinicul Sobek 
Păzitorul, îl sfătuia în zadar pe monarh să nu mai călătorească. 
Asigurarea pazei faraonului la Memphis întîmpina multe 
greutăţi, iar plecările dese ale acestuia ridicau şi alte probleme 
cu neputinţă de rezolvat. Instruiţi de Sobek însuși și supuși unui 
antrenament aspru, șase soldaţi de elită alcătuiau garda person- 
ală a lui Sesostris, care nu-l părăsea niciodată şi ar fi împiedicat 
pe oricine să-i pricinuiască vreun rău. 

Sobek era neliniștit mai ales cînd Sesostris celebra ritua- 
lurile, singur în sanctuarul templului, sau cînd se întîlnea cu 

vreun supus între patru ochi. După Sobek, toți aveau gînduri 
primejdioase. Şi cele două încercări de a-l ucide pe rege îi 
întăreau această părere. Mereu pradă îngrijorării şi avînd un 
somn ușor, Păzitorul nu voia să lase nimic la voia întîmplării. 

Sobek cunoștea visul duşmanilor săi: să-i păteze cinstea, ca 
să atragă astfel dizgrația lui Sesostris. Ultima lor uneltire, pusă 
la cale de un grup de curteni nesuferiți care îl urau de moarte, 
dăduse greș. Rămas în slujba faraonului şi bucurîndu-se de toată 
încrederea acestuia, Sobek turba din pricină că nu izbutise să-i 
nimicească pe luptătorii cananeeni care, era sigur, continuau să 
pătrundă în Memphis şi poate și în alte părţi. Un număr mare din 
acești ucigași se întorseseră, fără îndoială, în ţinuturile lor de 
baştină, dar alţii rămăseseră amestecați printre egipteni, fără să 
se trădeze printr-o faptă nechibzuită. Dar cîtă vreme se vor 
mulțumi doar să stea ascunși în vizuinele lor? Și ce nelegiuiri 
puneau la cale? 

Mai ales unul dintre curteni îl scotea din fire pe Păzitor: Fiul 
regal Iker, vinovat de a fi încercat să-l omoare pe Sesostris şi de 
căința căruia se îndoia. Deși primise un rang înalt, Sobek nu-l 
privea cu ochi buni pe acest scrib pe care-l socotea complicele 
cananeenilor. 

Acum însă, această amenințare dispăruse, căci trupul neîn- 
suflețit și sluţit al lui Iker tocmai fusese înmormîntat în 
necropola din Memphis. 

Sobek Protectorul verifică paza locului sacru. Nici un preot 
temporar nu va pătrunde aici cîtă vreme preoții permanenți slu- 
jeau în templul menit să dăinuiască milioane de ani, al lui 
Sesostris. Pe deasupra, soldaţii umblau încolo și-ncoace pe 
străzile Cetăţii Întărite. 

Regele putu, în deplină siguranță, să reunească, aşadar, 
Cercul de Aur într-una din sălile templului lui Osiris. 

Patru mese de ofrandă erau așezate în cele patru zări. Înspre 
răsărit stăteau faraonul și regina, spre apus, Pleșuvul, Djehuty, 
primarul din Dachur, unde se construia piramida regală, și jilțul 
gol al generalului Sepi, la miazăzi, vizirul Khnum-Hotep, 

Marele Trezorier Senankh şi Sekari, iar la miazănoapte, 
Purtătorul Sigiliului regal Sehotep și generalul Nesmontu. 

Monarhul îi îngădui Pleşuvului să vorbească primul. 

— Nici o altă vrajă n-a mai atins Arborele vieții, grăi acesta. 
Totuşi, salcîmul nu s-a tămăduit. Toate măsurile de apărare 
magică şi-au arătat puterea, dar vrăjmașul nu le va înlătura oare 
pînă la urmă? 

— Ritualul îndeplinit de Isis s-a dovedit de folos? întrebă 
regina. 

— Da, Luminăţia Ta. Întrebuințînd oglinda lui Hathor, a 
izbutit să redea salcîmului puţină vigoare. Dar toate îngrijirile 
noastre n-au dat cine știe ce roade și mă tem ca arborele să nu 
se veștejească dintr-odată. 

Neîncrezător din fire, Pleşuvul nu obișnuia să îndulcească 
adevărul. Totuși, cuvintele sale nu șubreziră speranţa trainică a 
elegantului şi distinsului Sehotep, al cărui chip cu trăsături fine 
şi ochi strălucitori fermecau cele mai frumoase femei din regat. 
Iute din fire, nervos, el veghea asupra păstrării secretelor din 
temple și a bunăstării turmelor, fericit că putea alătura grijilor 
spirituale pe cele materiale, așa cum îi cerea cealaltă slujbă a sa, 
de mai-mare peste toate lucrările faraonului. 

— Datorită muncii îndîrjite a lui Djehuty, zise Sehotep, cons- 
trucțiile de la Dachur vor fi isprăvite în curînd. Din piramidă se 
naşte „Ka“, prin care se asigură pacea regatului și se hrăneşte 
Arborele vieţii. După ce am primit lovituri grele, dintre care 
unele ar fi putut fi ucigătoare, am trecut acum la atac. Înălțînd 
piramida, slăbim puterea vrăjmașului. 

Djehuty încuviință. Friguros, suferind de reumatism, mereu 
înfăşurat strîns într-o mantie groasă, bătrînul se împotrivise 
mortii, punîndu-se în slujba regelui, după ce ani întregi cîrmuise 
bogata provincie a Iepurelui. În fiecare seară, își închipuia că a 
doua zi nu se va mai putea ridica din pat. Dar dimineața, dorința 
de a-și duce lucrarea mai departe îi dădea forțe proaspete și 
pleca pe șantier cu aceeași bucurie. Iniţierea în Cercul de Aur îi 
întărise inima și, cu toate că era mare preot al misterelor lui Thot 
şi preot al lui Maat, se minuna descoperind măreţia tainei lui 

Osiris. Acordindu-i acest uriaș privilegiu, Sesostris lumina 
amurgul unei existenţe îndelungate. 

— Misiunea mea se apropie de sfirşit, Luminăţia Voastră. 
Dachur a fost ridicat după planurile desenate de mîna voastră și, 
peste puțină vreme, o să vă încredințaţi cu ochii voștri. 

— Paza locului mi se pare temeinică, adăugă vizirul 
Khnum-Hotep. M-am sfătuit cu generalul Nesmontu ca să aleg 
ofițerul care va comanda garnizoana și vă asigur că orice încer- 
care de atac din partea cananeenilor e sortită înfrîngerii. 

Știind că lui Khnum-Hotep îi e silă de lăudăroşenii, membrii 
Cercului de aur se simţiră ceva mai liniștiți. 

— Cercetările asupra morţii lui Sepi înaintează? 

— Din nenorocire, nu, se plînse Senankh. Trupele noastre 
plecate într-acolo nădăjduiesc să culeagă informații și să 
găsească drumul spre aurul tămăduitor, dar pînă acum totul a 
fost zadarnic. 

Veni rîndul lui Nesmontu să vorbească. Cute adînci, ivite în 
ultima vreme, îi brăzdau chipul aspru. 

— Planul pus la cale împreună cu Fiul regal Iker a dat greș. 
Cunoștea primejdiile ce-l pîndeau și m-am străduit să-l fac să se 
răzpindească. Dar a arătat o hotărîre de neclintit. Așa că am 
încercat să-i păcălim pe cananeeni că e un aliat de-al lor. 

— În ce fel? întrebă Sekari, cu nespusă tristețe. 

— Supunîndu-l umilinței de a fi închis într-o cușcă plimbată 
prin tot Sichemul. De obicei, lucrul acesta îl păstrăm pentru cei 
mai înrăiți. Așa că, pentru cananeeni, nu mai exista nici o 
îndoială. Iker era unul de-al lor. 

— Şi ce s-a petrecut după aceea? 

— Ca orice răzvrătit osîndit la muncă silnică, Iker trebuia dus 
într-o temniță unde să-și isprăvească pedeapsa. Străjile aveau 
poruncă să-i lase pe cananeeni să-l elibereze pe prizonier. Planul 
a mers, dar urmarea a fost un dezastru. 

— Ce lămuriri poţi să ne dai? 

— Nu cunosc amănunte. O patrulă a descoperit trupurile lui 
Iker și a singurului meu om care se strecurase printre cananeeni. 

Trebuie să adaug, cu durere, că Fiul regal a fost schingiuit cu o 
cruzime nemaipomenită. 

— Vor să ne facă să credem că s-au omorît unul pe altul? 
întrebă Sehotep. 

— Se poate. Socot că au căzut într-o capcană. Omul meu a 
fost descoperit și e limpede că a primit ordin să-l ucidă pe Iker. 
După aceea, cananeenii au tîrît leșurile într-un loc umblat ca să 
dovedească în acest fel că nici un egiptean nu va izbuti să-i 
înșele. Bineînțeles, după această înfrîngere groaznică, cer 
Luminăţiei Sale să-mi îngăduie să mă retrag de la comanda 
armatei. 

— Îţi resping cererea, generale. Omul tău și Iker aveau 
ştiinţă despre primejdiile ce-i pîndeau, și tu nu ești răspunzător 
de această nenorocire. Înlăturarea ta din fruntea soldaţilor i-ar 
descuraja. 

Toţi membrii Cercului de aur împărtășeau aceeași părere. 

— E clar, cei doi viteji au fost trădaţi, rosti Senankh. 

— Peste putinţă, se împotrivi Nesmontu. Doar eu singur știam 
de misiunea lor. 

— Cu siguranță că nu, adăugă Marele Trezorier. Sau omul tău 
a săvârșit vreo nesăbuință, sau un cananean l-a recunoscut. Cît 
despre Iker, mulți demnitari au băgat de seamă că lipseşte. Un 
Fiu regal, mai ales unul numit de curînd, nu părăseşte curtea fără 
o pricină întemeiată. 

— De aici și pînă la a crede că a fost trimis în Canaan, mărtu- 
risi Sehotep, e cale lungă! 

— Nu tocmai, dacă există la Memphis un grup de luptători 
din umbră. Ne-au pîndit cele mai neînsemnate mișcări şi ple- 
carea lui Iker nu le-a scăpat. În locul lor, și eu mi-aş fi prevenit 
aliaţii. 

— Dacă ne luăm după spusele tale, interveni vizirul, înseamnă 
că misiunea lui Iker a dat greș chiar înainte să înceapă! Pe dea- 
supra, ar trebui să fim încredințați că dușmanul are iscoade la 
curte. Iar aceștia fac totul cu bună știință sau din prostie? 

— Eu aş alege-o pe cea din urmă, zise Sehotep, dar să n-o 
lăsăm deoparte nici pe prima. 

— Pe scurt, exclamă Sekari, să-i scoatem pe trădători din bîr- 
log fără întîrziere! 

— Sarcina aceasta îi revine lui Sobek, glăsui regele. Iar vouă 
tuturor vă aduc aminte cît e de trebuincioasă păstrarea unui 
secret, fără de care nici un lucru măreț nu se poate împlini. 

— Curtenii nu vor pricepe asta niciodată, se plînse Senankh, 
într-atît le place să trăncănească. Şi nimic nu le va schimba aces- 
te năravuri. 

— Oricine ar fi nemernicul care i-a pricinuit moartea lui Iker, 
făgădui Sekari, am să-l pedepsesc cu mîinile mele! 

— Vinovatul trebuie să fie judecat și osîndit după legea lui 
Maat, nu de tine, îi povăţui vizirul. 

— Cum crezi că merg treburile în Syro-Palestina? îl întrebă 
faraonul pe Nesmontu. 

Bătrânul general nu-și ascunse neliniștea. 

— Cu toate strădaniile soldaţilor mei, pe care nu-i cruț cîtuși 
de puţin, numărul luptătorilor cananeeni sporește. E adevărat că 
am arestat o mulţime și am reușit să distrug unele grupuri mici, 
la Sichem și în împrejurimi. Dar n-am prins un pește mare și 
n-am dat de vreo urmă care să ducă la ascunzătoarea 
Prevestitorului. Apropiaţii săi îi sînt credincioși pe de-a-ntregul 
şi îl înconjoară asemenea unui zid de netrecut. Așa că mi se pare 
zadarnic să trimitem o altă iscoadă, căci nu are sorţi de izbîndă. 

— Ce propui? 

— Mai întîi să întărim Zidurile Regelui, apoi să curățăm 
Sichemul și să-i punem la muncă pe cananeeni ca să prindă gus- 
tul bunăstării. Dar toate aceste măsuri nu sînt de ajuns. Și nu 
vreau să trimit patrule spre miazănoapte, de teamă să nu 
nimerească în tot soiul de capcane. Una peste alta, eu zic să 
lăsăm balaurul să crească. Va crede că nu sîntem în stare să-l 
zdrobim. Să-i sporim trufia și astfel o să ne ferim de multe 
pierderi. Cînd trupele Prevestitorului vor ieși din bîrlog, sigure 
că vor cuceri Sichemul, am să le înfrunt deschis. 

— Planul acesta nu e prea îndrăzneţ? se neliniști Khnum- 
Hotep. 

— Mi se pare cel mai potrivit pentru ţinuturile acelea și 
împrejurările de acum. 


Înainte de a pomi spre Memphis, regele mai avea de 
îndeplinit o sarcină anevoioasă. 

Cînd noaptea începu să coboare, i se alătură lui Isis care se 
plimba împreună cu Vînt-de-Miazănoapte la marginea 
deșertului. 

— E măgarul lui Iker? 

— Mi l-a lăsat în grijă. N-a fost uşor să primească îngăduința 
de a rămîne pe pămîntul sacru al lui Osiris, dar Vînt-de-Mia- 
zănoapte respectă rînduiala din Abydos. 

— Am să-ți dau o veste cumplită. 

Măgarul şi tînăra femeie rămaseră nemișcaţi, iar 
Vînt-de-Miazănoapte îşi ridică ochii spre uriaș. 

— Iker a fost ucis de luptătorii cananeeni. 

Preoteasa avu senzația că o învăluie un vînt înghețat. 
Dintr-odată, viitorul îi apăru fără rost, de parcă moartea tînărului 
scrib îi răpise şi ei viața. 

Urechea stîngă a animalului se ridică, încordîndu-se cu 
hotărîre. 

— Priviţi, Luminăţia Voastră! Vînt-de-Miazănoapte are altă 
părere. 

— Generalul Nesmontu a recunoscut trupul. 

Urechea stîngă a patrupedului rămase în continuare țeapănă. 

— Adevărul e groaznic, Isis, dar trebuie să ne obişnuim cu el. 

— Şi să nu ținem seama de părerea lui Vînt-de-Miazănoapte? 
Eu îl cred în stare să știe dacă stăpînul lui e viu sau mort. 

— Dar tu ce simți, Isis? 

Tînăra femeie privi îndelung soarele asfințind, ce zugrăvea 
cerul în aur și purpură. Apoi închise ochii şi retrăi clipa atît de 
vie cînd Fiul regal îi dezvăluise dragostea sa. 

— Iker trăiește, Luminăţia Voastră. 


fel, 


Trei zile și trei nopţi clanul înaintă în marș forţat, îngăduin- 
du-şi doar cîteva popasuri scurte. Străbătu o pădure, apoi o 
cîmpie uscată, un ţinut deșertic, apoi merse de-a lungul unei 
văi largi și coti spre un lac. Sîngerosul se bălăci pe săturate în 
apele lui. Doar Iker se încumetă să facă la fel, căci cananeenii 
se temeau de un duh rău, care, țîșnind din adîncul apelor, i-ar 
fi înecat. 

Apoi lucrurile intrară pe făgașul lor obișnuit. Scribul se 
preschimbă, din nou, în brutar şi bucătar, sub jugul călăilor săi. 

În Egipt, toată lumea îl credea mort. Toată lumea, mai puţin 
Vînt-de-Miazănoapte. Și cum el vieţuia alături de Isis și îi trans- 
mitea gîndurile sale, tînăra femeie ar fi trebuit să se îndoiască de 
dispariţia lui Iker. Fiul regal se agăța de această slabă speranță. 
Dar cine să-i dea de urmă aici, atît de departe de Sichem, pe 
aceste meleaguri pierdute, unde nici o patrulă egipteană nu 
îndrăznea să pătrundă?! 

Ca să se desfete puţin, cîțiva cananeeni l-ar fi biciuit cu 
plăcere pe egiptean, dar colții dulăului îi făcură să-și schimbe 
gîndurile. Purtarea cîinelui îl înveselea și-l liniștea, totodată, pe 
mai-marele clanului, căci prizonierul nu putea să fie păzit mai 
bine de-atit. 

Apoi călătoria continuă spre miazănoapte. Brusc, fețele 
tuturor se întunecară, rîsetele amuţiră și cananeenii încetară să-l 
mai batjocorească pe sclav. Sîngerosul prinse a mîrîi, dezvelin- 
du-şi colții. 

— Acolo jos e un nor de praf! strigă omul care mergea în 
frunte. 

— Cu siguranță sînt tilharii nisipurilor. 

— O să ne luptăm cu ei? 

— Depinde. Să ne pregătim totuși pentru ce e mai rău. 

Uneori, cînd se întîlneau, triburile stăteau de vorbă și 
ajungeau să se înțeleagă. De obicei însă, la capătul unor discuții 
aprinse, izbucnea cearta. 

Acum nu avură timp să cadă la pace. Înarmată cu praștii, 
ciomege și bastoane, ceata de beduini înfometați se năpusti 
asupra nou-veniților. 

Nelipsindu-i curajul, căpetenia clanului se aruncă în mijlocul 
învălmășelii, pe cînd unii dintre oamenii săi o rupseră la fugă. 

— Întoarceți-vă, urla Iker, întoarceți-vă și luptați! 

Cei mai mulți se supuseră acestui ordin neașteptat. Dar alții 
căzură victime bucăţilor tăioase de silex azvirlite de praştiile 
dușmane. 

— a asta, îi zise lui Iker căpetenia clanului întinzîndu-i un 
baston de aruncat. 

Fiul regal îl ochi pe conducătorul atacatorilor, care, ațîțat la 
culme, îşi încuraja oamenii scoțînd strigăte de fiară sălbatică. 

Iker nu-și greşi ținta. 

După ce speraseră într-o victorie uşoară, tilharii nisipurilor 
avură o clipă de șovăială de care cananeenii se folosiră îndată. 

Şi balanţa izbînzii se înclină în favoarea lor. Mînuind o bîtă 
grea, Iker dobori un tîlhar furios, plin de sînge din cap pînă-n 
picioare. 

Urmarea fu cumplită. Aţiţaţi, învingătorii se dovediră fără 
milă. 

— Căpetenia noastră... căpetenia noastră e moartă! exclamă 
un cananean. 

Cu țeasta crăpată, războinicul zăcea între doi beduini. 
Cîlinele său îi lingea blînd obrajii. 

— Să plecăm iute, îi îndemnă pe cananeeni cel mai bătrîn din- 
tre ei. Neîndoielnic și alți tîlhari dau târcoale prin împrejurimi. 

— Trebuie să-l îngropăm mai întîi! se împotrivi Iker. 

— Nu avem vreme. Tu ai luptat bine. Te luăm cu noi. 

— Încotro vreti să mergeţi? 

— Să ne alăturăm tribului lui Amu și să ne aşezăm sub 
ocrotirea lui. 

Iker simți o bucurie amestecată cu teamă. 

Amu, Prevestitorul! 


Amu era înalt, slab și bărbos. 

În jurul lui stăteau războinici sirieni înarmaţi cu lănci. 
Cananeenii îşi depuseră armele și se înclinară pînă Jos, în semn 
de supunere. Iker făcu la fel, uitîndu-se cu luare-aminte la acest 
bărbat cu chip de nepătruns, răspunzător de blestemul ce lovise 
salcîmul. 

Faptul că dăduse de el era o adevărată minune, dar trebuia să 
se asigure de vinovăția lui, apoi să găsească un mijloc de a-l 
înștiința pe Nesmontu. Dar oare Prevestitorul îi va lăsa timp? 

— De unde veniţi, ceată de netrebnici? întrebă Amu, pus 
pe harță. 

— De lîngă lacul amar, răspunse cu voce tremurătoare cel mai 
vârstnic dintre cananeeni. Tilharii nisipurilor ne-au atacat, iar 
căpetenia noastră a fost ucisă. Dacă nu era egipteanul ăsta tînăr, 
prizonierul nostru, ne-ar fi măcelărit pe toți. El i-a întors din 
drum pe fugari la luptă şi ne-a unit rîndurile. Am făcut din el un 
sclav bun, o să te slujească bine. 

— Cum aţi răzbit pînă aici? 

— Căpetenia noastră știa că ai tabăra în acest ținut. Voia să-ți 
vîndă prizonierul, dar eu ţi-l ofer ca dovadă de prietenie. 

— Aţi fugit din fața dușmanului! 

— Beduinii s-au repezit de-a dreptul asupra noastră, fără să 
intre în vorbă cu noi, aşa cum sînt obiceiurile. 

— Obiceiurile tribului meu cer ca lașii să fie omorîți. Tăiaţi-le 
beregata tuturor, în afara egipteanului! 

Sîngerosul se lipi de picioarele lui Iker şi-şi arătă colții, 
oprind pe oricine să se apropie. 

Sirienii îi omorîră cu bucurie pe cananeeni. Între cele două 
popoare nu exista nici stimă, nici prietenie. Așa că Amu nu 

pierdu prilejul să se descotorosească de aceste lepădături. 
Leşurile fură prădate și apoi lăsate în seama hienelor. 

— Ai un apărător de nădejde, îi spuse Amu străinului. Chiar 
şi străpuns de mai multe săgeți, un dulău atît de mare continuă 
să se bată. Cum te cheamă? 

— Iker. 

— De unde te-au răpit şobolanii ăștia? 

— Ei m-au eliberat. 

Amu se încruntă. 

— Şi cine te-a arestat? 

— Egiptenii. 

— Cei de-un sînge cu tine? Nu pricep. 

— După ce-am încercat în zadar să-l ucid pe faraonul 
Sesostris, am devenit vrăjmașul lor. Am izbutit să părăsesc 
Memphisul, să trec de Zidurile Regelui, dar soldaţii lui 
Nesmontu m-au azvirlit în temnița din Sichem. Trăgeam nă- 
dejde că luptătorii cananeeni îmi vor îngădui să mă alătur lor. 
Dar, în loc să mă ajute, m-au luat sclav. 

Amu scuipă cu scîrbă. 

— Fricoşii ăştia nu fac nici cît o ceapă degerată. Să te aliezi 
cu ei duce la pierzanie. 

— Singura mea dorinţă, grăi răspicat Iker, este să-l slujesc pe 
Prevestitor. 

Ochii mici şi negri ai lui Amu străluciră de încîntare. 

— ÎI ai în faţa ta pe Prevestitor! Şi eu îmi ţin făgăduielile. 

— Sînteţi la fel de hotărât să-l răsturnați pe Sesostris? 

— Se clatină deja. 

— Blestemul ce împovărează Arborele vieţii nu e destul 
de puternic. 

— Am să arunc și alte blesteme! Egiptenii încearcă de multă 
vreme să mă găsească, dar nu vor reuși niciodată. Tribul meu 
stăpîneşte tot ţinutul şi femeile îmi dăruiesc o mulțime de fii. În 
curînd, ei vor alcătui o armată biruitoare. 

— Nu v-aţi gîndit să uniți clanurile? Atunci ați putea dezlănțui 
un atac în stare să măture trupele generalului Nesmontu. 

Amu păru jignit. 

— Un trib e un trib, un clan e un clan. Dacă te apuci să 
schimbi lucrul acesta, ce s-ar alege de meleagurile astea? Cea 

mai bună căpetenie trezește respectul şi frica celorlalte, asta e 
singura lege! Și cel mai bun sînt eu! Ştii să mînuiești bastonul de 
aruncat, fiule? 

— Mă descurc. 

— Ai două zile ca să te desăvirșești în acest meșteșug. Apoi o 
să atacăm tabăra unor tâlhari ai nisipurilor care tocmai au jefuit 
o caravană. Or, pe pămînturile mele, numai eu am dreptul să fur 
şi să ucid. 


Vegheat de uriașul dulău, Iker picotea. Ore întregi se antre- 
nase să azvîrle bastonul, atingînd ținte tot mai mici și mai 
îndepărtate, Sirienii îl pîndeau, așa că nu trebuia să le arate că e 
neîndemînatic. Atent, încordat, cu mișcări largi și sigure, Iker 
nu-i dezamăgi. 

Amu îi lăsase libertate de mișcare, dar Iker se știa urmărit 
fără încetare. Dacă ar fi încercat să fugă, ar fi fost doborit neîn- 
tîrziat. Iar tribul îl va judeca după cum avea să se poarte în lupta 
cu beduinii. Sub amenințarea că-l aștepta aceeași soartă ca a 
cananeenilor, Iker trebuia să-şi dea toată silința. 

Ce făcea oare acum Isis la Abydos? Probabil celebra ritua- 
lurile ori medita într-un templu sau, mai degrabă, citea vechile 
scrieri ce vorbeau despre zei, despre sacru și despre bătălia dusă 
de lumină împotriva tenebrelor. În mod sigur, nu se gîndea la el. 
Cînd aflase de moartea lui, se întristase, fie măcar și pentru o 
clipă? 

Cîteva dintre gîndurile ei aveau să-l însoțească mereu... În 
cele mai rele împrejurări, doar acest fir atît de subțire îl salvase. 
În străfundurile singurătăţii lui, Isis continua să-i redea speranță. 
Speranţa că-i va spune cîndva, cu toată forța dragostei sale, că 
nu putea să trăiască fără ea. 

— Trezește-te, fiule, a sosit vremea să plecăm. Iscoada tocmai 
mi-a dat de ştire unde au poposit beduinii. Neisprăviţii ăștia se 
cred la adăpost. 


Amu nu-și pierdea timpul întocmind planuri de atac. 
La porunca sa, se iscă un iureș de neînchipuit. Și cum cei mai 
mulți dintre tilharii nisipurilor dormeau adînc, apărarea lor era 

slăbită. Obişnuiţi să prade negustori și oameni neînarmați, 
de-abia dacă se împotriviră sirienilor dezlănțuiți. 

Unul dintre beduini reuși să scape de măcel tîrîndu-se spre 
mijlocul taberei, apoi prefăcîndu-se mort. Cu coada ochiului îl 
văzu pe Amu, foarte aproape de el, și socoti că i s-a ivit prilejul 
să-și răzbune tovarășii. Așezat cum nu se poate mai nimerit, nu-i 
rămînea decît să-i înfigă pumnalul în șale. 

Uimit de sălbăticia noilor săi tovarăși, Iker nu se amestecase 
cu ei. Ținîndu-se deoparte, observă cum un beduin, care pînă 
atunci păruse mort, se ridicase și se pregătea să lovească. Fiul 
regal își azvârli bastonul, care îl izbi pe beduin în tîmplă. 

Clocotind de furie, Amu îl călcă în picioare pe rănit, 
zdrobindu-i pieptul. 

— Viermele ăsta a încercat să mă doboare pe mine, Amu! Iar 
tu, egipteanule, mi-ai salvat viața. 

Pentru a doua oară, Iker sărise în ajutorul vrăjmașului. Dar 
ar fi fost o adevărată nenorocire să-l lase să moară pe Prevestitor 
înainte de a scoate de la el cît mai multe informaţii. Fiul regal 
trebuia să-i cîştige încrederea şi să afle în ce fel stăruia blestemul 
asupra salcîmului lui Osiris. 

Pe cînd oamenii săi pîrjoleau tabăra, Amu îl trase pe Iker 
după el spre singurul cort ce scăpase neatins de flăcări. Celelalte 
ardeau cu vilvătaie. 

Cu pumnalul, Amu sfişie pînza, croindu-și o intrare și stîr- 
nind ţipete de groază. 

Înăuntru, vreo zece femei și tot atiţia copii se înghesuiau unii 
într-alţii. 

— Ia uită-te la femeile astea! Cele mai frumoase o să le 
înlocuiască pe cele de care m-am săturat și pe care le las în 
seama vitejilor mei. 

— O să-i cruţaţi pe copii? se neliniști scribul. 

— Pe cei zdraveni o să-i folosim ca sclavi, ceilalți vor fi uciși. 
Îmi porți noroc, fiule! N-am cunoscut niciodată o biruință așa de 
uşoară. Și n-am să uit că-ţi datorez viaţa. 


CALEA DE FOC 85 


Mînios, Amu înşfâcă de păr o femeie cu pielea oacheșă și o 
lipi de pieptul său. 

— Ţie o să-ţi dovedesc chiar acum ce înseamnă un bărbat 
adevărat. 


Clanul o apucă de-a lungul unui ued secat pe fundul căruia 
apele își săpaseră făgașul între două maluri înalte și abrupte, și 
care părea să nu ducă nicăieri. Un pîndar mergea mult înaintea 
celorlalți, iară cei care încheiau șirul călătorilor iscodeau împre- 
jurimile cu privirea. 

— Îţi fac o mare onoare, îl anunță Amu pe egiptean. Ai să fii 
primul străin care vede tabăra mea ascunsă. 

Lui Iker nu-i părea rău că întrebuințase bastonul de aruncat. 
Cîştigînd bunăvoința Prevestitorului, avea în sfîrşit să-i 
descopere bîrlogul! 

Locul era în același timp ferit și ușor de apărat. În inima unei 
regiuni uscate, o mică oază oferea apă și hrană. Ajutaţi de sclavi, 
localnicii cultivau legume şi creșteau păsări. 

— Aici trăiesc laolaltă cananeeni şi sirieni, îl lămuri Amu 
pe Iker, dar asta e doar o abatere de la legea obișnuită. 
Oamenii aceștia au învăţat să mi se supună orbește și să nu se 
vaite toată ziua. 

— N-ar trebui să vă găsiţi aliați și să atacați Sichemul? 
stărui Iker. 

— O să mai vorbim despre asta. Dar mai întîi să sărbătorim 
izbînda! 


Toţi membrii clanului se repeziră binevoitori către con- 
ducătorul lor, care fu masat, uns cu uleiuri parfumate și așezat 
comod între perne moi, la umbra unui cort. Una după alta, sclave 
cananeene aduseră tăvi cu bucate, iar vinul de curmale începu să 
curgă în valuri. 

După ce-l dezmierdară îndelung, patru femei trupeşe duseră 
la culcare un Amu ghiftuit și beat mort. 

Iker nu și-l închipuise astfel pe Prevestitor. 


2. 


Înveşmâîntată într-o rochie albă lungă, prinsă în talie cu o 
centură roșie, cu părul despletit, Isis îl urmă pe faraon pînă la 
templul acestuia, menit să dăinuiască milioane de ani. 

Pășiră într-o capelă cu tavanul înstelat și luminată de o sin- 
gură lampă. 

— Ca să străbaţi calea misterelor e nevoie să treci de o nouă 
poartă, îi dezvălui regele. E lucru primejdios căci, pentru a-l 
înfrunta pe ucigașul care mînuiește forța lui Seth împotriva lui 
Osiris, trebuie să devii o adevărată magiciană. Astfel, sceptrul pe 
care ţi l-a dat va fi cuvînt pătrunzător şi lumină folositoare, în 
stare să abată loviturile sorții. Te încumeţi să-ți asumi acest risc? 

— Mă încumet, Luminăţia Voastră. 

— Înainte de a te uni cu puterile Eneadei, clătește-ţi gura cu 
natron proaspăt și încalță sandale albe. 

Odată ritualul împlinit, monarhul puse pe buzele lui Isis o 
statuetă a lui Maat. 

— Primește formulele tainice ale lui Osiris, rostite de el pe 
vremea cînd domnea în Egipt. S-a slujit de ele ca să zămislească 
vîrsta de aur și să transmită viața. Și acum, străpunge întune- 
ricul, Isis! 

Monarhul ridică deasupra capului lui Isis un vas din care 
țişni o energie luminoasă ce învălui corpul preotesei. 

În fundul sălii, pe acoperișul altarului se înălța o cobră regală 
în poziție de atac. 

— Atinge-i pieptul și supune-o! porunci Sesostris. 

Teama nu o împiedică pe tînăra femeie să înainteze. 

Şarpele era și el gata să se repeadă. 

Isis nu se gîndea la ea însăși, ci la lupta pentru salvarea 
Arborelui vieţii. De ce duhul lumii subpămîntene, tiritoare 
fioroasă şi fascinantă, ar face parte din tabăra vrăjmașilor ? Fără 
el, pămîntul nu ar fi sterp? 

Isis întinse uşurel mîna dreaptă, iar cobra rămase nemișcată. 

Cînd preoteasa îi atinse pieptul, un nimb de lumină îi încon- 
jură capul şi luă forma coroanei albe. 

— Forța zămislitoare a Stăpinei magiei ți s-a răspîndit în 
vene, grăi regele. Mînuiește sistrele! 

Monarhul îi arătă lui Isis două obiecte din aur, unul în formă 
de naos, flancat de două spirale, celălalt alcătuit din mai multe 
rame cu găuri în care se incastrau tije metalice. 

— Cînd le vei face să răsune, vei auzi vocea lui Seth, care 
însuflețeşte cele patru elemente, şi în acest fel vei risipi 
amorţirea. Mulțumită vibraţiilor, puterile dătătoare de viață se 
vor trezi. Doar o preoteasă iniţiată poate încerca să înfăptuiască 
un asemenea lucru, căci aceste instrumente sînt primejdioase. 
Păstrătoare ale veșnicei mișcări a creaţiei, ele răpesc vederea 
oricărei cîntărețe lipsite de iscusință. 

Isis apucă strîns mînerele cilindrice. 

Sistrele i se părură atît de grele, că ar fi trebuit să le dea dru- 
mul. Dar încheieturile miinilor ei rezistară şi se înfiripă o 
melodie ciudată. Din sistra-naos izvora un cînt dulce, învăluitor, 
iar din cea de-a doua sistră se răspîndeau note ascuţite și 
pătrunzătoare. Isis căută ritmul potrivit şi sunetele se amestecară 
în chip armonios. 

Timp de cîteva clipe, privirea i se tulbură. Apoi muzica 
prinse a se răspîndi cu atîta putere, că făcu să vibreze pietrele 
templului, iar preoteasa se simți cuprinsă de o stare nespus de 
plăcută. 

Apoi Isis îi înapoie sistrele regelui, care le depuse în faţa sta- 
tuii cobrei încoronate. 

Părăsind templul, Sesostris o conduse pe Isis pînă pe malul 
lacului sacru. 


88 CHRISTIAN JACQ 


— Liniştind-o pe Stăpina magiei, privirea ta vede acum ceea 
ce ochii neinițiaţilor nu desluşesc. Uită-te spre mijlocul lacului! 

Puțin cîte puţin, suprafaţa apei se întinse, pînă se contopi cu 
cerul. Nun, oceanul de energie din care se năștea totul, i se 
dezvăluia lui Isis. Un foc lumină apa și, la fel ca la începuturile 
lumii, lotusul de aur cu petale de lapislazuli se ivi din vîltoare. 

— Fie ca, în toate dimineţile, floarea aceasta să poată răsări în 
valea de lumină, se rugă regele. Să renască acest mare zeu venit 
din insula flăcării, copil de aur ieșit din lotus. Respiră-l, Isis, așa 
cum îl respiră puterile zămislitoare. 

O mireasmă suavă și fermecătoare se răspîndi peste Abydos. 

Conturul lotusului se șterse, iar lacul sacru îşi recăpătă 
înfățișarea obișnuită. În oglinda apei se desenă un chip, iute 
împrăștiat de valurile iscate de vînt. 

Totuşi, Isis îl recunoscuse: era Iker. 

— Trăiește, murmură ea. 


— Pe burtă, porunci Amu. 

Imitîndu-i pe războinicii clanului sirian, Iker se întinse pe 
nisipul cald și auriu. 

— Îi vezi, fiule? 

Din vîrful dunei, scribul văzu tabăra beduinilor care erau 
convinşi că se află în siguranță. Femeile pregăteau mîncarea, 
copiii se jucau, iar bărbaţii dormeau toți, în afara cîtorva străji. 

— Urăsc tribul ăsta, îi destăinui Amu lui Iker. Căpetenia lui 
mi-a furat o femeie superbă, care putea să-mi dea fii puternici. 
Pe deasupra, stăpiîneşte cea mai bună fîntînă din tot ținutul, cu 
apă dulce și rece. Am să pun mîna pe ea şi pe pămînturile lor. 

„lată un plan demn de Prevestitor“, își dădu cu părerea, 
Iker, ale cărui îndoieli nu încetau să crească. Amu îşi petrecea 
timpul desfătîndu-se cu frumoasele din harem, mîncînd și 
bînd. Niciodată nu pomenea de cucerirea Egiptului și de nimi- 
cirea faraonului. Dezmierdat de femei, lingușit de războinicii 
săi, ducea un trai liniștit de tîlhar îndestulat. Iar acum, în sfîrșit, 
se hotărise să pornească la luptă. 

— Să omorîm întîi santinelele, propuse Iker. 

— Astea-s întocmai vorbele unui egiptean! îl luă în rîs Amu. 
Eu, unul, nu o iau pe ocolite. O să coborim duna urlînd și o să-i 
măcelărim! 

Zis și făcut. 

Bucăţile de silex azvîrlite din praştii îi loviră pe cei mai mulți 
dintre beduini. Haita de sirieni înfierbîntați nu întîmpină decît o 
slabă împotrivire și nu-i cruță nici pe copii. Ca să se învese- 
lească, războinicii lui Amu scoaseră ochii celor cîțiva 
supraviețuitori, a căror agonie fu îndelungată. Și, cum haremul 
lui Amu era peste măsură de plin, nu le iertară nici pe femei. 

— Nu-mi pare rău, îi spuse Amu lui Iker, care simțea că i se 
taie picioarele. Erau prea urîte! Ce-ai pățit, fiule? 

Amu îl bătu pe umăr pe Fiul regal. 

— Trebuie să te întăreşti! Viaţa e o luptă aspră. Beduinii ăştia 
erau niște hoți şi niște ucigași! Dacă generalul Nesmontu i-ar fi 
găsit înaintea mea, ar fi poruncit arcașilor să-i doboare. În felul 
meu, eu curăț locui. 

— Cînd o să uniți toate triburile ca să-i goniţi pe asupritori? 

— Gândul ăsta nu-ți dă pace! 

— Dar nu e singurul care contează? 

— Singurul, singurul... Să nu ne pripim! Lucrul cel mai 
însemnat este să-mi stăpînesc pămînturile fără să le împart cu 
nimeni. Netrebnicii încă îndrăznesc să se îndoiască de mine. Dar 
am să le arăt eu lor, fiule! 

Amu Îi întinse lui Iker un nou baston de aruncat. 

— Spiritul morţilor se întrupează în el. Străbate lacurile și 
cîmpurile ca să-l lovească pe duşman, apoi se întoarce în mîna 
celui care l-a aruncat. Ai grijă de el și folosește-l cu bună-cre- 
dinţă. 

„Fiul regal își aminti povata lui Sesostris: „Trebuie să facem 
rost de arme zămislite de puteri nevăzute“. Și nu era aceasta 
prima pe care o dobîndea, ca dar din partea vrăjmașului? 

— Să mîncăm, hotărî Amu. Apoi o să continuăm lupta. 

Încăpăținat și crud, sirianul zdrobi micile grupuri de cana- 
neeni și beduini, vinovate de a fi băut apă din fîntînile sale și de 
a-i fi furat vreo capră. La prima vedere liber, dar, de fapt, apărat 

şi supravegheat de Sîngerosul, Iker se abţinu de la orice gest care 
ar fi trezit bănuielile noilor săi tovarăși de arme. 

Rămînînd credincios obiceiurilor sale, Amu se repezea 
asupra prăzii ca o furtună, răspîndind o asemenea groază printre 
cei atacați, încît aceştia nu mai erau în stare să se apere. 

Scribul rămînea de fiecare dată uimit de iuțeala cu care se 
desfăşura totul. 

Aprig, sîngeros, fără milă, cu purtări de tiran... Acestea erau 
trăsăturile Prevestitorului, e adevărat. Dar de ce se ferea să-și 
recunoască planurile despre distrugerea Egiptului? Oare nu se 
încredea într-un egiptean căruia îi pîndea cea mai mică greșeală 
pentru a-l ucide? Așadar, Iker se va dovedi de folos într-un fel 
sau altul. Poate chiar pentru a trimite informaţii false lui 
Nesmontu, grăbind în acest chip înfrîngerea armatei egiptene. 
Prin urmare, Fiul regal nu încercă să lase nici un mesaj pentru 
general. Era nevoie mai întîi să afle cum stăteau lucrurile. 

În vreme ce războinicii tribului, strânşi în jurul unui foc, mîn- 
cau carne de berbec friptă pe jar, Iker se apropie de Amu, care 
era pe jumătate beat. 

— Neîndoielnic, vă bucuraţi de o pavăză magică. 

— Care ar fi ea, după tine? 

— Regina turcoazelor. 

-— Regina turcoazelor, repetă Amu, buimăcit. Ce tot spui? 

— Eu am descoperit această piatră neasemuită într-o mină din 
Sinai, unde munceam ca sclav, din porunca faraonului. Așa că 
piatra mi se cuvenea. Dar, după ce i-a măcelărit pe soldaţi şi pe 
mineri, o ceată de ucigași mi-a furat comoara. 

— Şi vrei s-o iei înapoi... Numai că n-ai s-o găseşti la mine. 
Bineînţeles, hoţii erau tîlhari ai nisipurilor! Cu puţin noroc, ai să 
dai de regina turcoazelor! Vorbele umblă repede despre o 
minunăţie de soiul ăsta. 

— Un înalt demnitar egiptean, generalul Sepi, a fost omorit în 
deșert. Oare isprava asta n-aţi săvîrşit-o voi? 

Mirarea sirianului nu părea prefăcută. 

- Eu să ucid un general! Dacă era așa, m-aş fi lăudat în gu- 
ra mare! Toţi m-ar fi prețuit şi zeci de triburi s-ar fi plecat în 
faţa mea. 

— Totuşi, nimeni nu se îndoiește că făptaşul e Prevestitorul. 

Supărat, Amu se ridică și îl apucă pe scrib de umăr. 

Îndată, cîinele începu să mîrfie. 

— Spune-i fiarei să se potolească. 

O singură privire de-a lui Iker îl linişti pe Sîngerosul. 

— Vino în cortul meu! 

Cîinele îi urmă. 

Cu o lovitură de picior în coaste, Amu îl trezi pe un cananean 
care se îmbrăcă în grabă și dispăru. 

Sirianul goli o cupă mare plină cu vin de curmale. 

— Mi-ar plăcea să-ți cunosc gîndurile cele mai tainice, fiule! 

— Mă întreb dacă sînteți într-adevăr Prevestitorul sau doar vă 
prefaceți. 

Rostind vorbe atît de îndrăzneţe, Iker risca mult. 

— Nu-ţi lipseşte curajul! 

— Vreau doar să știu adevărul. 

Învârtindu-se ca fiara în cușcă, Amu se codi să-l privească în 
ochi pe Iker. 

-— Ce contează dacă sînt sau nu Prevestitorul? 

— Mi-am pus viaţa în primejdie ca să-l slujesc. 

— Nu ţi-e de ajuns că mă slujești pe mine? 

— Prevestitorul e pornit să nimicească Egiptul și să ia pu- 
terea, pe cînd voi vă mărginiţi la pămînturile voastre. 

Sirianul se așeză greoi pe un teanc de perne. 

— Să vorbim deschis, băiete, ai bănuit bine. Nu sînt eu 
Prevestitorul. 

Aşadar, Iker era prizonierul unei căpetenii nemernice, un 
ucigaș și un tîlhar! 

— De ce m-aţi mințit? 

— Pentru că poţi să devii unul dintre cei mai buni războinici 
ai mei. Și, de vreme ce-ţi doreai atît de mult să crezi că eu sînt 
Prevestitorul, am socotit că ar fi o prostie să te descurajez. De 
altfel... nu te-ai înșelat pe de-a-ntregul. 

— Cum adică? 

— Nu sînt Prevestitorul, repetă sirianul, dar știu unde se 
ascunde el. 


13, 


O întrebare, căreia îi căuta zadarnic răspuns, îl chinuia pe 
Marele Trezorier Senankh: oare se strecurase un trădător printre 
oamenii săi? Dar el însuși îl alesese pe fiecare scrib care slujea 
sub porunca lui, îi iscodise trecutul și-i verificase priceperea. 

În afară de cîteva greșeli mărunte, nu avea ce învinuiri să le 
aducă. 

Neîncrezător, Senankh își luă iar de la capăt cercetările, cu și 
mai multă băgare de seamă, de parcă şi în cel mai devotat sluj- 
baş zăcea un nelegiuit. Ba întinse și cîteva capcane, în care nu 
căzu însă nimeni. Așa că hotărî să ceară sfatul lui Sobek 
Păzitorul. 

Mai-marele tuturor gărzilor din regat tocmai isprăvise de 
schimbat legile călătoriei pe Nil, pe care le socotea prea 
îngăduitoare. Mereu la pîndă, Sobek nu-și cruța forțele cînd era 
vorba de paza faraonului și de libera circulație a oamenilor şi a 
mărfurilor. Îi urmărea fără odihnă pe răufăcătorii de toate 
soiurile. Nu-i scăpa nimic. Pentru orice neatenție, făptașul 
îndura furia lui Sobek Păzitorul, care totuşi se învinuia mereu că 
nu izbutise să-i descopere pe luptătorii cananeeni din Memphis. 
Nu dăduse de urma nici unuia și nu arestase nici măcar un com- 
plice. Vrăjmaşul nu era, cumva, doar un vis urât? 

În realitate, dușmanul învățase să se facă nevăzut şi, mai 
devreme sau mai tîrziu, avea să lovească din nou. 

— N-am găsit nimic, se plînse Senankh. Pe de-o parte, lucrul 
acesta mă bucură, căci la prima vedere nu se află printre scribii 

mei nici o capră rîioasă. Sau poate că n-am ştiut eu s-o caut. Sînt 
sigur că și tu, Sobek, ai scotocit peste tot. 

— Bineînţeles. 

— Şi ce părere ai? 

— La fel ca și tine. 

— Ai fi putut să mă previi! bombăni Marele Trezorier. 

— Nu răspund de faptele mele decît în fața faraonului. Doar 
el are știință despre misiunile încredințate mie. 

— M-ai iscodit şi pe mine? 

— De la sine înţeles. 

— Cum îndrăzneşti să-l bănuieşști pe un membru al Casei 
Regelui? 

— Nu îndrăznesc, sînt nevoit să fac asta. 

— L-ai verificat și pe Sehotep, și pe vizirul Khnum-Hotep? 

— Mi-am făcut datoria. 

Lui Sobek, care nu se număra printre inițiații Cercului de 
Aur din Abydos, Senankh nu-i putea spune că aceştia erau mai 
presus de orice bănuială. 

— Rămîn încredinţat, continuă Păzitorul, că există unul sau 
mai mulți trădători la Curtea regală, între toți acei demnitari 
înfumuraţi şi plini de venin, care se socotesc învățați. La cea mai 
mică neplăcere se pun pe tipat, ocărînd gărzile. Oamenii ăștia nu 
au nici un rost pe lume, le lipsesc curajul și dreapta judecată. Din 
fericire, Luminăţia Sa nu-i ascultă şi trag nădejde să le mai 
împuțineze numărul. 

— Dar Medes şi slujbaşii săi? 

— Îi supraveghez, ca şi pe ceilalți. 

O iscoadă de-a lui Sobek izbutise să pătrundă printre scribii 
Secretarului Casei Regelui, ca să-i pîndească acestuia de 
aproape faptele și gesturile. Cu ajutorul atîtor ochi și urechi răs- 
pîndite pretutindeni, Păzitorul trebuia, în cele din urmă, să 
descopere ceva. 


Purtătorul Sigiliului regal, Sehotep, dădea în fiecare seară 
ospeţe îmbelşugate la care intendentul său servea cele mai gus- 
toase bucate și mai alese vinuri. Așa că fiecare curtean aştepta 

cu nerăbdare să fie poftit acasă la Sehotep. Pe deasupra, puţine 
femei rămîneau nesimțitoare la farmecul acestuia și mulți 
bărbaţi își petreceau seara pradă neliniștii, temîndu-se de 
viitoarele purtări ale nevestelor lor. Totuși, niciodată nu izbuc- 
nise vreo ceartă, căci Sehotep păstra tăcerea asupra frumoaselor 
cu care-și petrecea nopțile. 

Acest trai fără griji, pe care unii îl socoteau ușuratic, îi 
îngăduia mai-marelui peste toate lucrările regelui să-i cunoască 
bine pe demnitari și să culeagă o mulțime de informații. Vinul și 
mâîncarea bună dezlegau limbile. 

În seara aceasta, Sehotep îi primi pe mai-marele arhivarilor, 
pe soţia și fiica acestuia, și pe trei apropiaţi de-ai săi, împreună 
cu soțiile. După obicei, începură să schimbe cu veselie vorbe 
meșteşugite despre cîte-n lună și-n stele, în ciuda amenințărilor 
ce pluteau deasupra Egiptului. Purtătorul Sigiliului regal crease 
o atmosferă de sărbătoare care îndemna la felurite destăinuiri. 

Oaspeţii săi nu păreau în stare de gînduri mîrșave. Își 
urmaseră în liniște cariera, nu făceau nimic după capul lor şi, la 
cea mai mică piedică, alergau iute să ceară sprijinul unui înalt 
demnitar. S-ar fi purtat bucuroși ca niște mici tirani cu slujbașii 
lor, dar se temeau de vizirul care veghea mereu. 

La sfîrșitul ospățului, fata mai-marelui arhivarilor se apropie 
de Sehotep. Era proastă și guralivă, dar foarte frumoasă. 

— Se spune că terasa acestei case e cea mai încîntătoare din 
Memphis... Mi-ar plăcea atît de mult s-o văd! 

— Ce-o să creadă tatăl tău? 

— Sînt puţin cam obosit, răspunse acesta. Soţia mea și cu 
mine plecăm. Dacă vă învoiţi să-i acordaţi fiicei mele acest pri- 
vilegiu, ne-am simți onorați. 

Sehotep se prefăcu a nu fi priceput capcana ce i se întindea. 
Mai mulți curteni își împinseseră fetele în brațele lui, în speranța 
unei căsătorii. Gîndul acesta îi dădea fiori Purtătorului Sigiliului 
regal. Aşa că își lua întotdeauna măsuri de prevedere pentru ca 
fetele să nu rămînă însărcinate și să păstreze doar amintirea unei 
nopți de dragoste. 

Fiica arhivarului fu cuprinsă de admirație privind 
Memphisul de la înălțimea terasei. 

— Ce oraş minunat! Și dumneata, Sehotep, ești minunat! 

Dezvăluindu-i o tandrețe pe care un bărbat educat n-o putea 
respinge, fata își sprijini capul de umărul lui Sehotep, care îi 
scoase peruca ușoară și îi mîngiie părul. 

— Te rog, nu te grăbi. 

— Dorești să priveşti mai mult capitala? 

— Da... În sfîrșit, nu. Arată-mi odaia ta, vrei? 

Bărbatul o dezbrăcă încet şi pricepu repede că tînăra era 
înzestrată și cu farmece, și cu experienţă. Dezmierdările lor fură 
îndelungate și amîndoi gustară plăcerea. La sfîrşitul acestui joc 
minunat, Sehotep se gîndi că fata are să fie o soție groaznică, 
geloasă și năzuroasă. 

— Viitorul nu te neliniștește? întrebă tînăra femeie. 

— Un mare suveran cîrmuiește Egiptul. El va şti să înlăture 
primejdia. 

— Unii cred altceva. 

— Tatăl tău nu îl prețuiește pe Sesostris? 

— Tata prețuieşte pe oricine îl plăteşte bine şi nu-l împovă- 
rează cu prea multă muncă! În schimb, ultimul bărbat care mi-a 
făcut curte nu-ți împărtășea părerea. 

— Despre cine e vorba? 

— Despre Eril, un străin numit în fruntea scribilor publici. 
E ros de ambiţie. Cu mustaţa lui subțire, cu vocea mieroasă și 
purtări binevoitoare încearcă să treacă drept om cinstit. De fapt, 
e de temut precum o viperă cu corn! Eril nu visează decit să 
uneltească și să murdărească renumele potrivnicilor săi. 
Cumpără și se lasă cumpărat, și e gata să-l slujească pe cel care 
dă mai mult. 

— Ţi-a făcut rău? 

— Îţi dai seama că şobolanul ăsta voia să mă ia de nevastă! 
lar tatăl meu, care e un fricos fără pereche, se învoise. Dar cînd 
a văzut că mă împotrivesc şi că nu e chip să-mi intre în voie, s-a 
lăsat păgubaș. Închipuieşte-ţi mîinile acestui Eril alunecînd pe 
pielea mea ca un melc scîrbos. Ce groaznic! Cînd l-am pălmuit, 

a priceput că n-am să fiu a lui niciodată. Și nu se mulţumeşte 
doar să-și împrăștie veninul, ci îl vorbeşte de rău și pe faraon. 

Curiozitatea lui Sehotep se trezi. 

— Eşti sigură? 

— Știu ce spun! 

— Ce cuvinte anume întrebuințează? 

— Nu-mi aduc aminte clar... Dar să-l disprețuiești pe faraon 
nu e o nelegiuire? 

— Eril ţi-a cerut să-l ajuţi sau să îndeplinești vreo misiune? 

Fiica arhivarului rămase uimită. 

— Nu, nu... nicidecum. 

— Dă uitării clipele urîte, o sfătui Purtătorul Sigiliului regal, 
şi bucură-te de cele de acum. Sau poate ţi-e somn... 

— Ah, nu! exclamă fata întinzându-se pe spate, ademenitoare. 


În fiecare dimineaţă, Sekari privea uneltele de scrib ale lui 
Iker, amintire prețioasă de la prietenul său. I-ar fi plăcut atît de 
mult să i le înapoieze la întoarcerea din Asia! Faptul că-l 
părăsise astfel îl aducea în pragul deznădejdii, dar faraonul îi 
interzisese să plece în Syro-Palestina ca să-l caute. 

Sekari nu voia să accepte golul creat de lipsa lui Iker. 
Altminteri, ar fi însemnat să-i recunoască moartea și să ucidă 
orice speranță. Însă, în adîncul sufletului său, Sekari nu credea 
că Fiul regal dispăruse pentru totdeauna. 

Poate că era prizonier, poate că era rănit, dar trăia. 

Verificînd în felul său măsurile luate de Sobek pentru asigu- 
rarea pazei monarhului, Sekari nu găsi nici un neajuns. Totuși, 
adesea își punea întrebări în privința căpeteniei tuturor gărzilor 
din regat, care se arăta atît de mulțumit de moartea lui Iker. 

Și dacă trădătorul adăpostit la curte era însuși Sobek? De ce 
l-ar fi urât atîta pe Fiul regal, dacă nu din pricină că acesta ar fi 
putut să-i descopere adevărata față? Păzitorul nu avea destulă 
putere ca să ordone unei gărzi să-l ucidă pe tînărul scrib? 

Răspunsul la aceste întrebări cumplite părea limpede. 

Prea limpede. 

De aceea lui Sekari îi trebuiau dovezi temeinice înainte de 
a-i vorbi regelui. Dar pînă la dobîndirea lor, monarhul nu se afla 
în mare primejdie? Un lucru însă îl mai liniştea pe Sekari: 
oamenii însărcinați să vegheze îndeaproape asupra lui Sesostris 
îl venerau pe faraon. 

Iar dacă Sobek Păzitorul îl trimisese pe Iker la moarte, avea 
să plătească scump. 


Primul care intra în odaia de lucru și ultimul care ieşea, 
Medes se bucura de munca sa ca Secretar al Casei Regelui. Nu 
i se părea o povară să tragă din greu, dimpotrivă. Conştiincios, 
deslușea iute cele mai încurcate ițe și ținea minte informaţiile 
cele mai însemnate. În stare să facă faţă la numeroase întâlniri 
fără ca oboseala să-l doboare, Medes cerea de la scribii săi o 
asemenea agerime şi iuțeală, încît unii nu puteau să ţină pasul. 
Prin urmare, Medes se vedea nevoit în fiecare lună să 
înlocuiască patru, cinci scribi cu alţii noi, pe care îi supunea mai 
întîi la grele încercări. Şi doar cîţiva izbuteau să le treacă. În felul 
acesta, formase echipe de lucru hamice și supuse. 

Și nu dădea prilej nici regelui, nici vizirului să-i aducă vreo 
învinuire. 

Numai că Medes avea acum la dispoziție oameni pe de-a-n- 
tregul devotați lui. Scribi, mesageri și corăbieri strîngeau pentru 
el informaţii şi îi răspîndeau poruncile în tot regatul. Iar în tim- 
pul răzmeriţei pe care o punea la cale Prevestitorul, aveau să se 
dovedească o armă hotărîtoare. 

Fiecare dintre oamenii săi primea sarcini clare pentru care nu 
dădea socoteală decît în fața lui Medes. Taina era păstrată cu 
strășnicie și nimeni nu se îndoia de adevăratul țel urmărit de 
Secretarul Casei Regelui. 

Medes se pregătea să-i ofere o slujbă unui scrib priceput, 
care lucra sub porunca sa de mai multe luni, cînd Gergu ceru să-l 
vadă. 

— Ce s-a întîmplat? 

— Libanezul vrea să vă vorbească fără întirziere. 

— În plină zi? Nici nu încape vorbă! 

— Se plimbă prin tîrg. Zice că e ceva care nu suferă amînare. 

Dorinţa Libanezului părea pe cît de neobișnuită, pe atît de 
îngrijorătoare. 

Reuşind să-și ascundă spaima, Medes îl întîlni pe Libanez. 
În mulțimea de gură-cască, treceau aproape nebăgați în seamă. 
Umăr la umăr lîngă taraba unui vînzător de praz, stătură de 
vorbă cu glas șoptit, ferindu-se să se privească unul pe altul. 

— Aţi luat în slujbă un scrib născut la Imau, cam de vreo 
30 de ani, înalt, spîn, cu o cicatrice pe brațul stîng și neînsurat? 

— Întocmai, dar... 

— E un soldat, îi dezvălui Libanezul. Cea mai bună iscoadă a 
mea l-a văzut ieșind de la Sobek. Fără îndoială că a primit ordin 
să vă pîndească. 

Medes se înfioră. Dacă aliatul său n-ar fi stat mereu cu ochii 
în patru, ar fi săvârșit o greşeală de neiertat. 

— Gergu mă va scăpa de el. 

— Ba nu! De vreme ce l-am descoperit, să ne folosim de el ca 
să-l liniștim pe Sobek în privința voastră. Iar această păţanie să 
vă îndemne la mai multă luare-aminte. 


14. 


În urma lui Amu mergeau doar vreo zece războinici, dintre 
cei mai încercați. Toţi aveau feţele posomorite, ca și cum căpete- 
nia lor îi conducea spre dezastru. 

— Încotro ne îndreptăm? întrebă Iker. 

— Spre birlogul Prevestitorului. 

— Luptătorii voştri nu par să se bucure! 

— E cel mai aprig dușman al nostru și a jurat să ne distrugă. 

— Şi de ce vă aruncaţi singur în gura monstrului? 

— Trebuie să-l înfrunt eu însumi. O să ne batem doar noi doi, 
iar biruitorul va lua în stăpînire tribul învinsului. În felul acesta, 
nu vor exista prea mulți morți. 

— Dar vă simțiți în stare să-l înfrîngeți? 

— O să fie greu, mărturisi Amu, tare greu! Niciodată Preves- 
titorul n-a fost doborât. Doar o armă s-ar dovedi îndeajuns de 
puternică, șiretenia. Numai să-mi lase timp s-o întrebuințez. 

— Prevestitorul e un soi de uriaș? 

— Ai să vezi curînd. 

Împotriva obișnuinței sale, Amu înainta fără să se ascundă și 
aprindea focuri ce puteau fi zărite de departe. Vestindu-și 
prezența, îi dădea de înțeles dușmanului că nu avea de gînd să 
atace, ci să stea de vorbă. 

În zorii celei de-a patra zile, Sîngerosul începu deodată să 
miîrîie. Câteva clipe mai tîrziu, vreo şaizeci de cananeeni înar- 
maţi cu arcuri și sulițe înconjurară mica trupă. Dulăul se lipi 
de Iker. 

Un bărbat mărunt cu umerii largi înaintă cîțiva pași. 

— Eşti prizonierul meu, Amu. 

— Nu încă. 

— Crezi că poți să te aperi cu ceata asta de fricoși? 

— Stăpînul tău se teme de noi. Altminteri, de ce nu ne-a zdro- 
bit pînă acum? Nu e decît un vierme, o biată fetiță și un cap sec. 
Iar braţele lui sînt moi și neputincioase. Să vină să se închine în 
fața mea, chiar aici, începînd de mîine. Am să-l scuip cu dispreţ, 
iar el o să plîngă, cerșind îndurare. 

Omul Prevestitorului clocotea de furie. l-ar fi tăiat cu 
bucurie limba lui Amu, dar, cum sirianul îl provocase la luptă, 
trebuia să respecte rînduielile cuvenite în asemenea împrejurări. 
Prevestitorul o să fie încîntat să-l taie-n bucăți. Așa că alergă 
degrabă să-l înștiințeze. 

— Nu ne mai rămîne decît să ne pregătim, grăi Amu. 


În toiul nopții, dureri violente răscoliră pîntecele căpeteniei 
tribului. Fulgerat de crampe, fu nevoit să se chircească pe-o 
parte, cu picioarele îndoite la piept. 

Unul dintre războinici îi dădu să bea o licoare cu miros 
grețos, dar care nu avu efect. 

Amu nu era în stare să se bată, fără putinţă de tăgadă. 

— Sîntem pierduţi, fu de părere unul dintre oamenii săi. Și nu 
putem să dăm înapoi acum, după vorbele rostite ieri de Amu. Să 
fugim degrabă. 

— Sălbaticii ăștia ne-ar ajunge din urmă și-ar măcelări tot 
tribul, se împotrivi Amu. Trebuie să ne încercăm norocul, oricît 
de firav ar fi el. 

— Dar nici nu poți să te ii pe picioare! 

— Am dreptul să mă înlocuiască altcineva. Unul dintre voi va 
lupta în numele meu. 

— Pe cine alegi? 

— Pe Iker. 

Sirienii rămaseră încremeniţi. 

— O să-l zdrobească într-o clipită. 

— Nu e cel mai sprinten dintre noi toți? 

— Dar nu contează doar să alergi și să te ferești, trebuie să 
ucizi un uriaș! 

Neelintit, scribul nu scoase un cuvînt. 

Aşadar, ora adevărului se apropia. Curînd o să-l întilnească 
pe Prevestitor şi avea de ales între a învinge și a muri. 

— Lasă-te păgubaş, îl povățui unul dintre tovarășii săi de 
drum. Nimeni nu se va învoi să ia locul lui Amu. Nu avem decît 
o singură scăpare: fuga. 

— Ba eu mă învoiesc. 

— Ţi-ai pierdut minţile! 

— Ziua se arată a fi grea. Am să mă odihnesc în aşteptarea 
luptei. 

Deși avea mîinile libere, Iker se simți iar legat de catargul 
Fulgerului. Şi, de astă dată, nu va exista nici un val salvator ca 
să-l smulgă din ghearele sorții. Oricum, o să se bată cu vitejie! 

Convins că şansa nu era de partea lui, Fiul regal trebuia, 
barem, să nu moară degeaba. Așa că, pe spatele unei bucăţi din 
scoarța unui stejar-de-plută, scrijeli aceste cuvinte într-o scrii- 
tură încifrată pe care doar generalul Nesmontu știa s-o 
desluşească: 


Amu nu e Prevestitorul. Acesta din urmă, un soi de monstru, 
se ascunde la mai puţin de o zi de mers de acest ținut, neîn- 
doielnic spre miazănoapte. Am să mă bat cu el în curînd. Viaţă 
lungă faraonului. 


Iker îngropă bucata de scoarță și acoperi locul cu pietre. Pe 
una o așeză în picioare după ce desenă pe ea, cu ajutorul unui 
silex, o cucuvea. Această hieroglifă însemna „înăuntru“ și ar fi 
stîrnit curiozitatea oricărei patrule egiptene care ar fi trecut pe 
acolo. 

Scribul se aşeză apoi și se sprijini de trunchiul arborelui, iar 
cîinele se culcă la picioarele sale. În caz de primejdie, l-ar fi pre- 
venit îndată. 

Neputînd să adoarmă, Iker se gîndi la întreaga lui fericire, 
acum cu neputinţă de atins: s-o revadă pe Isis, să-i vorbească iar 

despre dragostea lui, să încerce s-o facă să-l iubească și ea, să-și 
clădească o viaţă împreună, să-l slujească pe faraon, să 
descopere misterele din Abydos, să transmită Legea lui Maat 
scriind despre ea, să pătrundă și mai adînc puterea luminoasă a 
hieroglifelor... Dar toate visele acestea se sfărîmau din pricina 
unei realități nemiloase: Prevestitorul. 


Dimineaţa era cețoasă. 

După ce vărsase, ușurîndu-și pîntecele, Amu picotea. 

— Mai ai timp să dai înapoi, îi spuse un sirian lui Iker. 

— Nicidecum, se împotrivi un altul. Monstrul nu va întârzia 
să se ivească. Dacă nici unul dintre noi nu-i ţine piept, o să ne 
taie capetele la toți! 

— Şi dacă mă biruie? întrebă Fiul regal. 

— O să ajungem sclavii lui. Uite aici arcul, tolba cu săgeți și 
sabia. 

— Dar bastonul meu de aruncat? 

— O să-i pricinuiască doar cîteva zgîrieturi, nimic mai mult. 

— Vine! urlă cel care stătea de pază. 

Prevestitorul mergea în fruntea tribului său. Pînă și copiii și 
femeile îl însoțeau, căci nimeni nu voia să piardă prilejul de a-și 
desfăta privirile. 

Preţ de cîteva clipe, Iker rămase pe deplin buimăcit. 

Nicicînd nu văzuse un asemenea munte de carne și mușchi. 
Pînă și Sesostris, în ciuda staturii sale, ar fi părut mic pe lîngă 
uriașul acesta de neînchipuit. 

Cu fruntea îngustă, părul zbiîrlit și bărbia ascuţită, 
Prevestitorul era chior. O legătură de culoare cenușie îi acoperea 
ochiul mort. 

Înarmat cu o secure și cu un scut enorm, se opri la depărtare 
de tabăra dușmanilor. Apoi i se auzi vocea ascuțită, nefirească 
pentru un trup atît de mare, dar care nu stîrni rîsul nimănui. 

— leși din cort, femeie nevolnică! Haide să mă înfrunți, Amu 
cel fioros, căruia vrăjmașul îi vede doar spatele! Vino să-mi 
încerc securea pe tine! 

Iker înaintă cîțiva pași. 

— Amu e bolnav. 

Uriaşul se strîmbă cu dispreț. 

— Frica i-a golit măruntaiele, pun prinsoare! Dar tot am să-l 
tai în bucăţi. 

— Mai înainte, trebuie să lupti! 

— Amu a găsit pe cineva să-i țină locul! Cu atît mai bine, o 
să ne înveselim niţel. Să se arate viteazul ăsta! 

— Eu sînt. 

Neîncrezător, uriașul cercetă cu privirea tabăra siriană, apoi 
izbucni în rîs, urmat de membrii tribului său. 

— Îţi baţi joc de mine, micuţule! 

— Care sînt rînduielile acestei lupte? 

— Una singură: să ucizi înainte să fii ucis. 

Cu o iuţeală care îi uimi pe cei de față, Iker trase una după 
alta trei săgeți care se opriră însă în scutul enorm. 

Uriaşului nu-i lipsea, aşadar, iscusința. 

— Bine ţintit, micuţule! Acum e rîndul meu. 

Securea zbură cu o asemenea forță, că suflul stirnit de ea îl 
răsturnă pe Iker, salvîndu-i viața. 

Fiul regal se ridică degrabă şi începu să alerge, cotind cînd 
la dreapta, cînd la stînga, împiedicîndu-l pe monstru să dea lovi- 
tura hotăritoare. 

La fiecare pas de-al său, pămîntul se cutremura. Sprinten în 
ciuda greutăţii sale, uriașul învîrtea arma, străduindu-se să-i 
reteze capul lui Iker. 

Dar tînărul era un alergător rezistent și izbuti să-și obosească 
duşmanul. 

Monstrul își azvîrli scutul cît colo. 

— Am să te zdrobesc, neisprăvitule! 

Iker se apropie de tabăra sirienilor, uimiţi că băiatul 
supraviețuise timp atît de îndelungat. 

— Daţi-mi bastonul meu de aruncat! Iute! 

Posomorit, dar ţinîndu-se pe picioare, Amu îi întinse arma. 

Cînd Prevestitorul se repezi spre Iker, Sîngerosul sări și-l 
înhăță de pulpa piciorului drept. 

Urlînd de durere, uriașul înălță securea, pornit să spintece 
cîinele în două. În clipa cînd vru s-o coboare, vîrful ascuţit al 
bastonului aruncat de Iker i se înfipse în singurul său ochi. 

Prevestitorul dădu drumul armei și-și duse mîinile spre rana 
îngrozitoare. Durerea îl copleși și se prăbuşi în genunchi. 

Clătinîndu-se încă, Amu apucă securea și, opintindu-se din 
toate puterile, îi tăie gîtul dușmanului său de moarte. 

Sîngerosul își descleştă în sfârșit fălcile și primi bucuros 
mîngiierile unui Iker scăldat în sudoare. 

Sirienii își strigară izbînda, iar cananeenii se aștermură pe 
plîns. 


Amu porunci uciderea bătrînilor, a copiilor bolnavi, a unei 
femei care ţipa ca ieșită din minți și a doi bărbaţi ale căror 
chipuri nu le găsi pe placul său. Ceilalţi membri ai tribului aveau 
să i se supună orbește de-acum lui Amu. 

— Binecuvîntate să-mi fie măruntaiele! grăi el către Iker. Pe 
mine m-ar fi înfrint nemernicul! Numai tu puteai să obosești 
fiara asta și să o forțezi să săvîrșească o greșeală care să o ducă 
la pieire. 

— Să nu-l uităm pe Sîngeros. Îndrăzneala lui a fost ho- 
tărîtoare. 

Cîinele îşi ridică spre Iker ochii plini de afecțiune. 

— Ca să-ţi spun drept, fiule, n-am crezut nici o clipă în 
izbînda ta. Un omuleț care să doboare un uriaș e o minune! 
Sute de ani de-aici încolo o să se vorbească de tine. Toţi te vor 
socoti viteaz, între viteji. Şi sînt convins că mai ai multe de 
arătat. Și-acum, hai să cucerim pămîntul monstrului! 

Iker încerca o adîncă nemulțumire. Da, era viu. Da, luase 
parte la înlăturarea Prevestitorului. Dar ca să-și împlinească mi- 
siunea ar fi trebuit să afle ce blestem lovise Arborele vieții și 
cum putea fi dezlegat. Iar acum, la aceste întrebări de care atîr- 
nau viața și moartea nu mai era cu putință să găsească răspuns. 

Salcîmul lui Osiris avea să se tămăduiască doar pentru că 
această ființă a răului dispăruse? 

Fiului regal îi mai rămînea speranța că o să găsească în 
ascunzătoarea Prevestitorului ceva ce s-ar putea dovedi de folos. 
Aşa că se luă după Amu, așteptîndu-se să descopere o tabără 
întărită. 

Dar se înșelase. 

În ţinutul peste care stăpînea Prevestitorul creșteau vii, smo- 
chini şi măslini, turmele de vaci şi de oi erau numeroase, iat în 
mijloc se ridica un sat plăcut vederii. 

Noului stăpîn al clanului i se oferiră vin, carne de bou, păsări 
fripte pe jar și prăjituri cu lapte. 

— Mulțumită ţie, recunoscu Amu, am pus mîna pe un mic 
paradis! E drept ca tu să fii răsplătit pe măsură. Am cîțiva copii, 
pe ici, pe colo, dar sînt niște leneși și nişte neputincioși. Dar tu 
ești altfel. Pe cine altcineva, dacă nu pe un mare viteaz, l-aș 
putea numi drept urmașul meu? Alege-ţi o femeie, am să-ți dau 
pămînturi și slujitori. O să ai mulți fii și împreună o să ne îngri- 
jim de locurile astea, care o să ne aducă un cîștig frumușel. 
Ținînd seama de faima ta, nimeni nu va îndrăzni să ne tulbure și, 
din cînd în cînd, o să ne îngăduim cîte un jaf mărunt, ca să ne 
mai înveselim niţel. Viitorul se arată strălucitor! 

Amu își scărpină apoi urechea, gînditor. 

— După isprava ta, se cuvine să-ți spun adevărul. De multă 
vreme visam să-l ucid pe monstrul ăla. Și cum începuse să-mi 
amenințe tribul, am hotărît să trec la fapte, în ciuda oricăror 
primejdii. Iar tu mi-ai purtat noroc. 

— Asta înseamnă că... uriașul acesta nu era Prevestitorul? 

— Nici măcar nu ştiu dacă există cu adevărat. Oricum, nu dă 
târcoale prin ţinuturile astea. Uită-l și bucură-te de averea ta! 
Aici ai să cunoşti fericirea. 

Iker ascultă năucit. Așadar, îşi riscase viața pentru o nălucă 
și trimisese o informaţie falsă generalului Nesmontu. 

Iar el rămînea pe mai departe prizonier. 


19, 


De obicei, mica patrulă alcătuită din gărzi ale deşertului nu 
se încumeta să pătrundă în acest colţ pierdut al Canaanului. Dar 
comandantul, vînător înrăit, se încăpățină să gonească după un 
porc sălbatic. După ce străbătu o pădure de tamarini și trecu de 
un ued, animalul se descotorosi de urmăritorii săi. 

— Ar fi bine să facem cale întoarsă, îşi dădu cu părerea unul 
dintre soldați. Locul nu e sigur. 

Comandantul nu putea să nu-i dea dreptate. N-ar fi izbutit să 
țină piept unei cete de tilhari ai nisipurilor, hotăřîți să-i ucidă pe 
egipteni. 

— Să mergem doar pînă la marginea acestei vîlcele, se încă- 
păţină totuși comandantul. Deschideţi ochii și ciuliţi urechile! 

Dar nu zăriră nici picior de animal. 

— la uitaţi-vă aici. Ce lucru ciudat! 

Soldatul privea spre o grămadă de pietre care păreau aşezate 
într-un fel anume. 

— Pe cea din mijloc e desenată o cucuvea. 

— Litera M, îi lămuri comandantul, adică „înăuntru“. Scoateţi 
pietrele! 

Ofiţerul săpă el însuși în pămîntul fărîmicios şi descoperi o 
bucată de scoarță de copac. Pe ea se găseau înşirate hieroglife. 

Nu pricep, zise el într-un tirziu. Fiecare semn a fost scri- 
jelit de o mînă iscusită. Dar laolaltă n-au nici un înțeles. 

— N-o fi unul dintre mesajele acelea tainice despre care ni s-a 
spus să le adunăm? 


Înfrigurat, Djehuty își strînse pulpanele mantiei care, cu 
toată grosimea țesăturii, nu-l încălzea deloc. Totuși, aerul era 
călduţ și nici o boare de vînt nu sufla peste Dachur. În mod 
neașteptat, reumatismele nu-i mai stîrneau dureri cumplite, dar 
răul îi măcina puţina vigoare pe care-o mai avea. 

Dar asta nu conta pentru că sub ochii lui marea piramidă 
regală era aproape isprăvită! Datorită avîntului și priceperii con- 
structorilor, lucrările ţinuseră mult mai puţin timp decît 
prevăzuse la început. În cîteva rînduri, Marele Trezorier inter- 
venise iute și cu folos ca să fie îndeplinite cererile meșterilor. 

Așezat comod în lectica sa, Djehuty dădu roată zidului 
împrejmuitor, cu bastioane și întărituri, asemănător cu cel al 
faraonului Djeser de la Saqqara. Întregul ansamblu purta numele 
de kebehout, „apa proaspătă cerească“, din care ieșea la supra- 
față piramida numită hotep, „deplinătate“. Astfel se încama 
mitul care spunea că viaţa, născută din oceanul începuturilor, se 
înfățișa sub forma unei insule pe care fusese înălțat primul tem- 
plu, ivit din întîia piatră. 

— Poţi să fii mîndru de munca ta, zise o voce gravă. 

— Luminăţia Voastră! Nu vă aşteptam atît de curînd, rîn- 
duielile curţii nu... 

— Dă-le uitării, Djehuty! Respectînd întocmai planurile, ai 
trasat liniile de forță care îngăduie piramidei să răspîndească în 
jur „KA“. Astfel se înfăptuieşte biruința lui Maat asupra lui isefet. 

Orbitor de albe, fețele piramidei, acoperite cu calcar de Tura, 
lustruit asemenea unei oglinzi, reflectau razele soarelui. 
Triunghiurile strălucitoare luminau cerul și pămîntul. 

Însoţit de Djehuty, monarhul săvîrși deschiderea gurii, a 
ochilor și a urechilor templului. Aici avea să fie mereu cele- 
brată sărbătoarea înnoirii sufletului regal. Statui colosale îl 
reprezentau pe Faraon în chip de Osiris, însărcinat să 
primească viața divină și să o transmită mai departe. Și atita 

vreme cît va fi ridicată o clădire care s-o adăpostească, Egiptul 
se va împotrivi întunericului. 

În fiecare zi, în numele regelui, preoții împlineau ritualuri ce 
însuflețeau procesiunile purtătorilor de ofrande şi făceau cu 
putință legătura dintre monarh și divinități. 

Apoi Sesostris pătrunse în partea aflată sub pămînt a cons- 
trucției și merse pînă în sala sarcofagului, această corabie de 
granit roșu în care avea să plutească trupul său de lumină. Pacea 
nepămînteană ce domnea în aceste locuri îi întări lui Sesostris 
voinţa de a lupta împotriva demonului care încerca să împiedice 
renașterea lui Osiris. 

Şi, privind cu luare-aminte această piatră de veci, în inima 
regelui prinse puteri o nouă convingere: Iker nu era mort. 


Eril nu înceta să se felicite în sinea lui pentru tot ce izbîndise 
să facă în cei zece ani de cînd locuia la Memphis. Pe jumătate 
libanez, pe jumătate sirian, el conducea acum o cohortă de scribi 
care întocmeau plîngerile oamenilor simpli către administrație. 
Scribii aceștia se numărau printre cei care nu fuseseră în stare să 
ajungă la ranguri înalte, dar care dădeau dovadă de multă 
iscusință în îndeletnicirea lor de-acum. 

Fără un număr însemnat de capcane întinse cu pricepere și 
fără sprijinul unor demnitari care se lăsaseră cu ușurință 
cumpăraţi, Eril n-ar fi dobîndit niciodată această slujbă la care 
rîvnea de mult. Prosperînd în umbra înaintașului său, un mic 
tiran trufaș, bine văzut la curte, Eril învățase de la acesta căile 
cele mai potrivite pentru a-și înlătura rivalii, făurindu-și în 
același timp un renume de om cinstit. 

Iar în seara aceasta, Eril avea să urce încă o treaptă. El, care 
se îmbogățise uneltind pe ascuns, se vedea recunoscut acum 
drept o persoană de vază, căci Sehotep îl poftise la el acasă, să 
ia parte la un ospăț. 

Toată ziua și-o petrecuse aranjîndu-şi părul şi unghiile de la 
mîini și de la picioare, sfătuindu-se cu negustorul de parfumuri 
și cu croitorul care aveau să-l preschimbe pe Eril într-un demni- 
tar elegant. Avînd în vedere măiestria acestor oameni care se 

îngrijiseră de el, Eril se punea la adăpost de orice stîngăcie, căci 
ştiau cu toţii că Purtătorul Sigiliului regal ura lipsa de gust. 

O întrebare însă nu-i dădea pace: cine erau ceilalți oaspeți? 
Spre deosebire de Sehotep, Eril nu suferea tovărășia femeilor 
din pricină că ar fi trebuit să le suporte mofturile și trăncăneala. 
Dar a fi primit la masa unui membru al Casei Regelui ștergea 
toate aceste mărunte neplăceri. Seara aceasta avea să aducă după 
ea, fără putință de tăgadă, o slujbă mai însemnată pentru Eril. 
Sau poate i se va ivi prilejul de a-și mărturisi ambițiile, cu tactul 
necesar, bineînțeles. 

Zvonurile nu mințeau: casa lui Sehotep era o adevărată 
minunăţie în care orice amănunt îți desfăta privirea. Iar splen- 
doarea grădinii îți tăia răsuflarea. 

Pizma înăcri sufletul micului mustăcios. De ce nu s-ar fi 
bucurat și el de asemenea comori? La drept vorbind, avea mai 
puţine merite și era mai puțin înzestrat decît unul care se folo- 
sise de norocul de a se fi născut într-o familie înstărită? 

Un slujitor îl întîmpină pe Eril cu respect şi-l conduse într-o 
sală întinsă, în care pluteau miresme dulci de crin. Pe măsuţele 
joase se înșirau tăvi încărcate de gustări, cupe cu siropuri de 
fructe, urcioare cu bere şi cu vin. 

— Așezaţi-vă, îl îndemnă intendentul. 

Încordat, Eril preferă să se plimbe cu pași mari prin încăpere 
în așteptarea gazdei. Ronţăi o ceapă acoperită cu fiertură de bob, 
admirînd picturile de pe pereți, ce înfățișau albăstrele, maci și 
crizanteme. 

— Îmi cer iertare că am întârziat, îi spuse Sehotep cînd intră. 
Treburile regatului înainte de toate. Doriţi puţin vin? 

— Bucuros. Dar mi se pare că am venit eu prea devreme căci 
ceilalți oaspeţi n-au ajuns încă și... 

— În seara asta, sînteți singurul. 

Eril nu-şi ascunse mirarea. 

— E o onoare... o foarte mare onoare! 

— lar pentru mine o mare plăcere. Şi-acum, ce-ar fi să 
mîncăm? 

Micul mustăcios nu se simțea în largul lui. Nici bucatele 
alese, nici vinurile de soi, nici bunăvoința stăpînului casei nu 
izbutiră să-i înlăture neliniștea pricinuită de această neobişnuită 
întîlnire între patru ochi. 

— Slujba voastră nu e deloc ușoară, observă Sehotep, și se 
zise că vă descurcați bine. 

— Fac... tot ce-mi stă în puteri. 

— Și sînteți mulțumit de roadele ei? 

Stomacul lui Eril se strînse. Trebuia să nu se grăbească şi să 
găsească un răspuns meşteșugit. 

— Prin grija vizirului, administraţia din Memphis se îmbună- 
tățește pe zi ce trece. Bineînţeles, au mai rămas cîteva probleme 
pe care scribii mei și cu mine încercăm să le dezlegăm spre 
binele oamenilor de rînd. 

— Nu ţintiți spre o slujbă care... să vă aducă un cîştig sporit? 

Micul mustăcios răsuflă ușurat. Carevasăzică, priceperea sa 
atrăsese atenția celor mai puternici demnitari ai regatului! 
Purtătorul Sigiliului regal o să-i ofere acum un loc la curte și o 
să-i încredințeze mari răspunderi. 

Sehotep își privi îndelung cupa, umplută cu vin roșu de 
Imau. 

— Prietene, Marele Trezorier Senankh a cercetat cu băgare de 
seamă mijloacele prin care ţi-ai dobîndit averea. Averea ta cea 
adevărată, vreau să spun. 

Eril păli. 

— Ce... ce înseamnă asta? 

— Că ești necinstit și te-ai amestecat cu alții la fel ca tine. 

Indignat, acuzatul se ridică în picioare. 

— E fals, pe de-a-ntregul fals și... 

— Senankh a adunat dovezi clare. Îi sărăcești pe cei care îţi 
cer ajutorul și tragi foloase de pe urma unor negoţuri îndoielnice, 
dar există ceva încă și mai grav. 

Cu chipul răvăşit, Eril se așeză la loc. 

— Nu... nu pricep. 

— Ba eu cred că da. Pentru nelegiurile de care am pomenit 
pedeapsa e închisoarea. Dar pentru că ai luat parte la uneltiri 
împotriva regelui, vei fi osîndit la moarte. 

— Eu să uneltesc împotriva faraonului? Cum puteți să vă 
închipuiţi că... 

— Isprăveşte cu minciunile! Am un martor. Dacă vrei să-ţi 
scapi viața, dă-mi îndată numele complicilor tăi. 

Pierzându-și întreaga. mândrie, micul mustăcios se aruncă la 
picioarele lui Sehotep. 

— Mi-aţi înțeles greșit cuvintele! Eu sînt un slujitor cre- 
dincios regelui. 

— Ajunge, ticălosule! Te numeri printre răzvrătiţii furișaţi în 
Memphis ca să lovească pe ascuns. Spune iute cine-ți sînt aliaţii. 

Eril încremeni. 

— Răzvrătiţi... Vă înşelaţi! Eu cunosc doar vreo zece demni- 
tari... înțelegători. 

Eril îi pîrî pe toți, lămurind în amănunt cum lucrau îm- 
preună, apoi se pierdu în văicăreli presărate cu păreri de rău. 

Dezamăgit, Sehotep îl ascultă într-o doară. Era limpede că 
vînase un nemernic oarecare, nu un fidel al Prevestitorului. 


— Cum am deslușit mesajul, grăi generalul Nesmontu, am 
părăsit Sichemul ca să vă înștiințez. Nu mai e nici o îndoială, 
Luminăția Voastră: Fiul regal Iker trăieşte. Au încercat să ne 
păcălească, lăsînd la vedere un trup neînsuflețit care nu era al lui. 

— Pe ce te bizui de ești atît de sigur? se neliniști Sesostris, 
alături de care stătea, neîncrezător, Sobek Păzitorul. 

— M-am înţeles cu Iker să întrebuințeze o scriere pe care doar 
eu singur s-o pot citi. 

— Ce cuprinde mesajul? întrebă Sobek. 

— Iker a găsit bîrlogul Prevestitorului, un monstru împotriva 
căruia urma să se bată. 

— Prostii! fu de părere Păzitorul. L-au forțat pe Fiul regal să 
scrie una ca asta pentru a-i ademeni pe soldații noștri într-o 
capcană. 

— Chiar dacă e aşa, i-o tăie Sesostris, Iker trăiește. 

— Nici vorbă, Luminăţia Voastră! L-au ucis după ce a sfîrşit 
de întocmit mesajul. 

— De ce Prevestitorul nu l-ar păstra drept zălog? întrebă 
Nesmontu. 

— Pentru că nu-i mai folosește la nimic! 

— Nu neapărat! Iker ar putea să ne momească și cu alte 
mesaje. Dar adevărul e mult mai simplu: Fiul regal şi-a împlinit 
misiunea și acum încearcă să se întoarcă la Memphis. 

— Frumoasă poveste, dar cu neputinţă de crezut! încheie 
Păzitorul. 

— În ce ţinut se ascunde Prevestitorul? întrebă Sesostris. 

Nesmontu lăsă să i se vadă nemulțumirea. 

— Unul dintre cele mai slab controlate de noi, la hotarul 
Palestinei și al Siriei. Păduri, mlaștini, rîpe, animale sălbatice, 
lipsă de drumuri... Locul cel mai potrivit pentru un răzvrătit ca 
el. Trupele nu pot fi desfășurate acolo. Nici hărțile nu sînt de 
ajutor. 

Sobek zîmbi triumfător. 

— O capcană desăvârșită! Ce crede generalul Nesmontu că 
trebuie să facem? 

— Să trimitem o patrulă de soldaţi obișnuiți cu pămînturile 
siriene. 

— De ce să osîndim astfel la moarte sigură niște soldați cu 
experiență? se împotrivi Sobek. Mai bine am recunoaște că Iker 
nu putea să supraviețuiască decît dacă ar fi fost complice cu 
răzvrătiții. 

— Pregătește această patrulă! îi porunci faraonul lui 
Nesmontu. Are să plece după primirea unui al doilea mesaj care 
să-l adeverească pe primul. 


16. 


Gură-Pocită se apropie de gospodăria singuratică. Însoțit de 
ceata sa de jefuitori, venise iar să ceară o parte din roadele 
muncii unei familii de țărani cărora le acorda protecția sa. 
Îngroziți de acest monstru nemilos, bieții oameni nu îndrăzneau 
să prevină gărzile, de teama unor pedepse cumplite. 

De cînd atacul împotriva faraonului Sesostris dăduse greș, 
Gură-Pocită își ducea traiul ascunzîndu-se prin tot soiul de 
locuri. Oamenii săi îl rugau să se alăture iar Prevestitorului, dar 
el se credea capabil să se descurce singur. Totuși, de cînd o 
rupsese cu „marea căpetenie“, norocul părea că i-a întors 
spatele. Tîlharului nu-i păsa de cuvântările predicatorului bărbos, 
dornic să impună o credință pustiitoare, dar recunoaştea că aces- 
ta avea destulă cruzime și deșteptăciune ca să biruie. 

Fără să mărturisească nici în sinea sa, lui Gură-Pocită, care 
nu se temea nici de zei, nici de demoni, îi era frică de Prevestitor 
şi nu se încumeta să apară în faţa lui după înfrîngerea de care va 
fi socotit vinovat. Oare omul-șoim, cuprins de mînie, nu-l va 
sfişia cu ghearele? 

Trebuia să găsească totuși ceva de mîncare. Înainte s-o 
siluiască pe stăpîna casei, țărănoii ăștia o să-i ofere o masă 
demnă de un rege. Zdrobind orice încercare de împotrivire, lui 
Gură-Pocită îi plăcea să-şi umilească victimele. 

Dar simţurile sale de vînător îl ajutară să se ferească de un 
dezastru. 

Cînd mai avea doar două sute de pași pînă la fermă, se opri 
brusc. Oamenii săi îl imitară. 

— Ce e, comandante? 

— Ascultă cu atenție, tîmpitule! 

— Dar... nu aud nimic. 

— Tocmai. Nu ţi se pare ciudată liniștea asta? Nici chiar din- 
spre curtea păsărilor nu răzbate nici un zgomot! 

— Adică... 

— Adică prietenii noștri au plecat, iar cei care ne așteaptă nu 
sînt țărani. Să ne luăm picioarele la spinare! 

Cînd pîndarul îi văzu pe tîlhari că o rup la fugă, dădu gărzilor 
semnalul de atac. 

Prea tîrziu! 

Ceata lui Gură-Pocită nu mai putea fi ajunsă din urmă. 


Cinstit, binevoitor, apreciat de locuitorii din cartier, 
vînzătorul de sandale dăduse uitării țara în care se născuse, ca să 
se amestece printre oamenii din Memphis. Nimeni nu şi-ar fi 
închipuit că era una dintre iscoadele Prevestitorului. 

Pe cînd se întorcea acasă, la căderea nopții, un braţ uriaș îl 
înșfăcă de gît. 

— Gură-Pocită! exclamă negustorul. Ce faci pe-aici? Toţi te 
credeam mort. 

— Unde se află marea căpetenie? 

— Nu ştiu, eu... 

~ Tu poate nu, dar mai-marele tău știe cu siguranță! Eu și 
oamenii mei vrem să ne alăturăm Prevestitorului. Sau mă ajuţi, 
sau îi măcelăresc pe credincioșii lui, începînd cu tine. 

— Am să te ajut! 


Regiunea situată la miazăzi de Sichem era înfiorătoare. 
Arbori uscați, pămînt roșu și sterp, un ued plin de pietre, urme 
de şerpi. 

— Nu poate fi ăsta locul, comandante! 

— Dimpotrivă, socoti Gură-Pocită, e chiar soiul de privelişte 
care-i place. Voinicul nostru nu seamănă cu nimeni, băieți! Să 
ne așezăm şi să aşteptăm... 

— Şi dacă ne întinde o capcană? 

— Patru dintre voi să stea de pază. 

— Uitaţi-vă acolo jos, e cineva! 

Răsărit parcă de niciunde, un bărbat înalt, purtînd pe cap un 
turban și înveşmîntat într-o tunică lungă din lînă, cerceta cu 
privirea mica trupă. 

— Mă bucur să te văd iar, prietene, zise Prevestitorul cu o 
voce atît de blîndă încît lui Gură-Pocită i se făcu pielea ca de 
găină. 

— Şi eu asemenea, stăpîne! 

Prevăzător, Gură-Pocită se înclină adînc. 

— Nu sînt răspunzător de nimic, începu el. Am încercat să mă 
descurc, dar gărzile mă urmăresc. Nenorociţii de țărani m-au 
pîrât! De fapt, viaţa mea era plictisitoare. Eu și băieții mei avem 
nevoie de mai multă mișcare. Așa că, iată-ne! 

— Te-ai hotărît, în sfîrşit, să mi te supui? 

— Trup și suflet! 


Prevestitorul își așezase tabăra în inima unei rețele de grote 
legate între ele prin galerii. În cazul unui atac, avea la dispoziție 
pierdut în care se aflau destule izvoare, pîndarii asigurau o pază 
fără cusur. 

Prevestitorul stătea într-o locuință alcătuită din cîteva 
încăperi. O sală întinsă îi servea drept loc de studiu unde, în 
fiecare zi, credincioşii ascultau cu atenţie cuvîntul cel bun. Ade- 
vărul pe care îl dezvăluia era mereu același: convertirea cu forța 
a necredincioşilor, distrugerea faraonului, supunerea femeilor. 
Aceleași vorbe tăioase răsunau de fiecare dată fixîndu-se în 
inimile și în mințile tuturor. Numărîndu-se printre cei mai vechi 
adepți, Shab Strîmbu” îi descoperea lesne pe cei care încă mai 
şovăiau. lar dacă acești nemernici nu dădeau dovadă de mai 
multă înflăcărare, Shab se arăta neîndurător cu ei. Cuţitul său 
de silex reteza iute beregata celui osîndit, al cărui leș slujea 
drept pildă celorlalţi. Pe drumul izbînzii nici o slăbiciune nu 
putea fi iertată. 

Cel mai tînăr discipol al Prevestitorului, Treisprezece-Ani, îi 
mirosea pe cei lași fără greș, Shab îi îngăduia cu plăcere să-i 
schingiuiască și apoi să-i ucidă scurt, ştiind că treaba va fi 

temeinic făcută. Doar cei care jurau să moară în numele cauzei 
meritau să scape cu viaţă. 

Retrasă, Bina ieșea arar. Aflată în slujba stăpînului și învă- 
țătorului său, tînăra cunoștea o faimă ce nu înceta să crească. Nu 
se bucura ea, oare, de neasemuita cinste de a fi apropiata 
Prevestitorului? 

Dar lucrul acesta nu era deloc pe placul lui Ibcha, coman- 
dantul trupei de luptători asiatici. Îndrăgostit de frumoasa 
brună, pîndea orice prilej ca să dea ochii cu ea. Deşi se făcea 
răspunzător de două atacuri neizbutite, la Kahun și Dachur, 
Ibcha nu pierduse încrederea tovarășilor săi. Spre uimirea 
tuturor, Prevestitorul nu-l învinuise cîtuși de puţin. Fostul 
meșter topitor, cu barbă stufoasă, încă lua parte la sfatul de 
taină al marii căpetenii. 

— Îmi pari supărat, Treisprezece-Ani. 

— Dar tu nu eşti? Stăpînul n-ar fi trebuit să plece singur! 

— Nu-ţi mai face atitea griji. Prevestitorul nu stăpînește, oare, 
demonii deșertului? 

— Ba ar fî bine să ne facem griji cu toții. Fără el, noi nu sîn- 
tem nimic. 

Treisprezece-Ani se înfuriase cînd vestea morții lui Iker 
ajunsese la urechile lui prin mijlocirea unui tîlhar al nisipurilor 
care cunoștea cruzimea lui Amu Sirianul. Dar asta nu din pricină 
că băiatul simţea vreun pic de prietenie față de scrib, ci pentru 
că i-ar fi plăcut să-i sfișie sufletul și să-l preschimbe într-o 
făptură însetată de răzbunare și dornică să se bată împotriva 
faraonului. Măcelărind tribul cananean însărcinat să vegheze 
asupra lui Iker, Amu năruise acest frumos plan. Şi cum îi mer- 
sese numele că îi urăște pe egipteni, nu mai stăruia nici o 
îndoială în privința sorții Fiului regal. 

— Data următoare, promise Treisprezece-Ani, am să-l înso- 
tesc pe Prevestitor. Și, dacă cineva îndrăzneşte să-l amenințe, o 
să aibă de-a face cu mine. 

— Dar nu trebuie să te supui poruncilor sale? îi reaminti 
Ibcha. 

— Uneori, e nevoie să le încalci. 

— Ai să aluneci pe o cale primejdioasă, băiete. 

— El are să mă înțeleagă. El mă înțelege întotdeauna. 

Credința oarbă a tînărului și a celor apropiați Prevestitorului 
începea să-l neliniștească pe Ibcha. Bineînţeles, asupritorul tre- 
buia izgonit, iar Canaanul eliberat din gheara egiptenilor, dar ce 
fel de putere va domni apoi peste întreg ținutul? Tînărul acesta 
visa măceluri, stăpînul său voia să cucerească Egiptul, Asia și 
chiar mai mult! Nu exista oare pericolul să se ajungă la un soi 
de nebunie pustiitoare din care se vor trage apoi numai 
nenorociri? Lui Ibcha i-ar fi plăcut să se destăinuiască tinerei 
și frumoasei Bina, să-i ceară părerea, dar femeia se ținea la 
depărtare de toți. Ea, altădată atît de sălbatică și de liberă, se 
purta acum întocmai ca o sclavă. Și oare nu aceasta era soar- 
ta ce-i aştepta pe toţi credincioșii care sorbeau cuvintele de 
pe buzele Prevestitorului? 

— Uite-l! strigă Treisprezece-Ani. Se întoarce! 

Cu pas liniștit, Prevestitorul mergea în fruntea unui mic 
grup. 

— Să li se dea de mîncat şi de băut acestor luptători ai 
adevăratei credințe! ordonă el. 

Shab Strîmbv’ îl bătu pe umăr pe Gură-Pocită. 

— Te-ai căit, în sfîrșit! Ţi-a luat multă vreme ca să înţelegi. 
Locul tău e aici, cu noi, şi nicăieri în altă parte. Departe de 
stăpîn, vei da mereu greș. Ascultîndu-i poruncile, vei binui. 

— Ai putea totuși să mă slăbești cu predicile tale! 

— Într-o bună zi, sufletul tău se va deschide spre învățătura 
Prevestitorului. 

Asemenea cuvinte îl scoteau din fire pe Gură-Pocită, dar nu 
era clipa potrivită pentru a-l înfrunta pe Shab. Peste măsură de 
fericit că scăpase cu bine din încurcătură, Gură-Pocită își refăcu 
forţele, apoi cercetă cu luare-aminte sălașul Prevestitorului. 

— Chibzuită treabă... E cu neputinţă să fiți luați pe 
nepregătite. 

— Prevestitorul nu se înșală niciodată, îi reaminti Strîmbu”. 
Însuşi Zeul vorbeşte prin gura lui și îi spune ce să facă. 

O brună frumoasă ieși din grota principală, îngenunche în 
fața Prevestitorului și îi întinse o cupă plină cu sare. 

— Ce femeie minunată, rosti Gură-Pocită, cu simțurile aţițate. 

— Nu care cumva să te apropii de Bina. E slujitoarea Preves- 
titorului. 

— Da” știu că nu se plictisește stăpînul! 

Chipul lui Shab Strîmbu” se înăspri. 

— Nu-ţi îngăduiesc să vorbeşti așa despre stăpîn. 

— Gata, gata, nu te supăra! O femeie rămîne tot o femeie și 
Bina asemenea. Să nu ne certăm din atâta lucru. 

— Ea e altfel. Stăpînul o pregătește ca să împlinească misiuni 
însemnate. 

„Numai asta mai lipsea“, își zise Gură-Pocită, înfulecînd o 
plăcintă caldă umplută cu bob. 

Cu coada ochiului îl văzu pe un bărbos care îi ţinu calea 
Binei cînd aceasta se înapoia în grotă. 

— Vreau să-ți vorbesc, îi şopti Ibcha. 

— N-are rost. 

— M-am bătut sub ordinele tale, am... 

— Singurul nostru comandant e Prevestitorul. 

— Bina, crezi că...? 

— Nu cred decît în el. 

Apoi femeia dispăru. 

Dar Shab văzuse totul și nu șovăi să-l prevină pe stăpîn. 

— Învăţătorule, dacă acest Ibcha mai stăruie mult pe lîngă 
slujitoarea voastră... 

— Nu-ţi bate capul! După cele două greșeli săvârșite pînă 
acum, am de gînd să-i încredințez o misiune pe măsură. 


Nu erau mai puţini de treizeci. 

Treizeci de căpetenii ale triburilor cananeene, mari şi mici, 
răspunseră chemării Prevestitorului, unii nedumeriţi, alții 
hotăriţi să-și susțină libertatea, dar cu toții curioşi să-l întîlnească 
pe acest om pe care cei mai mulți îl socoteau un soi de sperie- 
toare născocită pentru a tulbura somnul egiptenilor. 

Un bărbat scund, cu barbă roșie, vorbi primul. 

— Eu, Dewa, grăiesc în numele celui mai vechi trib din 
Canaan! Nimeni nu ne-a învins, nimeni nu ne-a îngenuncheat 
vreodată, nimeni nu ne poruncește nouă. Jefuim cînd vrem, pe 
cine vrem. Care-i rostul acestei adunări? 

— Dezbinarea e pricina slăbiciunii voastre, arătă, calm, 
Prevestitorul. Armata vrăjmaşă poate fi înfrîntă, dar biruința 
cere unire. lată povata mea: uitaţi de certuri, aşezați-vă sub 
comanda unei singure căpetenii şi eliberaţi Sichemul. Atacaţi pe 
neaşteptate, iar egiptenii vor fi zdrobiţi. Şi în fața unei asemenea 
dovezi de forță, faraonul va împietri de spaimă. 

— Dimpotrivă, i-o întoarse Dewa, o să trimită pe capul nos- 
tru toate trupele sale. 

— Cu siguranţă că nu. 

— De unde ştii tu? 

— În Egipt se vor petrece fapte cumplite, așa că regele nu va 
mai avea timp să se îngrijească și de Canaan. 

Deşi rămase tulburat cîteva clipe, Dewa își recăpătă 
cumpănul. 

— Nu-l cunoşti pe generalul Nesmontu! 

— Un bătrân care nu va mai putea conduce armata multă 
vreme, reaminti Prevestitorul. A renunțat să vă cucerească 
pămînturile căci se teme de voi şi ştie că nu e în stare să vă 
supună. Semănînd groaza în Sichem, îl face pe Sesostris să 
creadă că Egiptul stăpînește Canaanul. Dar voi o să spulberați 
această amăgire. 

Mai multe căpetenii de trib încuviințară. 

— Împreună, sînteţi de trei ori mai mulţi decît soldații vlăguiți 
ai lui Nesmontu. Armata cananeeană aducătoare de libertate va 
mătura tot în calea ei şi va da naștere unei ţări puternice. 

Deşi se împotrivea acestui plan, Dewa pricepu că merita să 
mai cugete asupra lui. 

— Trebuie să ținem sfat. 

— Stăpîne, îndrăzni să întrebe Shab Strîmbu”, adunătura asta 
gălăgioasă chiar va alcătui o armată demnă de acest nume? 

— Nici vorbă, viteazul meu prieten. 

— Atunci... 

— Faraonul va fi nevoit să țină seama de ea. Și, în timp ce 
neisprăviţii ăştia vor atrage atenția asupra lor, noi o să pornim 
adevăratul atac. Canaanul va rămîne ceea ce este acum: un ținut 
al luptelor mărunte, al dușmăniilor mocnite și al certurilor ne- 
sfîrşite, însoţite de lovituri pe la spate. După ce voi isprăvi cu 
Egiptul, am să fac să domnească aici credința cea dreaptă și toți 
îmi vor da ascultare. 

— Și dacă triburile vor şovăi să se unească? 

— Nu de data asta, Shab. Sichemul îi ispitește prea mult. 

Furtunos, sfatul căpeteniilor ținu toată noaptea. 

În zori, Dewa se înfățișă înaintea Prevestitorului. 

— Ce parte din pradă ceri? 

— Nici una. 

— Ah... Asta ușurează mult lucrurile. Atunci înseamnă că 
doreşti să te așezi în fruntea trupelor noastre! 

— Nu. 

Bărbatul îndesat și cu barba roşie rămase uimit. 

— Și ce anume vrei? 

— Înftângerea egiptenilor și izbînda voastră. 

— Eu am să comand armata cananeană! 

— Nu, Dewa. 

— Cum adică, nu? Mă crezi neputincios? 

— Nici un trib nu trebuie să fie deasupra altuia. Vă îndemn să 
alegeți un războinic iscusit, pe Ibcha Asiaticul, obişnuit cu soiul 
acesta de lupte. După ce veţi învinge, o să-l răsplătiți cum se 
cuvine și o să hotărîţi cine va fi noul rege în Canaan. 

Cuvintele Prevestitorului le umplură de bucurie pe căpe- 
teniile de trib. 

Li se aduse vin de curmale și își pecetluiră, cu însuflețire, 
unirea. 

— Nu mă aşteptam la o asemenea onoare, îi dezvălui Ibcha 

Prevestitorului, mai ales după cele două greșeli ale mele de pînă 
acum. 
— Împrejurările ţi-au fost potrivnice şi n-ai avut arme îndea- 
juns și nici oameni destui. Acum însă, va fi altceva. O întreagă 
armată de războinici încercați îţi va urma poruncile, iar egiptenii 
nici nu bănuiesc măcar ce-i așteaptă. 

— Am să izbutesc, stăpine! 

— Aşa cred și eu, căci ești slujitorul meu credincios! 

— Îmi îngăduiți să nu iau prizonieri, chiar dacă soldaţii se 
predau? 

— Nu te îngreuna cu ei, căci nu vor fi altceva decît guri în 
plus de hrănit. 

Lui Ibcha i-ar fi plăcut să-i vorbească Binei despre 
nemaipomenita sarcină ce-i fusese încredinţată, dar uită iute de 
tînăra femeie și se alătură căpeteniilor cananeene ca să pună la 
cale planul de atac. 

— Apropie-te, Treisprezece-Ani, zise Prevestitorul. 

Băiatul îşi înălță ochii plini de adoraţie către stăpînul său. 

— Sînt nemulțumit de mine, învățătorule. Voiam să-l pre- 
schimb pe acest Iker într-un războinic aprig, devotat cauzei 
noastre, iar Amu Sirianul l-a ucis prostește! 

— Nu contează, viteazule! Ne-ai scăpat de el și pentru asta te 
felicit. 

— Nu... nu v-aţi supărat? 

— Dimpotrivă, am pentru tine o misiune de cea mai mare 
însemnătate. 

Treisprezece-Ani tremura din tot corpul. 

- Îl cunoşti pe generalul Nesmontu, așa-i? 

— Cînd viermele ăla m-a luat la întrebări şi m-a înjosit, am 
jurat să mă răzbun! 

— Jar clipa aceasta se apropie, Treisprezece-Ani. Izbînda e 
deplină cînd vrăjmașului i se taie capul. Noua ta misiune e să-l 
omori pe Nesmontu, să-i retezi capul şi să-l fluturi în faţa cana- 
neenilor. 


Spre marea uimire a lui Ibcha, vorbăria nu se-ntinse la ne- 
sfîrşit. Cuceriţi de hotărîrea și sinceritatea sa, căpeteniile de trib 
renunţară la pretenţiile lor obișnuite. Fiecare se învoi să-și aducă 
războinicii la locul de întîlnire prevăzut, situat la două zile de 
mers de Sichem, într-un ţinut neprimitor, în care armata lui 
Nesmontu nu îndrăznea să pătrundă. 

Ciţiva pîndari fură trimişi să iscodească mişcările vrăjma- 
şului. Fără îndoială, vor fi nevoiţi să distrugă mai multe tabere 
epiptene, înainte de a se năpusti asupra Sichemului ale cărui for- 
tificaţii fuseseră, probabil, îmbunătăţite. 

Nici o piedică nu-l neliniștea pe Ibcha. 

Graţie Prevestitorului, urma să devină un general în toată 
puterea cuvîntului, care va şti să-şi arate iscusința. O şansă ca 
aceasta era atît de nesperată, încît îl făcea de neînvins. 

Pe deasupra, i se oferi un nou prilej de mulțumire: căpetenii- 
le își respectară făgăduiala. În ziua stabilită se adunară laolaltă 
toate, împreună cu războinicii lor, gata de luptă. 

— Ce veşti aduc pîndarii? întrebă Ibcha. 

— Minunate, răspunse Dewa. După cum a spus Prevestitorul, 
soldaţii egipteni au dat înapoi şi s-au închis în Sichem. Lașii 
ăştia se tem de noi! lată rămășițele apărării lor. 

Bărbatul cel mărunt și cu barbă roşie deşertă un coş mare la 
picioarele lui Ibcha. 

Pe jos se împrăștiară amulete și scarabei sparți, papirusuri 
rupte, bucăţi de tăblițe din argilă acoperite cu scrieri ce 
conțineau blesteme. 

— Jucării, biete jucării! Egiptenii ăștia sînt niște copii. Își 
închipuie că o să ne oprească prin asemenea vrăji, dar ale noas- 
tre le întrec pe ale lor. Am dezgropat și nimicit aceste slabe 
mijloace de apărare. 

— Între Sichem și armata noastră nu se găsește nici un soldat 
de-al lui Nesmontu? 

— Într-adevăr. 

— Şi întăriturile orașului? 

— La fel de slabe, își dădu cu părerea Dewa. Bătrînul general 
nu s-a îngrijit decît de partea dinspre miazănoapte. E de ajuns 
s-o ocolim. Apoi vom ataca iute și cu putere. Nesmontu nu ne 
socotește în stare să ne unim, așa că îl vom prinde pe picior 
greșit. 


— Totul e pregătit? îl întrebă Nesmontu pe aghiotantul său. 

— Da, generale. 

— Iscoadele dușmanului au dezgropat momelile? 

— Magii lor le-au găsit. Judecînd după strigătele lor de 
bucurie, sînt convinși că pe drumul spre Sichem nu li se va ivi 
nici o piedică. 

— Vor porni cît de curînd. Și cum fortificațiile orașului nu 
sînt de netrecut, își vor arunca în luptă toate forțele. În sfârșit, 
sosește clipa la care am nădăjduit atât! Trebuia să-i fac să iasă 
din adăpostul lor nenorocit, unde nu e cu putință o bătălie 
adevărată. Prea multe ape, prea multe coline, prea mulți copaci, 
prea multe drumuri desfundate şi de neumblat... Aici însă, sînt 
descoperiţi și am să întrebuințez vechile și bunele mijloace de 
război. Toţi soldaţii să se așeze la locurile lor! 

Bizuindu-se pe lăcomia unei căpetenii de trib pe nume 
Dewa, Nesmontu nu se înşelase. Fără să-i pese de unirea cana- 
neenilor și visînd doar să se îmbogăţească, Dewa îi vînduse 

generalului informaţii preţioase în schimbul iertării de 
pedeapsă și al unor pămînturi întinse. 

Lui Nesmontu nu-i mai rămînea decît să spere că păduchele 
acesta nu-l minţise prea mult. 


— N-o găsești frumoasă? îl întrebă Amu pe Iker. 

Micuţă, subțire, cu părul împletit, parfumată și fardată, tînăra 
siriană era încîntătoare. Ținîndu-și ochii în pămînt, nu îndrăznea 
să-și privească viitorul soț. 

— Cea mai frumoasă fecioară din ținut! o lăudă Amu. Părinții 
ei au turme de capre și îți dăruiesc o casă și pămînturi. Ai 
devenit o persoană însemnată, Iker! Și am să-mi țin făgăduiala: 
o să fii urmașul meu! 

Fiul regal îi mulțumi cu un zîmbet palid. 

Amu îl bătu pe umăr. 

— N-ai prea avut de-a face cu femeile! Dar nu te neliniști, 
micuța asta va ști să-ți dăruiască plăcere. Lipsa de experienţă are 
farmecul ei. O să vă descurcaţi voi pînă la urmă! Miine, nunta 
voastră o să fie prilej pentru un ospăț de care să ne aducem 
aminte multă vreme. Nu uita să-ți pui mireasa la adăpost înainte 
de sfîrșitul petrecerii, căci nu răspund de buna purtare a oame- 
nilor mei. Iar de a mea, nici atât! 

Pradă unor hohote nebune de rîs, Amu o conduse pe fată 
înapoi la părinţii ei. La sfîrșitul nopții de nuntă, dovada fecioriei 
trebuia arătată în văzul întregului trib. 

Descumpănit, Iker se plimba de colo-colo, urmat îndea- 
proape de Sîngerosul. 

Prevestitorul era viu, ascunzătoarea sa, de negăsit, iar tînărul 
scrib menit unui viitor cu neputinţă de îndurat. 

Căsătoria aceasta forțată îi făcea silă. Nu iubea decît o sin- 
gură femeie şi avea să-i rămînă credincios pentru țbtdeauna. Așa 
că nu exista decît o singură scăpare: să fugă chiar în noaptea 
următoare și să încerce să răzbată pînă în Egipt, cu toate că sorții 
i se păreau potrivnici. 

Pentru început trebuia să-și convingă paznicul și aliatul. 

— Ascultă-mă cu atenție, Sîngerosule! 

Câinele se descolăci, se întinse, se ridică, apoi se așeză pe 
labele din spate, cu ochii ațintiți spre cei ai stăpînului său. 

— Vreau să plec departe de aici, tare departe. Poţi să mă 
împiedici și să dai de știre despre fuga mea lătrind. De vreme ce 
resping viaţa pe care Amu a hotărît-o pentru mine, am să mă bat 
cu el și cu tribul lui, în numele lui Sesostris. Singur împotriva 
tuturor, n-am să le pot ţine piept prea mult. Dar, barem moartea 
aceasta îmi va părea blîndă. Dacă te învoiești să mă ajuţi, stai de 
pază în fața cortului meu, iar ei o să creadă că dorm. Cînd Amu 
îşi va da seama de lipsa mea, am să fiu departe și trag nădejde 
să scap de urmăritori. Nu pot să te iau cu mine, Sîngerosule, dar 
n-am să te uit niciodată. Iar acum ai de ales: sau mă sprijini, sau 
mă trădezi. 


Într-un tîrziu, agitația se mai potoli puţin. 

Pregătirile pentru ceremonie odată terminate, fiecare se 
grăbi să meargă la culcare. Se înțeleseră să se trezească proaspeți 
şi voioși, gata pentru un ospăț dintre cele mai alese, urmat de o 
noapte fierbinte în timpul căreia nu doar Iker și micuța siriană 
vor avea parte de plăceri. 

După ce mîncă în tovărășia unui Amu vorbăreț care continua 
să-i făgăduiască marea cu sarea, Iker se retrase. 

La miezul nopții, ieși din cort. În faţa lui stătea cîinele. 

— Plec, Sîngerosule. 

Iker îl sărută pe frunte și-l mîngiie îndelung. 

— Fă ce crezi că e mai bine. Dacă mă oprești, n-am să-ți port 
dușmănie. 

Aplecat de spate, scribul se îndreptă spre marginea de 
miazăzi a taberei, păzită de o singură santinelă. Tîrîș, Iker ocoli 
locul și se avîntă în necunoscut. Înaintea lui se întindea un drum 
lung care-l ducea, neîndoielnic, spre pierzanie. 

Alene, Sîngerosul se întinse la intrarea în cortul lui Iker și nu 
scoase decît un ușor scheunat de tristeţe. 


— Ce zi frumoasă! exclamă Amu străbătînd tabăra care, nu 
peste multă vreme, avea să se preschimbe într-un sat înfloritor, 
prin grija lui Iker. Viitoarea nevastă va fi gata în curînd? 

— Să nu vă îndoiți de asta, comandante! îi răspunse bărbatul 
însărcinat cu paza casei fetei. Îndată isprăveşte cu găteala! 

— Sper că Iker n-a deranjat-o. 

— Nu l-aș fi lăsat să treacă, răspunse neînduplecatul paznic, 
rîzînd. Fiecare trebuie să învețe să aștepte, nu? 

În faţa cortului lui Iker, Sîngerosul stătea de strajă. 

— Toată lumea s-a trezit de mult, băgă de seamă sirianul, 
nedumerit. El cum de mai doarme? 

Dădu să se apropie, dar cîinele începu să mîrfie, dezvelin- 
du-și colții. 

— Trezește-te, Iker! strigă Amu, înconjurat iute de cîţiva 
curioși. 

Dar nu primi nici un răspuns. 

— Îndepărtaţi cîinele ăsta cu sulițele! porunci Amu oamenilor 
săi. 

Treaba nu se dovedi ușoară, dar armele obligară cîinele să se 
tragă la o parte. 

Amu pătrunse în cort, dar ieși afară aproape de îndată. 
Sîngerosul se linişti ca prin minune. 

— Iker a plecat, îi înștiință Amu pe tovarășii săi. 

— Să-l urmărim şi să-l prindem! strigă unul dintre ei, cu 
întărîtare. 

— N-are rost, oricum ar fi fugit mai devreme sau mai tîrziu. 
Uitasem că un egiptean nu poate să trăiască departe de țara lui. 
Dar Iker n-o s-o revadă niciodată. Calea e prea lungă și îl pîn- 
desc prea multe primejdii. 

Isis tocmai ieșea din biblioteca Vieții din Abydos cînd un 
preot temporar îi înmînă o scrisoare ce purta sigiliul regal. 

Temîndu-se de o veste cumplită, tînăra femeie merse la tem- 
plul lui Sesostris ca să afle puţină pace și să-și regăsească 
seninătatea. Înconjurată de divinităţile prezente pe pereți și de 
scrierile hieroglifice care celebrau un ritual nepieritor, Isis își 
retrăi treaptă cu treaptă inițierea, fără a reuși să-l uite pe Iker. 
Niciodată nu şi-ar fi închipuit că putea fi tulburată într-atât de 
lipsa unei ființe pe care nici măcar nu era sigură că o iubește. 

Dacă această scrisoare o înștiința despre dispariţia lui, ar fi 
avut ea curajul să se lupte mai departe împotriva vrăjmașului? 

După ce părăsi sanctuarul, ea, de obicei atît de zimbitoare, 
abia dădu bineţe celor cîțiva preoți pe care-i întîlni și le ură o zi 
bună, rostind formula: „Păzit să fie „Ka“-ul tău“. 

Apoi Isis se retrase într-o grădină micuță sădită în fața unui 
mormînt. Acolo odihneau stele care îngăduiau celor al căror 
nume era gravat pe ele să ia parte în chip magic la misterele lui 
Osiris. Cu o mînă tremurătoare, rupse sigiliul și desfășură 
papirusul. 

Sesostris îi vestea găsirea unui mesaj cifrat, semnat de Iker. 

Iker trăia... 

Isis strînse scrisoarea la piept. Așadar, presimțirile nu o 
înşelaseră. 

Dar unde oare se afla el și ce primejdii înfrunta? Faptul că 
supravieţuise dovedea nemaipomenita putere a tînărului de a se 

descurca în împrejurări de tot felul şi harul său de a ocoli peri- 
colul. Cît timp însă îl vor mai proteja norocul și magia? 


Înveșmîntat cu o pînză colorată, încălțat cu sandale negre şi 
cu sabia în mînă, generalul Ibcha păşea mîndru. Lîngă el, 
căpeteniile de trib se uitau cu ochi nesăţioși spre viitoarea pradă: 
orașul Sichem, în curînd capitala Canaanului liber! 

Fiecare se gîndea deja să pună mîna pe putere, înlăturîndu-i 
pe vechii aliați, dar trebuia mai întîi să dobîndească o victorie 
zdrobitoare, măcelărind cît mai mulţi egipteni cu putinţă! 

— Ce greşeală să se închidă în oraș! fu de părere Ibcha. 
Nesmontu e într-adevăr prea bătrîn ca să mai conducă armata. 
Să atăcăm în partea de miazăzi, lipsită de fortificaţii. Şi vă mai 
spun încă o dată: fără prizonieri. 

Şi haita se repezi înainte urlînd. 


— Sosesc, dădu de veste aghiotantul. 

— Doar înspre miazăzi? întrebă Nesmontu. 

— Doar acolo. 

— Prima greșeală. Au şi alte trupe în urmă, care aşteaptă 
poruncă? 

— Nu, generale. 

— A doua greșeală. Căpeteniile triburilor unde sînt? 

— Laolaltă, în frunte. 

— A treia greșeală. Oamenii noștri sînt pregătiţi? 

— Da. 

— Ar trebui să fie o zi frumoasă, încheie Nesmontu. 


Ibcha prevedea o rezistență încrîncenată. Dar luptătorii săi 
nu întîmpinară nici o piedică. 

Cananeenii năvăliră pe străzile mari sau mici, căutînd zadar- 
nic un dușman ca să-l ucidă. Dar cînd se opriră ici şi colo ca să-și 
mai tragă sufletul, sute de arcași egipteni se iviră în același timp 
pe terase şi acoperișuri. 

Cu o precizie înlesnită de faptul că ţintele se găseau atît de 
aproape, nimiciră în cîteva clipe jumătate din armata cananeană. 

Cuprinși de groază, cei rămași în viață încercară să scape din 
capcană. 

Dar două regimente, înarmate cu lănci, le tăiară calea. 

— La atac! urlă Ibcha, vrînd să uite de sulița care-i 
străpunsese pulpa piciorului. 

Înfruntarea fu scurtă și violentă. Continuînd să tragă, arcașii 
îi măcelăreau pe cananeeni. lar zidul de lănci nu lăsa să treacă 
nici un fugar. 

— Nu mă omoriţi, sînt aliatul vostru! striga Dewa, ca ieșit din 
minţi. Mie îmi datoraţi izbînda! 

Generalul Nesmontu nu socotise de cuviinţă să-i destăinuie 
trădătorului cum plănuia să-i primească pe atacatori. Bărbatul 
scund și cu barbă roșcată avea de gînd să dispară și să revină mai 
tîrziu după plata făgăduită, dar desfăşurarea luptei îl osîndea şi 
pe el acum la pieire. 

Atins de săgeți, pe moarte, Ibcha, generalul de o zi, mai avu 
puterea să-și înfigă pumnalul în spatele trădătorului Dewa. 

Apoi se așternu liniștea, tulburată o clipă de fuga nebunească 
a unui supravieţuitor, curmată iute de un arcaș. 

Chiar și egiptenii se minunară de ușurința și iuțeala 
izbînzii lor. 

— Trăiască Nesmontu! strigă un soldat și toți ceilalți într-un 
glas îl aclamară pe general. 

Nesmontu îşi felicită oamenii pentru sîngele rece și 
asprimea lor. 

— Ce facem cu răniții? întrebă aghiotantul. 

— Pentru început înprijiți-i şi apoi o să încercăm să le dez- 
legăm limba. 


Prăbuşindu-se peste Treisprezece-Ani, o căpetenie de trib îl 
salvase pe băiat, care pricepuse întinderea dezastrului. Nu putea 
să se ridice în picioare căci ar fi fost, fără întârziere, doborit. 

Cu coada ochiului, Treisprezece-Ani zări trupurile neînsu- 
fleţite ale canancenilor răspîndite pe strada cea mare a orașului. 

Însă cea mai cumplită suferință a sa era că nu-și împlinise 
misiunea și că avea să-l dezamăgească pe Prevestitor. 

Dar soarta îi surîse. 

Nişte ofițeri egipteni se apropiau, iar în fruntea lor mergea 
Nesmontu. 

Generalul dădea porunci privitoare la arderea leşurilor și la 
curățirea Sichemului. 

Cîţiva paşi doar şi comandantul armatei dușmane va ajunge 
în dreptul său. Şi în felul acesta, biruinţa lui se va sfirși cu o 
nenorocire, iar jertfa cananeenilor nu va rămîne fără rost. 

Treisprezece-Ani strînse mînerul pumnalului pe care îl va 
împlînta din toate puterile în pieptul generalului. 

Cînd un soldat dădu la o parte stîrvul ce-l acoperea, 
Treisprezece-Ani sări ca un șarpe și lovi. 

În aceeași clipă însă, o durere sălbatică îi sfîșie spatele. 

Vederea i se înceţoşă, dar desluşi totuși chipul lui Nesmontu. 

— Te-am... te-am omorît! 

— Nu, răspunse generalul. Tu ești cel care moare. 

Din gura lui Treisprezece-Ani se scurse o dîră de sînge și 
băiatul își dădu ultima suflare. 

Apărîndu-l cu trupul său, aghiotantul lui Nesmontu îi salvase 
viaţa. Pumnalul lui Treisprezece-Ani îi pătrunsese în braț, dar un 
lăncier îl doborîse pe tînărul războinic. 

— Se pare că vă pîndea de acolo, de jos, zise ofiţerul. 

— Pe tine te așteaptă o răsplată, hotărî generalul, iar pe bietul 
băiat, neantul. 

— Bietul băiat? Ba nu, e unul dintre aceia pe care credința lor 
i-a orbit! reaminti aghiotantul, căruia un doctor îi cerceta rana. 
Înfruntăm o armată a întunericului care adună în rîndurile sale 
chiar și un copil și nu-l învață să aibă alt ţel decît acela de a 
ucide. 


Intrat în Memphis împreună cu Bina și Shab Strimbu', 
Prevestitorul rămase deodată nemișcat. 

Ochii săi căpătară o culoare roșie-aprinsă. 

— Armata cananeană a fost zdrobită, grăi el, şi urmările vor 
fi aspre. Sesostris știe acum că vrăjmașii săi sînt în stare să se 
unească. Viitoarea răzmeriță ar putea să se întindă și mai mult, 

iar faraonul va trebui să-și îndrepte cît mai multe forțe spre 
Syro-Palestina. Iar noi o să avem cale liberă și o să lovim drept 
în inima Celor Două Regate. 

— Treisprezece-Ani a reușit? întrebă Bina cu o voce ciudată. 

— M-a ascultat, dar nu îmi dau seama dacă și-a dus pînă la 
capăt misiunea. Dacă Nesmontu a fost ucis, voința soldaţilor va 
slăbi. Pe de altă parte, Ibcha e mort. N-o să te mai deranjeze 
de-acum înainte. 

Gură-Pocită și oamenii săi pătrunseră în capitală prin alte 
porți, amestecîndu-se printre negustori. Cu toții trecură fără nici 
o greutate de controlul străjilor, care căutau mai ales arme. 

Şi oricum n-ar fi fost în stare să le descopere pe cele pe care 
Prevestitorul avea să le întrebuinţeze cât de curînd. 


Pisica sălbatică mieună. 

După mai multe zile istovitoare de mers prin păduri, mlaștini 
şi cîmpii sterpe, Iker se simţea la capătul puterilor. 

Dacă pisica sărea de pe ramurile copacului uscat şi se 
arunca asupra lui, l-ar fi sfişiat. 

Mînios, Iker apucă bastonul de aruncat și îl agită prin aer. 

Speriat, animalul se îndepărtă. 

Să continue... Trebuia să continue. 

Fiul regal se ridică, iar picioarele îl purtară mai departe 
împotriva voinţei lui, însuflețite parcă de o viaţă a lor, aparte. 

Pînă la urmă fură și ele biruite de oboseală. 

Iker se întinse și adormi pe loc. 


Cîntecul păsărilor îl trezi. 

La cîțiva paşi de el, s2 vedea un iaz acoperit de lotuși. Mirat 
că supraviețuise, Iker se scăldă cu bucurie copilărească. 
Mestecă tulpini dulci de papirus și-și recăpătă speranța, dar 
tocmai atunci un nor negru acoperi soarele. 

Erau sute de ciori cu pliscuri ascuţite. Una dintre ele, 
despărțindu-se de suratele ei, zbură înspre Iker și puţin lipsi să-l 
atingă. Alte zece făcură la fel, forțindu-l pe Iker să se pitească 
printre trestii. 

Furioase, păsările se învirteau deasupra prăzii lor, scoțînd 
țipete ascuţite. 

Fiul regal se ridică și-și azvîrli bastonul spre cer. 

Încărcat de magie cum era, oare nu va împrăștia el vraja ce 
pusese stăpînire pe sufletul ciorilor? 

Un cioc îl ciupi de umărul stîng, făcînd sîngele să ţișnească. 
Un altul îl prinse de păr. Apoi păsările se rotiră de cîteva ori, 
desenînd cercuri largi înainte de a se îndepărta. 

Bastonul căzu la picioarele lui Iker care, temîndu-se de un 
nou atac, părăsi degrabă locul acesta blestemat. 


Un deşert fără margini. 

Oriunde își întorcea privirea nu vedea decît pămînt roșu, 
crăpat, plante uscate și nici o fîntînă. 

Unde se găsea Egiptul? 

Departe, prea departe. 

Nu mai știa încotro e răsăritul și apusul, nu se ivea nimic în 
zare, nu mai avea nici o speranță. Doar căldura și setea. Iker 
urma să moară singur, fără ritualuri și fără mormâînt. Povestea de 
pe Fulgerul se repeta. De data aceasta însă, nici un val nu-l va 
purta spre insula lui „Ka“ și nimeni nu-i va veni în ajutor. 

Indiferent la arșița soarelui nemilos, Iker se aşeză în poziția 
de scrib. 

Moartea stătea acum înaintea lui asemenea unui parfum 
învăluitor, asemenea întoargerii în țară după o călătorie îndelun- 
pată, asemenea blîndeții unei seri după o zi peste măsură de 
fierbinte. 

Iker renunță să se mai împotrivească. 

Deodată însă, răsări din lumină o pasăre cu chip de om. 

Tînărul își recunoscu propriul chip. 

— Isprăvește cu văicăreala, îi spuse acesta. Să mori astfel 
înseamnă lipsă de curaj. Trebuie să ajungi la faraon, să-i spui 
ce-ai aflat ca să poată salva Egiptul, nu te da bătut! 

Apoi, cu un puternic filfiit de aripi, pasărea se înălță spre 
soare. 

— Încotro s-o apuc? Pretutindeni, doar tristețe apăsătoare. 

Şi atunci, o văzu. 

O coloană cu patru fețe şi fiecare dintre ele semăna cu Isis, 
senină și surizătoare. 

Cea dinspre miazăzi strălucea mai tare. 

— Te iubesc, Isis! Călăuzeşte-mă, te rog! 

Strîngînd din dinți, Fiul regal porni spre sud. 


19. 


Toți locuitorii Memphisului aflaseră despre izbînda lui 
Nesmontu. Curierii Secretarului Casei Regelui duseseră în toate 
provinciile textele scrise de Medes, care vesteau sfîrșitul 
răzmeriței cananeenilor și lăudau mărețele fapte de arme ale 
generalului. 

Totuşi, înfățișîndu-se regelui, învingătorul se arătă mai de- 
grabă morocănos. 

— Sichemul rămîne sub controlul nostru, Luminăţia Voastră, 
și multe triburi de smintiți au fost nimicite în parte. Cu toate 
acestea, n-avem pentru ce să ne bucurăm. 

— Eşti bănuitor. De ce? 

— Pentru că nu am avut de-a face cu o armată adevărată, ci 
cu o adunătură de neisprăviți. Au mers spre dezastru fără măcar 
să-și dea seama. 

— Cine îi conducea? 

— Nimeni. Alcătuiau un soi de haită care n-a fost în stare să-și 
întocmească un plan de atac şi nici măcar să se retragă la timp. 
Așa că nu putem vorbi despre o luptă, ci despre o execuţie. 

— Nu așa prevedeai chiar tu, Nesmontu? 

— La cananeeni, minciuna şi trădarea sînt legea, și m-am 
pregătit așa cum cereau împrejurările. Însă nu mă așteptam ca 
lucrurile să fie atît de lesnicioase. 

— Așadar, care e părerea ta? 

— Proștii ăștia au fost trimiși anume ca să fie măcelăriți. 
Cineva a vrut să ne facă să credem că în Canaan se strînge o 

armată de eliberare, o armată care să însemne pentru noi o 
adevărată primejdie. 

— Nu ţi-ai dat tu întreaga silință ca să-i scoţi din vizuinile lor 
şi să-i ademenești spre Sichem? 

— Așa e, Luminăţia Voastră, și ar trebui să mă bucur. Dar mi 
se pare totuși că am fost eu însumi păcălit. 

— N-ai înăbușit răzmerița? 

— Pentru scurt timp, da. De fapt, a fost doar o momeală. 

— Cananeenii vor ridica o altă armată? 

— Dacă se vor uni cu sirienii, poate. Dar nu cred defel într-o 
asemenea alianță. 

— Ar trebui să păstrăm cît mai multe trupe în Canaan? 

— Bună întrebare! Sau această învălmășeală era menită să ne 
dovedească neputința răzvrătiților și atenția noastră ar scădea, 
lăsîndu-ne pradă unui atac adevărat, sau rămînem neîncrezători 
şi întărim paza ținutului. Dar atunci nu vom primi o lovitură de 
moarte în altă parte? 

— Ai găsit un alt mesaj de la Iker? 

— Nu, Luminăţia Voastră. Spre deosebire de Sobek, sînt 
sigur că primul mesaj cuprinde o informaţie prețioasă. Din 
păcate, necunoaşterea locului mă împiedică să risc viața 
soldaţilor, fie ei oricît de iscusiţi, într-un ținut atât de primejdios. 
Pînă cînd nu aflăm mai multe de la Fiul regal despre 
ascunzătoarea Prevestitorului, nu ne mișcăm. 


Sobek Păzitorul triumfa. 

— După cum bănuiam, Luminăţia Voastră, mesajul lui Iker 
n-avea decît un singur ţel: să cădem în greșeală. Dorea să 
împrăștie trupele noastre, pentru ca triburile cananeene să atace 
Sichemul lipsit de apărare. Din fericire, generalul Nesmontu n-a 
mușcat momeala. 

— Eu cred că lucrurile stau cu totul altfel, se împotrivi Sekari. 
S-au folosit de Iker ca să ne trimită informaţii false. De îndată ce 
Fiul regal și-a dat seama că l-au păcălit, a fugit, nădăjduind să 
răzbească pînă la Memphis și să ne spună adevărul. 

— Fie Iker e mort, fie ne-a trădat, grăi, răspicat, Sobek. 
Simțămintele tale de prietenie, Sekari, îți întunecă judecata. 

— Am trecut prin multe primejdii și mintea mea n-a fost tul- 
burată de nici un fel de simțămînt. ÎI cunosc bine pe Iker și sînt 
sigur că trădătorii ascunși la curtea din Memphis l-au vîndut 
dușmanului. Dar are să se întoarcă. 

— Am să-l arunc eu însumi în temniță, făgădui Sobek. 

— De ce-l urăști atît? îl întrebă Sekari. 

— Nu e vorba de ură, ci de prevedere. Trădătorul e chiar Iker. 
Deși nu-i suport pe cei mai mulți dintre demnitari, în privinţa lor 
căutările mele n-au dat roade. Nişte lingușitori şi niște fricoși, 
care nu-s în stare să-şi rişte viața. Dar Iker a vrut să-l ucidă pe 
faraon. 

— Şi nu și-a dovedit nevinovăția? 

— Nici gînd, s-a alăturat aliaților lui și acum luptă împotriva 
noastră din afară! Dacă ajunge la Memphis, o să încerce din nou 
să-l omoare pe rege. Dar șarpele ăsta va da greș, căci am să-i 
strivesc ţeasta. 

— Viitorul o să-ţi arate că n-ai dreptate, Sobek. 

— Ba tu ești cel care se-nșală, Sekari. 

Faraonul nu rosti nici o vorbă și atît Sekari, cît și Sobek luară 
tăcerea aceasta drept încuviințare. 


În sfîrşit, găsise! 

Tocmai cînd Sekari își pierduse orice speranță că va smulge 
ceva de la vreuna dintre gărzile apropiate lui Sobek. Nu 
alcătuiau ele oare o stîncă de neclintit? 

Dar una dintre ele, un bărbat de vreo cincizeci de ani, 
încărunţit, se învoise să stea de vorbă cu el, în mare taină. 

— Faceţi cercetări asupra lui Sobek? 

— E cam mult spus, îl corectă Sekari. Nimeni nu se îndoiește 
de cinstea sa. 

— Atunci, de ce anume îl învinuiți? 

— De duşmănie faţă de unii demnitari. Uneori, firea lui se 
dovedește îndărătnică, fapt ce poate să fie vătămător pentru 
aflarea adevărului. 

— Asta așa e! exclamă căruntul. Încăpăţînarea lui Sobek e 
mare și nimic nu-l face să se răzgîndească. Deși nu are întot- 
deauna dreptate. 

— În legătură cu Fiul regal, de pildă? 

— De pildă. 

— Nu întrebuințează oare vreun mijloc ascuns pentru a-i 
pricinui răul? 

— Mă tem că da. 

— Lămurește-mă! 

Căruntul șovăi. 

— Îmi cereţi un lucru anevoios. Sobek e comandantul meu, 
iar eu... 

— Aici e vorba de treburile regatului, nu de un schimb între 
vânzători! Dacă te învoiești să vorbești, îl servești pe faraon. 

— Şi voi căpăta o slujbă mai bună, pe care Sobek nu vrea să 
mi-o încredințeze? 

— Nu știam asta. Din ce pricină? 

Bărbatul își cobori ochii în pămînt. 

— Fleacuri. 

— Adică? 

— Nu-mi place să iau parte la lupte și arestări, să-mi primej- 
duiesc viaţa... 

— leşi afară! 

— Nu doriți să-mi ascultați dezvăluirile? 

— Nu te gîndești decît să-ți pîrăşti comandantul și n-ai nimic 
serios să-mi spui. Mulţumește-te cu slujba ta și uită-ți supărările 
lipsite de temei. 

Rușinat, căruntul nu scoase un cuvînt. 

Sekari se lăsă păgubaş. 


Lepădîndu-şi sacul greu din piele încărcat cu leacuri, 
doctorul Gua scoase un suspin de disperare. Nici unul dintre 
bolnavii săi nu era ușor de îngrijit, dar soţia Secretarului 
Casei Regelui ar fi scos sufletul din zece doctori. 

Uscăţiv, înzestrat cu un trup lipsit de robustețe, Gua părea 
plăpînd pe lîngă această femeie trupeșă și veşnic agitată, care 
credea că suferă de toate bolile cu putință. 

— Bine că aţi venit, scumpe doctore! Trupul meu e pe de-a-n- 
tregul o durere, viața mea e un chin! Trebuie să-mi daţi leacuri, 
o mulţime de leacuri! 

— Încetaţi cu văicăreala! Așezaţi-vă! Altminteri, plec. 

Soţia lui Medes se supuse, luîndu-și un aer de fetiță 
ascultătoare. 

— Şi acum, răspundeţi sincer la întrebările mele. De cîte ori 
mâncaţi pe zi? 

— De patru ori... Poate de cinci. 

— Am spus: sincer. 

— De cinci ori. 

— Şi de fiecare dată prăjituri? 

— Aproape... Da, de fiecare dată. 

— Dar grăsimi? 

— Fără ele, mărturisi bolnava, bucatele n-au gust. 

— Atunci, toate leacurile sînt neputincioase, hotărî doctorul. 
Sau deveniți mai cumpătată, sau vă încredinţez altui doctor. 

— Spaimele mă rod pe dinăuntru! Dacă mă lipsesc și de 
această mîngiiere, n-am să mai trăiesc mult! După ce mănînc, 
izbutesc să mă potolesc și să adorm. 

Gua se încruntă. 

— Aveţi un soț bun, o casă încîntătoare, sînteți bogată... De 
unde această neliniște? 

— Eu... nu știu. 

— Nu ştiţi sau nu vreți să-mi spuneți? 

Soţia lui Medes izbucni în hohote de plins. 

— Bine... Vă sfătuiesc să înghițiți niște pastile făcute din mac, 
care vă vor alina suferința. Totuşi, trebuie să mîncați mai puţin 
şi să înlăturați pricina acestor tulburări. 

— M-aţi salvat, doctore, m-aţi salvat! 

Temîndu-se de noi şiroaie de lacrimi, Gua își deschise sacul 
şi scoase din el o punguţă. 

— O pastilă dimineaţa şi două înainte de culcare. 


y 

— Cînd ne revedem, doctore? 

— E nevoie să-mi urmaţi sfaturile mai multe săptămîni și să 
nu vă abateţi de la ele cu nici un chip. 

După ce părăsi casa lui Medes, Gua căzu pe gînduri. Dacă 
această femeie nu era nebună însemna că suferea din pricina 
unui secret împovărător. Dacă reușea să i-l smulgă, poate că o va 
vindeca. 


Secretarul Casei Regelui se uită la soția sa cu uimire. 

— Îmi pari tare veselă azi! 

— Mulţumeşte-i doctorului Gua! Omul ăsta săvîrșește 
minuni! 

Privirea lui Medes se înăspri. 

— Sper că n-ai trăncănit prea mult. 

— Oh, nu, nu-ţi face griji! Pe Gua nu-l interesează decît bolile 
şi nu-i place vorbăria. 

— Cu atît mai bine, scumpa mea, cu atît mai bine! Să nu-i 
pomenești vreodată despre mine sáu despre darul tău de a imita 
scrisul altora. Ai priceput ce vreau să spun? 

Femeia se strînse la pieptul bărbatului ei. 

— Sînt cel mai bun sprijin al tău, dragostea mea. 


Medes începea să se liniștească, Nici Sobek, nici Marele 
Trezorier nu-l învinuiseră de nimic. ÎI bănuiseră, într-adevăr, dar 
asta era ceva firesc la o curte care fremăta de birfe şi zvonuri! 
Otrava răspîndită de Prevestitor se întindea puţin cîte puţin, 
zdruncina încrederea și măcina temeliile regatului care nu era în 
stare să se apere. 

În fiecare zi, Medes se felicita pentru alianța sa cu 
Prevestitorul, care nu se mărginea doar la violență, ci apuca pe 
tot soiul de căi lăturalnice ca să-și atingă țelul. 

Chemat printr-un mesaj încifrat, Secretarul Casei Regelui 
merse acasă la Libanez, luîndu-și, ca de obicei, toate măsurile de 
prevedere. Asigurîndu-se că n-a fost urmărit, îi arătă paznicului 
bucata de cedru ce avea desenată pe ea hieroglifa arborelui. 

În sala de primire, măsuțele joase erau goale. Tăvile cu 
prăjituri dispăruseră. 

Libanezul își pierduse și el voioşia. 

— Mărfurile vor sosi peste cîteva zile. 

— Vorbești despre...? 

— Sînt chiar mai multe decît mă aşteptam. Curînd vom fi gata 
să trecem la fapte. 

Medes îşi drese glasul. 

— Prevestitorul chiar a dat această poruncă? 

— Urmările vă sperie? 

— Oare nu sînt de-a dreptul îngrozitoare? 

— Dar asta e chiar ţinta noastră, Medes. Dacă te codești, mai 
bine opreşte-te chiar acum. 

— Prevestitorul nu m-ar ierta. 

— Mă bucur că, în sfârșit, ai înțeles. Dar o gîndire limpede nu 
e de ajuns, așa că ia măsuri ca încărcătura să nu întîmpine 
greutăţi la intrarea în Memphis. Vom porni cel mai cumplit atac 
din umbră care s-a petrecut vreodată. 


20. 


Ca în fiecare seară, preotul care veghea asupra lămpilor 
din templul lui Hathor de la Memphis porni să aducă ulei din 
magazia situată în afara edificiului. Peste zi, tocmai sosise o 
cantitate importantă și preotul gîndea s-o încerce. 

Peste măsură de ordonat, străbătea mereu același drum și 
făcea întotdeauna aceleași gesturi. Îi plăcea să privească apoi 
îndelung, rodul muncii sale, pe cînd o lumină blîndă scălda 
locașul zeiţei. 

Cu pasul său rar și solemn, purtă flacăra pînă în sala corabiei, 
prima care trebuia luminată. 

Pătruns de însemnătatea gestului său, aprinse feștila. 

Într-o clipă, uleiul se încinse. 

O flacără enormă îi pîrjoli mîinile, pieptul și fața. Cînd preo- 
tul se trase îndărăt urlînd de durere, corabia sacră fu atinsă şi 
focul se întinse cu repeziciune. 


Ca de obicei, mai-marele scribilor însărcinat să se îngri- 
jească de proviziile în legume și fructe ale capitalei avea un aer 
neîncrezător. 

— E ulei de ricin dintre cele mai bune? Toate odăile de lucru 
trebuie să fie bine luminate. 

— Vă asigur. 

— Aş prefera să mai număr încă o dată urcioarele. 

— Dar am făcut-o deja de trei ori. 

— Tu poate, eu însă nu. 

Odată verificarea isprăvită, scribul se învoi să pună pecetea 
pe înscrisul vînzătorului care putea acum să-și primească plata 
de la slujbașii vizirului. 

Zilele următoare se anunțau istovitoare. Mai-marele scribilor 
avea să muncească din răsputeri căci rămăsese în urmă cu lucrul. 
Și întrucît cunoștea bine asprimea vizirului Khnum-Hotep, era 
încredințat că-l așteaptă o mustrare zdravănă. Așa că le ceru 
scribilor care trebăluiau sub conducerea lui să lase deoparte 
odihna și să se arate la înălțimea sarcinilor primite. 

Posomoriți, scribii se supuseră. Temîndu-se să nu-și pună în 
primejdie slujbele, porniră să-și ducă la bun sfîrșit corvezile. 

Înserarea cobora. 

— Aprindeţi lămpile! porunci mai-marele scribilor. 

Zece lămpi luară foc în același timp. 

După strigăte înfricoșate, panica puse stăpînire pe toți. 
Pîrjolul cuprinse papirusurile, uneltele de scris, scaunele din 
lemn, apoi pereţii. 

Un tînăr scrib reuși să iasă din acest cuptor încins. 

Uimit, el văzu şi alte coloane de fum înălțîndu-se în inima 
capitalei. Mai multe clădiri ce adăposteau odăile de lucru ale 
administraţiei erau în flăcări. 


Bucătarul nu contenea cu bombănitul. Avea de pregătit un 
ospăț pentru treizeci de oameni și uleiul pe care-l ceruse nu 
sosise încă. 

În cele din urmă, apăru un șir de măgari cărînd poveri grele. 

— Nu te cunosc, zise bucătarul către mustăciosul care îi mîna. 

— Stăpînul meu s-a îmbolnăvit și îi ţin eu locul. 

— Dacă o să mai întirzii atât, are să se lipsească de ajutorul tău. 

— lertaţi-mă, dar prea sînteți aspru. Am pierdut vremea 
alegînd cele mai de soi mărfuri. 

— Arată-mi-le. 

Mustăciosul descoperi unul cîte unul urcioarele. 

— Ulei de moringa, de măsline şi de balanit!, cum altele nu 
mai găsești. 


! Balanites Aegyptiaca — arbore sau arbust bogat ramificat, care creşte în 
Sahara. (n.tr.) 

Bănuitor, bucătarul le gustă. 

— Pare adevărat ce spui. Altă dată să nu mă mai lași să te 
aştept atît! 

— O să am grijă pe viitor. 

Deşi ura să lucreze pe fugă, iar stomacul îi era răscolit de 
greață, bucătarul izbuti să prepare gustările, carnea și peștele în 
chip mulţumitor. Oaspeţii mîncară cu multă poftă și îi adresară 
cuvinte de laudă. 

Dar, dintr-odată, lucrurile luară o întorsătură proastă. 

O femeie vărsă îndelung. Servitorii o întinseră pe un pat, dar 
curînd alţi doi meseni fură loviți de aceleaşi dureri, apoi și 
ceilalți începură să se plîngă, ba unii leșinară. 

Chemat degrabă, Gua nu putu decît să constate moartea 
cîtorva și, după ce îi cercetă pe cei rămași în viaţă, trase o con- 
cluzie care îl îngrozi pe bucătar. 

— Mîncarea a fost otrăvită. 


Intendentul mai-marelui peste arhivarii din Memphis era 
nespus de bucuros că-i oferise soției stăpînului său o sticluță de 
laudanum, cu miros cald de ambră. Graţie sfaturilor vărului 
său, îl cumpărase de la un vînzător pînă atunci necunoscut în 
capitală. 

Femeia fusese încîntată și își închipuise că le va face pe prie- 
tenele sale să crape de invidie, fără să ştie că, de fapt, și ele 
căpătaseră prețiosul parfum de la același vînzător. 

De-abia își atinse gâtul cu cîteva picături de laudanum, că fu 
cuprinsă de amețeli. Și, cu toate că încercă să se agațe de o 
mobilă, se prăbuși cu fața în jos, fără simțire. 

Mirat că soţia sa nu venise la masă, bărbatul intră în odaia ei. 

Gâtul nefericitei nu mai era decît o rană înfiorătoare, mîncată 
de acid. 


— Nu arăţi prea bine, îi spuse secundul căpitanului său care 
ținea fără vlagă cîrma unei corăbii grele, încărcate cu grîu, ce 
plutea spre Fayyum. 

— Ba da, ba da, nu mai băga în seamă toate nimicurile. Sînt 
doar puțin obosit. 

— Ce-ai mîncat dimineață? 

— Pâine și curmale. 

— Ai uitat să iei leacul pentru durerile de spate? 

— Dimpotrivă! Doctorul mi-a dat o licoare nouă adusă din 
Asia și care conţine laudanum. Spatele nu mă mai supără nici 
un pic. 

Sub ochii căpitanului, Nilul prinse a se legăna tot mai tare. 
Deodată, bărbatul crezu că vede vreo zece corăbii de război 
înaintînd cu iuţeală spre el. 

— Să fugim, ne atacă! 

Lăsînd cîrma din mînă, încercă să sară în apă, dar secundul 
îl prinse de mijloc. 

— Sîntem pierduţi, o să murim cu toții! 

Apoi capul îi căzu pe spate și trupul îi deveni moale ca o 
cîrpă. Secundul îl întinse pe punte şi îl bătu ușurel cu palmele 
peste obraji. 

— Căpitane, trezeşte-te! Nu e nici o primejdie. 

— A murit, observă un corăbier. 


Frumoasa Nenufar era în culmea fericirii. Nu numai că luase 
de bărbat un demnitar chipeș și bogat, dar semnele prevestitoare 
ale nașterii primului ei copil se arătau a fi dintre cele mai bune. 
Tiînăra femeie locuia într-o casă spațioasă, cu grădină, aflată în 
partea de miazăzi a Memphisului și cele două slujitoare, pe care 
le răsfăța bucuroasă, o vegheau îndeaproape. 

Cît despre ultimul dar pe care-l primise de la soțul ei, 
Nenufar visase atît la el încît de-abia îi venea să-şi creadă 
ochilor: o sticluţă cu ulei adusă tocmai din Cipru! Avînd forma 
unei femei însărcinate care își alăptează copilul, flaconul 
conținea ulei de moringa cu care slujitoarea îi va unge trupul. 
Toate canalele de energie se vor deschide, întărind protecţia 
mamei şi a copilului. 

Miini pricepute îi masau pielea şi o minunată senzație de 
bine o învălui din cap pînă în picioare. 

Aproape că aţipise cînd nişte arsuri cumplite îi smulseră 
strigăte de durere. 

Zăpăcită, slujitoarea se dădu cîțiva pași înapoi. 

— Mă arde tot trupul! Aduceţi apă, iute! 

Dar apa, în loc să-i aline suferințele, i le spori. 

În mai puţin de o oră, tînăra femeie trăgea să moară în chi- 
nuri groaznice. lar copilul său nu avea să vadă niciodată lumina 
zilei. 

Se petrecură mai mult de o sută de astfel de întîmplări și, deşi 
numărul lor creștea, doctorul Gua nu putu să salveze nici una 
dintre victimele uleiului de masaj. 


Corabia acostă la cheiurile Abydosului. 

Zece soldați se înșiruiră lîngă scara sprijinită de corabie. În 
fruntea lor se afla un comandant numit de însuși Sobek 
Păzitorul. 

Ofiţerul urcă pe punte şi-l luă la întrebări pe căpitan. 

— Ce-ai adus? 

— O încărcătură aparte de la Memphis. Vreți să-mi vedeți 
înscrisurile? 

— Bineînţeles. 

Documentele păreau în bună regulă. 

— Ulei de moringa pentru leacuri şi pentru mîncare, ulei pen- 
tru luminat și sticluţe cu laudanum, îl lămuri corăbierul. 

— Cine răspunde de mărfuri? 

Căpitanul îşi scărpină bărbia. 

— Nu ştiu și nici nu mă privește pe mine! Putem să 
descărcăm? 

— Daţi-i drumul! 

Nedumerit, ofiţerul verifică lista corăbiilor ce urmau să 
sosească la Abydos în timpul lunii, dar vasul din fața lui nu se 
număra printre ele. Însă aceasta nu era o pricină de îngrijorare, 
căci adesea Abydosul primea și alte mărfuri față de cele hotărite 

dinainte. Iar sigiliul întrebuințat de scribii vizirului și pe care-l 
purtau documentele corabiei ar fi trebuit să risipească toate 
îndoielile ofițerului. 

Dar nu fusese el însărcinat cu paza portului din Abydos toc- 
mai pentru că era bănuitor din naștere? Aşa că aduse încă 
douăzeci de soldaţi şi porunci ca nici unui corăbier să nu i se 
îngăduie să coboare. 

Apoi ofiţerul urcă din nou pe punte, în timp ce muncitorii din 
port isprăviră descărcarea mărfurilor. 

— Eşti de fel din Memphis? îl întrebă el pe căpitan. 

— Nu, dintr-un sat din Deltă. 

— Cine e mai-marele tău? 

— Un bogătaș din Memphis. 

— E prima dată cînd vii la Abydos? 

— Întocmai. 

— Și nu te-a tulburat gîndul acestei călătorii? 

— De ce să mă tulbure? 

— Abydosul nu-i un loc asemenea altora. 

— Ştii, în meseria mea, nu-ți pui astfel de întrebări. 

— Te pui chezaș pentru oamenii tăi? 

— Fiecare răspunde pentru viaţa lui, comandante! Eu îmi văd 
de munca mea și nimic altceva. 

Prin aceste întrebări neobișnuite, ofițerul spera să-l facă pe 
căpitan să-și piardă sîngele rece și să scape vreo vorbă care să-i 
adeverească bănuielile. 

Cîtuși de puţin deranjat de tot acest şir de întrebări, căpitanul 
rămase stăpîn de sine. 

— Cînd putem pleca? 

— Îndată ce verificările vor fi încheiate. 

— Şi o să dureze mult? 

— Aș vrea să arunc o privire mai atentă asupra corabiei. 

— Acesta-i obiceiul? 

— Din porunca faraonului, paza Abydosului cere măsuri 
neobişnuite. 

— Nu mă deranjează, aşa că puteți începe. 

Surprins de lipsa oricărei împotrivi, comandantul scotoci 
totuși peste tot. Zadarnic însă. 

Oare se înșela sau trebuia să-și asculte instinctul? 

Corabia și echipajul erau supravegheate îndeajuns, așa că 
n-ar fi avut de ce să se teamă. Totuşi, ceva nedeslușit îi punea pe 
gînduri. Pînă la urmă, ofiţerul chemă un preot permanent. 

— Ţin cu tot dinadinsul ca mărfurile să fie încercate de 
cineva priceput înainte de a le împărți. 

Cînd Isis se înfăţişă înaintea lui, ofițerul o privi cu îndoială. 
Această tînără femeie era cu adevărat în stare să facă întocmai 
ce dorea el? 

— Ce vă îngrijorează, comandante? 

— Încărcătura asta îmi dă de bănuit. 

— Care-i pricina? 

— Doar intuiţia mea. 

Isis turnă puţin ulei de moringa pe o bucată de pînză, pe o 
plăcintă şi pe un pește pe care tocmai îl pescuise un soldat. 

Peste puţin timp, apărură pete nefirești. 

— Uleiul acesta nu e pur, ba s-ar putea dovedi chiar 
vătămător. 

— Să trecem la uleiul pentru luminat. 

— Umpleţi o lampă, ceru Isis. 

Cînd lampa fu plină, ofițerul vru să aprindă feștila. 

— O clipă, interveni preoteasa. Întrebuințați un băț ceva mai 
lung și țineți-vă la depărtare de ea. 

Comandantul se supuse. 

Îndată ce-l atinse flacăra, uleiul luă foc. Dacă ar fi stat în 
preajma lui, ofițerul s-ar fi ales cu arsuri grave. 

— M-aţi salvat, zise el, alb la față. 

— Mai sînt și alte mărfuri? 

— Doar una. 

După toate cele petrecute pînă atunci, ofițerul devenise pru- 
dent şi îi întinse cu delicateţe o sticluță cu laudanum. 

— Pe aceasta am s-o iau cu mine la templu, hotărî Isis. 

Cînd o văzu pe tînăra preoteasă îndepărtîndu-se cu sticluța 
de laudanum, căpitanul corabiei se aruncă în Nil. Pricepînd ce-l 
aștepta, nu-i mai rămînea altă alegere decit fuga. 

Dar nelegiuitul înota prost. În clipa cînd arcașii începură să 
tragă, fu prins de un vârtej și spaima puse stăpînire pe el. 
Luptîndu-se în van împotriva curentului, înghiţi prea multă apă, 
dispăru, ieși din nou la suprafaţă, strigă după ajutor, se scufundă 
iar și se înecă. 

Iker alerga. 

Paşii săi mărunți, dar egali se repetau fără odihnă, după cum 
învățase în timpul pregătirii sale de soldat. În fiecare zi îi 
mulțumea în gînd guvernatorului de provincie Khnum-Hotep, 
astăzi vizir, că îi impusese această disciplină! 

Încredințat că apariţia lui Isis nu-l înșelase, Iker își dădea 
silința din toată inima să scurteze distanța ce-l separa de Egipt. 
Nu ducea lipsă de apă, căci adesea găsea cîte un izvor sau o fìn- 
tînă, îşi astimpăra foamea cu fructe, dormea cîteva ore și pornea 
iar la drum. 

Lăsase deoparte istoveala și deznădejdea. Fiecare strădanie 
îl apropia tot mai mult de ţara sa. 

În cele din urmă, zări primul fort al Zidurilor Regelui și-și 
iuți pașii. În mai puţin de-o oră, soldaţii aveau să-l primească 
bucuroși. Apoi o să se-ntoarcă la Memphis, ca să-l înștiințeze pe 
Sesostris despre ce aflase. lar Egiptul va putea ocoli, astfel, cap- 
cana cananeană. 

O săgeată se înfipse lîngă piciorul său, trezindu-l din visare. 
Acum Iker pricepu că, de fapt, în ochii pîndarilor trecea drept un 
răzvrătit care încerca să le facă necazuri. Așa că se opri ȘI-ȘI 
ridică braţele în aer. 

Ieșind din fort, cinci soldaţi înarmați cu sulițe îl întîmpinară, 
cercetîndu-l cu ochi scormonitori. | 

— Cine ești? l 

— Fiul regal Iker. 

Cuvintele scribului stîrniră tulburare, dar ofițerul își recăpătă 
îndată cumpătul. 

— Ai asupra ta sigiliul doveditor? 

— Vin din Canaan. Din porunca Luminăţiei Sale m-am stre- 
curat în rîndurile vrăjmașului și nu aveam cum să iau cu mine un 
asemenea obiect care m-ar fi trădat. Conduceţi-mă la Memphis! 

— Mai întîi o să-i vorbeşti comandantului acestui fort. 


Sever și plin de sine, comandantul fortului se simțea pătruns 
de însemnătatea sarcinii sale. 

— Isprăveşte cu poveştile, fiule, și spune-mi cine eşti cu 
adevărat. 

— Fiul regal Iker. 

— Se aude că e mort. 

— Precum vedeți, sînt viu și trebuie să mă înfățişez regelui 
fără întîrziere. 

— Barem ţie nu-ți lipsește curajul! De obicei, cananeenii nu 
se încăpăţinează într-atât, nu au atîta tărie. 

— Daţi-mi unelte de scris. 

Curios, comandantul îi făcu pe plac. 

Cu hieroglife frumoase, Iker înşiră primele Maxime ale lui 
Ptah-Hotep. 

— Vă e de ajuns ca să mă credeți că sînt scrib egiptean? 

Ofițerul rămase uluit. 

— Nu s-ar zice că-i o treabă vrednică de-un cananean... Bine, 
să cercetăm mai îndeaproape situația ta. 


Libanezul putea fi mulțumit. 

Miîrşăviile pe care le pusese la cale în Memphis îi izbutiseră 
de minune și răspîndiseră spaima în capitală. Zvonuri care mai 
de care mai smintite străbăteau orașul, iar tronul lui Sesostris se 
clătina. Cumpliţii trimiși ai zeiței Sekhmet nu semănaseră, oare, 
peste tot otrăvuri, duhori și boală, trăgînd săgeți ucigătoare, 
văzute și nevăzute? 

Oamenii Libanezului se descurcaseră în chip desăvîrşit. 
Fiecare dintre falșii negustori respectase întocmai poruncile 
primite, iar gărzilar le va fi cu neputinţă să le dea de urmă. 

Vorbele Prevestitorului se împlineau. 

Toți credincioşii săi îl vor socoti de-acum încolo drept 
stăpînul absolut. Nu-l sfidase el pe faraon chiar în inima regatu- 
lui său? 

Mai rămînea doar o piedică supărătoare, care cerea multă 
băgare de seamă: Abydos. 

Strălucitoarea izbîndă dobîndită la Memphis se datora unor 
iscoade a căror iuțeală și pricepere le întreceau cu mult pe cele 
ale oamenilor lui Sobek. Dar pe pămîntul sacru al lui Osiris 
lucrurile stăteau cu totul altfel. Tocmai de aceea Libanezul se 
îndoise de la bun început că va reuși să introducă în Abydos lau- 
danumul și uleiurile otrăvite. În fruntea unui echipaj care nu știa 
ce transportă, un corăbier încercat, devotat Libanezului, se 
învoise totuși să îndeplinească această sarcină anevoioasă în 
schimbul unei răsplăți uriașe. 

Libanezul îl primi pe sacagiu. 

— Veşti îmbucurătoare, stăpîne. Memphisul e învăluit în 
flăcări şi scăldat în sînge. Nenumărate focuri greu de domolit, 
temple distruse, o grămadă de morţi. Şi nu mai vorbesc de 
femeile însărcinate, care au pierit în chinuri, toate soții ale unor 
demnitari de vază. 

- Dar în privința Abydosului ce-ai aflat? 

— Lovitura a dat greș, într-adevăr. Încărcătura a trezit 
bănuielile soldaţilor. Din pricina verificărilor temeinice, nici un 
strop de ulei sau de laudanum n-a trecut de paza portului. 

— Şi căpitanul? 

— A murit înecat pe cînd încerca să fugă. 

— Carevasăzică n-a vorbit... Oamenii noștri sînt la adăpost? 

— Cei veniţi din afara Memphisului au părăsit deja orașul ca 
să se alăture Prevestitorului. Ceilalți își văd de îndeletnicirile lor 
obişnuite şi deplîng împreună cu toată lumea cele întîmplate. 


Chipul lui Sesostris era încă și mai grav decit de obicei. 

— Nu poate fi vorba de simple întîmplări, Luminăţia Voas- 
tră, grăi, răspicat, vizirul Khnum-Hotep, ci de un atac limpede, 
bine gîndit. 

— Cele mai rele temeri ale mele se adeveresc, întări Sobek 
Păzitorul, răvăşit. Luptătorii ascunși în Memphis au trecut la 
fapte. Uleiurile pe care le-au vîndut au adus moarte și au iscat 
pîrjol. Pagubele sînt însemnate. 

— Dar grozăviile nu se opresc aici, continuă vizirul, cu voce 
slabă. Mai multe femei însărcinate au fost otrăvite de uleiul pen- 
tru masaj. Cu toate strădaniile lui Gua şi a celorlalți doctori, nici 
una n-a putut fi salvată. 

— Vor să ucidă însuși Egiptul. Ne-au omorît scribii, slujbașii, 
preoții şi chiar pe viitorii noștri copii! spumegă de furie Sobek. 

— Țineţi-vă firea şi îngrijiți-vă de bolnavi și de răniţi! porun- 
ci monarhul. lar Medes să-mi aducă degrabă vești de la Abydos. 


Secretarul Casei Regelui îşi puse la treabă toți scribii ca să 
întocmească mesaje liniștitoare şi să se încredinţeze că ajung 
degrabă în provinciile de la miazăzi și miazănoapte. Deși în 
sinea lui se bucura de biruinţa Prevestitorului, își arăta iscusința 
în slujba faraonului. 

E adevărat, mulți nevinovați își pierduseră viața. Dar asta nu 
conta în ochii lui Medes. Singurul lucru care avea însemnătate 
era să pună mîna pe putere și, pe acest drum întortocheat, aliații 
săi trebuiau să lovească tare. 

Chiar în clipa cînd se pregătea să trimită o corabie ușoară la 
Abydos ca să stringă informaţii sigure, Medes fu înștiințat 
despre sosirea unei preotese din orașul sacru al lui Osiris. 

Medes, fără să stea pe gînduri, alergă spre port, unde aștepta 
Isis, însoţită de Vînt-de-Miazănoapte. 

— S-a petrecut ceva rău la Abydos? 

— Duceţi-mă la palat, vă rog. Trebuie să-l văd de îndată pe 
Luminăţia Sa. 

Prevăzător ca-ntotdeauna, Medes nu mai luase legătura cu 
Libanezul de cînd planul lor prinsese viață, așa că nu știa nimic 
despre soarta ținutului sacru. 

Judecînd însă după chipul lipsit de seninătate al lui Isis, 
pămîntul lui Osiris nu fusese cruțat. 


— Am împiedicat un dezastru, Luminăţia Voastră. Fără 
atenţia comandantului numit de Sobek, uleiurile otrăvite ar 

fi fost împărțite preoților din Abydos şi acum am fi jelit 
mulți morţi. 

— Înţeleg că ajutorul tău a fost hotărîtor. 

— Am avut noroc şi Pleșuvul mi-a adeverit părerile. Dar 
Memphisul... Memphisu! a fost atins? 

Deși glasul monarhului nu tremura cîtuși de puțin, iar chipul 
său rămînea neclintit, tînăra femeie înţelese că suferința lui 
Sesostris era adîncă. Și ca om, și ca rege se simţea greu încercat, 
dar nimic nu-l va împiedica să continue lupta. 

— Capitala n-a scăpat de acest atac mîrșav. Mulţi oameni au 
murit. 

— Doar demonul întunericului care încearcă să veştejească 
salcîmul lui Osiris poate fi în stare de asemenea grozăvii, își 
dădu cu părerea Isis. 

— Prevestitorul... Da, el e făptaşul, fără nici o îndoială. 
Tocmai și-a arătat puterile. Şi nu se va opri aici. 

— Chiar e cu neputinţă să-i aflăm adevăratul nume și să-i 
descoperim ascunzătoarea? 

— Căutările noastre s-au dovedit zadamice. Trăgeam nădejde 
că Iker va izbuti să-i dea de urmă. 

— A mai trimis vreun mesaj? 

— Nu, Isis. 

— Şi totuși, trăiește, Luminăţia Voastră! 

— Mai stai cîteva zile la Memphis. Preotesele din templul 
lui Hathor îi îngrijesc pe cei cu arsuri și învățătura ta le-ar fi 
de folos. 


Marele Trezorier Senankh și Purtătorul Sigiliului regal 
Sehotep vegheau, fără odihnă, asupra reparării templelor, aju- 
torării victimelor și reconstruirii grabnice a corăbiilor și 
clădirilor distruse de flăcări. 

Cît despre Sobek, acesta nu mai contenea să tot pună în- 
trebări puţinilor martori care-i văzuseră pe negustorii de uleiuri 
ucigătoare. Dar răspunsurile semănau între ele ca două picături 
de apă; nimeni nu-i cunoștea. Fie își duceau traiul în alte 

cartiere, fie veniseră din afara orașului și primiseră sprijinul unor 
complici care ştiau bine cum merg treburile în capitală. 

Din nenorocire, nimeni nu putea spune limpede cum arătau. 
La drept vorbind, de ce să iei aminte la niște negustori 
binevoitori, tăcuţi și grăbiţi? 

Și vrînd-nevrînd, cercetările lui Sobek băteau pasul pe loc. 
Nu exista nici o cale de urmat și nu aveau asupra cui să îşi abată 
bănuielile. 

Lui Sobek îi venea să urle de furie, să se repeadă cu pumnii 
asupra primului bănuit, într-atit neputinta sa îl adusese în pragul 
disperării. Visa să-i arunce în temniţă pe toţi neisprăviţii din ca- 
pitală și să-i bată cu bastoanele pînă cînd ar fi scos de la ei vreo 
informaţie oricît de măruntă. Dar legea lui Maat nu îngăduia tor- 
tura şi nici faraonul nu ar fi iertat o asemenea abatere. 

Dar care era pricina acestei înfrîngeri usturătoare? Neîn- 
doielnic una singură: luptătorii din umbră, oameni încercaţi şi 
ascunşi cu viclenie printre locuitorii Memphisului, se supuneau 
căpeteniei lor cu o disciplină de necrezut. Nici unuia nu-i trecea 
prin cap să-l trădeze sau să-l vîndă. În cazul unei greşeli, pe- 
deapsa ar fi fost atît de groaznică, încît fiecare soldat din această 
armată a răului şi întunericului asculta fără şovăire poruncile 
comandantului ei. 

Deşi mîhnit peste măsură, Sobek va ști totuşi să se arate 
răbdător. 

Într-o zi sau alta, unul dintre nelegiuiții aceştia tot va călca 
strîmb şi în clipa aceea Păzitorul o să fie pregătit şi n-o să scape 
prilejul. 

Pînă atunci, poruncise ca uleiurile şi leacurile întrebuințate 
de doctori să fie controlate. Puțin cîte puțin, fruntea i se înseni- 
na, dar cum să ghicească în ce fel va lovi din nou vrăjmașul? 

— Comandante, zvonurile se răspîndesc necontenit, îi spuse 
unul dintre ofițerii săi. Se vorbeşte că regele a murit otrăvit cu 
ulei. Oamenii se agită şi se strîng în grupuri pe ici, pe colo. Mă 
tem să nu se işte vreo răzmeriță. 

Sobek alergă într-un suflet la palat să-l înştiințeze pe 
monarh. 3 

Iar Sesostris îşi chemă îndată slujitorii și pe paznicul 
coroanei. 


Sub ochii uimiți ai mulţimii, lectica faraonului străbătu 
cartierele Memphisului. Purtînd coroana dublă și un veşmînt 
împodobit cu un grifon ce-și călca în picioare dușmanii, cu piep- 
tul acoperit de un colier lat din aur, ce amintea de Eneada crea- 
toare, Sesostris ţinea în mfini sceptrul de comandant și sceptrul 
Magie, care îi îngăduia să reunească diversitatea în unitate. 
Chipul său, împietrit aidoma celor al statuilor, alunga zbuciumul 
din inima supușilor. 

Regele nu era mort şi această apariție a sa stătea drept 
dovadă a hotărârii de a readuce ordinea în capitală. 

Cînd uralele izbucniră din toate părţile, Sobek răsuflă ușurat. 
Cumplita izbîndă a Prevestitorului nu putea fi decît trecătoare. 

Abia cînd Sesostris se întoarse, neatins, la palat, după ce 
redase speranța poporului său, Păzitorul își dădu seama cît de 
mult își pusese faraonul viața în primejdie. 

Unul dintre ofițerii săi se apropie și-i şopti cîteva cuvinte la 
ureche. 

— Comandante, acum aveţi de ce să vă bucurați. 

— Ai găsit vreo urmă? 

— Mai mult de atât! 

— Ai arestat vreo iscoadă? 

— Vă las să descoperiți singur. 


22. 


Iker era de nerecunoscut. La fel de prost ras ca unul care trăia 
în mlaștini, acoperit cu o pînză prăfuită, i-ar fi făcut silă oricărui 
demnitar de la curte. 

Întoarcerea în Egipt nu fusese pe măsura nădejdilor sale. Din 
fortăreața principală a Zidurilor Regelui, o trupă de soldați îl 
însoţise pînă la Memphis şi, fără să-i mai pună vreo întrebare, îl 
aruncase în temnita situată în apropierea cartierelor sărăcăcioase 
din partea de miazănoapte a orașului. Nesimțţitor la împotrivirile 
tînărului scrib, paznicul se ferea să schimbe vreun cuvînt cu el și 
se mărginea să-i aducă, o dată pe zi, plăcinte reci și apă. 

Dar cine poruncise închiderea lui tainică în această carceră? 

Iker începuse să-și facă tot soiul de planuri de fugă cînd uşa 
se deschise larg. 

În pragul ei stătea Sobek Păzitorul. 

— Carevasăzică, tu pretinzi că eşti Fiul regal? 

Scribul se ridică în picioare. 

— Deşi nu sînt prea arătos, nu se poate să nu mă recunoști. 

Căpetenia tuturor gărzilor regatului păși încet în jurul pri- 
zonierului. 

— Drept să-ţi spun, nu. Aici sînt aduși cei care fug din armată, 
cei care încearcă să scape de împlinirea corvezilor și străinii 
intraţi pe furiş în Egipt. Tu printre care te numeri? 

— Sînt Fiul regal Iker și tu știi asta la fel de bine ca și mine. 

— L-am întîlnit la curte pe tîlharul acela, iar tu nu-i semeni. 
Nefericitul a murit, pe undeva prin Syro-Palestina. 

— Nimeni n-a primit mesajul meu? 

— Unul fals, de bună seamă. Sau poate chiar o momeală ca 
să atragă armata noastră într-o capcană. 

— Isprăveşte cu prefăcătoria asta, Sobek, și condu-mă 
degrabă în fața Luminăției Sale. Am adus informații de cea mai 
mare însemnătate. 

— Vorbele înșelătoare ale unui răzvrătit nu-l înveselesc pe 
faraon. În loc să-ți răceşti gura îndrugînd minciuni, spune-mi 
mai bine de ce-ai vrut să treci Zidurile Regelui. 

— Nu te purta prosteşte! Am reușit să scap din mîinile cana- 
neenilor şi ale sirienilor şi vreau să dau seamă tatălui meu despre 
sarcina pe care mi-a încredințat-o. 

Cu un zîmbet batjocoritor pe buze, Sobek își încrucișă 
brațele. 

— Nici cel mai destoinic viteaz nu s-ar fi întors din acel 
infern. Una din două: ori ești un răzvrătit care se dă drept Fiul 
regal Iker ca să-l ucidă pe faraon, ori ești cu adevărat Iker, adică 
un trădător călăuzit de aceeași dorință. Alege tu care din cei doi 
vrei să fii, înainte de a te osîndi la muncă silnică pînă la sfirșitul 
zilelor tale. 

Și Păzitorul ieși, trîntind ușa carcerei. 


După ce îngrijise o groază de răniţi, dintre care cei mai mulți 
aveau să scape cu viaţă, Isis se pregătea să se urce pe corabia ce 
urma s-o poarte spre Abydos, cînd Vînt-de-Miazănoapte scoase 
cîteva răgete sfișietoare. Bine înfipt pe picioare, măgarul refuză 
să se mai miște. 

Isis îl mîngiie. 

— Eşti bolnav? 

„Nu“, răspunse animalul, ridicînd urechea stingă. 

— Trebuie să plecăm, Vînt-de-Miazănoapte. 

„Nu“, se împotrivi patrupedul. 

— Ce anume vrei? 

Vînt-de-Miazănoapte se întoarse și o apucă înspre palat. Isis 
își grăbi pașii, de teamă să nu-l piardă. În apropierea clădirilor 

administrației, animalul adulmecă îndelung aerul. Apoi o rupse 
la fugă, forțîndu-i pe trecători să se tragă la o parte din calea lui. 

Preotesei îi fu peste puteri să se ţină după el. 

— Ai necazuri? grăi Sekari, care o veghea din umbră pe tînăra 
femeie. 

— Vînt-de-Miazănoapte nu vrea să se întoarcă la Abydos. 
E prima dată cînd se poartă așa ciudat. 

— L-ai întrebat de ce? 

— N-am avut timp. 

— Mi-a venit o idee, 

Și, cu ajutorul spuselor unor gură-cască, Sekari dădu de 
urma măgarului. 


— Tot nimic, Sobek? 

— Dacă aş fi găsit ceva, Sekari, Luminăţia Sa ar fi fost 
înștiințat primul. Dar tu? 

— Se pare că un tîlhar cananean a fost închis în temnita de la 
miazănoapte. Mi-ar plăcea să-i pun cîteva întrebări. 

— Pentru ce? 

— Asta mă priveşte doar pe mine. 

— Din păcate pentru tine, ticălosul ăla e pus sub pază 
straşnică și ca să-l vezi îţi trebuie o împuternicire de la vizir. Însă 
nu sînt așa sigur că el mai poate să te ajute. 

— Dar ce-a pățit Khnum-Hotep? 

— Află și singur. 

Sekari porni iute spre palat, unde îl întîlni un Sehotep peste 
măsură de abătut. 

— Regele l-a chemat pe vizir, îi dezvălui el lui Sekari. 

— Ştii din ce pricină? 

— După chipul răvășit al lui Khnum-Hotep, s-ar zice că s-au 
petrecut lucruri grave. 


În fața vizirului, Sesostris citi cu voce apăsată raportul 
comandantului portului din Abydos, pe care Sobek îl înmînase 
regelui. f 

— Peceţile mele întrebuințate de un ucigaş! O lovitură mai 
josnică decît aceasta nu puteam primi, Luminăţia Voastră. 
Bineînţeles că vă cer să numiţi pe altcineva în locul meu. Și, 
înainte de a mă întoarce în provincia unde m-am născut, dacă 
îmi veţi face această favoare, îngăduiți-mi să vă pun o întrebare: 
aţi bănuit, fie și numai o clipă, că eram vinovat? 

— Nu, Khnum-Hotep. Și o să rămîi și pe mai departe vizir în 
aceste vremuri de furtună cînd fiecare slujitor al lui Maat trebuie 
să se gîndească doar la salvarea regatului. 

Copleșit pentru prima dată de povara anilor și mişcat pînă în 
adîncul sufletului de această dovadă de încredere, bătrînul vizir 
jură să nu-și cruțe puterile și să nu-l dezamăgească pe monarh. 

— Şi totuși, sînt vinovat, căci n-am fost cu destulă băgare de 
seamă, mărturisi el. Peceţile erau lesne de copiat. De-acum 
înainte, am să le păstrez doar eu. Nici chiar cei mai apropiaţi 
oameni ai mei nu vor mai putea ajunge la ele. 

— Găsirea hoţului ar fi anevoioasă, ba chiar cu neputinţă? 

— Din nefericire, da, Luminăţia Voastră. A fost nevoie de tot 
acest dezastru ca să îmi dau seama că m-am purtat cu o prea 
mare îngăduință, de care mă fac răspunzător. 

— Dacă tot stai și cugeţi la greşelile trecute n-ai să ajungi 
nicăieri. Mai bine împiedică-l pe dușman să tragă foloase iar de 
pe urma slăbiciunilor tale și veghează cu toată grija asupra 
sarcinilor tale. 

— Bizuiţi-vă pe mine, Luminăţia Voastră. 


Sekari îl găsi pe Knum-Hotep îmbătrînit parcă peste noapte 
şi îngrijorat, dar nu pierdu timpul cu vorbe curtenitoare. 

— Îmi trebuie o împuternicire. 

— Ce fel? 

— Vreau să stau de vorbă cu un prizonier. 

— Cere-i lui Sobek. 

— Refuză să-mi dea. 

— Din ce pricină? 

— Nimeni nu trebuie să-l vadă pe prizonier. 

— Ce-ar fi să mă lămureşti şi pe mine, Sekari? 

— Am să te lămuresc cînd omul acela o să-mi dea cîteva 
răspunsuri. 

— Încăpățînat cum te ştiu, n-o să te lași pînă nu capeți împu- 
ternicirea. 

— Întocmai. 

Înarmat cu prețiosul document, Sekari alergă spre temniță în 
poarta căreia Vînt-de-Miazănoapte stătea culcat. Nimeni nu 
izbutise să-l facă să se mişte și asta însemna că Iker nu putea fi 
departe de acolo. 


Membrii Casei Regelui ascultară cu atenție raportul lui 
Sobek Păzitorul, care nu ocolise nici un amănunt legat de 
nenorocirea care se abătuse asupra Memphisului. Datorită 
echipelor lui Sehotep, stricăciunile aduse clădirilor aveau să fie 
în curînd șterse, dar nu se putea spune același lucru și despre 
rănile oamenilor. Ţinînd seama însă de numărul mare al gărzilor 
și al soldaţilor care împînzeau întreaga capitală, temerile înce- 
peau să slăbească, mai ales că sute de scribi controlau toate 
mărfurile întrebuințate de orășeni. 

— Acum știu cum au lucrat ticăloșii, zise Sobek. După ce au 
ucis mai mulți negustori, le-au luat locul, iar oamenii n-au bănuit 
nimic. 

— Laudanumul nu e o marfă oarecare, îl întrerupse Senankh. 

— Bineînţeles, și speram ca în această privință să descopăr 
vreo urmă, dar înscrisurile au fost măsluite. Iar doctorii, primind 
leacurile pe aceleași căi de pînă atunci, n-au avut de ce să se 
arate neîncrezători. 

— Dar sticluțele cu ulei pentru femei însărcinate? întrebă 
vizirul. 

— Au fost aduse în Memphis pe ascuns și erau atît de scumpe, 
încît doar familiile bogate puteau să cumpere așa ceva. Cu spri- 
jinul cîtorva martori, am găsit casa negustorului. Din nenorocire 
însă, bărbatul a dispărut și n-am izbutit să aflu altceva despre el, 
decît că era de fel din Asia. 

— Să nu mai pierdem vremea cu vorbe fără rost, îi sfătui 
Nesmontu. Adevăratul vinovat de aceste fapte mîrșave este 

Prevestitorul. În ciuda oricăror greutăţi, trebuie să-l scoatem din 
bîrlog. Sobek şi gărzile lui să vegheze asupra Memphisului, iar 
eu cu armata mea o să-i venim de hac acestui demon. 

— Oare planul acesta are sorți de izbîndă? se neliniști 
Senankh. 

— Dacă lovim iute și cu putere, da. Dar avînd în vedere că 
locurile acelea sînt necunoscute și pline de primejdii, am nevoie 
de toate trupele. 

— Generalul Nesmontu să pregătească un plan de atac asupra 
Syro-Palestinei! porunci faraonul. 


Recunoscîndu-l pe Sekari, Vînt-de-Miazănoapte se ridică în 
picioare și se lăsă mîngiliat. 

— Se pare că-ţi merge bine. Abydosul îți prieşte, iar Isis te 
îngrijește cu toată dragostea, zise el. 

Măgarul țintui cu privirea temnita. 

— Iker e închis înăuntru? 

Animalul își înălță urechea dreaptă. 

— Ce-ar fi să pomim în căutarea lui? 

În ochii mari și căprui ai patrupedului se aprinse speranța. 

Soldatul care stătea de strajă se apropie de Sekari. 

— Nu te cunosc. Ce vrei? 

— Să vorbesc cu tîlharul cananean. 

— Cu îngăduința cui? 

— O împuternicire din partea lui Khnum-Hotep e de ajuns? 

Prima grijă a unui paznic destoinic era să ocolească 
necazurile. Într-adevăr, comandantul Sobek dăduse ordine clare, 
dar nu puteai să nu ţii seama de o poruncă a vizirului. 

— N-o să dureze prea mult? 

— Te asigur că nu. 

— Atunci, intră. 

Uşa carcerei se deschise. 

Neavînd altă scăpare decît să-și doboare temnicerul și să 
încerce să fugă, Iker se năpusti spre el. 

Antrenat să facă față unui astfel de atac, Sekari îl înșfăcă de 
braţ pe scrib care totuși nu-şi slăbi strînsoarea. 


162 CHRISTIAN JACQ 


Încleștați, se rostogoliră pe jos. 

— Eu sînt, Sekari! 

Fiul regal se retrase şi se uită la potrivnicul său. 

— Tu... Chiar tu ești? 

Sekari se ridică. 

— Eu, unul, nu m-am schimbat prea mult. Pe cînd, tu... Ca să 
capeți o înfăţişare cît de cît multumitoare, o să fie nevoie de 
multă muncă! 

Un răget neînchipuit de puternic îi făcu pe cei doi să tresară. 

— Vînt-de-Miazănoapte! 

— M-a adus pînă la temniţa asta și te aşteaptă cu nerăbdare. 

— Sobek m-a învinuit de trădare și-mi dorește pieirea. 

— O să punem la punct lucrul acesta mai tîrziu. 

Tocmai cînd părăseau carcera, trei părzi sosite în grabă le 
tăiară drumul. 

— Împuternicirea vizirului îţi îngăduia doar să stai de vorbă 
cu prizonierul, nu să-l eliberezi. 

— Tînărul acesta e Fiul regal Iker, se răsti la ei Sekari. 

— Ne-a împuiat și nouă urechile cu minciunile astea. Tu și 
protejatul tău rămîneți frumușel aici, amîndoi. 

— Trebuie să-l conduc la palat. 

— Faţa ta nu-mi place defel, băiete. Sau mă asculți, sau o 
să-mi simți bastonul pe spinare. 

Dar Sekari nici nu se gîndea să-l lase pe Iker să zacă în 
temniță. 

Cei doi prieteni erau în stare să ţină piept gărzilor, deși le 
părea rău că trebuie să-i înfrunte tocmai pe oamenii însărcinați 
să păstreze ordinea. 

Deodată, un mîrîit amenințător îi încremeni pe toţi cinci. 

Cu coada ochiului, una dintre gărzi zări un cîine uriaș, ce-și 
dezvelise colții înfricoșători. 

— Sîngerosule! exclamă Iker. Ai izbutit să mă găsești! 

— E un prieten de-al tău? întrebă Sekari. 

— Din fericire, da! La un singur semn de-al meu se şi repede 
la gâtul dușmanului. Nici chiar mai mulți oameni nu-l pot opri. 

Prinse la mijloc, cele trei gărzi socotiră lupta inegală. Şi nici 
nu erau plătite ca să moară prosteşte. 

— Voi şi cu monstrul ăsta n-o să ajungeţi departe! 

— Nu-ţi bate capul cu cercetări zadarnice, îi sfătui Iker. Ne 
găsești la palat. 


23. 


La cîțiva paşi de o intrare lăturalnică a palatului, străjile 
opriră un grup ciudat alcătuit din Sekari, un biet sărăntoc de 
o mizerie respingătoare, un măgar vînjos și un dulău 
înspăimîntător. 

— Chemaţi-l pe Purtătorul Sigiliului regal, ceru Sekari. 

Sehotep se învoi să vadă despre ce era vorba. 

— Se zice că frizerul tău e cel mai bun din Memphis, începu 
Sekari. Prietenul meu ar avea nevoie de îndemînarea lui. 

— Prietenul tău... Cine e? 

— Nu-l recunoşti? 

— Pot... să mă apropii? 

— Te previn că nu miroase tocmai plăcut. 

Șovăielnic, Sehotep înaintă și privi cu atenție biata făptură, 
plină de păduchi. 

— Peste putință! Nu e chiar... 

— Ba da, dar trebuie să-l spălăm. 

— Haideţi la mine acasă. 

Între Vînt-de-Miazănoapte şi Sîngerosul se stabilise iute o 
tovărășie pe față. Avînd în vedere mărimea cîinelui, măgarul îl 
socotise demn de atenția sa. Ajutîndu-l pe Iker să iasă din 
temniță, dulăul își dovedise vrednicia și putea, așadar, să intre în 
cercul prietenilor adevărați. La rîndul său, Sîngerosul pricepuse 
că vajnicul patruped era un înțelept și, totodată, cel mai vechi 
prieten al lui Iker, aşa că avea întîietate în timpul discuţiilor. 
Odată hotărîte aceste reguli, Vînt-de-Miazănoapte și Sîngerosul 
urmau să vegheze împreună asupra Fiului regal. 

Pe cînd se înfruptau din neasemuitele bunătăți aduse de un 
slujitor al lui Sehotep, frizerul îl cercetă din priviri pe Iker, cu 
îngrijorare. Mai întîlnise el destule situaţii grele, dar aceasta le 
întrecea, de departe, pe toate. 

Alese cel mai ascuţit brici din bronz, lung de șaisprezece 
centimetri și lat de cinci. În formă de pentagon alungit, unealta 
avea două laturi rotunjite şi bombate şi alte trei adîncite. Primele 
două alcătuiau muchii tăioase, care trebuiau folosite cu pru- 
dență. Apucînd mînerul din lemn în care briciul propriu-zis era 
fixat cu mai multe nituri de aramă, frizerul începu descîlcirea. 

— Părul nu e prea aspru și nu s-au strîns în el prea mulți 
scaieți... Poate că am să izbutesc să înlătur dezastrul. 

Apă caldă, spumă din belșug, pomezi care alinau fierbințeala 
pricinuită de uneltele frizerului, tunsoare elegantă, potrivită cu 
chipul tînărului. Iker avu parte de îngrijirile atente ale unui 
meșter fără pereche, hotărît să atingă culmile măiestriei. 

— Minunat, își dete cu părerea Sekari. Eşti chiar mai fer- 
mecător decît înaintea plecării tale în Canaan. Frizerule, zeii 
te-au înzestrat cu mult har! 

Omul se îmbujoră de plăcere. 

— Frumuseţea nu ajunge, îi reaminti Sehotep, trebuie să ne 
gîndim și la sănătate, după o călătorie așa de lungă. Am să te 
încredințez miinilor pricepute ale unui slujitor care se îndelet- 
nicește cu masajul. 

Pe spatele, fesele şi picioarele lui Iker, slujitorul întinse un 
unguent protector, preparat din pudră de coriandru, făină de bob 
şi de griu, sare de mare, ocru și rășină de terebint. Apoi frămîntă 
fiecare muşchi ca să redea vigoarea acestui trup încercat. 

După o oră petrecută astfel, scribul își simți puterile împros- 
pătate. Durerile și încordarea dispărură, energia îl străbătea din 
creștet pînă în tălpi. 

— Nu mai rămîne decît să te înveşmîntăm potrivit rangului 
tău, grăi mulțumit Sehotep și-i înmînă Fiului regal o tunică și 
sandale. 


Gărzile palatului, alese cu severitate de însuşi Sobek, se 
întrebau ce s-ar fi cuvenit să facă? Neîndoielnic, dacă nu-l lăsau 

pe Sehotep să intre și-ar fi atras necazuri însemnate. Dar Fiul 
regal Iker, dacă într-adevăr era chiar el, nu avea îngăduința să 
treacă de pază. 

— Chemaţi-l pe comandantul vostru, ceru Purtătorul 
Sigiliului regal. 

Sobek nu întîrzie să apară. 

— Sper că-l recunoști pe Iker, nu? întrebă Sehotep, batjocori- 
tor. Sau poate găsești că nu mai seamănă cu tîlharul cananean pe 
care l-ai azvîrlit în temniță? 

— Ucigașul ăsta n-are decît o singură dorință: să-l omoare pe 
faraon. Dînd crezare minciunilor lui, pui în primejdie viaţa 
regelui. 

Iker îl înfruntă pe mai-marele gărzilor. 

— Te înșeli, Sobek. Pe numele faraonului, îți jur că te 
înșeli. Trebuie să-l înștiințez despre roadele misiunii mele. Ia 
cîte măsuri de prevedere vrei, dar gîndește-te înainte de toate 
la Egipt. 

Îndirjirea lui Iker îl miră pe Păzitor. 

— Urmează-mă! 

— lar noi o să-l însoţim pe Iker, hotărî Sehotep. Asta ca să nu 
fii ispitit să-l uiţi în vreo temniță oarecare. 

Sobek ridică din umeri. 

— Purtătorul Sigiliului regal are dreptate, încuviință Sekari. 
Cînd te lovești de un zel nemăsurat, ca al tău, nu ești niciodată 
îndeajuns de prudent. 

La intrarea în odăile regale, îi întîmpină generalul Nesmontu. 

— Luminăţia Sa îl va primi pe Iker numai după ce va fi 
purificat. 

Fiul regal fu condus la templul lui Ptah. Un preot îl dezbrăcă, 
îi spălă mîinile și picioarele, apoi îl îndemnă să pășească într-o 
capelă unde ardea o singură lampă. 

Senankh și Sehotep se așezară de-o parte și de alta a 
tînărului, 

În faţa lui, stătea vizirul Khnum-Hotep. 

— Fie ca apa vieţii să purifice, rosti el, să strîngă laolaltă 
energiile și să împrospăteze inima celui care o respectă pe Maat. 

Doi preoți ridicară deasupra capului lui Iker un vas din care 
țîşni o lumină ce îi învălui trupul. 

Iker își aminti de ritualul celebrat în mormîntul lui Djehuty 
şi de cuvintele generalului Sepi: „Voiai să cunoşti Cercul de Aur 
din Abydos, priveşte-i puterea“. 

Iar azi, avînd parte de un privilegiu neasemuit, Fiul regal se 
găsea în locul lui Djehuty! 

Oare confreria își va deschide ușile pentru el? Încercînd să 
uite de această întrebare, scribul se bucură de baia de raze blînde 
şi totodată înnoitoare. 


Generalul Nesmontu îi înmînă Fiului regal cuțitul duhului 
păzitor. 

— Eram încredinţat c-ai să te întorci. Să nu te mai desparți 
niciodată de această armă. 

Vizirul Khnum-Hotep îi atârnă la gît tînărului un colier 
subţire din aur de care era agățată o amuletă ce reprezenta scep- 
trul „putere“. 

— Fie ca magia ei să te protejeze și să-ți dăruiască întreg cura- 
jul celor drepți. 

Zîmbind, Sekari înaintă la rîndul său. 

— Iată uneltele tale de scrib, prietene. Nu lipseşte nici măcar 
o pensulă. 

Lui Iker îi făcură multă plăcere aceste clipe care dovedeau 
încrederea pe care ceilalți o aveau în el. Dar cum să fie fericit 
după ce Sekari îi povestise nenorocirea petrecută la Memphis? 

— Luminăţia Sa ne aşteaptă, arătă vizirul. 


Iker ar fi vrnt să-i mărturisească regelui uriașa bucurie de a-l 
revedea, dar solemnitatea sălii de consiliu nu-l îndemna la așa 
ceva. Sever, adîncit în gînduri, monarhul arăta îmbătrânit. 
Totuşi, rămînea de neclintit, iar privirea sa nu oglindea nici urmă 
de slăbiciune. 

Fiul regal înşiră pe îndelete peripețiile sale, fără să treacă sub 
tăcere nici teama, nici greşelile şi nici părerile de rău că nu aflase 

nimic despre ucigașul generalului Sepi. De Isis nu pomeni. Doar 
ea ştia cît îl ajutase. 

Sobek Păzitorul nu scăpă prilejul să-i pună o mie și una de 
întrebări, în speranţa că Iker se va contrazice singur. Dar tînărul 
nu se zăpăci şi Nesmontu întări o bună parte din spusele sale. 

— Care e părerea ta? întrebă monarhul. 

— Syro-Palestina e doar o momeală, Luminăţia Voastră. Pre- 
vestitorul a părăsit-o, dar vrea să ne ademenească într-acolo 
armata ca s-o îndepărteze de Egipt, unde va continua să răspîn- 
dească veninul. Demonul acesta îi cunoaște pe cananeeni și știe 
că nu sînt în stare nici măcar să poarte un război împotriva 
noastră, darămite să-l cîştige. Ei se vor mărgini la încăierări și 
la cîteva atacuri pe furiș care-i vor istovi pe soldați. Prezenţa 
întregii armate se va dovedi de prisos. 

— Tocmai era gata să pornim un atac înverșunat, îi destăinui 
Nesmontu. 

— Ținuturile acelea vor rămîne cu neputinţă de cîrmuit, zise 
Iker, şi nu se vor învoi niciodată să respecte legea lui Maat. 
Triburile nu vor înceta să se lupte și să se sfișie între ele, 
alianțele să se înnoade și să se desfacă lesne, iar hoţii și minci- 
noşii să se bată pentru putere. Oricîtă răbdare am avea, toate 
strădaniile noastre de a le schimba gîndirea vor da greș. Mai bine 
ne-am mulțumi să păstrăm o pace, fie ea și șubredă, în oraşele 
mari şi să întărim Zidurile Regelui ca să descurajăm orice încer- 
care de năvălire. 

— Dar asta ar însemna să renunțăm la stăpînirea noastră, 
mormăi Sobek. 

— Dar ea nu există și nici nu va exista vreodată. Prevestitorul 
a înţeles lucrul acesta și caută să ne prindă în capcană. 

— lată vorbele unui complice al cananeenilor! exclamă 
Păzitorul. Nu-i arată ele, oare, fățărnicia? 

— Ba dimpotrivă, în întrerupse Sehotep. Și eu împărtășesc 
această părere de multă vreme, dar nu aveam pe ce să mă spri- 
Jin. Acum Iker m-a lămurit pe deplin. 

— Dar generalul Nesmontu nu îndeamnă la ocuparea Syro- 
Palestinei și la război crîncen? 

— În lipsă de altceva mai bun, recunoscu bătrânul soldat, și 
mai cu seamă pentru a-l prinde pe Prevestitor! Însă dacă a 
părăsit ținutul, o desfășurare de forţe ar fi zadarnică, fără putinţă 
de tăgadă. Triburile n-au decît să se nimicească între ele, cu atît 
mai bine pentru noi! Asta o să împiedice nașterea unei armate 
cananeene. lar dacă unele căpetenii plătite de noi îi vor ațiţa și 
învrăjbi, Egiptul va trage foloase. Consider că acesta e cel mai 
nimerit plan. Cere timp, într-adevăr, dar nu mă îndoiesc de roa- 
dele sale. 

— Stăruie încă o întrebare fără răspuns, se plînse Senankh. 
Unde se ascunde Prevestitorul? Şi sîntem pe de-a-ntregul siguri 
că el a săvirşit aceste nelegiuiri? Atunci de ce n-a trimis veste 
pretutindeni că el e făptașul? 

— Pecetea lui, zise vizirul, e însăși întinderea dezastrului. 
Cine altcineva ar fi putut să pună la cale și să ducă la bun sfîrșit 
o asemenea mirșăvie, dacă nu cel care s-a atins de salcîmul lui 
Osiris? 

Senankh se temea de acest răspuns, dar fu nevoit să se plece 
în fața adevărului rostit de Khnum-Hotep. 

— Chiar n-ai aflat nimic despre ascunzătoarea Preves- 
titorului? îl întrebă Sehotep pe Iker. 

— Nimic, din nefericire. Cei mai mulți cananeeni și sirieni îl 
socotesc o umbră îngrozitoare, o vedenie căreia i se supun de 
frica unor pedepse cumplite. Aceasta și este nemaipomenita idee 
a Prevestitorului: să devină stăpînul deplin al dușmanilor lui 
Maat și al Egiptului, pătrunzîndu-le în suflet. Nici măcar n-are 
nevoie să apară ca să îi convingă. Repet: Syro-Palestina nu-i 
decît o momeală. Prevestitorul și-a lăsat acum protejaţii în voia 
sorții ca să semene răzmerițe pustiitoare altundeva. Și acest 
„altundeva“ începe cu Memphisul. 

— Capitala e bine păzită, îl asigură Sobek. 

— Să sperăm, zise Sehotep. Dar celelalte orașe? 

— Primarii vor fi preveniţi prin decrete regale, făgădui vizi- 
rul. Dar trupele provinciilor sînt neîndestulătoare, iar 
păstrarea păcii cere prezența soldaților pe tot cuprinsul țării. 

Aşa că trebuie să alegem: Nesmontu ori curăță Syro-Palestina, 
ori asigură paza Celor Două Regate. 

— Isprăvindu-și misiunea, Fiul regal ne-a dat răspunsul, 
hotărî faraonul. A mai rămas un singur lucru de lămurit: purtarea 
lui Sobek. 

— Cred că am făcut bine trimiţînd în temniţă un fugar, 
Luminăţia Voastră. 

— Socoţi nedreaptă închiderea ta? îl întrebă monarhul pe Iker. 

— Nu, Luminăţia Voastră. Încuviinţez hotărîrile căpeteniei 
gărzilor. Dar acum să cerceteze cu luare-aminte faptele și să lase 
deoparte trecutul. Unul dintre planurile Prevestitorului tocmai a 
fost zădărnicit, dar sîntem încă departe de izbîndă. Pe care nu o 
vom dobîndi decît prin unire. 

— La muncă, încheie Sesostris. Miine să-mi fie prezentat un 
plan de apărare a Celor Două Regate. 


Medes era zdruncinat de-a binelea! 

Iker trăia! Cum de fusese cu putință să scape, singur, de 
cananeeni și sirieni? Dar chemarea sa în fața marelui sfat dădea 
de bănuit că i se vor aduce învinuiri grave. 

Și dacă mărturia lui nu se va dovedi convingătoare, scribul o 
să se călască amarnic că se întorsese în Egipt. Ca urmare a 
dezastrului din Memphis, pedepsele vor fi aspre. 

Sfatul de taină ținu multă vreme, așa că Medes nu-și pierdu 
nădejdea. Sobek Păzitorul nu-l avea la inimă pe Iker și era destul 
de puternic încît să-i atragă de partea lui pe membrii Casei 
Regelui, iar tînărul să fie osîndit. 

Într-un tîrziu, Senankh ieși din sala de consiliu. 

— Dacă oamenii tăi sînt cu adevărat iscusiţi, prietene Medes, 
acum ai prilejul s-o dovedești. Trebuie întocmite un decret regal, 
cîteva mesaje, scrisori tainice către primari, ordine pentru garni- 
zoane... Și toate cît mai iute. 

— Bizuiţi-vă pe mine, Mare Trezorier. Care-i lucrul cel mai 
grabnic? 

— Să punem Egiptul la adăpost de vrăjmaşi. 


24. 


Să iei masa de dimineaţă împreună cu Sesostris în grădina 
palatului era o onoare pe care Iker o aprecie așa cum se cuvenea. 
Toţi demnitarii visau la o asemenea favoare și curtea întreagă, 
uimită de întoarcerea nesperată a lui Iker, plesnea de invidie. 

Monarhul privea dansul razelor soarelui prin frunzele 
copacilor. 

Cu toată teama plină de respect ce-o resimțea, Iker îndrăzni 
să rupă tăcerea. 

— Luminăţia Voastră, Cercul de Aur din Abydos m-a purifi- 
cat și întărit? 

— Egiptul nu aparţine acestei lumi. Cîrmuit de Maat, el 
urmează planul făurit la începutul timpurilor. Regatul nostru îi 
dă viaţă aici, pe pămînt. Nevăzutul și-a ales regatul și noi îl 
venerăm ca pe comoara noastră cea mai de preț. Cînd Osiris 
reînvie, ochiul se întregește. Nimic nu-i lipsește. Atunci Egiptul 
vede și înfăptuieşte. Altminteri, rămîne orb și sterp. Aceasta e 
ceea ce ne ameninţă. 

— Putem să ocolim această nenorocire? 

— Izbînda depinde de judecata și de voința noastră. Sau ne 
supunem timpului și creaţia lui Osiris va pieri, sau ne întoarcem 
la începuturi, înainte de nașterea cerului și a pămîntului, și vom 
şti, încă o dată, să împăcăm lucrurile potrivnice, să unim 
coroana roșie cu cea albă, să-i împrietenim pe Horus și pe Seth. 
Divinităţile, drepţii lumii de dincolo, faraonul și oamenii alcătu- 
iesc un întreg pe care doar Osiris îl încheagă, mulțumită legii lui 


172 CHRISTIAN JACQ 


Maat. Și dacă unul dintre aceștia lipseşte sau este înlăturat, cons- 
trucția se prăbușește. 

— Dar sacrul nu rămîne legătura cea mai de seamă? 

— Sacrul desparte ceea ce e folositor de ceea ce e fără rost, 
luminează și eliberează calea, împrăștie amăgirile şi negura. 
Doar ofranda face să pătrundă armonia cerească printre oameni, 
căci ea hrănește sufletul lui Osiris. 

— Luminăţia Voastră... mă veţi socoti, într-o zi, demn de a-i 
cunoaște misterele? 

— Hotărîrea aceasta tu singur o vei rosti, prin faptele tale. Și 
atunci, Osiris o să te cheme. Iată sigiliul pentru noul tău rang, 
putemic și primejdios totodată. Nu-l întrebuința decît cu 
bună-credință. 

Sesostris îi întinse lui Iker un inel-sigiliu pe care se vedeau 
înscrise numele și rangul său. 

Pentru prima dată, scribul își dădu seama de sarcina 
încredințată. 

Nu mai era un tînăr răzvrătit şi hoinar, ci unul dintre înalții 
slujbași ai faraonului fără de care Cele Două Regate ar fi căzut 
pradă dezordinei și nedreptății. 

— Luminăţia Voastră, voi fi...? 

— Nimeni nu e demn de o asemenea îndatorire. Totuși, cine- 
va trebuie să o ia asupra sa. Marele șarpe din Insula lui „Ka“ n-a 
izbutit să-și salveze lumea, mistuită de flăcări. Memphisul ar fi 
putut să cunoască aceeași soartă, dar a supraviețuit. N-o să lăsăm 
Egiptul să încapă pe mîinile Prevestitorului. 

Iker privi îndelung bijuteria, diferită de sigiliul de Fiu regal 
de care nu îndrăznise niciodată să se folosească. Acum, abia 
acum, începea să priceapă care-i erau răspunderile ce-l apăsau. 

— Să fii de faţă la sfatul de război al lui Nesmontu, îi porunci 
regele, și nu te sfii să-ţi spui părerea. Dar mai înainte, du-te în 
port. Eşti așteptat acolo. 


Corabia ce pleca înspre Abydos se pregătea să ridice ancora. 
Înveșmîntată într-o rochie lungă, roșie, Isis admira fluviul. 

Însoţit de Vînt-de-Miazănoapte și de Sîngerosul, Iker nu 
trecu neobservat. Măgarul primi o mîngîiere din partea tinerei 
femei, iar dulăul scoase un scheunat de invidie ca să capete 
aceeași atenţie. În ciuda mărimii câinelui şi a fălcilor sale 
dătătoare de fiori, Isis nu se temu cîtuşi de puțin. 

— Sîngerosul te place, observă Iker. În Syro-Palestina a fost 
păzitorul și apărătorul meu. A trebuit să fug fără el, dar pînă la 
urmă m-a găsit. 

— Vînt-de-Miazănoapte pare să se bucure de tovărășia lui. 

— Chiar s-au împrietenit! Părăsești capitala? 

—Mă întorc la Abydos. Eram încredințată că o să scapi teafăr 
din această încercare. 

— Doar mulţumită tie, Isis. Cînd îmi pierdusem nădejdea, ai 
apărut înaintea ochilor mei. Numai cu ajutorul tău am putut să 
înfrunt teama și să regăsesc drumul spre Egipt. 

— Mă crezi înzestrată cu prea multe puteri, Iker. 

— Dar nu ești o preoteasă a Abydosului? Fără sprijinul tău, 
fără gîndurile tale ocrotitoare, aș fi pierit. Cum să te conving de 
sinceritatea mea și să mă arăt demn de tine? Dăruindu-mi 
învățătura sa, regele mi-a deschis ochii asupra îndatoririlor unui 
Fiu regal: să-şi umple cugetul cu gînduri drepte, să fie reținut, 
să-și măsoare vorbele, să lase deoparte frica, să caute adevărul 
chiar cu prețul vieții sale, să dovedească o voință de neclintit, să 
nu cadă pradă lăcomiei, să deslușească toate cele nevăzute... Nu 
am aceste haruri, Isis, dar te iubesc. 

— După isprăvile de pînă acum, se deschide înaintea ta un 
viitor măreț. Cît despre mine, eu nu sînt decît o preoteasă care 
năzuieşte să nu mai părăsească Abydosul. 

— Iar eu nu rîvnesc decit să trăiesc alături de tine. 

— În aceste vremuri tulburi, dragostea mai are vreun înțeles? 

—Ţi-o ofer pe-a mea, Isis. Şi dacă e împărtășită, nu ne va face 
mai puternici pe amîndoi în fața vrăjmașului? 

— Ce nouă misiune ţi-a fost încredinţată? 

— Să lucrez alături de membrii Casei Regelui și să asigur 
apărarea regatului. N-am căzut în capcana din Syro-Palestina, 
dar Prevestitorul are să lovească iar, poate chiar în Egipt. 

— Abydosul rămîne pe mai departe ameninţat, fu de părere 
tînăra femeie. Cei care trăiesc acolo ar fi putut să sufere aceeași 
soartă ca locuitorii Memphisului. Demonul acesta voia să 
omoare cît mai mulți preoți și să slăbească pămîntul sacru al lui 
Osiris. 

— Şi tu ai fost, așadar, în primejdie! 

— Doar Arborele vieții contează. Dacă ofranda vieţii mele 
l-ar putea tămădui, n-aş şovăi o clipă. 

Sub privirile măgarului şi ale cîinelui, care ascultau atenți 
cuvintele lui Isis și ale lui Iker, scribul se apropie de tînăra 
femeie. 

— Isis, eşti sigură că nu mă iubeşti? 

Preoteasa cugetă puțin, înainte de a răspunde. 

— Aș vrea să fiu, dar resping minciuna. În timpul unui ritual 
m-am suit pe un soclu, ce o reprezenta pe Maat, şi am jurat să 
înfrunt totdeauna adevărul, oricare ar fi el. 

— Și eu am trecut prin acest ritual, mărturisi Iker, şi am făcut 
același jurămînt. După ce l-am înfrânt pe falsul Prevestitor, siria- 
nul Amu a vrut să mă însoare. Dar n-am îndurat gîndul că voi 
cunoaşte o altă femeie și am ales să plec, chiar dacă mă pîndea 
moartea. Orice hotărtre vei lua, Isis, o să rămii singura femeie 
din viața mea. 

Căpitanul dădea semne de nerăbdare. Avînd în vedere 
numărul mare de corăbii ce străbăteau Nilul, trebuia să se 
folosească de orice răgaz ca să ridice ancora. 

— Cînd o să ne vedem iar? 

— Nu ştiu, Iker. 

Isis urcă alene scara, ca și cum ar fi încercat păreri de rău că 
această întîlnire se sfîrșise. 

Oare Iker nu se amăgea păstrîndu-şi speranţele? 


Cuvîntarea lui Nesmontu fu convingătoare. Înzestrat cu o 
mare putere de adaptare, bătrînul general alcătuise, într-un timp 
neînchipuit de scurt, o nouă împărțire a armatei, în stare să-l sur- 
prindă pe dușman. Micşorate drastic, forțele egiptene din Syro- 
Palestina se vor îngriji doar de păstrarea liniștii, de arestarea 

răzvrătiţilor și de răspîndirea unor zvonuri menite să semene 
vrajba printre triburi și clanuri. 

În Egipt, armata cea mare nu se va mai înfățișa aidoma unui 
bloc de piatră uriaș, greu de urnit, ci va fi împărțită în mai multe 
regimente, numărînd fiecare patruzeci de lăncieri și patruzeci de 
arcași, aflaţi sub comanda unui ofițer, ajutat de un purtător de 
flamură, un căpitan de corabie, un scrib și un bun cunoscător al 
hărților. 

Ofițerii urmau să primească ordine doar de la Nesmontu, 
care conducea desfășurarea trupelor de pe întreg cuprinsul rega- 
tului, însărcinate să supravegheze îndeosebi punctele-cheie şi 
debarcaderele. Trupelor din provincii le rămînea să asigure paza 
orășenilor și pe a sătenilor. Și o altă armată, cea a scribilor, avea 
să controleze mărfurile. Nenorocirea petrecută la Memphis nu 
trebuia să se repete. 

— Dubla Casă albă este în stare să asigure cele trebuincioase 
armatei? întrebă vizirul. 

— Fără îndoială, răspunse Senankh. Soldaţii noștri nu vor 
duce lipsă de nimic. 

— În ce mă priveşte, făgădui Sehotep, am să întăresc 
cheiurile, astfel încît corăbiile să poată trage mai ușor la mal. 

— Fiul regal încuviințează aceste măsuri? se neliniști Sobek, 
zeflemitor. 

— Dacă armata și gărzile se vor înţelege bine, nu vom întîm- 
pina greutăți, îi răspunse Iker. 

— Mă bănuiești de rea-credință? 

— N-am spus așa ceva! Dar munca laolaltă cere multe 
strădanii. | 

— Negreșit, încheie Nesmontu. Iar noi nu ne vom cruța pu- 
terile. 


Lucrînd alături de vizir, Iker începea să înțeleagă cum 
mergeau treburile administrației. Amenințarea mocnită îi în- 
demna pe scribi să-și îndeplinească sarcinile cu străşnicie, astfel 
încît nici un atac, oricît de grav, să nu împiedice respectarea legii 
lui Maat. 

Tocmai pe cînd Fiul regal citea nişte documente aduse de 
Nesmontu, și pe care avea să le înmîneze chiar în seara aceea 
monarhului, Sobek îl întrerupse. 

— Luminăţia Sa vrea să te vadă de îndată. 


Sub protecția gărzii sale personale, Sesostris ieși din capi- 
tală. Iker îl urmă pînă la un canal unde se urcară pe o corabie ce 
porni înspre miazăzi. 

De astă dată, Fiul regal nu se mai încumetă să-l tulbure pe 
rege, adîncit în gînduri. 

Atmosfera era apăsătoare. 

ŞI totuși, cînd văzu conturîndu-se piramidele de la Dachur, 
tînărul se simţi cuprins de seninătate. Monumentele faraonului 
Snefru păreau cu neputinţă de distrus, ancorate în veșnicia 
deșertului, iar cel al lui Sesostris, deşi mai mic, răspîndea 
aceeași strălucire. 

Preoții şi soldaţii însărcinați cu paza locurilor se strînseseră 
ca să-l întîmpine pe monarh. Iker se ținea la cîţiva pași în spatele 
regelui. 

Cu capul plecat, un preot înaintă spre suveran. 

— Cînd a murit Djehuty? întrebă Sesostris. 

— Ieri, în zori. De cum și-a dat ultima suflare v-am și trimis 
de veste. leri era o zi mare, Luminăţia Voastră, căci Djehuty 
socotea lucrările ca și isprăvite. Sculptorii tocmai sfîrșiseră 
ultimul basorelief ce-l reprezintă pe Atum, principiul creator. lar 
Djehuty gîndea să vă ceară să-l însuflețiți și să treziţi în această 
construcție a voastră întreaga ei putere. 

Faraonul şi Iker apucară spre locuința primarului Djehuty al 
cărui trup înfășurat într-o mantie largă se odihnea pe un pat cu 
picioarele aidoma celor ale unui taur. Chipul lui Djehuty părea 
împăcat. 

— L-am vegheat pînă la capăt, arăta preotul. Ultimul său gînd 
s-a îndreptat către Luminăţia Voastră, încercînd să-şi arate 
recunoştinţa, căci această muncă de constructor i-a luminat 
bătrînețile. Djehuty ştia că strălucirea Dachurului îl va sluji pe 

Osiris. „De-acum, n-o să mai îmi fie niciodată frig“ au fost 
ultimele sale cuvinte. 

Preotul se retrase, lăsîndu-l pe rege și pe fiul său singuri cu 
mortul. 

— A sosit clipa judecății, începu monarhul. Iar noi trebuie s-o 
rostim. Ce-i doreşti acestui călător în lumea de dincolo, Iker? 

— Să străbată tenebrele morţii și să învie în lumina lui Osiris. 
Djehuty a fost un om drept și bun. Îi mulțumesc pentru ajutorul 
său și n-am nici o învinuire să-i aduc. 

Cum regele întirzia să vorbească, Iker se temu ca Sesostris 
să nu pomenească de vreo greșeală a fostului guvernator al 
provinciei lepurelui de pe vremea cînd refuza să se supună 
Coroanei. 

— Preot al lui Thot și slujitor al lui Maat, iniţiat în Cercul de 
Aur din Abydos, Djehuty a cunoscut misterele lui Osiris. Fie ca 
el să călătorească în pace. 

Sesostris porunci apoi ca fratele său întru spirit să fie mumi- 
ficat și să i se pregătească locaşul de veci. 

Iker încerca o mare durere. Djehuty îl primise în provincia 
Iepurelui, îi îngăduise să învețe meșteșugul scribilor și să 
desluşească tainele limbii sacre, sub îndrumarea generalului 
Sepi, și el dispărut. Datorită acestor doi înţelepţi, soarta tînărului 
se limpezise, deși pînă atunci înaintase la nimereală. 

În faţa piramidei regelui, orbitor de albă și dătătoare de 
lumină, care va proteja salcîmul lui Osiris, Sesostris şi fiul său 
își puseră aceeași întrebare întreită: unde, cînd și cum avea să 
lovească iar Prevestitorul? 


Da. 


Pîntecele de piatră era un loc uitat de zei. Alcătuită din 
grămezi de stînci enorme, negricioase și insulițe ce îngreunau 
cursul Nilului, cea de-a doua cataractă oferea o privelişte de 
granit și bazalt de o tristețe copleșitoare și cu desăvîrșire nepriel- 
nică oricărei forme de viață. Valuri repezi și mînioase încercau 
să sfarme această opreliște, provocînd un clocot și un vuiet ce nu 
conteneau nicicînd. Lupta încrîncenată dintre apă și piatră nu 
cunoștea odihnă. 

O stîncă ascuţită domina acest haos unde se dezlănțuiau forțe 
înspăimîntătoare. 

Acolo stăteau în picioare Prevestitorul, Bina, Shab Strîmbu” 
şi Gură-Pocită. 

La capătul unei călătorii lungi, prin deșert, ajunseseră în 
locul cel mai fascinant și mai primejdios din toată Nubia. 

— E cu neputinţă să trecem dincolo de această cataractă, 
observă Strîmbu”, copleșit de atîta sălbăticie. 

— S-ar zice că braţele unui uriaș au sfirtecat malurile se joacă 
și acum chinuind stîncile! îşi dădu cu părerea și Gură-Pocită, ale 
cărui trupe rămăseseră puțin mai în spate. 

Întinzîndu-se pe două sute de kilometri, cea de-a doua 
cataractă lăsa să scape un firicel de apă albastră care contrasta cu 
nisipul ocru al deșertului şi cu verdele palmierilor. În pântecele 
de piatră, nici o plantă nu rezista furiei valurilor. 

— De-aici va izvorî moartea care se va abate asupra 
Egiptului, grăi Prevestitorul. 

Părăsind apoi marginea hăului, vorbi către însoțitorii săi, 
care-l ascultară liniștiți și atenți. 

— Memphisul a fost greu lovit, reaminti el, şi faraonul nu va 
izbuti să tămăduiască Arborele vieții. Toţi egiptenii tremură de 
frica unui nou atac. Armata vrăjmașă ne caută prin Syro-Pales- 
tina unde va întîmpina piedici la tot pasul, care-i vor slăbi forțele 
zi după zi. Clanurile și triburile îmi vor rămîne credincioase. 
Focurile cerului şi ale pămîntului îi vor mistui pe trădători. 
Oamenii noştri din Memphis sînt nevătămaţi, iar gărzile lui 
Sobek Păzitorul n-au arestat pe nici unul dintre discipolii mei. 
Cu toate acestea, biruințele dobîndite pînă acum nu înseamnă 
nimic. În acest loc însă, puterile noastre vor spori. Și nu va fi o 
armată a oamenilor aceea care va cotropi Cele Două Regate. 

— Dar noi nu sîntem decît vreo sută, observă Gură-Pocită, 
privind în jurul său. 

— Uită-te mai bine! 

— Văd doar virtejuri de apă și iar vîrtejuri! 

— Chiar ele sînt trupele noastre de neînvins. 

Shab Strîmbv’ rămase cu gura căscată. 

— Dar cum să le trimitem la luptă, învățătorule? 

— Nu sîntem noi în stare să mînuim forțele socotite de 
nestăpînit? 

— Aţi putea să... urniți aceste stînci negricioase? 

Prevestitorul își așeză mîna pe umărul bărbatului. 

— Lasă-ţi înțelegerea să pătrundă dincolo de lucrurile pe care 
ochii le zăresc. Gîndirea poate să le întreacă și să elibereze pu- 
terile ascunse înlăuntrul stîncilor și al apei furioase. 

Prevestitorul se întoarse cu faţa spre pîntecele de piatră și, 
deodată, acesta păru să se înalțe. 

Îndată credincioșii se prosternară adînc înaintea stăpînu- 
lui lor. 

— Egiptul supravieţuieşte datorită misterelor lui Osiris. Atita 
timp cît ele vor fi celebrate, țara faraonilor ni se va împotrivi. De 
aceea trebuie să căutăm ajutor în alte lumi. Osiris însuși ne oferă 
unul, chiar el, valul creator, inundația de sorginte cerească, 
aducătoare de bunăstare și hrană. În fiecare an, egiptenii sînt 

cuprinși de neliniște, căci se întreabă cît se vor umfla apele. 
Dacă revărsarea Nilului e neîndestulătoare, îi pîndeşte foametea, 
dacă e prea năvalnică, pricinuieşte stricăciuni nenumărate. lar 
noi o să ne folosim chiar de această revărsare, care va fi mai 
pustiitoare ca niciodată. 

Gură-Pocită fu primul care se trezi din uluială. 

— Vă gîndiți... vă gândiţi să mînuiți tăria valului? 

— Te-am dezamăgit vreodată, prietene? 

— Nu, stăpîne, dar... 

— Chiar pîntecele de piatră va stîmi această nenorocire. Noi 
nu trebuie decît să-l trezim la viață pentru ca mînia ei să fie 
nimicitoare. 


Prevestitorul și discipolii săi își stabiliră tabăra în apropierea 
stîncii ce stăpînea peste inima clocotitoare a celei de-a doua 
cataracte. Datorită proviziilor cărate de către oamenii lui 
Gură-Pocită, nimeni nu avea să sufere de foame. Prevestitorul se 
mulțumea cu puţină sare și nu-și lua ochii de la grozăvia pe care 
o iscau apele și care avea să fie cheia izbînzii sale viitoare. 

Bina nu dormea. De cînd sîngele stăpînului ei îi străbătea 
trupul, un somn scurt îi era de ajuns. Și ea căzuse pradă farmecu- 
lui acestei larme care nu înceta nici o clipă. 

Prevestitorul deschise cufărul cel mare din lemn de salcîm şi 
scoase două brățări împodobite cu gheare de felină. 

— Prindeţi-le la glezne! îi porunci el. 

Bina se supuse, fără grabă. 

— Nu ești o femeie obișnuită, zise Prevestitorul. Şi, în curînd, 
ai să treci la fapte. 

Bina se înclină adînc. 

Soarele răsărise şi, în mai puțin de-o oră, căldura avea să 
devină sufocantă. 

Deodată, Strîimbu' se repezi înaintea Prevestitorului. 

— Stăpîne, vin nubienii! Cu zecile! 

— Îi aşteptam. 

— Nu par să aibă gînduri bune! 

— Am să stau de vorbă cu ei. 

În timp ce Gură-Pocită și trupa sa tocmai se pregăteau de 
luptă, Prevestitorul păși către un trib alcătuit dintr-o sută de 
războinici cu pielea neagră care își agitau sulițele deasupra capu- 
lui. Obrajii le erau crestați, la gît purtau coliere de perle colorate, 
iar de urechi își atîrnaseră cercuri grele de fildeş. 

— Căpetenia voastră să iasă în față, ceru Prevestitorul. 

Un bărbat înalt și slab, cu plete împodobite cu două pene, se 
apropie. 

— Vorbești limba noastră? se miră el. 

— Vorbesc toate limbile. 

— Cine ești? 

— Prevestitorul. 

— Şi ce prevesteşti? 

— Am venit să vă eliberez de egipteni. De prea mulți ani 
faraonul vă asupreşte. Vă omoară luptătorii, vă Jefuiește 
bogăţiile și v-a adus în pragul sărăciei. Dar eu știu cum să-l 
dobor. 

Cu un gest, căpetenia porunci oamenilor săi să-și coboare 
sulițele. Gură-Pocită făcu la fel. 

— Cunoști Nubia? 

— Focul acestui pămînt e aliatul meu. 

— Oi fi vreun mag? 

— Monştrii deșertului mi se supun. 

— Nimeni nu-i întrece pe vrăjitorii nubieni. 

— Însă dezbinarea lor îi slăbeşte. În loc să se înfrunte la ne- 
sfîrșit unii cu alții, n-ar trebui să se unească pentru a-l înfrînge 
pe adevăratul lor vrăjmaș, Sesostris? 

— Ai cercetat de aproape fortul din Buhen de unde egiptenii 
veghează asupra acestei cataracte? Acolo e hotarul pămînturilor 
stăpînite de faraon. Dacă îl atacăm, pedepsele vor fi cumplite! 

— Nu știam că nubienii sînt niște fricoși! 

Buzele căpeteniei tribului prinseră a tremura de indignare. 

— Sau îngenunchezi în fața mea cerîndu-mi iertare, sau îţi 
zdrobesc ţeasta! 

— Ba îngenunchează tu și jură-mi credință. 

Nubianul ridică bîta pe care-o avea în mînă, dar, înainte s-o 
prăvălească asupra Prevestitorului, gheare de șoim i se înfipseră 
în braț, obligîndu-l să dea drumul armei. Apoi ciocul păsării de 
pradă îi scoase ochii cu o iuțeală înspăimîntătoare. 

Războinicii negri rămaseră, totuși, neîncrezători. 

Muribundul se zvîrcolea de durere. 

— Supuneţi-vă, ceru Prevestitorul cu o voce liniștită. 
Altminteri, o să pieriți întocmai ca lașul ăsta. 

Unii şovăiau, iar alții se simțeau îmboldiți să pomească la 
luptă. 

— Să-l omorîm pe ucigașul căpeteniei noastre! urlau ei. 

— Fie ca leoaica deșertului să-i nimicească pe necredincioşi! 
porunci Prevestitorul. 

Un răget de o forță fără seamăn îi încremeni pe nubieni, 
tăindu-le avîntul. O fiară de o mărime neînchipuită se năpusti 
asupra lor. 

Animalul mușcă, sfișie, călcă în picioare și se desfătă cu 
şiroaiele de sînge, fără să cruțe nici un războinic. 

Din lada de salcîm, Prevestitorul o scoase pe regina tur- 
coazelor și o ridică spre soare, înainte de a i-o arăta fiarei. 

Aproape imediat, aceasta se potoli. 

O tăcere grea acoperi locul măcelului. 

Frumoasă, trufașă, Bina se aşeză la stînga stăpînului ei. Pe 
frunte păstra încă o pată roșie pe care Prevestitorul o şterse cu 
poala tunicii. 

— Celelalte triburi nu vor sta cu mîinile în sîn, fu de părere 
Gură-Pocită. 

— Asta și trag nădejde să se întîmple. 

— Şi o să le putem ţine piept? 

— O să le convingem să treacă de partea noastră, prietene. 


Oamenii care se iviră din deșert, îndreptîndu-se spre tabăra 
Prevestitorului, nu erau luptători înarmaţi cu sulițe și bîte, ci 
vreo douăzeci de nubieni vârstnici, cu trupul acoperit de amulete. 
În fruntea lor se găsea un bătrîn cu pielea foarte neagră și părul 
alb, care de-abia mergea, sprijinindu-se într-un toiag. 

— Asta e tot ce ne trimit? se înveseli Gură-Pocită. 

— Nici că există armată mai primejdioasă, i-o tăie 
Prevestitorul. 

— Dar ce au așa de fioros moșnegii aceștia? 

— Nu-i dispreţui, căci pot să te prefacă-n scrum. Aceștia sînt 
cei mai iscusiți vrăjitori nubieni, în stare să arunce cele mai rele 
blesteme. 

Bătrînul se opri la cîţiva paşi de Prevestitor. 

— Tu eşti cel care a nimicit tribul fiului hienei? 

— Am fost nevoit să pedepsesc o adunătură de neobrăzaţi. 

— Mînuieşti forțele ascunse? 

— Eu, Prevestitorul, întrebuințez toate soiurile de puteri ca 
să-l dobor pe faraonul Sesostris. 

Nubianul clătină din cap. 

— Puterile noastre, ale tuturor celor aici de față, sînt demne 
de luat în seamă și, totuși, n-am izbutit să ne descotorosim de 
egipteni. 

Prevestitorul zîmbi cu bunăvoință. 

— Voi vă mărginiţi doar la țara voastră. Eu însă voi răspîndi 
în lumea întreagă o nouă credință. lar voi mă veţi ajuta să 
dezlănţui urgia pe care acest pămînt o poartă în el. Focul pînte- 
celui de piatră va pustii Egiptul. 

— Nici unul dintre noi nu se încumetă să-i stîmească mînia! 

— Tu și semenii tăi ați dormit pînă acum pentru că vă temeați 
de faraon. lar eu am venit să vă trezesc. 

Înfuriat, bătrânul lovi pămîntul cu toiagul. 

— Ai s-o readuci la viață pe Cea Înspăimîntătoare? 

— Leoaica mi se supune. 

— Lăudăroșenie! Nimeni nu poate să-i domolească furia. 

— Ba da, dacă o are pe regina turcoazelor. 

— Vorbe goale! 

— Dorești să o vezi? 

— Îţi baţi joc de mine! 

Prevestitorul îi arătă comoara celui mai vârstnic dintre 
vrăjitorii negri. 

Moșneagul privi îndelung uriașa turcoază cu sclipiri verzi-al- 
băstrii. 

— Carevasăzică nu e doar o născocire... 

— Îmbrățișați învățătura zeului, dați-mi ascultare! Altminteri, 
Cea Înspăimîntătoare o să vă rupă-n bucăţi. 

— Ce ai de gînd să faci aici? 

— Am să repet fără încetare: vreau să vă scap de tiran. Dar 
mai înainte trebuie să treceţi la credința cea dreaptă și să-mi 
deveniți fideli. Apoi, vă veţi uni puterile magice cu ale mele și 
vom isca un prăpăd din care Egiptul nu va mai ieși la liman. 

— Dar regatul pare de neclintit! 

— În Syro-Palestina și apoi chiar în inima capitalei, la 
Memphis, i-am pricinuit deja răni adînci. 

Bătrînul fu uimit. 

— La Memphis... Ai îndrăznit? 

— Sesostris v-a ţinut ca prinși în laţ. Dar acum, el și poporul 
lui au aflat ce-i frica. Iar chinurile lor vor spori fără încetare. 

— Dar regele acesta nu e un uriaș cu forțe nemăsurate? 

— Întocmai, recunoscu Prevestitorul. De aceea ar fi zadarnic 
și prostește să-l atacăm de-a dreptul. Oamenii mei lucrează din 
umbră, la adăpost de gărzi și de armată, și îi prind pe egipteni 
nepregătiți. Iar în curînd, mulțumită nubienilor și pîntecelui de 
piatră am să-l lovesc pe Sesostris cu o tărie nemaiîntilnită. 

Vrăjitorul se uită cu alți ochi la Prevestitor. Acesta vorbise 
cu atîta stăpînire de sine, de parcă nimic nu l-ar fi putut împie- 
dica să-și ducă la bun sfîrșit planurile smintite. 

— De cînd primul Sesostris a construit fortul Buhen, reaminti 
nubianul, Egiptul ne-a lăsat în pace. Armata nu trece de acest 
hotar și triburile noastre își împart puterea. 

— Nu peste multă vreme, faraonul o să calce hotarul și o să 
vă răscolească ţara. După ce-a răspîndit groaza în Canaan, o 
să vrea să cucerească Nubia. Nu vă rămîne decît o singură cale 
de scăpare: să mă ajutați să stîrnesc valul care-i va împiedica 
înaintarea. 

Îngîndurat, bătrînul se propti mai bine în toiag. 

— Trebuie să mă sfătuiesc cu toți vrăjitorii. Îndată ce vom lua 
o hotărîre o să-ți trimitem veste. 
— Băgaţi de seamă să nu greșiți, îi povăţui Prevestitorul. 


26. 


La răsărit stăteau faraonul și Marea Sotie regală, la miazăzi, 
Marele Trezorier Senankh și Sekari, la miazănoapte, generalul 
Nesmontu și Purtătorul Sigiliului regal, Sehotep, iar la apus, 
vizirul Khnum Hotep şi Pleșuvul. 

După ce ritualul funeraliilor lui Djehuty fusese celebrat, 
Cercul de Aur din Abydos își îndrepta gîndurile spre viitor. 

— Frumoasa zeiță a Apusului l-a întîmpinat pe fratele nostru, 
grăi Sesostris, şi el va renaşte pentru totdeauna la răsărit. Și, 
asemenea generalului Sepi, se va afla mereu printre noi. 

Faraonului i-ar fi plăcut să prelungească ritualul și să în- 
tărească legăturile Cercului de Aur cu nevăzutul, dar membrii 
confreriei trebuiau să țină sfat în privința unei probleme grave. 

— De cînd urgia a atins Memphisul, Prevestitorul tace. 
Această linişte înșelătoare vestește, fără îndoială, o nouă furtună. 
Ce fel de furtună, încă nu ştim, dar măsurile luate de Sobek şi de 
generalul Nesmontu asigură paza întregului regat. Bineînţeles, 
vrăjmaşul prevăzuse toate acestea. 

— Acum nu mai e în stare să pricinuiască vreun rău, observă 
vizirul. 

— Asta vrea el să ne facă să credem! îl contrazise Sekari. Un 
ucigaș ca el nu se dă bătut așa uşor. 

— Datorită lui Iker am aflat că noul cîmp de luptă nu va fi în 
Syro-Palestina, reaminti generalul Nesmontu, iar capitala e 
supravegheată îndeaproape, aşa că oamenii Prevestitorului nu 
pot să miște un deget. Prin urmare, va lovi în altă parte. 

— Vara e foarte caldă, iar seceta sporește înainte de inundație, 
zise Senankh. Vremea, nefiind prielnică pentru călătorii lungi şi 
planuri de atac, ne lasă și nouă un scurt răgaz. 

Marea Sotie Regală vorbi apoi despre munca preoteselor din 
Abydos şi îngrijirile date Arborelui vieții. La rîndul său, 
Pleșuvul rosti cîteva vorbe despre sarcinile pe care preoții le 
îndeplineau cu multă rîvnă. În ciuda neliniștii, ținutul sacru al lui 
Osiris rezista în fața vrăjmașului. 

— Tînăra Isis continuă să strabată calea marilor mistere? 
întrebă vizirul. 

— Înaintează pas cu pas, după propria simtire, răspunse re- 
gina. Să nu cădem pradă ispitei de-a o zori, căci lucrul acesta 
s-ar putea dovedi păgubitor. 

— Având în vedere misiunea ce-o așteaptă pe Isis, întări 
regele, pregătirea ei trebuie să fie peste măsură de temeinică. 

— Ca și cea a lui Iker? întrebă Sehotep. 

— ÎI călăuzesc așa cum tatăl meu spiritual m-a călăuzit 
pe mine. 


După ce cuplul regal vărsă apă și lapte la rădăcina salcîmu- 
lui, Pleșuvul îl tămi:ie în timp ce Isis mînuia sistrele. Preoteasa 
dobîndise o asemenea măiestrie, încît izbutea să scoată din aces- 
te instrumente sunete de necrezut. 

— În arhivele Casei Vieţii am găsit o informaţie de cea mai 
mare însemnătate, dezvălui Isis la sfârșitul ritualului. Aurul se 
vădește a fi de nelipsit alchimiei osiriene, căci carnea celui care 
reînvie ia forma metalului pur, sinteză a altor elemente. În el, 
lumina se întărește și reflectă aspectul imaterial al puterilor 
divine. Strălucirea sa devine cea a lui Maat. 

Toate acestea, regele, regina și Pleşuvul le știau de multă 
vreme. Dar era bine că Isis le aflase singură. Tînăra femeie urma 
un drum care avea s-o ducă, mai devreme sau mai tîrziu, spre 
marea descoperire. 

— După cum spun vechile scrieri, continuă Isis, faraonul este 
căutătorul, meșterul aurar în stare să lucreze aurul pentru ca 
strălucirea lui să-i lumineze pc zei și pe oameni, și să păstreze 

armonia între cer și pămînt. Un înscris de pe vremea marilor 
piramide pomenește despre faptul că înșiși zeii și-au îngropat 
comoara lor cea mai de preț în pămînturile îndepărtate ale 
Nubiei. Ce ar putea fi această minune care închide în ea atîta 
energie, dacă nu chiar aurul menit lui Osiris? 

— Fără el, reaminti Pleşuvul, e cu neputinţă să reparăm 
obiectele care slujesc la celebrarea misterelor. Lipsite de putere, 
ele vor rămîne neînsufleţite. Și nu mai vorbesc despre marea 
taină în privința căreia buzele mele trebuie să păstreze tăcerea. 

„Nubia, ţinut sălbatic, greu de controlat, și plin de primejdii 
văzute și nevăzute“, pîndi Sesostris. Nubia, unde pierise gene- 
ralul Sepi al cărui ucigaș era încă nepedepsit. Da, Isis vedea bine. 
În Nubia se ascundea aurul zeilor. Dar în vremurile acestea tul- 
buri să pornească într-acolo nu părea a fi o treabă lesnicioasă. 

— Ai mai aflat și altceva? o întrebă regele pe tînăra preoteasă. 

— Din nenorocire, nu, Luminăţia Voastră. Dar am să caut mai 
departe. 


Faraonul se pregătea să părăsească Abydosul cînd Sobek 
Păzitorul îi aduse un mesaj grabiric din Elephantina. Scrisoarea 
venea din partea fostului guvernator de provincie, Sarenput, 
acum primar al acestui mare oraș negustoresc, aşezat la hotarul 
dintre Egiptul propriu-zis și Nubia. 

— Nu mă mai întorc la Memphis, rosti monarhul după ce citi 
scrisoarea. Cheamă-i îndată pe membrii Casei Regelui! 

Sfatul se ținu în curtea principală a templului lui Sesostris, 
departe de ochii și urechile oricărui nepoftit. Hotărîrile ce tre- 
buiau luate aveau să fie încărcate de urmări. 

— Sarenput poate fi socotit drept un supus devotat? întrebă 
regele. 

— Purtarea lui e fără pată, răspunse Senankh. Nu trage din 
slujba sa foloase pentru sine și nici n-a dat dovadă de necinste. 
Veghează ca decretele regale să fie respectate cum se cuvine. 

— Nici eu nu am a-i aduce vreo învinuire, întări Sehotep. 
Aspru și drept, Sarenput nu disprețuiește plăcerile vieţii, dar se 
mulțumește cu înaltul său rang. 

— Nu am nimic de adăugat, zise vizirul. 

— Eu sînt ceva mai neîncrezător, interveni Sobek, căci nu pot 
să-i uit trecutul. Poate nu ar fi jurat așa lesne credinţă faraonu- 
lui, dacă n-am fi îndrăznit noi atunci să intrăm în Elephantina. 

Generalul Nesmontu încuviință. 

— Dacă scrisoarea lui Sarenput cuprinde fapte adevărate, 
prinse a vorbi iarăși faraonul, poate aflăm unde are de gînd 
Prevestitorul să lovească din nou. 

Bătrînul soldat mormăi bucuros. 

— Armata va fi pata de luptă în scurtă vreme, Luminăţia 
Voastră. 

— După un raport al comandantului fortului din Buhen, cons- 
truit de primul Sesostris pentru a împiedica năvălirea triburilor 
războinice, unul dintre ele tocmai a fost măcelărit în pîntecele de 
piatră. 

— Pîntecele de piatră e un adevărat infern! exclamă Sobek. 

— Soldaţii garnizoanei noastre sînt peste măsură de speriaţi. 
Se vorbește despre niște monștri care ucid orice făptură le iese 
în cale. Și unii pretind chiar că au văzut o leoaică înspăimîn- 
tătoare, de o mărime nefirească, pe care nici măcar o armată de 
vînători n-ar izbuti s-o ucidă. 

— Recunosc mîna Prevestitorului, își dădu cu părerea 
Sehotep. În alte împrejurări, aș fi crezut că e vorba doar despre 
o simplă întîmplare. Dar astăzi, așa ceva ar fi o greșeală de 
neiertat. 

— Nubia nu-i o ţară obișnuită, zise Senankh către rege. 
Vechii faraoni au întîmpinat multe greutăţi, pînă au ajuns la o 
înţelegere amăgitoare, nicidecum la o prietenie adevărată. 

— Printre soldaţii mei se numără și arcași nubieni, reaminti 
Nesmontu. Sînt ageri, curajoși și supuși. Dacă primesc poruncă 
să lupte împotriva fraţilor lor de sînge, o s-o îndeplinească întoc- 
mai, căci au ales să trăiască în Egipt, nu în Nubia. 

— Priceperea lor de războinici nu mă linişteşte defel, observă 
Sehotep. Cananeenii și sirienii fug bucuroși din faţa vrăjmașului, 
dar nubienii se apără cu vitejie. Și mă tem mai ales de vrăjitorii 
lor a căror faimă a băgat spaima în oamenii noștri. 

— Eu am să conduc expediția, grăi răspicat Sesostris. 

Khnum-Hotep tresări. 

— Luminăţia Voastră, dar Prevestitorul nu vrea, oare, să vă 
ademenească într-o capcană? 

— Înfruntarea directă pare de neocolit. Şi să nu uităm de 
căutarea aurului zeilor. Isis are dreptate: aurul se găsește în 
Nubia. Generalul Sepi şi-a dat viaţa pentru el, iar această jertfă 
nu va fi zadarnică. 

Faraonul își rostise hotărîrea, așa că alte vorbe ar fi fost de 
prisos. Și, în ciuda primejdiilor uriașe ce se anunțau, exista, oare, 
altă cale? 

— Khnum-Hotep, te însărcinez să veghezi asupra treburilor 
regatului în lipsa mea. Împreună cu Senankh, o să vă sfătuiţi în 
fiecare dimineaţă cu Marea Soţie regală. Ea va cîrmui în numele 
meu. Dacă nu mă întorc din Nubia, ea va sui pe tronul celor vii. 
Tu, Sehotep, ai să mă însoțești, iar tu, Nesmontu, adună-ţi tru- 
pele la Elephantina. 

— Slăbim apărarea provinciilor, se îngrijoră generalul. 

— Nu avem de ales. Tu, Sobek, ai să te întorci la Memphis. 

Căpetenia gărzilor regatului se împotrivi. 

— Luminăţia Voastră, paza voastră... 

— Mă bizui pe garda mea. Să prevedem răul cel mai mare: 
Nubia e o momeală, iar Memphisul rămîne ținta principală. De 
aceea trebuie să-ți îndrepți toată atenția spre capitală. Și, dacă 
bătălia hotărîtoare are loc la miazăzi, credincioşii Prevestitorului 
ascunși în Memphis vor prinde, poate, curaj şi se vor trăda în 
vreun fel. O singură greșeală din partea lor și o să le iei urma. 

Argumentele regelui erau convingătoare. Totuşi, la gîndul că 
se va găsi la o așa depărtare de monarh, pe Sobek îl năpădiră 
tristeţea și părerile de rău. 

— Îi vei porunci Fiului regal Iker să ni se alăture la Edfu, 
adăugă Sesostris. 

— Iker în preajma voastră? Luminăţia Voastră, cred că... 

— Ştiu ce crezi, Sobek, dar te înșeli. În timpul campaniei din 
Nubia, Iker va săvâîrși fapte care au să te convingă, pînă la urmă, 
că îmi este pe deplin credincios. 


Asupra templului din Edfu domnea, încă de la începuturile 
omenirii, șoimul sacru, încarnarea zeului Horus, protectorul 
faraonilor. Aripile sale erau largi cît universul, privirea sa 
pătrundea secretul soarelui, iar cînd se așeza pe grumazul 
regelui, îl ajuta să vadă în lumea de dincolo. 

Un preot o întîmpină pe Isis la debarcader și o conduse la un 
cuptor așezat nu departe de sanctuar. Sub ochii faraonului, doi 
meșteri modelau o statuie a zeului Ptah, avînd pe cap un aco- 
perămînt albastru și trupul strâns într-un giulgiu alb din care 
ieșeau braţele sale care țineau mai multe sceptre, simboluri ale 
vieţii, puterii şi statorniciei. 

— Priveşte creaţia lui Ptah, stăpînul meșterilor, legată de cea 
a lui Sokaris, stăpînul adîncurilor. Ptah înfăptuieşte cu gîndul și 
cu vorba. El numește divinitățile, oamenii și animalele. Eneada 
se încarnează în dinţii săi și în buzele sale care însuflețesc ceea 
ce inima sa zămislește, iar Thot rostește prin mijlocirea limbii 
sale. El înalță opera desăvârșită întrebuințînd propria putere. 
Numele de Sokaris se trage din rădăcina seker. Ea înseamnă „a 
bate metalul“, dar e legată şi de purtarea prin lumea de dincolo 
a trupului sortit reînvierii. Cînd îţi cureti gura, sek-r, după cum 
cere ritualul, îţi deschizi sufletul către Sokaris. Şi cînd Osiris îi 
vorbește în inima întunericului celui inițiat, rostește același 
cuvînt care atunci are înțelesul de „vino spre mine“. Credinţa și 
smerenia nu te vor apropia de Osiris. Cunoaşterea și opera 
alchimică sînt adevăratele călăuze. Înaintea luptei cu vrăjitorii 
nubieni, îi cer lui Ptah să-mi făurească lancea, iar lui Sokaris, 
sabia. Privește-le ieşind din foc. 

Primul meșter tocmai isprăvise lucrul la o lance atît de lungă 
şi de grea, încît doar Sesostris era în stare s-o mînuiască, iar cel 
de-al doilea făurise o sabie a cărei strălucire o forță pe tînăra 
preoteasă să-și ferească ochii. 

Faraonul apucă armele încă fierbinți. 
— Războiul împotriva Răului ne cere să lăsăm deoparte orice 
lașitate și viclenie. Vom pleca spre Elephantina. 


a 


Prevestitorul se hrănea cu nemaipomenita energie a pînte- 
celui de piatră. Se contopea cu fiecare vîrtej, cu fiecare atac 
furios al valurilor împotriva stîncii. Așezată la picioarele sale, 
tăcută, Bina se uita cu o privire goală la dezlănțuirea măreață a 
forțelor naturii. 

Cîteodată vîntul aducea pînă la ei frînturi din întrecerea în 
vorbe meşteșugite, la care se dedaseră vrăjitorii nubieni. 

Câteva ore mai tîrziu, după discuţii îndelungate și aprinse, 
bătrînul cu părul alb își făcu iar apariţia. 

— Am ales nu să te ajutăm, ci să te alungăm de pe pămînturile 
noastre, îi spuse el Prevestitorului, care nu se arătă nici surprins, 
nici înfuriat. 

— Totuşi, cred că n-aţi fost cu toţii de aceeași părere. 

— Cel mai iscusit dintre noi, Techai, chiar ţi-a ținut partea, 
dar s-a supus, în cele din urmă, voinței celorlalți. 

— Dar cuvîntul tău n-a atârnat cel mai greu? 

Bătrînul se mînie. 

— E-adevărat, m-am folosit de această înlesnire cuvenită 
celui mai vârstnic dintre vrăjitori. Dar află că nu mă căiesc nici 
un pic. 

— Săvârşeşti o mare greșeală. Mai bine ai recunoaște-o, i-ai 
îndupleca pe tovarășii tăi să se răzgîndească și am să fiu 
îngăduitor cu voi. 

— Degeaba stărui. Părăseşte Nubia degrabă. 

Prevestitorul îi întoarse spatele moșneagului. 

— Pîntecele de piatră e aliatul meu. 

— Dacă te încăpăținezi, o să pieri. 

— Dacă îndrăznești să te atingi de mine sau de credincioșii 
mei, am să vă pedepsesc. 

— Magia noastră o întrece pe a ta. Mai stăruie tu mult şi o 
să-ți dovedim de ce anume sîntem în stare, începînd chiar din 
această noapte. 

Apoi, lovind pămîntul cu toiagul, bătrînul se alătură alor săi. 

— Vreți să vă scap de adunătura asta de negri? întrebă 
Gură-Pocită. 

— Am nevoie de o parte din ei. 

— Chiar pot să bage frica în noi? intră în vorbă şi Shab 
Strîmbu”. 

— Urmaţi-mi cu grijă sfaturile și nu veţi păţi nimic. Timp de 
trei zile și trei nopţi nubienii vor acoperi ochii cerului. Soarele și 
luna, în locul strălucirii lor obişnuite, vor trimite spre noi raze 
ucigătoare. Adăpostiţi-vă sub mantiile de lnă. Focul o să vă 
mistuie dacă lăsaţi vederii o bucată de piele, cît de mică. 
Trosnetele pîrjolului o să vă scoată din minţi și o să vă închipuiţi 
că vă găsiţi într-un cuptor. Nu încercaţi nici să priviţi, nici să 
fugiţi. Stați nemişcați pînă ce totul se va potoli. Cât despre mine, 
eu am să scrutez mai departe pîntecele de piatră. 

— Sînteți încredinţat că n-avem a ne teme de nubienii ăștia? 
se neliniști Shab. 

Chipul Prevestitorului se întunecă. 

— Tot ce știu ei acum au învățat de la mine. Înainte să le 
slăbească într-atît curajul și să se poarte ca niște netrebnici, eu 
am fost aici. ar cînd armatele mele se vor prăvăli peste lume, 
mîine, poimiine sau peste sute de ani, voi fi tot aici. 

Nici măcar Gură-Pocită nu se încumetă să facă pe viteazul și 
se supuse ordinelor. Prevestitorul însuși o ascunse pe Bina sub 
două mantii legate zdravăn cu centuri. 

În amurg, nubienii porniră urgia. 

Țișnind din stînca pe care stătea Prevestitorul, o flacără se 
răspîndi cu o iuțeală nebunească, Trosnetele acopereau vuietul 
cataractei. Trupurile credincioșilor dispărură în jăratic, iar 


e 

pietrele căpătară sclipiri roşiatice. Nori negri și groși învăluiră 
luna ce tocmai răsărea. 

Chinul tinu trei zile și trei nopți. 

Unul singur dintre oamenii lui Gură-Pocită, pierzîndu-și 
nădejdea, lepădă veșmintele și o rupse la fugă. Pe dată, o limbă 
de foc îi încolăci picioarele, care arseră în cîteva clipe. Apoi 
pieptul și capul nefericitului se preschimbară în cenușă. 

În sfirșit, soarele străluci iar. Prevestitorul desfăcu nodurile 
centurilor și o eliberă pe Bina. 

— Am biruit, grăi el. Ridicaţi-vă cu toții. 

Istoviţi și buimăciţi, discipolii nu mai aveau ochi decît 
pentru stăpînul lor a cărui față era calmă și odihnită, de parcă 
atunci se trezise dintr-un somn întăritor. 

— Să-i pedepsim pe nechibzuiţii aceștia, hotărî el. Nu vă 
mișcaţi de aici! 

— Şi dacă negrii atacă? întrebă Gură-Pocită, nerăbdător să se 
încaiere. 

— Mă duc să-i caut. 

Prevestitorul o duse pe Bina în spatele unei stînci enorme, 
bătute de ape, departe de privirile tuturor. 

— Dezbracă-te! 

Cînd femeia rămase pe de-a-ntregul goală, Prevestitorul îi 
mîngîie spinarea, care luă culoarea sîngelui. Chipul Binei deveni 
cel al unei leoaice cu ochii scăpărători. 

— Tu, Cea Înspăimîntătoare, pedepsește-i pe necredincioși. 

Un răget cumplit ce se auzi pînă la fortul Buhen încremeni 
toate făpturile vii. Apoi fiara se năpusti. 

Primul care muri fu bătrînul cu părul alb. Nevenindu-i să 
creadă că totuși cei mai buni vrăjitori ai Nubiei dăduseră greș, îi 
îndemna să o ia de la capăt și să acopere din nou aștrii, cînd 
leoaica îi cuprinse țeasta cu fălcile și o zdrobi. Cîţiva îndrăzneți 
încercară să rostească vorbele blestemului, dar fiara nu le lăsă 
timp să isprăvească. Îi sfișie, îi rupse în bucăți și-i călcă în 
picioare. 

Doar cinci nubieni scăpară de ghearele și colții ei. 

Cînd Prevestitorul i-o arătă pe regina turcoazelor, leoaica se 
domoli. Puțin cîte puţin se preschimbă într-o tînără femeie 
brună, cu trupul mlădios și delicat, pe care Prevestitorul se grăbi 
s-o înfăşoare într-o mantie. 

— Apropie-te, Techai, și prosternează-te înaintea mea. 

Înalt, slab și acoperit de tatuaje, vrăjitorul se supuse. 

— Techai... Numele tău înseamnă chiar „jefuitor““? 

— Da, stăpîne, murmură el cu voce pierită. Am darul de a 
smulge forțele din întuneric și de a le întrebuința împotriva 
dușmanilor mei. Am fost de partea voastră, dar cei mai mulți nu 
m-au ascultat! 

— Tu și cei care au făcut la fel ca tine sînteți cruțați. 

Ceilalți nubieni scăpaţi cu viață se prosternară la rîndul lor. 

Prevestitorul, ai cărui ochi se înroşiră dintr-odată, îl 
înşfăcă pe unul dintre ei de păr și-i smulse pînza ce-i acoperea 
coapsele. Orice îndoială se risipi. 

— Pieptul aproape că-i seamănă cu al unui bărbat, dar e 
femeie! 

— Am să vă slujesc, stăpîne! 

— Femeile sînt mai prejos decît bărbaţii. Mintea le rămîne 
toată viaţa la fel ca-n copilărie și nu se gîndesc decît să mintă, 
aşa că trebuie să-și asculte fără crîcnire bărbaţii. Doar Bina, 
regina nopții, are voie să-mi stea în preajmă. Tu nu ești decît o 
nerușinată, 

Vrăjitoarea îi sărută picioarele Prevestitorului. 

— Techai, porunci acesta, omoar-o cu pietre şi dă-i foc! 

— Stăpîne... 

Privirea de jăratic îl făcu pe nubian să priceapă că nu avea de 
ales. Așa că, împreună cu cei trei tovarăși ai săi, se aplecară și 
culeseră cîteva pietre. 

Nefericita încercă să fugă. Prima piatra o izbi în ceafă, cea 
de-a doua în şale. 

Nu se ridică decît o singură dată, străduindu-se zadarnic să-și 
apere fața. 

Pe trupul său însîngerat, ce încă mai tresărea din cînd în cînd, 
nubienii aruncară tulpini uscate de palmieri. 
Apoi Techai însuși aprinse focul. 


Încă tremurând, vrăjitorii nu se gîndeau decît să-și salveze 
vieţile. Techai încerca să-și aducă aminte două sau trei formule 
care, de obicei, îi țintuiau locului pe cei mai răi demoni. Dar cînd 
îl văzu pe Prevestitor potolindu-şi setea cu sare, în timp ce-l 
privea cu ochii săi roşii, își recunoscu înfrîngerea și înțelese că 
şi cea mai mică încercare de răzvrătire l-ar duce la pieire. 

— Ce așteptați de la noi, stăpîne? 

— Să daţi de ştire triburilor voastre despre izbînda mea și să 
le porunciți să se adune cu toatele într-un loc unde iscoadele 
egiptene nu pot răzbi. 

— Oricum, ele nu se încumetă niciodată să pășească pe 
pămînturile acestea. lar căpeteniile noastre respectă magia. 
După tot ce-aţi făcut, chiar și Triah, puternicul prinț din Kush, o 
să vă prețuiască. 

— Asta nu-mi e de ajuns. Eu cer supunere deplină. 

— Triah e un bărbat mîndru și bănuitor, el... 

— O să lămurim noi lucrul acesta mai tîrziu, făgădui Pre- 
vestitorul, cu voce blîndă. Adu-ne merinde și femei! Ele n-o să 
iasă din colibele lor decît pentru a oferi plăcere oamenilor mei și 
pentru a pregăti mîncarea. După aceea am să-ţi vorbesc despre 
planurile mele. 

Privindu-i pe nubieni cum se îndepărtau, Gură-Pocită se 
arătă neîncrezător. 

— Sînteți prea îngăduitor, stăpîne. Ăştia n-o să se mai întoarcă. 

— Ba da, prietene, și o să te mire graba cu care o vor face. 

Prevestitorul nu se înșela. 

În fruntea unei mici armate de războinici negri, Techai 
reapăru două zile mai tîrziu, vădit obosit. 

— Iată patru triburi hotărîte să-l urmeze pe cel mai mare din- 
tre magi, grăi el. Prinţul Triah a fost prevenit, şi nu va întârzia să 
vă trimită un sol. 

Gură-Pocită cercetă trupurile nubienilor înarmaţi cu suliți, 
pumnale și arcuri. 

— Nu-i rău, recunoscu el. Voinicii ăștia ar trebui să devină 
adevărați soldaţi, dacă rezistă antrenamentelor mele. 

— Şi merindele? întrebă Shab Strâmbu”. 

Techai îi îndemnă pe cărăuși să se apropie. 

— Legume, fructe, pește uscat, grîne... Ținutul e sărac şi am 
strîns tot ce-am găsit mai bun. 

— Gustă, îi porunci Strîmbu” unui cărăuș. 

Omul luă cîte o înghiţitură din toate. Hrana nu era otrăvită. 

— Dar femeile unde-s? îl luă la rost Gură-Pocită, nerăbdător. 

Şi atunci se iviră vreo douăzeci de nubiene superbe, foarte 
tinere, cu sînii goi și avînd în jurul coapselor un acoperămînt din 
frunze. 

— Veniţi cu mine, frumoaselor, v-am construit un adăpost 
primitor! Am să mă înfrupt primul din farmecele voastre. 

În timp ce Shab rînduia tabăra, departe de fortul Buhen, 
Prevestitorul îi conduse pe vrăjitori lîngă inima clocotitoare 
a cataractei. 

Chiar și pentru ei căldura devenea cu neputinţă de îndurat. 

— Judecînd după semnele cunoscute de voi, cum crezi că va 
fi inundația? 

— Puternică, foarte puternică, răspunse Techai. 

— Asta ne înlesnește sarcina. O să ne îndreptăm cu toții pu- 
terile spre pîntecele de piatră și o să stîrnim furia unor talazuri 
pustietoare. 

— Vreţi să... vreţi să înecați Egiptul? 

— În locul unui Nil aducător de rodnicie, care să scalde 
malurile însetate, un puhoi de ape va prăpădi regatul ăsta 
blestemat. 

— O sarcină tare anevoioasă, căci... 

— Carevasăzică nu vă simțiți în stare? 

— Nu, stăpîne, nu! Dar ne temem ca inundația să nu se 
întoarcă şi împotriva noastră. 

— Dar nu sînteți voi floarea vrăjitorimii? De vreme ce doriţi 
să-i alungați pe asupritori și să vă eliberaţi țara, Nilul n-o să vă 

pricinuiască vreun rău. Şi asta nu e singura armă pe care o vom 
întrebuința. 

Techai ciuli urechile. 

- Aveţi şi alte planuri tainice? 

Prevestitorul se arătă mieros. 

— În armata egipteană nu slujesc drept arcași destui nubieni? 

— Nişte netrebnici, nişte vînduți! În loc să rămînă aici şi să se 
bată pentru clanul lor, au ales o viață uşoară, alăturîndu-se 
vrăjmaşului! 

— N-o să se bucure prea mult de cîștigul lor, glăsui 
Prevestitorul. O să-i facem să plătească pentru această trădare, 
semănînd dezordinea în rîndurile egiptenilor. 

— Puteţi să distrugeți fortul Buhen? 

— Îţi închipui că niște biete ziduri m-ar opri din drum? 

Dîndu-și seama că rostise o necuviință, Techai își lăsă capul 
în pămînt. 

— De prea multă vreme ne purtăm ca un popor supus... Însă 
mulțumită vouă, ne vom recăpăta încrederea! 

Prevestitorul surîse. 

— Să pregătim trezirea pîntecelui de piatră. 


28. 


Soţia lui Medes, Secretarul Casei Regale, făcuse o criză de 
nervi. Se tăvălea pe jos, ocărîndu-și slujnicele chemate să-i aran- 
jeze părul și s-o fardeze. Fu nevoie de cîteva perechi de palme 
din partea bărbatului ei ca să se liniștească. 

Așezată cu forța pe un scaun din lemn de abanos, femeia 
continua să tropăie din picioare. 

— Ai lăsat deoparte orice mîndrie? Stăpîneşte-te! 

— Tu nu-ți dai seama, sînt pierdută... Doctorul Gua a părăsit 
Memphisul! 

— Am aflat. 

— Încotro s-a dus? 

— Spre miazăzi, împreună cu regele. 

— Și cînd se întoarce? 

— Nu știu. 

Femeia se agăţă de gâtul bărbatului. Temîndu-se să nu-l su- 
grume, Medes o pălmui din nou și o împinse înapoi pe scaun. 

— O să mor, doar el putea să mă îngrijească. 

— Nicidecum! Gua are o mulțime de discipoli, la fel de pri- 
cepuţi ca el. În loc de un singur doctor, o să ai trei. 

Lacrimile încetară. 

— Trei... Îţi baţi joc de mine? 

— Primul o să vină dimineaţa, al doilea, după-amiaza, iar al 
treilea, seara. 

— Adevărat, dragul meu? 

— La fel de adevărat cum mă cheamă pe mine Medes. 

Femeia se strînse la pieptul lui și-l sărută. 

— Eşti cel mai bun soț cu putință! 

— Şi-acum, du-te să te faci frumoasă. 

Lăsînd-o pe mîinile slujnicelor, Medes porni spre palat ca să 
primească ordinele vizirului. Primul demnitar pe care-l întâlni fu 
chiar Sobek, căpetenia gărzilor regatului. 

— Tocmai voiam să trimit după tine. 

Deși îi trecu prin minte tot ce era mai rău, Medes nu-și trădă 
îngrijorarea. 

— Ascult. 

— Corabia ta e gata. 

— Corabia mea... 

— Pleci spre Elephantina, faraonul te așteaptă acolo. Gergu 
va răspunde de vasele încărcate cu grîne trebuincioase expediției 
care se pregăteşte. 

— Nu m-aș dovedi mai folositor la Memphis? 

— Luminăţia Sa te însărcinează să rînduiești munca scribilor. 
Vei întocmi rapoartele zilnice și decretele regale. Munca nu te 
sperie, nu-i așa? 

— Dimpotrivă, dimpotrivă! sări Medes. Dar nu-mi plac defel 
călătoriile, mai ales cele pe apă, care mă îmbolnăvesc. 

— Doctorul Gua o să aibă grijă de tine. Miine-dimineaţă 
pleci. 

Această misiune ascundea o capcană sau era cu adevărat 
necesară? Oricum, Medes se feri de orice nesăbuință. Punîndu-l 
sub supraveghere, ca și pe ceilalți curteni, Sobek trăgea nădejde 
să-l prindă pe picior greșit. 

Așa că Secretarul Casei Regelui nu luă legătura cu Libanezul 
înainte de a părăsi capitala. Fără îndoială, complicele său avea 
să înțeleagă tăcerea aceasta. Necazul era că tocmai atunci urma 
să sosească de la Byblos o încărcătură de lemn prețios. Medes ar 
fi trebuit să-i înlesnească trecerea pe sub ochii vameșilor. Însă, 

din nenorocire, nu putea să încredințeze nimănui această sarcină 
delicată și nici să trimită veste despre întoarcerea lui Iker. 


Oamenii Libanezului nu treziră bănuieli. Negustori, 
vînzători ambulanți și frizeri, își vedeau cu toţii de îndeletnici- 
rile lor obișnuite, trăncănind împreună cu mușteriii despre grija 
zilei de mîine și lăudînd meritele faraonului. Gărzile și iscoadele 
lui Sobek scotociseră în zadar peste tot. 

În așteptarea noilor porunci ale Prevestitorului, Libanezul se 
gîndea numai la negoțul său și la sporirea averii sale, deja 
nemăsurată. 

Vizita sacagiului îl surprinse. 

— Aduci vești proaste? 

— Medes tocmai s-a suit pe o corabie ce a pornit spre 
miazăzi. 

— Dar trebuia să ne vedem la noapte! 

— Gergu va pleca și el în călătorie. Se îngrijește de corăbiile 
ce cară grîne, drept provizii pentru armată. 

Lucrurile erau limpezi: Sesostris părăsea Egiptul şi se 
îndrepta spre Nubia, unde armata era în primejdie să rămînă fără 
hrană! 

Planul Prevestitorului mergea de minune. Doar un singur 
amănunt îl necăjea pe Libanez: lipsa lui Medes. 

— Şi la palat ce se petrece? 

— Regina cîrmuiește, iar vizirul şi Senankh supraveghează 
treburile regatului. Sobek a înăsprit controlul mărfurilor şi 
răscolește toate cartierele. Negreşit, regele i-a cerut să-și 
întețească strădaniile. 

— O adevărată căpușă, Păzitorul ăsta! 

— Nici un om de-al nostru nu-i cunoaște pe toți ceilalți, re- 
aminti sacagiul. Chiar dacă unul e arestat, nu ne poate pricinui 
mari neajunsuri. 

— Mi-ai dat o idee... Ca să liniștești o fiară ieșită la vînătoare, 
cea mai bună cale e să-i oferi o pradă. 

— Îndrăzneață mișcare! 

— Nu te arătai tu odinioară atît de încrezător? 


b 

— Bineînțeles, dar... 

— Eu sînt cel care dă ordine, să nu uiţi! 

Enervat, Libanezul înfulecă o prăjitură îmbibată de grăsime. 

— Fără Medes, cum o să ne descurcăm cu vameșşii? 
Următoarea încărcătură de lemn preţios trebuie să sosească la 
Memphis cînd va fi lună plină! 

— Sobek a sporit paza cheiurilor, puse paie pe foc sacagiul. 

— Încep să-mi ies din fire cu nemernicul ăsta! Altfel spus, 
vasul nostru e nevoit să rămînă la Byblos cu încărcătură cu tot. 
Îţi închipui cît am să pierd? Și nici măcar nu ştim cînd se 
întoarce Medes din Nubia, dacă s-o mai întoarce! 

Năzuinţele religioase ale Prevestitorului îl interesau mai 
puţin pe Libanez decît buna desfășurare a negoțului său. Ce 
conta cine cîrmuia regatul, atita vreme cît negoțul înflorea și 
cîștigurile ascunse creșteau? 

Dar gărzile lui Sobek deveneau din ce în ce mai supărătoare. 
Însă Libanezul nu avea de gînd să iasă în pagubă. 


Dacă situaţia se înrăutățea, Gergu era hotărît să se arunce în 
apă! Roşu la față, asudînd din greu și răcnind din toate puterile, 
nu mai știa cărui zeu să i se închine. Să navigheze spre miazăzi 
îi plăcea, dar să vegheze asupra corăbiilor încărcate cu grîne îl 
scotea din minți. 

Lipseau o încărcătură a cărei greutate nu apărea pe nici o 
listă și încă un vas căruia nu i se dăduse, cu nici un chip, de urmă 
în tot portul! Și pînă cînd nu dezlega tainele acestea, corăbiile nu 
ridicau ancora. lar el, Gergu, avea să fie socotit vinovat pentru 
întîrziere. Și nici pe sprijinul lui Medes nu se putea bizui, căci 
trebuia să se ţină la depărtare de el. 

— Ai vreo problemă? întrebă Iker, care se apropiase însoțit de 
Vînt-de-Miazănoapte. 

— Nu izbutesc s-o scot la capăt, mărturisi Gergu, jalnic. Am 
căutat și am verificat totul de o mie de ori. 

Gata să izbucnească în plîns, pe inspectorul principal al ham- 
barelor îl cuprinse deznădejdea. 

— Pot să te ajut? 

— Nu văd cum. 

— Spune-mi, totuşi, despre ce e vorba. 

Gergu îi întinse Fiului regal un papirus boțit de cît fusese 
rulat și iarăși desfăcut. 

— Mai întîi, grînele dintr-un hambar întreg parcă au intrat în 
pămînt. 

Iker privi atent documentul întocmit de un slujbaș nepri- 
ceput, al cărui scris era greu de descifrat. 

Abia după ce-l citi de trei ori, Iker descoperi rezolvarea. 

— Scribul a socotit de două ori aceeași cantitate! 

Chipul înnegurat al lui Gergu se lumină. 

— Adică... acum am toată încărcătura de grîne pe care o cere 
faraonul? 

— Fără îndoială. Altceva? 

Gergu se posomori iar. 

— Corabia dispărută... Regele n-o să mă ierte pentru asta! 

— Un vas de mărfuri nu se risipește precum un nor de 
primăvară, își dădu cu părerea Iker. Mă duc să fac cercetări la 
administrația portului. 

Inventarul corăbiilor pentru cărat grîne părea în ordine, dar 
nu era decît o aparență înșelătoare. 

Un scrib neatent sau prea grăbit amestecase două dosare. Şi 
această greşeală dusese la dispariția unui vas ce fusese trecut pe 
listă sub un nume fals. 

Gergu îi mulțumi din tot sufletul. 

Însă Iker se gîndea la Fulgerul. O înșelăciune asemănătoare 
nu fusese, oare, de ajuns ca să facă pierdută urma unei corăbii 
din cele pe care le număra flota regală? 

— Ai o minte strălucită! 

— Pregătirea mea de scrib m-a obişnuit cu soiul acesta de 
încurcături, nimic mai mult. 

Într-un tîrziu, Gergu se dezmetici. 

— Eşti... ești Fiul regal? 

— Faraonul mi-a acordat acest rang. 

— lartă-mă, nu te-am zărit decît de la depărtare, la palat. Dacă 
aș fi știut, n-aş fi îndrăznit să te... să vă deranjez în felul acesta. 

— Să lăsăm purtările acestea de la Curte, Gergu! Îți cunosc 
bine munca. Pe vremea cînd locuiam la Kahun, m-am îngrijit și 
de hambare. E o sarcină anevoioasă și delicată. Dacă se întîmplă 
vreo nenorocire sau dacă revărsarea apelor e prea slabă, viaţa 
oamenilor atîrnă de rezervele strînse în hambare. 

— Numai la asta mă gîndesc și eu, minţi Gergu. Aș fi putut 
să-mi găsesc o meserie aducătoare de câştiguri mai mari, dar să 
lucrezi pentru binele tuturor nu e cea mai aleasă dintre slujbe? 

— Și eu sînt de aceeași părere. 

— Curtea de la Memphis freamătă de zvonuri despre isprăvile 
tale din Syro-Palestina... Și iată că acum ai săvîrșit încă una spre 
folosul meu, de data asta! Ce-ar fi să bem un vin bun ca să o 
sărbătorim? 

Și, fără să aștepte încuviințarea Fiului regal, Gergu destupă 
o amforă și vărsă o licoare roșie și înmiresmată într-o cupă de 
alabastru pe care o scoase dintr-un buzunar al veșmîntului său. 

— Mai am încă una de rezervă, murmură el dînd la iveală, cu 
voioşie, încă o cupă. În sănătatea faraonului nostru! 

Vinul le dezmierdă cerul gurii. 

— Se zice c-ai fi doborît un uriaş. 

— Pe lîngă el, recunoscu Iker, păream un pitic. 

— Era chiar Prevestitorul ăla de care se tem toți? 

— Din păcate, nu. 

— Dacă monstrul ăsta există cu adevărat, o să-l ademenim 
afară din bîrlog! Nici un nelegiuit nu va pune Egiptul în 
primejdie. 

— Eu, unul, nu sînt atât de încrezător. 

Gergu se prefăcu nedumerit. 

— Și după tine, de ce-ar trebui să ne temem? 

— Nici o dovadă, și nici cea mai puternică armată nu-i va 
îndupleca pe cei care se supun orbește unei credințe să renunţe 
la planurile lor. 

Apropiindu-se pe furiș, Vînt-de-Miazănoapte își înmuie 
limba în cupa lui Iker. 

— Un măgar ce pofteşte la vin! exclamă Gergu. lată un bun 
tovarăș de drum! 

Privirea dojenitoare a lui Iker îl descurajă pe Vînt-de-Miază- 
noapte să mai continue. 

— Mai ai vreun necaz, Gergu? 

— Acum totul merge bine! Îngăduie-mi să-ți mulțumesc din 
nou. Pizmuitorii ăia de la Curte scomesc tot soiul de răutăți 
despre tine, căci n-au izbutit să te cunoască. Eu însă am avut 
marele noroc să te întîlnesc. Să fii sigur de prețuirea și de prie- 
tenia ce-ţi port de-acum înainte. 

— Şi tu poţi să te bizui pe a mea. 


Căpitanul dădu semnalul de plecare. 

În ultima clipă, Sekari se cățără pe puntea corabiei aflate în 
fruntea celorlalte şi unde luaseră loc toţi înalții demnitari. Fiul 
regal se străduia să-l lămurească pe Vînt-de-Miazănoapte că 
vinul îi vătăma sănătatea. 

— N-am găsit nimic care să-mi dea de bănuit, Iker. Totuși, am 
să caut mai departe. 

— Te neliniștește ceva anume? 

— Cortegiul acesta de corăbii nu va trece neobservat. Poate 
că un luptător cananean ascuns în Memphis a fost însărcinat să 
le pricinuiască stricăciuni. 

— M-ar mira, căci gărzile lui Sobek și-au dus la bună-mpli- 
nire îndatoririle. 

— Am fost deja luaţi prin surprindere de mai multe ori pînă 
acum. 

În clipa cînd Sekari se apucă să scotocească iar corabia, 
Medes, vînăt la față, intră în vorbă cu Fiul regal. 

— Aţi fost prins cu tot soiul de treburi, așa că n-am avut timp 
pînă acum să vă felicit. 

— N-am făcut decît să-mi îndeplinesc misiunea. 

— Punîndu-vă viața în primejdie! Syro-Palestina nu-i un loc 
în care să-ți păstrezi încrederea. 

— Vai! Amenințările cele mai negre nu sînt nici pe departe 
înlăturate. 

— Dar aveam sorți mari de izbîndă, începu Medes, un rege 
fără seamăn, o armată pregătită şi bine comandată și gărzi neo- 
bosite. 

— Cu toate acestea, Memphisul a fost puternic lovit și încă nu 
cunoaştem unde se ascunde Prevestitorul. 

— Credeţi cu adevărat că există? 

— Adesea îmi pun și eu această întrebare. Uneori, o nălucă 
poate stîrni teama. 

— Cu siguranță, dar Luminăţia Sa pare să fie încredințat că 
năluca aceasta s-a întrupat. Iar privirea faraonului străbate pînă 
dincolo de judecata omenească. Fără el, am fi orbi. Unind 
Egiptul din nou, regele i-a redat vigoarea de odinioară. Fie 
ca zeii să-i dăruiască izbîndă în această campanie, iar po- 
porului, pace! 

— Cunoașteţi Nubia? 

— Nu, răspunse Medes, și mă îngrozeşte. 


29. 


Pe cheiul principal al Elephantinei, se înșiraseră numeroși 
soldaţi, iar la picioarele scării aştepta generalul Nesmontu. 

— Nici o neplăcere în timpul călătoriei? îl întrebă el pe Iker. 

— Nici una. 

— Luminăţia Sa a luat hotărîri din cale-afară de însemnate. 
Este convins că Prevestitorul se ascunde în Nubia. 

— Dar ținutul acesta nu e de nepătruns? 

— În parte, dar aurul zeilor se află acolo, după cîte se zice. 
Vei sta în primele rînduri, alături de rege. După ce-ai scăpat din 
viesparul cananean, iată-te acum azvîrlit în cuptorul nubian. Eşti 
cu adevărat binecuvîntat de zei, Iker! 

— Trag nădejde să-i cîştig astfel încrederea lui Sobek. 

— Numai să izbutești! Războinicii și vrăjitorii nubieni sînt de 
temut. În ce mă privește, la anii mei, ce prilej nesperat mi se 
ivește ca să desfășor o întreagă armată în mijlocul unei țări atât 
de dușmănoase, cu mii de primejdii la tot pasul! Mă simt întine- 
rit și ăsta-i de-abia începutul. 

O vie agitație domnea în Elephantina. În pofida căldurii 
înăbușitoare, pregătirile pentru campania din Nubia erau în toi. 
Totul trebuia verificat: starea vaselor de război, echipamentul 
soldaților, corabia unde aveau să fie îngrijiţi răniții, proviziile. 

— Dacă Prevestitorul îşi închipuie că e la adăpost, zise 
Nesmontu, se înşală amarnic. 

Vînt-de-Miazănoapte pășea înaintea celor doi bărbați, iar 
Sîngerosul, în urma lor. Măgarul nu greşi drumul spre palatul lui 
Sarenput. 

Necazul se ivi în fața porţii celei mari. Prieten-Bun și 
Gazela, cei doi cîini ai primarului, stăteau de strajă. Primul era 
negru, zvelt, iute, iar femela — mică, dolofană, cu mamele 
proeminente. Mereu împreună, apărîndu-se unul pe altul, 
prinseră a mirii cînd îl văzură pe dulăul lui Iker. 

— Stai cuminte, Sîngerosule! îi porunci Iker. Sînt la ei acasă. 

Gazela se apropie cea dintii și se învîrti împrejurul nou-ve- 
nitului sub ochii atenţi ai lui Prieten-Bun. De îndată ce îi linse 
nasul, încordarea se risipi. Pentru sărbătorirea acestei întilniri, 
cei trei cîini începură să se alerge în joacă, fiecare în felul său, și 
să latre voioși. Prieten-Bun ridică un picior din spate, apoi și 
Sîngerosul urină în același loc. Prietenia lor era astfel pecetluită. 
Obosită, femela se retrase la umbră, iar cei doi masculi se 
aşezară alături, protejînd-o. 

— Să sperăm că şi Sarenput se va dovedi la fel de împăciuitor, 
grăi Nesmontu. Mîine-dimineaţă ești chemat la sfat, Iker. 


Cu fruntea joasă, gura fermă, pomeţii ascuțiți și bărbia 
proeminentă, chipul lui Sarenput n-avea nimic prietenos. Robust 
şi aspru, fostul guvernator de provincie locuia într-un palat lip- 
sit de podoabe, unde domnea o răcoare plăcută datorită mișcării 
aerului ce pătrundea prin ferestrele înalte, dispuse cu multă 
ştiinţă. 

Sfatul de taină era alcătuit din Sarenput, generalul 
Nesmontu, Sehotep și Iker. Prezentat primarului din Elephantina 
drept Fiu regal, tînărul scrib simțea apăsînd asupra lui o privire 
sfredelitoare, din care răzbea un ușor dispreț. 

— Demonul care a încercat să distrugă Arborele vieții se 
ascunde în Nubia, glăsui Sesostris. Și-a luat numele de 
Prevestitorul și a lovit cu tărie Memphisul. Mulțumită lui Iker 
am ocolit capcana pe care ne-o întinsese în Syro-Palestina. Așa 
că am hotărît să-l înfrunt față în față. 

— Nubienii au nevoie de o lecție bună, socoti Sarenput. Am 
primit un nou mesaj neliniștitor de la fortul Buhen. S-a stîrnit o 
mare tulburare în tot ținutul, triburile freamătă, iar garnizoana se 
teme c-o să fie atacată. 

— Prevestitorul încearcă să pună la cale o răzmeriţă, își dădu 
cu părerea Nesmontu. Să plecăm într-acolo cît mai iute. 

— Legătura dintre Egipt și Nubia e încă anevoioasă, zise 
regele. De aceea vom săpa un canal pe care corăbiile să-l poată 
străbate în orice anotimp. Nici inundația, nici stîncile cataractei 
nu ne vor mai stînjeni. lar corăbiile de război și cele pentru negoţ 
vor putea să plutească pe el fără nici o piedică. 

Oare ce credea despre toate acestea Sarenput, cel mai bun 
cunoscător al regiunii? Dacă planul acesta i se va părea fără 
noimă, n-o să dea nici o mînă de ajutor, ba chiar o să se arate 
potrivnic. O asemenea născocire îndrăzneață putea sau să-i dis- 
placă, sau să-l facă să se simtă jignit că nu se gîndise chiar el mai 
înainte la așa ceva. 

— Luminăţia Voastră, încuviințez din toată inima această 
hotărâre. Înainte de unirea Celor Două Regate, acest canal ar fi 
pus provincia în primejdie. Acum însă e de mare trebuință. 
Bineînţeles, carierele și pietrarii Elephantinei vă stau la 
îndemînă. 

— lată rezultatul socotelilor mele, arătă Sehotep, mai-marele 
peste toate lucrările regelui. Canalul va fi lung de o sută cinci- 
zeci de coți, lat de cincizeci și adînc de cincisprezecel. 

— Reușita acestei lucrări atîrnă de bunăvoința divinităților 
cataractei, încheie Sesostris. Și am să le cer îngăduința fără 
întîrziere. 


Deși fusese pîngărit, ostrovul sacru Biggeh era păzit cu 
strășnicie. Nimeni, în afară de faraon și reprezentanții săi, nu 
putea să pătrundă pînă acolo, astfel încît lucrarea lui Isis conti- 
nua să-l reînsufleţească pe Osiris în cel mai deplin mister. 


! Aproximativ 78 de metri, respectiv 26 şi 8. (n.a.) 

Apa clipocea limpede, iar cerul strălucea senin. Departe de 
larma oraşului, insula aparținea unei alte lumi. 

Regele vîslea cu îndemînare, în tăcere. La prora bărcii, Isis, 
liniștită, admira neasemuita priveliște unde odihnea una din 
înfăţișările celui reînviat. 

Barca trase la mal fără zgomot. 

Cele trei sute şaizeci și cinci de mese de ofrandă din Biggeh 
sacralizau anul. Zeița vărsa aici în fiecare zi ofrande de lapte, 
izvorit din stele. 

Tînăra preoteasă îl urmă pe faraon pînă în grota ce adăpostea 
piciorul lui Osiris și vasul lui Hapy, cel care stîrnea revărsarea 
apelor. În vîrful stâncii creșteau un salcîm şi un jujubier. 

Isis luă o cupă cu apă din inundația trecută și purifică mîinile 
monarhului. 

— Suverani ai cataractei, imploră preoteasa, arătaţi-vă 
binevoitori cu noi! Regele e slujitorul lui Osiris și încarnarea fiu- 
lui său, Horas. Zeiţelor Anukis și Satis, dați-i viață, putere și 
vigoare ca să domnească potrivit legii lui Maat și să împrăștie 
tenebrele. Fie ca vitejia lui să biruie! 

În pragul grotei apărură două femei de o frumuseţe ne- 
asemuită. Prima avea părul împodobit cu pene de toate culorile, 
iar cea de-a doua purta pe cap coroana albă cu coarne de gazelă. 
Anukis îi arătă monarhului semnul puterii, iar Satis îi înmînă un 
arc şi patru săgeți. 

Sesostris trase prima săgeată spre răsărit, a doua spre apus, a 
treia spre miazănoapte, iar a patra spre miazăzi. În albastrul 
cerului, ele se preschimbară în dîre luminoase. 

Cele două zeițe dispărură. 

— Putem să ne întoarcem în partea văzută a lumii, îi spuse 
regele lui Isis, şi să ne apucăm de săpat canalul. 


Sehotep se bucura de prezența lui Iker. Neobosit, tînărul 
scrib muncea din răsputeri, fie că era vorba de verificat 
socotelile, de rînduielile șantierului, de rezolvarea a mii de pro- 
bleme sau de a-i încuraja pe meşteri plecînd urechea la 
necazurile lor. 

Nici Medes nu stătea degeaba. 

Isprăvise decretul, purtînd anul opt al domniei lui Sesos- 
tris al II-lea, care vestea săparea canalului de la Elephantina ce 
lega prima provincie a Egiptului de Sus cu Nubia. Însă treburile 
nu-i alungau neliniștea pe care i-o stîrnea viitorul apropiat. 
Plecarea urma să aibă loc înainte de începerea inundației și nu 
avea nici o ştire de la Prevestitor. Să-l ademenească pe Sesostris 
în aceste ținuturi neprimitoare, unde vieţuiau triburi primej- 
dioase, nu era o idee rea. Dar lupta se anunţa îndelungată. Urînd 
călătoriile şi arșița, Medes nu va cădea oare răpus de o săgeată 
rătăcită sau de bita unui războinic negru? Decît să se afle în prea- 
jma armatei, Medes ar fi preferat să rămînă la Memphis. Dar nici 
să-și părăsească slujba nu putea, căci şi-ar fi atras asupră-i ful- 
gerele Prevestitorului! Oricare ar fi fost împrejurările, trebuia să 
meargă pînă la capăt. 

Și pe Gergu îl doborise deznădejdea. Nevoit să se spetească 
muncind, bea mult și des. Cînd se înfățișă, amețit, înaintea lui 
Medes, acesta înțelese că trebuie să-l zgâlţiie niţel. 

— Isprăvește odată cu purtările astea nesăbuite! În timpul 
acestei campanii misiunea ta e dintre cele mai însemnate. 

— Ştiţi încotro ne îndreptăm? Spre o ţară de sălbatici cărora 
le place să ucidă și să schingiuiască! Mie mi-e frică. Și cînd mi-e 
frică, beau. 

— Dacă unul singur dintre cei care-ţi ascultă poruncile face 
plîngere împotriva ta pentru beţie, ai să fii izgonit din slujbă, iar 
Prevestitorul n-o să te ierte niciodată. Cînd a pornit acest război, 
s-a gîndit că o să ne alăturăm armatei lui Sesostris. 

Gergu se temea mai tare de Prevestitor decît de nubieni. Așa 
că, auzindu-i numele, se dezmetici dintr-odată. 

— Şi atunci... ce așteaptă de la noi? 

— O să ne dea de ştire la vremea cuvenită. Dacă-l trădezi, 
într-un fel sau altul, o să se răzbune. 

Gergu se prăvăli pe un scaun de culoarea paiului. 

— Am să mă mulțumesc cu bere slabă. 

— Ai cîștigat prietenia lui Iker? 

— Izbîndă deplină! E un băiat drăguţ şi săritor, uşor de 
păcălit. Şi mai ales priceput! M-a scos din multe încurcături pînă 
acum. 

— O să trebuiască să ne descotorosim de el, mai devreme sau 
mai tîrziu. De fapt, pe noi ne caută, fără să ştie. Cînd va 
descoperi adevăratele noastre planuri, vom fi pierduţi. 

— Dinspre partea lui nu ne paşte nici o primejdie. E curat la 
suflet! Nicicînd n-o să-și dea seama. 

— Fă-l să-şi dezlege limba. Stînd mereu în preajma 
repelui, cunoaşte, fără îndoială, multe informaţii care ne-ar 
putea fi de folos. 

— Nu vorbeşte aproape deloc și pune munca înainte de toate. 

— Ademenește-l să ți se destăinuie. 


La capătul unei zile istovitoare, Iker se urcă într-o barcă, tra- 
versă Nilul și atinse malul apusean ca să-și desfete ochii, după 
cum îl povăţuise Sarenput, cu priveliștea locurilor unde fusese 
săpat locașul său de veci, ce era aproape terminat. Și cum între 
timp se înserase, probabil că meșterii se întorseseră la casele lor 
după ce închiseseră uşa mormâîntului. Tînărul scrib gustă pacea 
apusului și splendoarea împrejurimilor. 

Pregătirile pentru campanie erau aproape încheiate. Sfidînd 
căldura dogoritoare, fiecare muncise cu încrîncenare, iar scribul 
simţea nevoia să se liniștească puţin. La fel de osteniți, măgarul 
şi dulăul dormeau unul lîngă altul și nu-și arătaseră dorința de a-l 
întovărăși pe Iker. Iar asta însemna că nu-l pîndea nici o primej- 
die. Cît despre Sekari, acesta își petrecea noaptea în braţele unei 
fete frumoase. 

Îndepărtîndu-se de larma de zi cu zi, Iker își regăsise plăce- 
rea de a scrie. În fața priveliștii măreţe pe care soarele o poleise 
cu aur, mîna sa alerga pe paletă trasînd semnele puterii care 
alcătuiau un imn închinat luminii serii. 

Fericirea rămînea încă de neatins. 

Desigur, mulţi curteni s-ar fi mulțumit cu rangul de Fiu 
regal, atît de jinduit. Dar cum ar fi putut Iker s-o uite pe Isis? Pe 
celelalte femei parcă nici nu le vedea. Totuși, datorită înaltei sale 

demnități, o mulțime de tinere suspinau după el. Dar Iker nu 
avea ochi pentru nici una, căci singură Isis pusese stăpînire pe 
inima lui. 

Ea era mai presus de orice simțămînt și pasiune. 

Ea era însăşi dragostea. 

Fără ea, oricît de strălucitor ar fi fost destinul lui Iker, viața 
devenea un gol dureros. 

Cu pasul greu, se îndreptă spre mormîntul lui Sarenput, dar 
în apropierea intrării se opri, nedumerit. 

Din locașul de veci, a cărei ușă rămăsese deschisă, răzbătea 
o lumină. 

Iker pătrunse înăuntru. 

Dădu mai întîi de o primă sală, susținută de șase stilpi din 
gresie. Urcă apoi o scară și străbătu un soi de galerie lungă, cu 
pereții lucraţi cu desăvîrșită măiestrie, ce ducea spre capela unde 
avea să fie venerat „Ka“-ul lui Sarenput, de șase ori înfățișat în 
chip de Osiris. 

La licărirea lămpilor cu feștile care nu scoteau nici pic de 
fum, Isis picta hieroglife. 

Fermecat, Iker nu cuteză s-o întrerupă. 

Frumoasă, liniștită, cu gesturi elegante, Isis se afla, neîn- 
doielnic, în legătură cu divinitățile. 

Iker nu îndrăznea nici să respire, încercînd să-și graveze în 
adîncul sufletului aceste clipe neasemuite. 

Tînăra femeie se întoarse. 

— Iker... Eşti aici de multă vreme? 

— Nu... nu știu. Nu voiam să te stingheresc. 

— Sarenput m-a rugat să verific scrierile și să adaug formule 
potrivite cu spiritul lui Osiris. Dorește ca locașul său de veci să 
nu ducă lipsă de nimic. 

— Sarenput va deveni un Osiris? 

— Dacă va fi recunoscut „cel drept“, locul acesta se va 
însufleți în chip magic și va îngădui trupului său de lumină să 
reînvie. 

Isis începu să stingă lămpile una cîte una. 

— Dă-mi voie să le car eu, îi ceru Fiul regal. 

În fata uneia dintre ele, preoteasa stătu în cumpănă. 

— Scrierea aceasta nu e tulburătoare? 

Iker descifră inscripţia luminată de flacără: „Eram copleșit 
de bucurie, căci reuşisem să răzbat pînă la cer, capul meu 
atingea bolta cerească, treceam foarte aproape de pîntecele 
stelelor, fiind eu însumi stea și dansam asemenea aștrilor“. 

— Doar vorbe ale poeţilor sau o făptură omenească a trăit 
într-adevăr toate acestea? 

— Numai un iniţiat în misterele lui Osiris ar putea să-ți 
răspundă. 

— Tu, Isis, locuieşti la Abydos şi cunoşti adevărul. 

— Sînt pe cale să-l aflu, dar mai am încă multe porți de tre- 
cut. Fără iniţiere și fără descoperirea puterilor zămislitoare, ce 
rost ar avea existența noastră? Oricît de anevoioase ar fi 
încercările, n-am să renunţ niciodată. 

— Mă socoţi o piedică? 

— Nu, Iker, nu... Însă mă tulburi. Înainte să te întîlnesc, toată 
atenţia mea se îndrepta către misterele lui Osiris. Dar acum, 
unele dintre gîndurile mele rămîn mereu în preajma ta. 

— Deşi desluşirea acestor mistere e și dorința mea cea mai 
arzătoare, trebuie să mă supun faraonului. Doar el îmi va 
îngădui, poate, să pătrund în Abydos. Dar asta nu mă oprește să 
te iubesc, Isis. De ce dragostea aceasta ne-ar îngreuna căutările? 

— Şi eu îmi pun aceeași întrebare în fiecare zi, mărturisi 
preoteasa, emoționată. 

Dacă ar fi putut să-i atingă mîinile, s-o strîngă în braţe... Dar 
ar fi însemnat să zdrobească această speranţă firavă ce tocmai 
răsărise. 

— Cu fiecare zi te iubesc tot mai mult. În viața mea nu va fi 
nici o altă femeie. Ori tu, ori nimeni altcineva. 

— Oare nu mergi prea departe? Nu cumva mă înzestrezi cu 
haruri închipuite? 

— Nu, Isis. Fără tine, viaţa mea nu-și are rostul. 

— Să ne întoarcem la Elephantina, vrei? 

Iker vislea alene. 

Ea era aici, atît de aproape și cu neputinţă de atins! Simpla 
ei prezență făcea să strălucească soarele în noaptea ce-i învăluia. 

Pe mal îl zăriră pe Sekari. 

— Să alergăm degrabă la palat. Faraonul tocmai a primit o 
veste foarte proastă. 


30). 


Slujbaşii care supravegheau nilometrul din Elephantina erau 
înmărmuriți. 

După previziunile lor, inundația se anunța enormă, adică 
periculoasă și chiar pustiitoare. Fiecare cunoștea cifrele şi ceea 
ce însemnau ele: doisprezece coți înălțime, foamete; treispre- 
zece, pîntece flămînd; paisprezece, bucurie; cincisprezece, 
sfîrșitul grijilor, șaisprezece!, fericirea deplină. Dincolo de asta, 
începeau necazurile. 

— Cât de mare e primejdia? îi întrebă regele. 

— Nici nu îndrăznim să vă mărturisim, Luminăţia Voastră. 

— Să înfrumusețăm lucrurile ar fi o mare greşeală. 

— Eu pot să mă înșel, la fel și oamenii mei. Însă ne temem de 
un dezastru, o revărsare uriașă care va întrece în putere şi 
înălțime tot ce-am cunoscut, începînd din vremea primei dinas- 
tii şi pînă acum. 

— Altfel spus, o bună parte din regat e amenințată cu 
distrugerea. 

Cu buzele tremurînde, slujbașul murmură un „da“, abia 
auzit. 

Faraonul reuni degrabă sfatul de taină alcătuit din Sehotep, 
Nesmontu, Iker și Sarenput. 

— Tu, Sarenput, rînduiește plecarea oamenilor spre coline și 
deșert, cu proviziile trebuincioase. Tu, Sehotep, întărește 
fortăreața, căci vrăjmașul ar putea să se folosească de începutul 


! Şaisprezece coţi = 8,32 metri (n.a.) 

inundaţiei ca să atace, și isprăveşte cît mai repede canalul. Tu, 
Nesmontu, îngrijește-te de pază. Tu, Iker, supraveghează munca 
scribilor și a meșterilor, și dictează-i lui Medes mesajul de 
primejdie care să ajungă în toate orașele Egiptului. lar vizirul să 
ia numaidecît măsurile de cuviință. 


Medes încă se îndoia. 

— Chiar sîntem în primejdie? 

— Cei îndreptăţiți să-și dea cu părerea, aşa cred. 

— Regatul a mai suferit de inundații puternice, dar nu ne-am 
lăsat cuprinși de frică. 

— De data aceasta, revărsarea apelor va fi cu totul 
neobișnuită. 

— Mesagerii vor pleca chiar de mîine. Mulțumită noilor rîn- 
duieli hotărite de mine și corăbiilor iuți pe care le am la 
îndemînă, veștile vor fi răspîndite cu repeziciune. 

— Trimișii generalului Nesmontu vor merge pînă în satele 
cele mai îndepărtate și vor da ordine pentru părăsirea lor, iar pri- 
marii vor trebui să se supună fără întîrziere. Luminăţia Sa vrea 
să fie cruțate un număr cât mai mare de vieţi. 

Medes se puse îndată pe treabă. 

Carevasăzică, acesta era semnalul Prevestitorului! 

Sau era vorba de o păcăleală menită să-i scoată din minți pe 
egipteni și să le slăbească apărarea, sau Prevestitorul transfor- 
mase Nilul într-o armă nimicitoare. 

Oricum, atacul cel mare urma să înceapă în curînd, iar 
luptătorii strecurați în Memphis vor lovi din nou capitala. 

Înveselit, Medes mai avea doar o singură grijă: să se 
adăpostească pentru a nu cădea el însuși victimă viitoarei urgii. 


Pînă și Gură-Pocită se cutremură. 

Din străfundul pîntecelui de piatră se ridica un vuiet asurzi- 
tor. Lupta apei furioase împotriva stîncii sporea cu fiecare clipă, 
iar valul nu înceta să se umfle și să urce. 

Vrăjitorii nubieni rosteau necontenit formule de neînțeles, în 
timp ce ochii roșii ai Prevestitorului străluceau de porniri 


CALEA DE FOC 219 


războinice, privind spre miazănoapte. La picioarele sale, Bina se 
uita la cerul răvășit, stăpînit de mînia lui Seth. 

Shab Strîmbu” îl trase pe Gură-Pocită îndărat. 

— Ţine-te departe. Un val ar putea să te ia cu el. 

— Nu-mi vine să cred... Stăpînul e, într-adevăr, cineva! 

— Începi şi tu, în sfârșit, să pricepi? 

— O să-l răpună pe faraon? 

— Sesostris rămîne un dușman de temut. Dar cum iscusința 
stăpînului nostru e fără pereche, îl întrece mereu cu un pas. 

— A izbutit să dezlănţuie fluviul... Nu-mi vine să cred! 

— lar adevărata credință îi seamănă întru totul. Ea se va 
întinde peste întreaga lume şi-i va nimici pe necredincioşii care 
se îndoiesc de ea. 

Apa spumegâîndă țîșni din pîntecele de piatră și-și croi un 
drum de o lărgime neobișnuită. 

„De azi în cîteva zile, își spuse Prevestitorul, Osiris va ieși 
din tăcerea sa și se va face una cu apa. Însă de astă dată, nu va 
aduce viață Egiptului, ci moarte.“ 


Din înaltul țărmului abrupt al malului apusean, Elephantina 
părea liniștită, chiar aţipită sub arşița verii. Căldura era 
moleșitoare, verdele palmierilor scînteia, iar albastrul Nilului 
lucea în unduirile apei. 

Dar această privelişte încîntătoare își trăia ultimele ore 
dinaintea prăpădului. După ce dispăruse vreme de șaptezeci de 
zile, cît dura ritualul mumificării unui faraon, constelația Orion 
avea să-și facă iar apariția. Ridicîndu-se în noapte, ea vestea 
învierea lui Osiris și începutul creşterii apelor, devenite acum cel 
mai aprig dușman al unei țări căreia ar fi trebuit să-i ofere feri- 
cire şi bunăstare. 

— Roua s-a schimbat, zise Isis. Inundaţia va începe mîine. 

— Nu Osiris e cel care vrea să-și ducă la pierzanie, în felul 
acesta, poporul, grăi faraonul. 

— Vă gândiţi la Prevestitor, Luminăţia Voastră? 

— De ciudă că Arborele vieţii rezistă, ne lovește acum sub un 
alt chip. 

— Un singur om ar fi în stare să stîrnească asemenea forțe? 

— A cîștigat sprijinul vrăjitorilor nubieni. Dacă supravieţuim 
acestei încercări, va trebui să-i împiedicăm să ne mai 
pricinuiască vreun neajuns. 

— Dar cum să luptăm? 

— Fluviul pământean se naşte din Nilul ceresc, el însuși ieşind 
din Nun, oceanul începuturilor. Prevestitorul a reușit să 
răscolească valul, dar nu va ști să-i atingă adevăratul izvor, 
mamă și tată al Eneadei ascunse în sînul apei roditoare. Doar ea 
domolește revărsarea, doar ea mai poate încă să ne salveze. De 
aceea trebuie să intru în grota din Biggeh și să chem în ajutor 
Eneada. 

— Regatul și întreg poporul au nevoie de prezența voastră. În 
fiecare clipă, ei vă așteaptă poruncile. Dacă oamenii n-au să vă 
vadă, Luminăţia Voastră, dacă o să-și închipuie că aţi dispărut, 
o să se işte dezordinea, iar Prevestitorul va învinge. 

— Nu există alt mijloc de a stinge furia Nilului. 

— Dacă mă socotiți vrednică, voi săvirși eu această faptă în 
numele vostru. 

— Grota o să fie inundată cu repeziciune și n-am dreptul să-ţi 
pun viaţa în primejdie. 

— Vieţile tuturor sînt în primejdie, Luminăţia Voastră. Dacă 
aș fugi departe de această urgie, mi-aş mai îndeplini îndatoririle 
de preoteasă? De vreme ce mi-ați acordat privilegiul de a păși pe 
calea inițierii în misterele lui Osiris, mi-ar plăcea să mă arăt 
demnă de această cinste. Și, de vreme ce e prea tîrziu ca să capăt 
îngăduința mai-marilor mei, iar sarcinile voastre vă cheamă în 
alte părți, drumul meu nu e deja hotărît? 


Iker înfășură ultimul papirus și închise ultima ladă din lemn, 
pe care o ridică de jos un scrib și o luă cu el. Arhivele adminis- 
trației din Elephantina erau salvate. Fiul regal mai verifică încă 
o dată dacă nu uitase vreun document. Datorită fermităţii lui 
Sarenput, oamenii părăseau orașul într-o ordine deplină. Purtînd 
cu ei lucrurile cele mai de preţ pe care le aveau, locuitorii 
orașului încercau în van să se îmbărbăteze unii pe alții. Spaima 

le strîngea sufletul, îndulcită totuși, într-o oarecare măsură, de 
prezența faraonului. În loc să lase de izbelişte ţinutul, el 
rămăsese în primele rînduri, față în față cu primejdia. 

— Canalul e terminat şi întărit, îl anunţă Sehotep pe Iker. Nici 
cea mai violentă inundație nu-i va pricinui decît zgîrieturi. 

— Să ne alăturăm Luminăţiei Sale în fortăreață, îi îndemnă 
Sekari, care, potrivit obiceiurilor sale, scotocise pe ici, pe colo, 
de teama unor credincioși de-ai Prevestitorului ascunşi prin 
preajmă. 

La urma urmelor, de ce s-ar fi strecurat dușmanul într-un 
oraş hărăzit distrugerii? 

Respectînd planurile lui Sehotep, muncitorii lucraseră 
temeinic. Puțin şubrezită, vechea construcție se transformase 
într-o fortăreață a cărei parte de jos era alcătuită din blocuri 
zdravene de granit. Din înaltul turnului principal, monarhul 
privea, adîncit în meditații, spre prima cataractă. 

O apă clocotitoare începea să acopere stîncile. Curînd, ele 
aveau să dispară cu totul. 

— Construcţia aceasta ar trebui să reziste puhoaielor de apă, 
grăi Sehotep, dar nu sînt pe de-a-ntregul convins. Ar fi mai bine 
să vă adăpostiţi, Luminăţia Voastră. 

— Dimpotrivă, locul meu e în fruntea luptei. Nu același lucru 
se poate spune însă despre slujitorii mei devotați. 

Dar nici unul dintre ei nu voi să-l lase singur pe monarh. 

— Soldaţii mei se află în această fortăreață și eu sînt coman- 
dantul lor, zise Nesmontu, morocănos. Să-i las de izbelişte ar 
însemna să dezertez. Mă credeţi în stare de o asemenea lașitate, 
la anii mei? 

— Priveliștea nu e lipsită de măreție, își dădu cu părerea și 
Sekari. N-aș vrea pentru nimic în lume s-o pierd. Şi poate 
Luminăţia Sa îmi va încredința o misiune grabnică. 

— Sau sînt un arhitect destoinic, zise Sehotep, și n-am 
de ce să mă tem, sau sînt un nepriceput și atunci fluviul mă 
va pedepsi. 

— Locul fiului nu e lîngă părintele său? întrebă Iker. 

— Dacă vom pieri, încheie Nesmontu, regina și vizirul nu vor 
sta cu mîinile în sîn. Să rămînem împreună lîngă rege, căci nu 
ne paște nici o primejdie. Faraonul e nemuritor. 

Nedorind să alunge aceste vorbe curajoase prin trăncăneli 
fără rost, Sesostris încuviință hotărîrea apropiaților săi. Pe chipul 
său sever nu se zărea nici o urmă a emoţiei adînci pe care i-o stîr- 
nise această pornire frățească. 

Apele vuiau din ce în ce mai tare. Niciodată nu crescuseră cu 
o asemenea iuțeală. 

— Luminăţia Voastră, întrebă Iker, ştiţi unde s-a adăpostit 
Isis? 

— Rosteşte formulele de liniștire în grota lui Hapy, duhul 
inundație. 

— O grotă... N-o să fie acoperită de ape? 

— Isis e ultima noastră apărare. Dacă nu izbutește să 
trezească Eneada ascunsă în inima valului, o să murim cu toții. 

O tăcere neliniştitoare se înstăpîni, spartă doar de lătrăturile 
sinistre ale Sîngerosului și de gemetele ascuţite ale lui 
Vînt-de-Miazănoapte. 

Un val enorm vesti atacul unui fluviu dezlănțuit, de culoarea 
sîngelui. 


Isis îl invocă pe Atum, principiul creator, al cărui nume 
însemna în același timp „Cel care este“ şi „Cel care nu este 
încă“. Din stăpînul Eneadei se trăgea perechea începuturilor, 
alcătuită din Chu, aerul luminos, şi Tefnut, flacăra. Din el se 
născuseră zeița Cerului, Nut, şi zeul Pămîntului, Geb. Eneada 
era întregită de copiii lor, Nephtys, stăpîna templului, Seth, pu- 
terea primejdioasă a cosmosului, Isis și Osiris. În clipa în care 
preoteasa îi rosti numele, o larmă asurzitoare îi acoperi glasul. 

Apele învolburate aveau să năvălească în grotă și s-o înece. 

Totuși, ea continua să recite imnul închinat Eneadei, după 
cum o învățase faraonul. 

Imensul șarpe pitit în fundul grotei lui Hapy se descolăci şi 
formă un cerc în jurul intrării, înghițindu-și coada. El desenă ast- 
fel simbolul timpului, ce se reînnoia veșnic prin el însuși. 

Talazurile furioase se sparseră de trupul său, fără a-l vătăma. 

Inundaţia devastă ostrovul Biggeh, luînd cu ea mesele de 
ofrandă. 

Isis se îndîrji să roage în continuare Eneada să potolească 
mînia aceasta distrugătoare. 


— Turnul se clatină, murmură Sekari. 

— O să reziste, făgădui Nesmontu. 

Priveliștea era impresionantă, căci nu se vedea un fluviu, ci 
valuri monstruoase care, unul după altul, acoperiră orașul, 
măturară casele construite din cărămizi nearse și răvășiră cîm- 
purile. 

— Oamenii s-au îndepărtat destul? se neliniști Sehotep. Dacă 
apele vor continua să urce, chiar și colinele o să fie atinse! 

Neclintit, faraonul se gîndea la tînăra preoteasă. Și el rostea 
formulele rituale care celebrau întoarcerea fericită a inundației, 
întîlnirea necesară dintre Isis și Osiris și prezența Eneadei, 
menită să preschimbe năvala apelor în forță binefăcătoare. 

Inima lui Iker era alături de Isis. Oare curajul și devota- 
mentul ei n-o vor duce la pieire? 

Şi turnul fortăreței se clătină iar. 


B1. 


Ascunzîndu-şi capul sub o glugă, cu desăvîrşire beat, Gergu 
nu mai contenea cu plînsul. Adăpostit în vîrful unei movile de 
pămînt, se credea în siguranță. Ca și pe toți ceilalți, violența 
inundației îl surprinsese. Deşi convins că apele aveau să-l 
înghită, nu voia să privească moartea în față. 

Cineva îl bătu pe umăr. 

— Sînt nevinovat! urlă el, închipuindu-și că sosise duhul 
păzitor al lumii de dincolo, hotărît să-i taie beregata. A trebuit să 
mă supun ordinelor, eu nu... 

— Potoleşte-te! se răsti la el Medes. S-a isprăvit. 

— Cine... cine ești? 

— Trezește-te odată! 

Gergu își lepădă gluga și-l recunoscu pe Secretarul Casei 
Regelui. 

— Sîntem... vii? 

— Era cît pe-aci să pierim. 

Apa se oprise la două degete de adăpostul lor. 

Regiunea Elephantina devenise un imens lac deasupra căruia 
se roteau mii de păsări. Doar turnul principal al fortăreței răsărea 
din ape. 


Iker și Sekari visleau din răsputeri spre Biggeh. Șuvoiul se 
domolise, valurile scăzuseră, lăsînd loc unui Nil ce curgea cu 
imțeală. Numeroase vîrtejuri îngreunau încă peste măsură 
călătoria cu barca, dar Fiul regal nu putea să aștepte împrejurări 
mai prielnice. 

— Ostrovul se găsea aici, grăi Sekari, posomorit. 

Inundaţia acoperise cu totul Biggehul. Cum ar fi izbutit Isis 
să scape? 

— Sar în apă, hotărî Fiul regal. 

Noroioasă la suprafață, de nepătruns cu privirea, apa se 
limpezea în adîncime. Iker se îndreptă spre licărirea ce venea 
dinspre o grotă. În jurul intrării se încolăcise un șarpe imens. 

Apropindu-se cu repeziciune, Iker o văzu. 

Împăcată cu sine, Isis continua să rostească formulele 
de liniștire. 

Încercînd să o cheme pe nume, Iker înghiți apă și fu nevoit 
să urce la suprafață ca să respire. 

— Trăieşte! strigă el către Sekari. Mă duc înapoi după ea. 

Sekari clătină din cap, cu milă. 

Scribul regăsi cu uşurinţă intrarea în grotă. De data aceasta, 
Isis îl văzu. 

Cînd tînăra preoteasă ieși din adăpostul ei și apucă mîna 
întinsă de Iker, șarpele se topi și Nilul năvăli în grota lui Hapy. 

Deși era o bună înotătoare, Isis îi îngădui lui Iker s-o ajute. 
Cînd ajunseră lîngă barcă, umăr la umăr, Sekari se întrebă dacă 
nu cumva inundația aceasta îi tulburase judecata. 

— Tu... Eşti chiar tu? 

— Isis a supraviețuit, ţi-am spus doar! 

Rochia de in se lipise ademenitor de trupul cu forme încîn- 
tătoare al tinerei femei. Pradă unei tulburări de alt soi, Sekari 
întoarse capul și privi țintă vislele. 

— Să pornim spre fortăreață, zise el. Și n-am de gînd să mă 
spetesc doar eu. 

Răvășit, Iker trăgea de visle cu o asemenea repeziciune că-l 
slei pe Sekari de puteri. 

Și nici el nu îndrăznea să se uite la tînăra preoteasă. 


Pagubele erau însemnate, dar victime apelor nu căzuseră 
decît zece țărani care își părăsiseră adăposturile înnebuniți de 
spaimă și fuseseră înșfăcați de valuri. 

La culesul fructelor de avocado, sărbătorind întîlnirea lui Isis 
cu Osiris, oamenii se puseră pe treabă. Din urpie, inundația se 
preschimbase în binecuvîntare. Sub conducerea lui Iker și 
Sehotep fură înălțate noi insulițe pentru culturi. Lună după lună, 
bazinele pline de apă aveau să elibereze prețiosul lichid, pînă la 
viitoarea inundație. Ţinînd seama de nemaipomenita cantitate de 
mil roditor adus de Nil, recoltele făgăduiau să fie de-o bogăţie 
fără pereche. Trebuiau reparate și canalele mărginite de diguri, 
păstrînd însă neatinse locurile mlăștinoase, prielnice vînătorii, 
pescuitului și creșterii animalelor. 

— Vei ridica din nou acest oraș! îi porunci regele lui 
Sarenput. 

— Va fi mai frumos ca niciodată! 

— Să începi cu Biggeh. Pune acolo noi mese de ofrandă. 

Faima lui Sesostris sporise peste poate. Unii chiar îl asemu- 
iau cu faraonii vîrstei de aur și nimeni nu se îndoia de puterea lui 
de a proteja Egiptul de nenorociri. Indiferent față de laude, 
neavînd încredere în lingușitori, regele datora această victorie 
asupra magiei negre a Prevestitorului lui Osiris și unei tinere 
preotese care nu șovăise să-şi pună viaţa în primejdie. 

Libanezul se învirtea ca o fiară în cușcă. 

El, de obicei atît de stăpîn pe nervii săi, se lăsase pradă îngri- 
jorării. În lipsa lui Medes, era peste putință să continue negoțul 
cu lemn preţios, aducător de mari cîştiguri. Doar Secretarul 

„Casei Regelui știa cum să-i cumpere pe vameși. 

Să se îngrijească de averea sa nu-i era de ajuns Libanezului. 
Bineînţeles, ar fi putut să se mulțumească doar cu bogăţiile 
dobîndite pînă atunci și să ducă un trai îmbelșugat, desfătîndu-se 
cu o mie de plăceri. Dar după ce-l întîlnise pe Prevestitor, 
descoperise noi orizonturi. 

Puterea... Puterea din umbră, să vezi fără a fi văzut, să 
cunoşti totul despre oameni, să le afli planurile şi obiceiurile fără 
ştirea lor, să țeşi o pînză de păianjen, să tragi sforile și să 
mînuiești niște biete păpuşi după bunul tău plac. Aceste îndelet- 
niciri îl îmbătau pe Libanez mai rău decît un vin tare. Libanezul 

ura fericirea și liniştea sufletească. Şi se bucura din plin de mi- 
siunea pe care o avea: să roadă capitala dinăuntru! ei. 

Pe cînd se îndopa cu prăjituri, sacagiul ceru să-l vadă. 

— La palat e zarvă mare, îl înştiință el. O inundație 
înspăimîntătoare a distrus Elephantina. Curînd, apele vor răscoli 
Egiptul întreg. Peste cincisprezece zile sau poate mai tîrziu, și 
Memphisul va fi atins. 

— Faraonul a pierit? 

-— Asta n-o știu, dar victimele trebuie să fie nenumărate. Iată 
un mesaj de la Medes, deja vechi. 

Scrierea încifrată vorbea despre întoarcerea de necrezut a lui 
Iker şi vestea lucrul cel mai de seamă: o revărsare pustiitoare. 

Planul Prevestitorului continua să se desfășoare fără pic de 
îndurare. Din Nubia, el reuşise să stîrnească prăpădul și să-și 
îngenuncheze dușmanul înainte de a-l ataca. Iar groaza nu va 
întîrzia să pună stăpînire şi pe Memphis. 

Ordinele erau limpezi: Libanezul trebuia să sporească 
dezordinea și spaima, ca să înlesnească astfel cucerirea capitalei. 


Regina Egiptului aduse puţină pace la Curtea zguduită de 
cele mai cumplite zvonuri. 

— Încetați să vă mai purtaţi ca niște fricoși, le ceru ea demni- 
tarilor de vază, adunaţi la palat. Cele Două Regate sînt cîrmuite, 
n-au rămas de izbeliște. Vizirul îndeplinește sarcinile sale, iar eu 
pe ale mele. 

— Luminăţia Voastră, se agită căpetenia arhivarilor, regele 
Sesostris a pierit? 

— Nu, fără îndoială. 

— Dar n-aveţi nici o dovadă că a supraviețuit acestei urgii. 

— Timp de mai multe zile, nu se va putea călători pe Nil. 
Apoi o să primim vești mai limpezi. 

— Locuitorii Elephantinei s-au înecat cu toţii! Curînd și noi 
vom cunoaște aceeași soartă. 

— Inundaţia n-a atins încă regiunea Thebei, însă vizirul a dat 
poruncile trebuincioase ca să ne ferească de necazuri. Digurile și 
stăvilarele vor fi întărite. 

— Dar asemenea măsuri mai au, oare, vreun rost? 

— De unde atîta neîncredere? interveni Khnum-Hotep. Tro- 
nul celor vii nu se clatină, iar legea lui Maat continuă să fie 
respectată. 

— Fiecare să-și vadă de îndatoririle sale! porunci regina. Cînd 
am să aflu mai multe, o să vă chem din nou. 

Apoi sfatul de taină se reuni degrabă. 

— Vreun mesaj de la Abydos? îl întrebă regina pe Senankh. 

— Arborele vieții nu s-a tămăduit, dar nici n-a suferit alte 
vătămări, Luminăţia Voastră. 

— Sobek, în Memphis domnește liniștea? 

— Doar la prima vedere, Luminăţia Voastră. Apropierea 
dezastrului o să-i trezească la viață pe luptătorii din umbră. Dar 
oamenii mei stau cu ochii în patru. 

— Senankh, proviziile ne ajung? 

— Vom putea îndura doi ani de foamete. 

— Ar fi zadarnic să ne amăgim, își dădu cu părerea 
Khnum-Hotep. Această revărsare a apelor nu e cîtuși de puţin 
firească. Doar demonul care vrea moartea salcîmului a putut s-o 
sporească într-atiît, ca să distrugă o bună parte din regat. Şi cum 
aproape întreaga noastră armată se găseşte la Elephantina, poate 
c-a fost deja zdobită. Iar atunci ar însemna că doar Abydosul se 
mai bucură încă de apărare. 

— Altfel spus, grăi Senankh, Memphisul devine o pradă 
ușoară. 

— Nu uitaţi de gărzile mele! se împotrivi Sobek. 

— Cu tot curajul lor, nu vor avea cum să oprească puzderia 
de războinici nubieni, se plînse vizurul. De multă vreme, 
hotarele sînt în primejdia de a fi călcate. Credeam că am scăpat 
de această spaimă, mulțumită forturilor răspîndite între prima și 
a doua cataractă, dar numărul lor se vădește a fi neîndestulător. 
Şi, din nefericire, vrăjmașul și-a dat seama de acest lucru. 

— Sesostris n-a dispărut, zise, cu tărie, regina. Îi simt prezența. 


— Cine e la rînd? întrebă frizerul. 
Un bărbat voinic și cu mișcări greoaie ieși din șirul celor care 
așteptau și se aşeză pe un scăunel cu trei picioare. 

— Taie-mi părul foarte scurt la ceafă și lasă-mi urechile 
dezgolite. 

— Şi mustaţa? 

— Subţiaz-o. 

— Îi place vara la Memphis? 

— Prefer primăvara la Bubastis. 

După ce schimbaseră între ei aceste cuvinte de recunoaștere, 
cei doi libieni, oameni de-ai Libanezului, puteau să-și vorbească 
acum cu toată încrederea. Ceilalți mușterii, care așteptau la oare- 
care depărtare, pălăvrăgeau sau se dedaseră la tot soiul de jocuri. 

— O să trecem la fapte, îl înștiință frizerul pe celălalt. 

— Cărăm iar nişte mărfuri? 

— Nu, de data asta e vorba de luptă adevărată. 

— Un nou atac asupra palatului? 

— Nicidecum! Nu-l mai poţi lua prin surprindere pe Sobek 
încă o dată. De cîteva săptămîni tot iscodim paza palatului, dar 
n-am găsit nici un punct slab. 

— Şi atunci care-i misiunea noastră? 

— Inundaţia va pricinui capitalei pagube grele. Toţi locuitorii 
vor fi chemați să întărească digurile, chiar și gărzile. Dacă lu- 
crurile merg bine, Prevestitorul va conduce trupele nubiene pînă 
aici. lar nouă ne rămîne să slăbim apărarea orașului. 

— Cum anume? 

— Făcîndu-i pe orășeni să creadă că paza Memphisului e doar 
o amăgire. 

— Frumos plan, zise voinicul cel greoi. Mi-ar plăcea să-l 
cunosc mai îndeaproape. 

— O să atacăm un post al străjilor. 

— Eşti nebun! 

— Ordinul stăpînului. 

— Atunci, el e nebun! 

— Dimpotrivă. Sobek nu se așteaptă la o asemenea lovitură. 
O să fie umilit, poate chiar izgonit din slujbă și orașul întreg în 
nesiguranță. 

— Străjile o să se apere! 

— Dacă ne mişcăm iute, n-o să aibă vreme. Și încă un sfat: 
fără supraviețuitori. 

— E prea primejdios. 

— Am descoperit deja locul cel mai nimerit. Un post de strajă 
din cartierul mărginaș de la miazănoapte. Numără doar zece 
oameni, printre care doi scribi amăriţi şi patru bătrâni. În zori, o 
să fie atît de osteniţi, încît n-o să le stea gîndul decît la mîncarea 
de dimineaţă. 

— Dacă o iei așa... 

— După asemenea ispravă, chiar și gărzilor o să le fie frică. 


522 


Iker supraveghea așezarea patului regal în corabia faraonu- 
lui ce avea să călăuzească spre Nubia flota de război. Meșterul 
tîmplar se întrecuse pe sine. Fără podoabe de prisos, dar trainic, 
patul urma să-i ofere uriaşului Sesostris odihnă deplină. De ramă 
erau prinse în chingi sculuri încrucișate de cînepă, iar cele patru 
picioare în forma unor labe de leu asigurau stabilitatea și 
atrăgeau asupra monarhului protecția fiarei, însărcinate să-i 
păzească somnul alături de zeul Bes, înarmat cu un cuţit în stare 
să sfișie visele rele. 

Fiul regal rîndui veșmintele părintelui său în cufere de sico- 
mor şi se încredință că nici un obiect nedorit nu fusese strecurat 
printre ele. Apoi verifică și sandalele cu trei rînduri de tălpi din 
piele și cusături întărite. 

Rînd pe rînd, trupele lui Nesmontu urcară pe punţile vaselor. 
Păşind în urma purtătorilor de flamuri, soldaţii respectau cu 
desăvârșire ordinea, sub privirile tăioase ale bătrînului general. 
Scribii administraţiei, alături de Gergu, își dădeau toată oste- 
neala să nu lipsească nimic de la bordul corăbiilor cu provizii. 
Tot ei se îngrijeau și de încărcarea arcurilor, săgeților, scuturilor, 
sulițelor, securilor, pumnalelor şi a săbiilor scurte. 

— Armata noastră nu înseamnă doar forță, îi mărturisi 
Nesmontu lui Iker. Ea este și o întruchipare a ordinii lumii pe 
care a modelat-o faraonul, căci nu ajunge doar să strigi în gura 
mare cuvintele „dragoste, iubire, frăţie“ ca să le faci respectate. 
Omul nu se naște bun. Aplecările lui firești sînt pizma, sălbăticia 


232 CHRISTIAN JACQ 


și dorinţa de a-i asupri pe alții. Dar oare Zămislitorul nu duce 
necontenit o luptă împotriva întunericului? Iar stăpînul Celor 
Două Regate îi urmează pilda. 

Cărîndu-și sacul de piele ce atima greu, doctorul Gua intră 
în vorbă cu Fiul regal. 

— În spate. 

— Voi avea destule leacuri, bandaje și tot restul? 

— Haideţi mai bine să vă încredințaţi singur, îl sfătui Iker. 

De statură mijlocie, cu părul argintiu și fața gravă, un bărbat 
care înșira săculeții cu ierburi tămăduitoare îi întîmpină. 

— Eu sînt Gua, mai-marele doctorilor. Tu? 

— Farmacistul! Renseneb. . 

— Unde ai învăţat? 

— În Casa Vieţii din templul lui Khnum din Elephantina și 
ştiu să prepar unguente, hapuri, fierturi, poţiuni şi licori de toate 
soiurile. 

— Și avem tot ce ne trebuie? 

— Am prevăzut o călătorie îndelungată și mulți răniți. 

— Să verificăm împreună. 

Iker îi părăsi pe cei doi şi se îndreptă spre chei. 

Ajutată de preotesele lui Satis și Anukis, Isis umplea vase cu 
apa noului an. 

— Apa aceasta e plină de „Ka“, îl lămuri tînăra preoteasă pe 
Iker, și întinerește trupurile, alungînd oboseala şi bolile ușoare. 
Pe dinăuntru, pereţii vaselor sînt dintr-o argilă care nu lasă apa 
să treacă prin ea, păstrîndu-i astfel însuşirile neprețuite. Cîte o 
migdală dulce la fiecare litru de apă o s-o ferească de stricăciuni. 
Iar pentru dopuri e nevoie de multă pricepere. Căci se fac din 
muguri de curmal și ierburi proaspete. Iar pentru urcioarele mari 
întrebuințăm un con de humă, aşezat pe un disc împletit de 
mărimea gitului urcioarelor. Astfel, vasele sînt astupate bine, iar 
lichidul din ele poate respira. 


1 Cuvîntul „farmacist“ provine din expresia egipteană pekheret net heka, 
„preparat, leac al magului“. (n.a.) 

Vasele erau numerotate și purtau înscrise pe ele data la care 
fuseseră umplute. Chiar şi în adîncul cuptorului nubian, soldații 
nu vor duce lipsă de apă. 

— Isis... Ne despărțim încă o dată, poate pentru totdeauna. 

— Îndatoririle pe care le avem trec înaintea simțămintelor 
noastre. 

— Ai zis „Ssimțămintele noastre“. Asta înseamnă și ale tale? 

Tînăra femeie își aţinti privirea în zare. 

— În timp ce tu îţi vei primejdui viața, eu am să mă îngrijesc 
de Arborele vieţii, la Abydos, și am să-mi îndeplinesc sarcinile 
de preoteasă cît mai bine. Împrejurările vitrege pe care le trăim 
acum nu ne îngăduie plăcerea de a visa. Şi am să-ți fac o 
destăinuire de mare însemnătate. 

Inima tînărului începu să bată cu putere. 

— Înfruntarea aceasta nu va fi una obișnuită. Te pregăteşti să 
duci o bătălie pe de-a-ntregul diferită de toate celelalte, căci nu 
e vorba de alungarea năvălitorilor sau de cucerirea unor pămiîn- 
turi, ci de salvarea misterelor lui Osiris. Dușmanul își trage forța 
din întuneric şi poate să ia numeroase înfățișări pentru a 
înstăpîni domnia lui isefet. În mîinile sale, nubienii nu sînt decît 
niște biete unelte neştiutoare. Deși crezi că te vei afla departe de 
mine, ai să fii, în fapt, aproape de Abydos. Nu contează distanţa, 
ci doar înţelegerea lăuntrică pe care o împărtășim amîndoi cîtă 
vreme va dura lupta. 

Şi, dintr-odată, scribul își dădu seama cît de aproape se găsea 
Isis de el. 

— Pot să... pot să te sărut pe obraz? 

Și, cu toate că ea nu-i răspunse, Iker îndrăzni. 

Parfumul tinerei femei îl învălui, iar dulceața pielii ei îl 
îmbătă. Niciodată nu avea să uite tăria acestei scurte senzații. 

— Plecăm! răsună vocea puternică a generalului Nesmontu. 
Fiecare să treacă la locul lui! 

În port se stîrni îndată mare fierbere. Ultimele lăzi cu arme 
şi provizii fură îmbarcate cu iuțeală căci bătrinul general nu 
glumea cu disciplina, 

— Să fii cu mare băgare de seamă, îl povățui Isis pe Iker. 

— Dacă mă întorc, Isis, ai să mă iubeşti? 

— Să vii înapoi teafăr şi să-ţi aminteşti în fiecare clipă că este 
în joc însăși supraviețuirea lui Osiris. 

Privirea ei, blîndă și gravă totodată, nu trăda oare un senti- 
ment pe care nu se încumeta încă să-l mărturisească? 

Corabia faraonului ridica ancora și soldaţii nu-l așteptau 
decît pe Iker ca să desprindă scara de la mal. Tulburat, Fiul regal 
urcă pe punte tocmai cînd Sesostris se ivi la proră. 

Pe fruntea monarhului se vedea cobra de aur împodobită cu 
lapislazuli şi cu ochi de granat. Astfel, cumplitul şarpe deschidea 
drumul flotei, înlăturîndu-i din cale pe vrăjmași. 

Mai mult, uriașul rege învîrtea deasupra capului o lance atit 
de lungă și de grea, că nimeni altcineva nu putea s-o mînuiască. 

— În cel de-al optulea an al domniei mele, rosti el, am pornit 
pe noul canal numit „Frumoase sînt căile puterii luminii care se 
înalță în toată strălucirea ei“!. Prin el, Egiptul și Nubia sînt de-a- 
cum înainte legate, iar proviziile vor ajunge la noi cu ușurință. 
Totuși, sarcina noastră se prevede a fi peste măsură de ane- 
voioasă. De data aceasta, vom ajunge chiar în inima răzmeriței. 

Cu ochi leneși, nesimțitor la mișcările corabiei, Vînt-de-Mia- 
zănoapte îl privea pe Medes cum vomită. 

— Veniţi cu mine, îi zise pînă la urmă doctorul Gua, milos. 

Verde la față, simțind cum i se taie picioarele, Secretarul 
Casei Regelui era copleșit de ruşine. Ar fi înghițit orice ca să-și 
regăsească ţinuta impunătoare. 

Cât despre Iker, el descoperea priveliștile Nubiei. În plin 
anotimp cald, pe care o adiere dinspre miazănoapte, ce înlesnea 
navigația, îl făcea mai ușor de îndurat, soarele pîrjolea rarele 
bucăți de pămînt cultivate. În schimb, curmalele se copseseră și, 
la fiecare oprire, soldaţii le culegeau cu miile. În această 
perioadă a anului, natura le oferea o hrană ușoară și dătătoare de 
energie. Fructele palmierului cu ramurile în formă de baghetă 
căutătoare de apă nu erau bune de mîncat, dar zeului Thot şi 
scribilor tăcuți le plăcea să mediteze la umbra lui. Arbori din 


! Kha-Kaou-Ra, unul din numele lui Sesostris (n.a.) 

aceștia se întîlneau și în sudul Egiptului, dar în Nubia creșteau 
mult mai mulți. 

Fiul regal fu cuprins de o neliniște, care nu era pricinuită nici 
de arșiţă, nici de călătorie. În acest ţinut pustiu domnea o atmos- 
feră ciudată, apăsătoare. Dincolo de răcoarea canalului, începea 
o altă lume, cu totul diferită de Cele Două Regate. 

— Pari îngrijorat, observă Sehotep. 

— Nu simți o magie vătămătoare? 

— Ah... și tu ţi-ai dat seama? 

— După părerea mea, e ceva necurat la mijloc. Forțe dis- 
trugătoare dau tircoale prin preajmă. 

— Prevestitorul... Să fie, oare, puterile lui atât de întinse? 

— Mai bine să ne pregătim pentru ce e mai rău. 

— Regele îți împărtășește prudența. Pe meleagurile acestea a 
fost ucis generalul Sepi. Ne îndreptăm spre forturile Ikkur și 
Kuban ale căror garnizoane supraveghează mai multe drumuri și 
mai ales Ouadi Allaki care duce la o mină de aur părăsită. De 
mai bine de două luni, garnizoanele n-au mai trimis nici un 
raport la Elephantina. Poate mesagerii lor s-au rătăcit sau poate 
soldații au fost uciși. Și totuși, Ikkur și Kuban se află la 
miazănoapte de fortăreața noastră principală din Nubia, Buhen, 
care, după cîte se pare, e neatinsă. Dar în curînd vom cunoaște 
pricina acestei tăceri. 

Sîngerosul începu să latre cu furie, vestind o primejdie. 

— Hipopotami! strigă omul de veghe. 

Fioroasele animale urau să le fie tulburat somnul și nu se 
dădeau în lături să atace bărcile și corăbiile, pe care adesea le 
răsturnau. Caninii lor lungi puteau străpunge și scîndurile cele 
mai groase. 

Arcaşii tocmai se pregăteau să slobozească săgețile cînd 
muzica unui flaut, gingașă și domoală, se răspîndi în aer. 

Așezat la proră, Sekari cînta cu multă măiestrie dintr-un 
instrument lung de doi coți, care, grație unor răsuflători aflate în 
partea de jos, scotea o adevărată bogăţie de sunete, unele puter- 
nice, altele mai delicate. 

Cîinele se potoli, iar hipopotamii se adunară laolaltă. 
Masculul dominant, un monstru de trei tone, deschise o gură 
amenințătoare. 

— Să-i ucidem cu căngile! zise un soldat. 

Dar Sekari continuă să cînte din flautul său. 

Conducătorul turmei rămase pe loc, iar tovarășii săi îl imi- 
tară, scufundîndu-se cu toții. Deasupra apei nu li se mai zăreau 
decît ochii, nările și urechile. Pielea lor nu putea să îndure arșița 
soarelui. 

Deodată, pe mal apăru o creatură neașteptată. 

— Hipopotamul alb! urlă un corăbier. Sîntem scăpaţi! 

Masculul, cu spatele acoperit de secreţii asemănătoare sîn- 
gelui, era socotit drept roșu. Încarnare a lui Seth, el distrugea 
semănăturile. În schimb, femela, numită albă, primea puterea 
binefăcătoare a lui Tueris, „Cea Mare“, ocrotitoarea fertilităţii şi 
a nașterilor. În fiecare an, faraonul, purtător al coroanei roșii şi 
învingător al masculului primejdios, celebra sărbătoarea 
hipopotamului alb. 

Masculul dominant al turmei fu primul care ieși din apă, 
urmat fără întîrziere de membrii clanului său. Ascultători, 
porniră cu toții după femelă, care se afundă în stuf. 

Odată drumul eliberat, flota plecă mai departe. 

Încrederea trupelor în faraon deveni de nezdruncinat. Şi 
fiecare își aminti de izbînzile trecute ale lui Sesostris. Nu-i 
supusese el, unul cîte unul, pe guvernatorii de provincii, fără 
vărsare de sînge? Sub comanda unui asemenea rege, campania 
din Nubia avea să fie, neîndoielnic, biruitoare. 

Sunete vesele încheiară melodia în onoarea lui Sesostris. 

— Încă unul dintre harurile tale ascunse, glăsui Iker. Cîntecul 
ăsta domoleşte întotdeauna hipopotamii? 

— La drept vorbind, atrage femelele. Apoi, cu puțin noroc, 
ele îi liniştesc pe masculi. 

— Unde ai învățat meșteșugul ăsta? 

— În meseria mea, ai de înfruntat felurite primejdii. lar cu 
bătaia n-o scoţi la capăt. Din nefericire, flautul acesta nu e un 
leac care tămăduiește orice, căci unii dușmani, mai puțin 

Simţitori decît hipopotamii, nu se lasă deloc înrobiți de 
sunetele lui. 

— Cercul de Aur din Abydos ţi-a dezvăluit tainele muzicii? 

— În timpul domniei sale pământene, Osiris i-a învăţat pe 
oameni să învingă sălbăticia construind, desenînd, cioplind în 
piatră şi cîntînd. Ne apropiem de Abydos pe o cale primejdioasă 
şi nu vom purta un război obișnuit. Reînvierea lui Osiris depinde 
de el. 

Vorbele lui Sekari erau aidoma celor rostite de Isis! 
Dintr-odată, Iker pricepu că lua parte la o expediție mai presus 
de rînduielile firii. Zornăitul armelor ascundea o altă luptă, 
hotărîtoare pentru viitorul acestei omeniri căreia Osiris îi oferise 
o anumită armonie, în prezent ameninţată. 

— Purtarea soldaţilor nubieni mă pune pe gînduri, mărturisi 
Sekari. 

— Ți-e frică de trădare? 

— Nu, căci sînt plătiți cum se cuvine şi n-au nici o dorință 
să se întoarcă la triburile lor care îi consideră trădători. Dar au 
devenit posaci și neliniștiți, ei, care de obicei erau veseli și 
prietenoși. 

— Un om de-al Prevestitorului să se fi strecurat printre ei, 
încercînd să semene tulburarea? 

— Aş fi dat de el. 

— L-ai înștiințat pe generalul Nesmontu? 

— Bineînţeles. E la fel de nedumerit ca și mine. Îi cunoaște 
de multă vreme şi are încredere în ei. 

— Mijloacele obişnuite nu ne vor fi de nici un folos. Și, 
dacă într-adevăr e vorba de o trădare, n-o să semene cu nimic 
cunoscut. 

— Se poate. 

— Mă duc să-i cer Luminăţiei Sale să ia îndată măsuri de 
prevedere. 

În timp ce Iker îi înfățișa lui Sesostris planul său, flota ajunse 
în apropiere de Ikkur și Kuban. 

Forturile păreau neatinse. Totuși, nici un soldat nu se arătă 
printre crenelurile turnurilor pe pază. 

— Miroase cît de colo a capcană, își dădu cu părerea Sekari. 


Bo. 


În vremuri de pace, micile forturi Ikkur şi Kuban găzduiau 
caravanele și pe cei trimiși în căutarea aurului. Nu de mult, aici 
se strîngea metalul prețios sortit templelor Egiptului. Planul 
construcțiilor era simplu: un dreptunghi din ziduri de cărămidă 
și bastioane continuate cu o galerie care ducea pînă la fluviu. 
Soldaţii puteau astfel să ia apă la adăpost de săgețile unor ataca- 
tori iviți pe neașteptate. 

Deasupra forturilor zburau în cercuri largi vulturi şi corbi. 

— Am să trimit cîțiva cercetași, hotărî Nesmontu. 

Zece oameni coborîră pe malul apusean, alți douăzeci pe 
cel răsăritean și cu toţii se împrăștiară alergînd spre cele două 
forturi. 

Aflat pe corabia arcașilor nubieni, Sekari nu contenea să-i 
iscodească din priviri. 

Pe neașteptate, unii prinseră a zbiera, alţii sfîșiară pînzele 
corabiei şi mai mulți trăgători, dintre cei mai iscusiți, își frinseră 
arcurile. 

Un ofiţer încercă să readucă ordinea. 

— Ajunge! Potoliți-vă îndată! 

Dar pe cînd trecea printre ei, cu gînd să-i pedepsească pe 
vinovați, un negru voinic îi împlîntă un cuţit între umeri. 

Pe loc izbucniră strigăte sălbatice. 

Neputînd să înăbușe de unul singur această răzmeriță, Sekari 
se aruncă în apă și înotă pînă la corabia faraonului, unde, ajutîn- 
du-se de o frînghic, se cățără pe punte. 


Pi 

— Soldaţii nubieni și-au ieșit din minți, îl înştiință el pe Iker 
care se grăbise să-l întîmpine. Trebuie să facem, neîntirziat, 
ceva. 

— Să înfruntăm una dintre trupele noastre cele mai bune... Ce 
năpastă! se plînse Nesmontu. 

— Dacă nu-i oprim acum, o să pricinulască pagube cu 
neputinţă de îndreptat. 

Corabia răzvrătiţilor se năpusti înspre vasul faraonului. 

— Ridicaţi-vă împotriva regelui! îi întărîta ucigașul ofițerului. 
Un duh sîngeros ne dă putere, iar izbînda ne întinde braţele! 

Sesostris înşiră pe un mic altar statuetele de argilă pe care le 
modelase Iker. Ele îi reprezentau pe învinși, fără picioare și cu 
mîinile legate la spate. În capul celei dintîi era înfiptă o pană de 
struț, simbolul lui Maat. Cuvintele unor vrăji erau scrijelite pe 
piepturile statuetelor, iar faraonul le citi cu o voce atît de 
răsunătoare și de gravă, încît atacatorii tresăriră. 

— Sînteți lacrimile ochiului divin, mulțimea ce trebuie 
domolită ca să nu devină vătămătoare. Fie ca vrăjmașul să piară! 

Și, cu bastonul său alb, faraonul lovi toate statuetele pe care 
le aruncă apoi în focul unei cădelnițe. 

Totuşi, corabia răzvrătiților își continuă înaintarea. 

Nubienii dansau și răcneau întărîtați. 

Arcașii de pe corabia faraonului își pregătiră săgețile. 

— Aşteptaţi ordinul meu și ţintiți cu multă grijă! porunci 
Nesmontu. Voinicii ăștia n-au pereche în luptele corp la corp. 
Aşa că trebuie să ocolim o astfel de înfruntare. Ținînd seama de 
nebunia care i-a cuprins, o să facă prăpăd! 

Ținîndu-se mîndru la proră, căpetenia nubienilor azvâriea 
spre egipteni felurite vorbe de ocară și tot soiul de sudălmi. 

Dar, spre groaza tuturor, țeasta i se despică, pe neașteptate, 
asemenea unui fruct prea copt. 

Dansurile conteniră. Cei mai mulți dintre nubieni se 
prăbușiră, celorlalți li se împleticiră pașii, asemenea unor păpuși, 
şi căzură în apă. 

— Să punem stăpînire pe corabia lor! ordonă Nesmontu. 


240 CHRISTIAN JACQ 

Ceva mai liniștiți, cîțiva soldați se cățărară pe punte, fără să 
întîmpine vreo piedică. Nici un nubian nu scăpase cu viață. 

— Au fost atinși cu toții de o vrajă rea, grăi Sehotep. 

— Dar celelalte trupe nu vor cunoaște și ele aceeași soartă? 
întrebă Iker. 

— Nu, răspunse regele. Vrăjitorii nubieni, care sînt vinovaţi 
pentru toate cele întîmplate, au avut înrîurire doar asupra 
sufletelor acestor nefericiti, fraţii lor de sînge. Țelul lor era să ne 
slăbească armata. 

Cercetașii se întoarseră. 

— Ikkur şi Kuban sînt pustii, zise un ofițer. Peste tot se văd 
urme de sînge uscat. Garnizoanele au fost, pesemne, măcelărite, 
dar n-am găsit nici un leș. 

— Atacatorii au lăsat vreo urmă? 

— Doar bucata aceasta de lînă, Luminăţia Voastră. Cred că e 
ruptă dintr-o mantie foarte groasă. Dar nubienii nu poartă soiul 
ăsta de veșminte. 

Sesostris pipăi țesătura. Semăna cu cea pe care o descoperise 
pe ostrovul Biggeh, pîngărit de un demon care batjocorise ritua- 
lurile și încercase să împiedice revărsarea apelor. 

— Prevestitorul... El a săvîrşit această mîrșăvie şi acum ne 
așteaptă în inima Nubiei. 

Cei din jur tresăriră. Oare ce alte nenorociri pîndeau această 
expediție? 

— Un fugar acolo jos! strigă una dintre santinele. 

Un trăgător își încordase deja arcul. 

— Prindeți-l viu! ordonă Nesmontu. 

Mai mulți soldaţi se repeziră pe urmele lui, împreună cu 
Iker. Dar, întrucît alergaseră prea repede, curînd li se tăie 
răsuflarea. Căldura le ardea plămînii și le înmuia picioarele. 

Deși părea că se află la mare depărtare, Fiul regal nu se dădu 
bătut. Paşii săi erau mărunți şi egali. Învăţat să străbată distanțe 
mari, își cruță forțele, fără să-și încetinească ritmul. 

Putin cîte puţin se apropie de fugar. 

Dintr-odată, acesta se prăbuși, neizbutind să se mai ridice. 


CALEA DE FOC 241 


Cînd Iker ajunse lîngă el, văzu o viperă cu corn, cu capul lat, 
pâtul îngust și coada groasă. 

Muşcat de picior, nenorocitul nu mai avea mult de trăit. Era 
un nubian tînăr, cu privirile rătăcite. 

— Zeii m-au pedepsit! Nu trebuia să jefuiesc trupurile neîn- 
sufleţite din forturile Ikkur și Kuban... Nu știam că ea are să vină 
înapoi ca să le mănînce! 

— Despre ce vorbeşti? 

— Despre leoaica ucigașă! A nimicit garnizoanele, săgețile 
nu o ating, pumnalele nu o rănesc... 

Muribundul se strădui să-și continue povestirea despre mon- 
struoasa jivină, dar respiraţia i se curmă și inima își opri bătăile. 


— Băiatul spunea adevărul, încheie Iker după ce repetă întoc- 
mai vorbele nubianului. 

— E mult mai grav decît îmi închipuiam, recunoscu Sesostris. 
Triburile nubiene s-au răsculat sub conducerea Prevestitorului. 
Ne-a pregătit un şir de capcane ca să se descotorosească de noi, 
apoi să năvălească în Egipt. Cine altcineva ar fi putut să 
trezească leoaica, pe care nici o armată n-ar izbuti s-o doboare? 
Cea Cumplită rătăceşte acum prin marele ținut de la miazăzi. 
Așa că sîntem învinși dinainte. 

— Şi nu există nici un mijloc pentru a o domoli? 

— Doar regina turcoazelor poate s-o liniștească şi să-i 
preschimbe furia în blindețe. 

— Piatra aceasta există, își aminti Iker. Eu am scos-o la 
lumină din minele de la Serabit el-Khadim. 

— Spre nenorocirea noastră, ea se găseşte acum în mîinile 
Prevestitorului, zise regele. 

— Şi așa, capcana se închide! observă generalul Nesmontu. 
Vrea să ne ademenească pînă la Buhen, poate chiar dincolo de 
el, spre locul de întîlnire a triburilor nubiene. Și, cu ajutorul 
acestei leoaice de nebiruit, o să ne zdrobească. Și nici o stavilă 
nu-i stă în drum demonului ăstuia. 

— N-ar fi mai bine să facem cale întoarsă, propuse Sekari, și 
să întărim Elephantina? 

— Am cunoscut împrejurări de felul acesta cînd numărul 
vrăjmașilor ar fi trebuit să mă convingă să-mi recunosc înfrîn- 
gerea. Dacă m-aș fi lăsat pradă deznădejăii și fricii, ce s-ar fi ales 
de Egipt? V-aţi încredințat cu toții că dușmanii noștri nu sînt 
doar niște oameni dornici să cucerească noi pămînturi. Ei vor 
să-l nimicească pe Osiris însuşi, împiedicînd celebrarea mis- 
terelor. Și doar învățătura lui Osiris îngăduie faptelor noastre să 
fie potrivite cu adevărul și dreptatea. 

— Am să trimit neîntîrziat o trupă să adune cît mai mult jasp 
roșu și cornalină, grăi răspicat bătrînul general. Fiecare soldat va 
trebui să poarte asupra lui cîteva asemenea bucăţi ca s-o ţină pe 
leoaică la depărtare. Fiarei ăsteia îi e groază de sîngele ochiului 
lui Horus închegat în jasp și de flacăra ascunsă în inima cor- 
nalinei. Însă nu e destul s-o doborîm, iar oamenii care nu sînt 
protejaţi îndeajuns vor fi sfîşiați. Dar măcar putem să ne con- 
tinuăm drumul. 

— Văd că o cunoaşteţi bine pe dihania asta! 

— La anii mei, fiule, am trecut prin multe! Sînt mulțumit că 
am prilejul s-o înfrunt pentru a doua oară și trag nădejde s-o fac 
să-și înghită coada! 

— Un lucru mă nedumerește, intră în vorbă Sekari. De ce au 
pustiit forturile de la Ikkur și Kuban, prevenindu-ne astfel de 
primejdiile care ne pîndesc? N-ar fi trebuit să se arate mai 
vicleni lăsîndu-ne să înaintăm, ca să ne ia apoi pe nepregătite? 

— Prevestitorul știe ce avem de gînd să facem, îl lămuri Iker, 
adică să mergem mai departe. Așa că doreşte să părăsim cât mai 
iute acest loc. 

— Oare ce taină ascunde? 

— Drumul Allaki duce spre o mină de aur, răspunse regele. 
lar Prevestitorul l-a ucis pe generalul Sepi chiar pe drumul 
acesta. 

— Mina e secătuită şi oricum pînă la ea nu se poate ajunge, 
după cum spun rapoartele celor care se pricep la aşa ceva, zise 
Nesmontu. 

— Dar nu greşesc şi ei adesea? se împotrivi Sekari. 

— Mă ofer de bunăvoie să cercetez acest ținut, îi înștiință 
Iker. Învățătorul meu, generalul Sepi, descoperise, cu siguranță, 
ceva de mare preț pentru noi. 

— inta ultimă a expediției noastre rămîne găsirea aurului 
zeilor, le reaminti faraonul. În el sălăștuiește focul reînvierii și se 
află închisă lumina care poartă misterele lui Osiris. Du-te, fiule, 
şi mergi pînă la capătul acestui drum! 

— Am să-l însoțesc, se hotărî Sekari. 

Cei doi tineri coboriră de pe corabie. 

— Pari nemulţumit, Nesmontu, observă regele. 

— Iker nu aparţine Cercului de Aur din Abydos, dar cunoaște 
multe dintre tainele sale. N-ar trebui să-l primim printre noi? 

— Mai are o cale lungă de străbătut și nu știu dacă va răzbi. 


— Vă simţiți mai bine? îl întrebă Gergu pe Medes. 

Secretarului Casei Regelui îi revenise puţină culoare în 
obraji și începuse chiar să mănînce. 

— De cînd a tras la mal corabia asta blestemată, parcă mi-am 
recăpătat vlaga! 

— Prevestitorul a distrus garnizoanele de la Ikkur și Kuban, 
şopti Gergu. Soldaţii nubieni s-au răzvrătit și au fost uciși cu 
toții. Descurajat, faraonul şi-a strîns la sfat apropiații. După 
mintea mea, plănuieşte să bată în retragere! Ce umilință! 
Neîncrederea va pune stăpînire pe armată, iar regatul va deveni 
tot mai slab. 

— Încearcă să afli mai multe. 

Părăsindu-l pe Medes, Gergu îl zări pe Iker stînd de vorbă cu 
multă însufleţire cu doctorul Gua. 

— Eşti bolnav? 

— Îi cer doctorului cîteva poveţe înaintea unei plimbări prin 
deșert. 

— O plimbare... Oare e cuvîntul cel mai nimerit? Eu urăsc 
sălbăticia asta! Nu mișună pe acolo tot soiul de jivine și gîngănii 
otrăvitoare? 

— Întocmai, încuviință doctorul Gua. De aceea, îi voi da 
Fiului regal un leac puternic împotriva mușcăturilor și a 
înţepăturilor. 

Sare de mare, căprișor, seu de capră sălbatică, ulei de 
moringa şi rășină de terebint alcătuiau o pomadă cu care 
călătorii erau nevoiţi să se ungă de cîteva ori pe zi. 

— Încotro pornești? întrebă Gergu. 

— Îmi pare rău, dar nu pot să-ţi spun. Misiune tainică. 

— Şi... primejdioasă? 

— Nu sîntem, oare, în război? 

— Fii cu mare băgare de seamă, Iker! Nici un drum nu e sigur. 

— Am trăit eu altele și mai rele. 

Gergu observă vreo zece căutători de zăcăminte care îşi rîn- 
duiau uneltele și își pregăteau proviziile de hrană și apă. 
Carevasăzică, urma să aibă loc o adevărată expediţie. Dar nu 
putu să le pună nici o întrebare de teamă să nu stîmească 
bănuieli. 

Gergu îl găsi pe Medes întocmind mesaje. 

— Un scrib de legătură mi-a adus o groază de înscrisuri pe 
care trebuie să le pun cap la cap. Regele a hotărît lărgirea for- 
turilor Ikkur și Kuban și dublarea garnizoanelor. Nici vorbă de 
retragere. 

— Dar flota o să rămînă înțepenită aici pînă cînd Iker se va 
înapoia dintr-o misiune ciudată, îi dezvălui Gergu. Nu știu care 
e ținta, dar se pare că trebuie atinsă cu tot dinadinsul. 


34. 


— Harta e neclară, observă Sekari. Ne îndepărtează de presu- 
pusul loc al vechii mine. S-o apucăm spre răsărit. 

După ce cugetă puţin, Vînt-de-Miazănoapte își dădu 
încuviințarea. În fruntea unui şir de douăzeci de măgari ce cărau 
apa și merindele, își lua în serios sarcinile de comandant. Cît 
despre aghiotantul său, Sîngerosul, acesta stătea, necontenit, cu 
ochii în patru. 

Opririle fură numeroase. Din pricina căldurii copleșitoare, 
oamenii și animalele beau apă des, dar cîte puţină. Lipsa vîntu- 
lui din deșert le înlesnea mersul. 

— Înainte să plecăm, îi mărturisi Iker lui Sekari, regele mi-a 
vorbit despre o descoperire de-a lui Isis: un oraș de aur, pomenit 
într-o scriere de demult. Dar vai! Nu se spune și unde se găsește. 

— După cercetările mele, în ţinutul acesta nu-i decît o mină, 
de unde, din vreme în vreme, se scotea aur. Apoi a fost dată 
uitării cînd i s-au isprăvit bogăţiile. 

— Și dacă acestea sînt niște vorbe mincinoase răspîndite de 
Prevestitor? 

— Dacă ai dreptate înseamnă că vrea să ne îndepărteze de 
locurile acestea înmulțind cărările false. 

— Aici l-a ucis pe generalul Sepi. Din ce altă pricină, dacă nu 
pentru că se apropia de comoară? 

Un morman de pietre negre le tăie calea. Erau acoperite cu 
desene grosolane ce-i înfățișau pe demonii deşertului, cu aripi, 
coarne și gheare. 

— Să ne întoarcem, îi sfătui cel mai vârstnic dintre căutătorii 
de zăcăminte. 

— Ne apropiem de ţintă, se împotrivi Iker. Chiar și dacă ne 
luăm după hartă, mina se află la cel mult o zi de mers. 

— De peste trei ani, nimeni n-a trecut acest hotar. Cine se în- 
cumetă dispare pentru totdeauna. 

— Am o misiune de îndeplinit. 

— Nu te bizui pe noi! 

— În vremuri de război, nesupunerea se pedepsește aspru, îi 
aminti Sekari. 

~ Fiţi oameni cu judecată! Noi sîntem șase, iar voi numai 
doi. 

— Aha! Ne și ameninți pe deasupra! 

— Să nu sfidăm moartea! Haideţi să ne întoarcem la Kuban! 

— Tu şi complicii tăi plecaţi de aici. După ce veţi fi arestaţi, 
o să am plăcerea să-i comand pe arcașii care o să împlinească 
osînda ce vi se cuvine pentru lașitate și fugă. 

— Cu monștrii deșertului nu e de joacă. Tu și Fiul regal 
săvîrșiți o greșeală care o să vă ducă la pierzanie. 

Ascultînd ordinele lui Vînt-de-Miazănoapte, măgarii 
refuzară să-i urmeze pe dezertori. Mîrîitul fioros al dulăului îi 
descurajă să mai stăruie, așa că se îndepărtară, fără să arunce nici 
măcar o singură privire îndărăt. 

— Bine c-am scăpat de ei! Fricoșii și nevolnicii fac să dea 
greș chiar și cele mai pregătite expediţii. 

— Şi a noastră e, cu adevărat, așa? se neliniști Iker. 

— N-ai fost povăţuit, în mai multe rînduri, să te înzestrezi cu 
uneltele de trebuință? 

Fiul regal își aminti de cuvintele primarului din Kahun și de 
cele ale lui Heremsaf, intendentul templului lui Anubis, ucis de 
un credincios de-al Prevestitorului. 

— Monştrii desenați pe pietrele acestea blestemate ne pîndesc 
de cealaltă parte, grăi Sekari. Prevestitorul a aruncat vrăji asupra 
întregului ținut. Sau batem în retragere, sau ghearele şi clonțul 
lighioanelor de pe-aici o să ne sfișie. Generalul Sepi n-a dat 

înapoi pentru că ştia formulele cu ajutorul cărora le putea 
stăpîni. 

— Şi totuși, a murit! 

— Pentru că şi Prevestitorul cunoaște aceleași formule. 
Schimbînd obiceiurile monștrilor, a făcut ca vorbele lui Sepi să 
devină neputincioase. 

— Adică sîntem învinşi dinainte? 

— Mă întorc iar la uneltele despre care am pomenit! 

Dintr-un sac de piele pe care îl purta în spinare Vînt-de-Mia- 
zănoapte, Sekari scoase două plase de pescuit, cu ochiuri dese şi 
trainice. 

— Să fie oare aceste plase cele care trebuie întinse între cer și 
pămînt pentru a prinde sufletele rătăcitoare ale călătorilor răi? 
întrebă scribul. 

— Ai să înveţi să te folosești de ele. 

— Provin din Abydos, nu-i așa? 

— Isprăvește cu vorbăria și antrenează-te! 

La început stîngaci, Iker deprinse repede mișcările de arun- 
care ale plasei. Și socotea să întrebuințeze și cele două arme ale 
sale, cuțitul duhului păzitor şi bastonul de aruncat. 

— Consider că vor fi trei fiare, arătă Sekari. Primele două vor 
ataca din față, cea de-a treia, din spate. 

— Și de aceasta din urmă cine se va îngriji? 

— Sîngerosul, căci el nu cunoaște frica. 

— Şi dacă o să fie mai multe? 

— O să murim. 

— Atunci, vorbeşte-mi despre Cercul de Aur din Abydos. 

— Să vorbim n-are nici un rost. Privește-i puterea! 

Cei doi prieteni ocoliră pietrele. Iker nu-l văzuse niciodată 
pe Sîngerosul atît de furios. În afară de Vînt-de-Miazănoapte, 
ceilalți măgari tremurau. 

Îndată fură atacați de cinci monștri înaripați și cu capete de 
leu. Dintr-o mişcare, Iker și Sekari desfășurară plasa. Prinse sub 
ea, două dintre dihănii se sfişiară între ele, zbătîndu-se, în timp 
ce Sîngerosul își înfipse colții în gîtul celei de-a treia. 

Sekari sări în lături chiar în clipa în care niște gheare îi 
atinseră fața. Trîntindu-se în nisip, Iker își împlîntă cuțitul în 
burta fiarei, apoi se rostogoli ca să se ferească de botul larg 
căscat al celui de-al cincilea monstru, înnebunit de furie. 
Ridicîndu-se în picioare, Fiul regal își azvârli spre el bastonul. 

Arma se înălță spre soare și Iker crezu că a greșit ținta. Dar 
bastonul căzu cu iuțeala fulgerului și zdrobi țeasta lighioanei. 

Un vînt uşor se porni stîmind un nor de nisip. 

Cînd norul se risipi nu mai rămăsese nici urmă de atacatori. 
Dispăruseră și plasele de pescuit, şi cuțitul duhului păzitor, şi 
bastonul de aruncat. 

— Oare măcar au existat cu adevărat? se întrebă, uluit, Iker. 

— Privește botul cîinelui, îl sfătui Sekari. E plin de sînge. 

Sîngerosul dădea din coadă cu vioiciune și, înțelegînd că-și 
făcuse bine treaba, se bucură de mîngiierile îndelungate ale 
stăpînului său. 

— Armele mele nu se văd nicăieri! 

— Veneau din altă lume şi s-au întors acolo. Le-ai primit ca 
să duci această luptă și să treci de această încercare. Fără cura- 
jul şi iuțeala ta, am fi fost învinși. Să mergem mai departe pe 
drumul generalului Sepi. Cred că acum e mulțumit de noi. 


Mina părăsită se afla foarte aproape și era în bună stare. 
Sekari se afundă într-o galerie și găsi un filon, iar Iker descoperi 
un mic sanctuar. Pe altar se vedea un ou de struț. Scribul încercă 
să-l ridice, dar se opinti fără spor, căci oul atîrna tare greu. Cu 
mare chin, el și Sekari îl scoaseră afară din capelă. 

— Să-l spargem, hotărî Sekari. Potrivit obiceiurilor, cuprinde 
o grămadă de minunăţii. 

În clipa în care Iker apucă o piatră pe jumătate îngropată în 
nisip, un scorpion îl înțepă în mînă și fugi. 

Sekari cunoștea ce avea să urmeze: greață, sudoare, 
fierbințeală, blocarea respirației pînă cînd inima înceta să mai 
bată. Avînd în vedere mărimea scorpionului, Iker era în primej- 
die să moară în mai puțin de o zi. 

Sekari unse mîna vătămată cu pomada doctorului Gua și 
rosti formulele de alungare a răului. 

— Scuipă-ţi veninul, zeii îl aruncă departe. Dacă el arde, 
ochiul lui Seth va orbi. Tîrăşte-te, dispari, piei! 

— Am vreo şansă de scăpare? 

— Dacă te înăbuși, o să-ți fac o mică tăietură la git. 

Vînt-de-Miazănoapte și Sîngerosul se apropiară de tînărul 
scrib şi îi linseră obrajii, scăldaţi în sudori. 

— N-a fost un scorpion obişnuit, păru să priceapă Sekari, ci 
cel de-al şaselea monstru, care păzea comoara. 

Iker începea deja să răsufle tot mai anevoie. 

— Să-i spui... lui Isis... 

Coborînd din înaltul cerului, un vultur pleşuv cu pene albe și 
cioc portocaliu cu vîrful negru se aşeză lîngă Fiul regal. Ținînd 
strîns în cioc o bucată de silex, pasărea lovi oul care se sparse în 
mii de fârîme, dînd la iveală bucăţi de aur. Apoi vulturul uriaș 
își desfăcu aripile și-și luă zborul. 

— E încarnarea lui Mut al cărui nume înseamnă totodată 
„moarte“ și „mamă“. O să scapi, Iker! 

Sekari lipi de rana prietenului său o bucată de aur. 

După puţin timp, respiraţia scribului redeveni firească și 
sudoarea se zvîntă. 

— E chiar aurul tămăduitor. 


Sub ocrotirea a o sută de soldaţi, o echipă de mineri se apu- 
cară de treabă şi zgomotul uneltelor umplu iar vechea mină. 
După ce avea să fie scos la lumină, spălat și cîntărit, aurul urma 
să fie trimis la Abydos, sub pază severă. 

Primiţi ca niște viteji între viteji, Iker și Sekari își închipuiau 
că descoperirea lor era hotărîtoare. Dar vorbele faraonului îi 
readuseră cu picioarele pe pămînt. 

— Biruinţa voastră e vrednică de laudă. Totuşi, războiul con- 
tinuă. Aurul acesta nu ne ajunge. Restul se ascunde în inima 
Nubiei, în acel oraș pierdut căruia Isis i-a dat de urmă. Și eu aș 
fi preferat să mă întorc în Egipt, dar încă plutește deasupra noas- 
tră o mare ameninţare. Să nu-l lăsăm pe Prevestitor să adune 

triburile împotriva noastră. Și, dacă nu o vom domoli pe leoaică, 
nici o inundație nu va aduce belşug. În locul apei dătătoare de 
rod va curge sînge. 

Şi flota își continuă înaintarea spre sud. 

Cînd ajunse în dreptul micului fort Miam, soldații se aştep- 
tau la o primire călduroasă din partea gamizoanei. 

Dar fortul era învăluit într-o tăcere apăsătoare și nici o strajă 
nu se ivi printre creneluri. 

— Mă duc să văd ce se petrece aici, zise Sekari şi coborî pe 
mal însoțit de cîțiva arcași. 

Dar nu peste mult timp se înapoie. 

— Nu există nici un supravieţuitor, Luminăţia Voastră. Peste 
tot sînt pete de sînge și resturi de oase. Cred că, și aici, leoaica 
s-a dezlănţuit. 

— De ce nu ne atacă de-a dreptul pe noi? se miră Sehotep. 
Vrea să ne ademenească spre miazăzi! Oare nu-i primejdios să-i 
îngăduim să-și facă jocul? 

— Deocamdată, vom merge mai departe, îi vesti regele. O să 
ne oprim la Buhen. 

Buhen, fortul situat cel mai adinc în Nubia, lîngă cea de-a 
doua cataractă, stavilă ce-i împiedica pe nubieni să pătrundă în 
Egipt. Buhen, care nu mai trimisese nici o veste de multă vreme. 

Temător, echipajul corabiei faraonului se apropie de fortul 
ce adăpostea centrul administrativ al acestui ținut îndepărtat. 

În ciuda stricăciunilor ce se zăreau fără nici o greutate, 
zidurile înalte se ţineau încă bine. 

În vârful turnului principal, un soldat îşi agita braţele. 

— Poate să fie o capcană, își dădu cu părerea Sekari. 

— Să ne apropiem în forță, propuse Nesmontu. Dacă poarta 
ceâ mare nu se deschide, o s-o spargem. 

Dar poarta se deschise. 

Vreo treizeci de soldaţi, la capătul puterilor, se aruncară în 
braţele nou-veniților și povestiră despre nubieni şi atacurile lor 
ucigașe, și despre o leoaică sîngeroasă. Buhen fusese la un pas 
să cadă. 

— Doctorul Gua să-i îngrijească pe vitejii aceștia! porunci 
generalul. Iar noi să rînduim apărarea. 

Cu iuțeală și într-o ordine desăvîrşită, armata se desfășură. 

Sesostris privea pîntecele de piatră al celei de-a doua 
cataracte. Giganticul său plan părea cu neputinţă de înfăptuit. Și 
totuși, trebuia să fie dus la bun sfîrșit. 


35. 


Toţi egiptenii prezenți la Buhen ascultară cu atenție 
cuvîntarea faraonului. Cu voce gravă, Luminăţia Sa îi înștiință 
despre hotărîrile uluitoare pe care le luase. 

— Cel care ne vrea pieirea nu e un vrăjmaș oarecare, aşa că 
lupta împotriva lui nu va fi una obişnuită. Aflat în fruntea 
răzvrătiţilor, un demon a stîrnit forțe nimicitoare şi caută să 
înstăpînească domnia lui isefer răspîndind sălbăticia, nedreptatea 
și credința oarbă. Ca să-i ținem piept, o să înălțăm o stavilă 
magică de netrecut, alcătuită din nenumărate fortărețe, începînd 
de la Elephantina și pînă la miazăzi de cea de-a doua cataractă. 
Cele vechi vor fi întărite și vom construi și altele noi. La drept 
vorbind, ele vor forma o singură pavăză, atît de puternică, încît 
îi va descuraja pe năvălitori. Lucrările vor începe chiar de azi. În 
curînd, sute de meșteri vor sosi aici din Egipt, iar eu voi rămîne 
în Nubia împreună cu armata ca să ocrotesc șantierele și să 
răspund oricărei încercări de atac. Toţi veţi fi înzestrați cu 
amulete şi va trebui să nu vă despărțiți niciodată de ele, căci alt- 
minteri aţi putea cădea pradă leoaicei. Și acum să purcedem la 
treabă. 

Planul monarhului stârni înflăcărarea tuturor. Oamenii aveau 
$ă sape șanțuri și să plămădească mii de cărămizi pentru ridi- 
carea zidurilor înalte și late, cu o dantelărie de creneluri. Treceri 
acoperite şi intrări duble urmau să asigure o pază severă. 

Între două fortărețe nu erau mai mult de șaptezeci de kilo- 
metri, ceea ce îngăduia veștilor să se răspîndească iute, cu 


CALEA DE FOC 253 


ajutorul feluritelor semnale, al fumului și al porumbeilor 
călători. La adăpostul teraselor de pe coama zidurilor, arcaşii 
puteau să țintească orice atacator și să observe corăbiile care ar 
fi încercat să treacă fără a se supune controlului. 

Buhen a fost primul rod al unei rapide și uimitoare trans- 
formări conduse cu o mînă iscusită de către Sehotep, ajutat de 
Fiul regal Iker. Întinzîndu-se pe o suprafață de 27 000 de metri 
pătraţi, acest oraș întărit, parțial tăiat în stîncă, era împărţit în 
şase cartiere separate de străzi intersectate în unghi drept. 

În fiecare dimineață, regele celebra ritualul în templul dedi- 
cat lui Horus, din apropierea locuinței sale, la adăpostul zidurilor 
înalte de unsprezece metri și largi de opt. Din cinci în cinci 
metri, se găseau turnuri pătrate sau bastioane rotunde. Două 
porți se deschideau spre cheiurile unde ancorau vasele de război 
şi corăbiile încărcate cu provizii și toate cele trebuincioase pen- 
tru continuarea construcţiilor. Munca celor care descărcau 
mărfurile și navigația pe Nil nu încetau niciodată. 

Mulţumit de încăpătoarea sa odaie de lucru, Medes trimitea 
scrisoare după scrisoare către celelalte fortărețe și către capitală 
şi veghea, neobosit, ca mesajele să fie bine întocmite. 

La rîndul său, Gergu se spetea din zori și pînă-n seară, veri- 
ficînd sosirile corăbiilor cu grîne, umplerea hambarelor și 
împărțirea merindelor. Ținînd seama de împrejurările de acum, 
era peste putință să se dedea la înșelătorii și furtișaguri. Așa că, 
urmînd pilda lui Medes, era nevoit să se poarte ca un slujitor 
devotat faraonului. 


— Ce tot fac acolo? se neliniști Gură-Pocită. Egiptenii nu tre- 
buiau să se oprească la Buhen, ci să înainteze pînă la pîntecele 
de piatră! 

— O să vină, grăi Prevestitorul. 

— Au mărit şi au întărit fortărețele, se plînse Shab Strîmbu”. 
Nu-i mai putem lovi dinspre fluviu, căci ne-ar dobori înainte să 
atingem zidurile. 

— Și înspre deșert la fel, îi întări spusele Gură-Pocită. Iar în 
faţa porții celei mari cu două canaturi, peste șanțul adînc au 
meşterit un pod pe care-l ridică şi-l coboară după voie. 

— Credincioșii mei prieteni, nu înțelegeți că se tem și se 
ascund în spatele unor paveze amăgitoare? 

Dintr-odată, strigăte de bucurie răzbătură dinspre tabăra 
nubiană. 

— Acesta e omul pe care-l aşteptam. 

Un negru înalt, cu chipul însemnat de numeroase crestături 
se apropia de Prevestitor cu pas apăsat. Pe cap purta o perucă 
roşie, de urechi îi atîrnau cercuri grele din aur, iar şoldurile îi 
erau acoperite de o fişie îngustă de pînză prinsă cu o centură lată. 

Înconjurat de vreo zece războinici vînjoşi, bărbatul avea o 
privire de-o cruzime rar întîlnită. 

— Sînt Triah, prințul țării Kush, ce se întinde dincolo de cea 
de-a treia cataractă. Tu ești Prevestitorul? 

— Chiar eu. 

— Mi s-a spus că vrei să eliberezi Nubia și să cucereşti 
Egiptul. 

— Așa e. 

— Nimic nu se poate face fără mine. 

— Sînt sigur de asta. 

— Şi chiar i-ai trezit cu adevărat pe demonii pîntecelui de 
piatră și pe leoaica cea cumplită? 

— L-au lovit deja pe vrăjmaș și vor duce mai departe 
prăpădul pe care l-au început. 

— Tu te pricepi la vrăjitorii, iar eu — la război. Am să-mi con- 
duc triburile spre izbîndă şi voi domni apoi peste toată Nubia. 

— Eşti pe de-a-ntregul îndreptățit să faci precum spui. 

Triah rămase totuși neîncrezător. 

— Sute de războinici mi se supun fără cricnire. Nu încerca să 
mă păcălești. 

— Lucrul cel mai însemnat este alegerea clipei cînd vom 
porni atacul, zise răspicat Prevestitorul. Zeul o să-mi arate cînd 
va sosi vremea potrivită, iar tu o să-i dai ascultare. Altminteri, 
lupta va fi sortită înfrîngerii. Doar puterile mele pot să crape 

zidurile Buhenului și să dărîme porţile. Dacă mi te-mpotrivești, 
ai să mori şi pămînturile tale vor cădea în mîinile faraonului. 

Asprimea ivită pe neașteptate în glasul Prevestitorului îl sur- 
prinse pe Triah. 

— Îndrăznești să-mi dai mie porunci! 

Triah era un sălbatic, dar înzestrat cu un simț ascuțit al 
primejdiei. Cînd văzu ochii Prevestitorului înroșindu-se, pricepu 
că avea în faţă un vrăjitor de temut, a cărui forță de a pricinui rău 
nu trebuia disprețuită. 

— Îţi spun încă o dată, Triah, Zeul vorbește prin gura mea. Ai 
să i te supui, căci el ne va dărui biruinţa. 

Privirile nubianului se opriră asupra Binei, orbitor de fru- 
moasă. Tînăra stătea în spatele Prevestitorului, cu ochii plecaţi 
în pămînt. 

— O vreau pe femeia asta. 

— Peste putință. 

— Căpeteniile îşi oferă una alteia daruri! Am să-ți dau în 
schimbul ei cîteva dintre nevestele mele și niște măgari care nu 
cunosc oboseala. 

— Bina nu e o femeie obișnuită. 

— Ce înseamnă asta? O femeie e o femeie și nimic mai mult. 

— Ai dreptate, dar nu și în ceea ce-o privește pe regina nopții. 
Ea nu mi se supune decît mie. 

Pentru a doua oară, Triah fusese umilit. 

— O să ne înălțăm corturile, hotărî el. Dă-mi de veste cînd 
vrei să vorbim despre planul de luptă. 


În mai multe locuri în același timp, lucrările înaintau cu o 
iuțeală de necrezut mulțumită muncii în echipă și strădaniilor 
meșterilor și soldaţilor. Copleșit, Medes izbutea totuși să pună în 
bună rînduială sarcinile ce-i reveneau și să păstreze legătura cu 
celelalte fortărețe. Slujbaş desăvârşit, nu știa cum să scape din 
această capcană și să-i trimită ştire Prevestitorului despre 
adevăratele planuri ale faraonului. Unde se ascundea, oare, 
bărbatul cu mantie de lînă și ce punea la cale? 

— Sînt sleit, mărturisi Gergu, prăbușindu-se pe un scaun. Din 
fericire, mai am încă ceva apă de la inundație! E cea mai bună 
băutură întăritoare. 

— Bei tu apă? 

— Îmi dă putere dimineaţa, înainte de bere. N-am muncit 
niciodată atît și căldura asta mă istovește peste măsură. Dar am 
avut noroc și, în cele din urmă, tot am găsit ceva din care să 
tragem și noi foloase. 

— Nu cumva ai săvirşit vreo faptă nechibzuită? se sperie 
Medes. 

— Fiţi fără grijă! Mai bine ascultaţi-mă! În satul Buhen s-au 
adăpostit, sub pază severă, cîțiva nubieni pașnici. Iar eu le-am 
luat măgarii. Consider că-i un fel de pradă de război, nu? Şi am 
pornit un negoţ aducător de câștiguri și care respectă legile. Aţi 
primit vreo veste de la Prevestitor? 

— Nici una. 

— Tăcerea asta nu mă linişteşte cîtuși de puţin. 

— Nu stă el degeaba, poți să fii sigur. 

Cînd Iker intră în odaie, cei doi bărbaţi se ridicară în 
picioare. 

— Mai multe corăbii trebuie reparate, iar lucrul acesta nu 
suferă amînare. Ca să nu se işte îmbulzeală pe cheiurile din 
Buhen, vreau să rînduiesc un atelier de tîmplărie pe un ostrov 
vecin. Vom strînge acolo corăbiile trecute pe lista aceasta. Fă 
pregătirile ce se cuvin, fără întîrziere. 

Nici n-apucă Medes să încuviinţeze, că Fiul regal și plecase. 

— În fiecare zi e la fel! se plînse Gergu. 

— O corabie încărcată cu grîne soseşte în această dimineaţă. 
Îngrijeşte-te de descărcarea ei! 


Singurul locuitor al ostrovului, o maimuţică verde, îi privea 
cu nedumerire pe Vînt-de-Miazănoapte şi pe Sîngerosul, și ei la 
fel de uimiţi, dar lipsiţi de orice gînduri rele. Prudentă, maimuța 
se căţără pe o stîncă, apoi îi îngădui lui Iker să se apropie de ea. 

— Nu ai de ce să te temi, o linişti el, oferindu-i o banană. 

Cu delicateţe, maimuțţica o desfăcu și gustă din ea înainte de 
a se aşeza pe umărul tînărului. 

— Să nu fiţi geloși, îi sfătui Iker pe cei doi prieteni ai săi. 
O să puteți mînca și voi, dacă o respectaţi pe gazda noastră. 

Meşterii primiră cu bucurie hotărîrea lui Iker. Într-adevăr, 
numeroase vase aveau nevoie de reparații, de la călfătuire pînă 
la înlocuirea cîrmei. Fiecare corabie era prețioasă pentru 
înfăptuirea măreţului plan al lui Sesostris, căruia nu trebuia să-i 
stea în cale nici un fel de piedică. 

— Şi încă n-am trecut de cea de-a doua cataractă! reaminti 
Sekari. De partea cealaltă încleștarea ar putea deveni sîngeroasă. 
Acolo jos, ne aşteaptă Prevestitorul. 

— Oare nu greșește lăsîndu-ne să ne întărim fortărețele? 

— Nu crede că ne vor fi de folos. Cum ne-am sluji de ele, 
dacă el ne-ar nimici armata? 

— Faraonul nu ne-ar conduce spre un asemenea dezastru, își 
dădu cu părerea Iker. 

— Mai devreme sau mai tîrziu, tot va trebui să străbată pînte- 
cele de piatră. 

— Regele vrea să ne ferească de lovituri. 

— Dacă am avea de înfruntat un șef de trib nubian, n-aș simți 
nici pic de teamă. Dar cel care ne pîndește e însuși dușmanul lui 
Osiris. 


În micul sat Buhen, situat nu departe de enorma fortăreață, 
discuţiile erau în toi. Mai multe familii de nubieni se strînseseră 
aici ca să scape de Triah, prințul din Kush, a cărui cruzime îi 
îngrozea. Mare iubitor de jertfe omenești, nu-i cruța nici măcar 
pe copii. Toţi ştiau că temutul războinic se statornicise la 
miazăzi de cea de-a doua cataractă și că numai egiptenii l-ar 
putea împiedica să măcelărească popoarele vecine. 

Un sentiment de indignare îi însufleţea pe nubieni. De ce le 
fuseseră luaţi măgarii, bogăţia lor cea mai de seamă? Pînă 
atunci, egiptenii se purtaseră bine cu ei și le dăduseră hrană pe 
săturate, așa că nubienii răbdau cu greu acum nedreptatea aceas- 
ta. Dar, la capătul unor discuţii aprinse, hotăriră, totuși, să 

rămînă la Buhen. Dacă se întorceau pe pămînturile lor, 
războinicii lui Triah le-ar fi tăiat capetele. Aşa că mai bine se vor 
supune stăpînirii egiptene, mai puţin aspră, ba chiar folositoare, 
căci schimbul de mărfuri începea să se pună pe picioare. Și oare 
Sesostris nu făgăduise că va numi un conducător și un judecător 
care să vegheze ca soldaţii să nu calce rînduielile? 

Răzvrătindu-se împotriva părinților săi, un tînăr nubian nu 
împărtășea speranțele acestora. Blestemîndu-le laşitatea, 
părăsi coliba și porni în căutarea trupelor lui Triah, pe care îl 
admira nespus. Cunoscînd bine ținutul, băiatul își atinse, 
într-un sfîrşit, ţinta. 

Văzîndu-l alergînd spre ei, doi arcași traseră fără să stea pe 


gînduri. 
Prima săgeată îi străpunse umărul stîng, iar cea de-a doua, 
coapsa dreaptă. 


— Sînt de partea voastră! strigă băiatul, tîrîndu-se cu greutate. 

Arcașii se codiră să-l ucidă. 

— Vin de la Buhen şi vreau să-l văd pe prinţul Triah! Veștile 
pe care le aduc îi vor fi de folos. 

Războinicii socotiră că, dacă rănitul spunea adevărul, aveau 
să fie răsplătiți, așa că îl cărară pînă la cortul căpeteniei lor. 

Triah tocmai se desfăta cu două dintre femeile sale și bea vin 
de curmale. 

— Prinţe, prizonierul acesta dorește să-ți vorbească. 

— Să îngenuncheze și să-și plece capul în fața mea. 

Arcașii îl îmbrânciră pe băiat. 

— Haide! Spune iute ce-ai de spus. 

— Familia mea s-a adăpostit în satul cel nou, iar egiptenii 
ne-au furat măgarii. Ajută-ne, stăpîne! 

Înfuriat, Triah îi dădu o palmă rănitului. 

— Nimeni n-are dreptul să facă așa ceva. De data asta am să-l 
pedepsesc pe faraon! 

— Pe băiat îl primim să lupte alături de noi? întrebă unul din- 
tre arcași. 

— N-am trebuință de neputincioşi. Omoară-l! 

Triah își adună oamenii și îi aţiță cu vorbe înflăcărate, 
lăudînd vitejia nubienilor și ocărînd lașitatea egiptenilor. 
Buhenul nu putea să ţină piept multă vreme iureşului războini- 
cilor negri. 

Şi nu era nevoie să capete încuviințarea Prevestitorului, căci 
prințul din Kush, după această izbîndă, gîndea să-l tragă în 
țeapă. 

Nu puteai să batjocorești o căpetenie atît de aprigă, precum 
Triah, și să scapi nepedepsit. 


36. 


Memphisul încă dormea cînd cei zece soldați care păzeau 
micul post din cartierul de la miazănoapte al orașului îl întîm- 
pinară cu voioșie pe vînzătorul de plăcinte. După ce isprăveau 
de mîncat, gărzile urmau să fie schimbate, așa că puteau merge 
şi ei să se odihnească. 

Ieșiră cu toții din clădirea de cărămizi văruite şi se aşezară 
înaintea porţii, bucurîndu-se de primele raze ale soarelui ce toc- 
mai răsărea. Erau flămînzi și picau de oboseală. 

Aceasta era clipa pe care o aşteptau oamenii Libanezului ca 
să atace. Cele zece prăzi păreau lesne de doborit, iar uciderea lor 
avea să răspîndească spaima în capitală și să-i facă pe toți 
locuitorii să se teamă pentru viețile lor. 

Cînd primul atacator se izbi de însuși Sobek Păzitorul fu atât 
de surprins că nici nu se mai gîndi să se ferească de cumplita 
lovitură care îi zdrobi fața. 

Complicii săi dovediră mai multă înverșunare, dar luptătorii 
de elită care luaseră locul gărzilor obișnuite le veniră de hac în 
scurt timp. 

— Acolo jos, un fugar! 

Sobek îl ajunse din urmă și-l înşfâcă de păr. 

— Ia te uită, frizerul nostru! Carevasăzică, voiai să omori 
străjile! 

— Greşiţi! 

— Care e numele stăpînului tău? 

— N-am făcut nimic rău! Fugeam pentru că mi-e frică de 
încăierări. 

— Ascultă, omule, te pîndesc de cîteva săptămîni. Ai adunat 
o ceată de hoți și ţi-ai petrecut vremea plănuind acest atac. Dacă 
doreşti să-ți salvezi capul, dezleagă-ţi limba. 

— Nu aveţi voie să mă supuneţi la cazne! 

— Dar nici n-am de gînd. 

— Atunci... îmi dați drumul? 

— Ce-ai zice de o plimbare în deşert? Eu voi avea apă, tu — 
nu. Şi ai să mergi înaintea mea. În această lună a anului, scor- 
pionii și șerpii mișună peste tot. 

Frizerul nu se încumetase niciodată să părăsească Memphisul 
şi, asemenea celor mai mulți orășeni, îi era groază de acea pustie- 
tate plină de primejdii. 

— Dar e împotriva legilor, sînteți neomenos, eu... 

— La drum, prietene. 

— Nu, nu, am să vorbesc! 

— Te ascult. 

— Nu știu nimic, aproape nimic. Eu doar am primit ordin să 
pun la cale această... lovitură. Gărzile erau puţine și slabe, așa că 
n-am fi întîmpinat nici o greutate. 

Păzitorul fierbea de furie. Zece omoruri plănuite de niște 
laşi! Dar, în sfîrşit, pusese mîna pe unul dintre acei dușmani 
ascunși în întuneric, care săvîrșiseră atîtea miîrșăvii. 

— Cine ţi-a dat ordinul ăsta? 

— Un alt frizer. 

— Cum îl cheamă? 

— Nu ştiu. 

— Unde stă? 

— Merge dintr-un cartier în altul, nu are o casă a lui. Îmi dă 
de știre atunci cînd socotește el de cuviință. Eu nu fac nimic de 
capul meu. 

— Şi de ce te supui unui astfel de netrebnic? 

Privirea frizerului deveni dușmănoasă. Dintr-odată părea că 
nici nu se mai teme de Sobek. 

— Pentru că zeul Prevestitorului va domni curînd peste Egipt! 
Tu și ceilalți necredincioși, uneltele oarbe ale faraonului, veți fi 
nimiciți. Noi, slujitorii adevăratei credințe, vom dobîndi bogăţia 
și fericirea. lar țara mea, Libia, va putea, în sfîrşit, să se răzbune. 

— Bine. Pînă atunci, înșiră-mi toate ascunzătorile mai-mare- 
lui tău. 


Zarva îl trezi pe voinicul şi greoiul mustăcios. 

Obișnuit cu viața dusă pe ascuns, frizerul care transmisese 
ordinul de ucidere a gărzilor adulmecă primejdia. 

Îşi aruncă iute ochii pe fereastră și înțelese că nu se înșela. 

Sobek îl căuta. 

Așadar, curajoşii săi oameni în care își pusese atîta nădejde 
dăduseră greș, ba pe deasupra, mai și vorbiseră! 

Nu-i rămînea decît o cale de scăpare: să se furişeze pe terasă. 
Dar și acolo dăduseră buzna gărzile și forțau acum uşa camerei 
sale. 

Libianul știa că n-ar fi putut să reziste întrebărilor lui Sobek. 

Împăcat cu sine, apucă cel mai bun brici al său căruia tocmai 
îi ascuțise lama. Prevestitorul avea să fie mîndru de el și îi va 
deschide porţile paradisului. 

Apoi, cu un gest hotărît, adeptul adevăratei credinţe își tăie 
gîtul. 


Populația Memphisului își arătă cu zgomot bucuria, căci 
inundația nu pricinuise nici o pagubă orașului! Încă o dată, 
magia lui Sesostris salvase Egiptul de la nenorocire. 

În fața reginei, a vizirului și a Marelui Trezorier, liniștiți 
acum datorită veștilor sosite din Nubia, Sobek își isprăvi 
raportul. 

— Frizerii... Carevasăzică ei alcătuiau cea mai însemnată 
parte a trupelor luptătorilor din umbră? se miră Khnum-Hotep. 

— Fără îndoială că nu. Toţi au fost prinşi și luaţi la întrebări, 
iar trei dintre ei au mărturisit că libienii slujeau drept oameni de 
legătură. Nu-l cunosc decît pe mai-marele lor, un alt libian care 
s-a omorît. Se pare că firul s-a rupt pentru o vreme. Cu alte 

cuvinte, acum este cu neputinţă să aflăm cine este adevărata 
căpetenie. 

— Totuşi, am dobiîndit o primă şi minunată victorie, își dădu 
regina cu părerea. Faraonul a supraviețuit revărsării apei, iar 
vrăjmașul nu se va mai simţi, de-acum înainte, de nebiruit. Pe 
deasupra, o bună bucată de vreme legăturile pe care le-a țesut 
vor rămîne tăiate. Să ne ajute zeii ca acest pas greşit al dușma- 
nului să fie urmat de altul. 

— Soarta e de partea noastră acum, grăi vizirul. Înălțînd un 
brîu magic de fortărețe, regele va înăbuşi puterea vătămătoare ce 
ne ameninţa dinspre miazănoapte. Puțin cîte puțin, vom recuceri 
terenul pierdut. 


Libanezul înfulecă una după alta zece prăjituri mustind de 
grăsime. Pînă cînd sacapiul nu-i va spune ce s-a ales de atacul 
împotriva gărzilor, pofta sa nestăvilită de mîncare nu avea să se 
domolească. lar omul său de încredere întîrzia să apară. Întirzia 
peste măsură! 

În sfîrșit, sacagiul sosi. 

— Atacul a dat greș, zise el, mîhnit. Sobek era acolo. 

Libanezul se îngălbeni. 

— Frizerul a scăpat? 

— Nu, l-au arestat. 

Negustorul simți că leșină. Nevoit să se așeze pe un scaun, 
își ştergea întruna fruntea cu o pînză parfumată. 

— Și nenorocirea nu se oprește aici, continuă sacagiul. Sobek 
s-a pus pe treabă și toţi frizerii au fost luaţi la întrebări. 

— Chiar şi căpetenia lor? 

— EI şi-a tăiat gâtul înainte să fie prins. 

— Viteaz băiat! Așadar, Sobek nu poate răzbi pînă la mine. 

Întru cîtva mai potolit, Libanezul goli o cupă cu vin alb. 

— Acum, grupurile noastre nu mai pot ține legătura între ele, 
arăta sacagiul. Gărzile mișună peste tot și o să treacă ceva 
vreme pînă vom găsi alte mijloace de a trimite noi porunci 
oamenilor noștri. 

— Dar vînzătorii? 

— Vă sfătuiesc să uitaţi de ei un timp, ca să nu-i stîrniți și alte 
bănuieli lui Sobek. 

- Trebuie să ne descotorosim de cîinele ăsta turbat. 

— E de neatins, iar gărzile îl iubesc și îl ascultă orbește. Iar 
după ultima sa ispravă, faima lui va spori. 

— O fi el cu neputinţă de atins, dar nu şi de cumpărat. 
Izbînda aceasta cu care se făleşte o să-i înflăcăreze mințile și o 
să-l facă slab. 


Locuitorii satului aflat în apropierea fortăreței Buhen 
construiseră hambare, colibe, ţarcuri pentru animale și garduri 
împrejmuitoare. Obișnuindu-se cu noua lor așezare și mulțumiți 
de traiul pe care-l duceau acum, fugarii nubienj fură luați pe 
nepregătite de năvala kushiţilor. 

Însărcinat cu aducerea proviziilor de apă și grîne în sat, un 
ofițer egiptean căzu primul victimă atacatorilor. Triah îi reteză 
capul și îl înfipse într-un țăruş. Războinicii săi îi măcelăriră pe 
toţi nubienii, fără a-i ierta nici măcar pe copii. 

În mai puțin de o jumătate de oră, micul sat rămăsese pustiu. 

— Să punem mîna pe Buhen! strigă prințul din Kush, repezin- 
du-se spre poarta cea mare dinspre deşert a fortăreței. 

Egiptenii nu avură timp să ridice podul și să închidă intrarea 
în fortăreață. O haită de fiare ațițate se năpusti înăuntru, încre- 
dinţată că izbînda va fi ușoară. Triah se şi vedea tăindu-i gâtul lui 
Sesostris și azvîrlindu-i leșul la poarta palatului său. Kushiţii se 
așteptau să găsească o curte largă, unde lupta corp la corp s-ar fi 
dovedit, cu siguranţă, în avantajul lor. Dar se treziră forțați să se 
înghesuie într-un soi de galerie strâmtă. 

De la adăpostul crenelurilor, arcașii egipteni sloboziră săgeți 
la semnalul lui Nesmontu. 

Puţinii supraviețuitori încercară să-și doboare potrivnicii, 
însă fără să atingă nici măcar un singur soldat. 

— Înainte! urla prințul, convins că la ieşirea din această cap- 
cană va da piept cu dușmanul. 

Dar prima galerie se continua cu o alta, la capătul căreia se 
vedea o ușă grea închisă. 

Asupra atacatorilor prinși în capcană se răvărsă o ploaie de 
săgeți ucigătoare. 

Nici unul nu reuși să fugă, căci, între timp, egiptenii ridica- 
seră podul. Triah muri ultimul, cu trupul străpuns de vreo zece 
săgeți. 


Shab Strîmbu” abia îndrăzni să-l trezească din somn pe 
Prevestitor. 

— Îmi cer iertare, stăpîne, dar prințul tocmai a atacat 
fortăreața Buhen. 

— Nătărăul! E prea devreme, mult prea devreme. 

— A băut ore întregi tot soiul de licori şi s-a hotărît să se 
răzbune din pricina unui furt de măgari. 

— Neisprăvitul ăsta săvîrșește o greșeală uriașă. 

— Poate că totuși va izbuti să treacă de apărarea egiptenilor. 

Urmat de Bina, proaspătă și grațioasă, Prevestitorul se 
îndreptă spre deșertul din apropierea Buhenului. 


Fortăreaţa părea neatinsă. 

Soldaţii egipteni tîrau afară stîrvurile kushiţilor şi le 
îngrămădeau unele peste altele înainte de a le arde. Trupul neîn- 
sufleţit al lui Triah avu parte de aceeași soartă. 

— Ce grozăvie, zise Strîmbu”, cu amărăciune. 

Armata nubiană, pe care se bizuia Prevestitorul pentru 
înfruntarea cu Sesostris, fusese nimicită. 

— Să nu mai poposim aici, stăpîne. Să ne întoarcem la 
Memphis. Acolo veţi fi la adăpost. 

— Uiţi de pîntecele de piatră. Îmbătat de izbînda sa, Sesostris 
se va încumeta să-l străbată și să cucerească pămînturile de din- 
colo de el. 

— Și vom fi în stare să-l înfrîngem, fie chiar și cu ajutorul 
leoaicei? 

— Să nu te îndoiești de asta, viteazul meu prieten. El nu e 
decît un faraon, iar eu sînt Prevestitorul. Domnia sa se sfirşește, 
a mea de-abia începe. O întîmplare atît de neînsemnată îți clatină 
deja credința? 

Pe Shab Strîmbu” îl copleşi ruşinea. 

+ Mi-au mai rămas atîtea de învăţat, stăpîne! Nu vă supăraţi 
pe mine! 

— Te iert. 

La întoarcerea în tabără, Prevestitorul îi puse întrebări lui 
Gură-Pocită despre așezarea trupelor egiptene. Cea mai mare 
parte a soldaţilor se găsea la Buhen, dar o trupă făcea de pază pe 
un ostrov învecinat unde se reparau corăbiile. 

— Omoară-i pe toţi cei care se află acolo şi dă foc vaselor! 
porunci Prevestitorul. Sesostris va pricepe astfel că împotrivirea 
noastră nu a slăbit. Vom isca învălmăşeală printre egipteni, iar 
înfrîngerea aceasta neașteptată îi va descuraja pe soldați. 

— Ce-o să mă mai înveselesc, zise Gură-Pocită, bucuros că 
putea să treacă la fapte. 


Bha 


Sekari sări din somn. 

— Ce vis urit! Mestecam castraveți! E semn rău, ne așteaptă 
mari necazuri. 

— Culcă-te la loc, îl povățui Iker, pe jumătate adormit. 

— Nu lua în râs tălmăcirea viselor! Ia uită-te la Vînt-de-Mia- 
zănoapte și la Sîngerosul care tocmai s-au trezit și ei. 

Fiul regal aruncă o privire neîncrezătoare spre cele două 
animale. 

Măgarul şi cîinele se foiau încoace și-ncolo neliniștiți, cu 
ochii țintă spre apele fluviului. 

— Ceva se petrece. Santinelele sînt la locurile lor? 

— Nu te mișca de aici, mă duc să cercetez. 

Prevăzător, Sekari se apropie de atelierul tîmplarilor. 

Straja dispăruse. 

Sekari alergă pînă la cortul unde se odihneau soldații. 

— În picioare! ordonă el. Împrăștiați-vă degrabă! Sîntem 
atacați. 

De-abia își părăsiră egiptenii adăpostul că mai mulți 
necunoscuți purtînd torţe îi și dădură foc, convinși că vrăjmașii 
lor dormeau adînc și vor arde de vii. 

Urmă o luptă corp la corp aprigă, cu sfîrșit nesigur. 

Îngrijorat, Sekari porni fără întîrziere spre Iker pe care-l găsi 
măsurîndu-și puterile cu doi sirieni. Sprinten, tînărul scrib se 
ferea de loviturile de cuțit ale atacatorilor și îl dobori pe primul. 

Sîngerosul îl trînti la pămînt pe celălalt și îi înfipse colții în bere- 
pată. 

Trei corăbii ardeau deja. 

Gură-Pocită se bizuise pe faptul că-i va lua pe egipteni pe 
nepregătite, așa că oamenii săi nu erau îndeajuns de numeroși ca 
să zdrobească toată garnizoana egipteană. Și, în ciuda pierderilor 
suferite, aceasta ieși biruitoare. 

La lumina flăcărilor, Iker îl recunoscu pe luptătorul păros 
care era pe cale să pună foc celei de-a patra corăbii. 

— Gură-Pocită! 

Bărbatul se întoarse. 

— Îmi plăcea să te știu mort, scrib blestemat! 

Zvîrlit cu ură, pumnalul atinse uşor obrazul Fiului regal. 

Gură-Pocită se aruncă în apă şi se făcu nevăzut. 


Faraonul însuși conduse ritualul de înmormântare al ofiţeru- 
lui egiptean ucis în timpul atacului asupra satului de lîngă 
Buhen. După ce-i fusese găsit trupul, un mumificator îi aşezase 
capul la loc. Şi ceilalți morţi avură parte de morminte cuviin- 
cioase. 

Prezenţa lui Sesostris linişti trupele, pe care atîta cruzime le 
îngrozise. Nimicirea războinicilor lui Triah nu dovedea oare că 
planurile monarhului erau bune? 

Alături de faraon stătea Fiul regal Iker, care tocmai respin- 
sese un atac neașteptat, abătut asupra ostrovului în toiul nopții. 
Deşi pieriseră destui soldaţi, iar trei corăbii fuseseră mistuite de 
flăcări, încercarea vrăjmaşului dăduse greş. 

— Nu mai avem vreme de pierdut, grăi monarhul. A sosit 
clipa să trecem pîntecele de piatră. 

Un murmur de îngrijorare străbătu rîndurile soldaților. 

— Eu am să pornesc primul, împreună cu Iker. Nu uitaţi să 
luați cu voi amuletele protectoare și daţi ascultare deplină 
ordinelor generalului Nesmontu. 

Rămas singur lîngă Sesostris, Iker îl văzu scriind cîteva 
cuvinte pe o paletă din aur, simbolul poziţiei sale de mare preot 
al Abydosului. 

Scrisul regelui se preschimbă și, în locul semnelor trasate de 
mîna faraonului, se iviră altele. Apoi și acestea se șterseră puțin 
cîte puțin și paleta redeveni curată. 

— Nevăzutul răspunde întrebărilor de care atîrna viața 
noastră, îl lămuri monarhul pe Iker. Mîme în zori, vom 
străbate pîntecele de piatră. 

— Corăbiile nu pot pătrunde pe acolo, Luminăţia Voastră! 

— La timpul cuvenit vor putea. Patru forțe hrănesc fapta cea 
dreaptă: puterea luminii, dărnicia, capacitatea de manifestare a 
puterii, stăpînirea elementelor!. Viaţa e rodul forțelor creatoare 
ale universului. Însă câţi oameni își dau seama cu adevărat de 
lucrul acesta? Re, lumina divină, ne deschide spiritul în timpul 
iniţierilor. Cînd sufletul-pasăre se înalță, poți să atingi cerul, să 
treci din lumea obișnuită în cea nevăzută şi apoi să te întorci. 
Călătoria dintr-o lume în alta te ajută să nu rămii sclavul 
neștiinței omenești și să scapi de robia timpului. Priveşte dincolo 
de toate întîmplările și învață să deslușești darurile cerului. 

— Dar leoaica nu va înfrînge mii de armate? 

— Ea este Sekhmet, regina puterilor. Porţi la gît amuleta scep- 
trului sekhem, care stăpînește puterea, iar eu mînuiesc acest 
sceptru cînd aduc ofrande zeilor. E cu neputinţă s-o zdrobim pe 
leoaica lui Sekhmet. Prevestitorul se folosește de ea, îndreptîn- 
du-i forțele împotriva noastră, iar eu trebuie să-i redau locul ce i 
se cuvine. 

Sekari dîrdiia de frig. 

În plină vară, zorii înghețaţi răsăriseră deasupra celei de-a 
doua cataracte a Nilului, atît de îndepărtată de blîndeţea 
Egiptului. O nouă vrajă de-a Prevestitorului, fâră nici o îndoială. 

Cinci călători priveau spre pîntecele de piatră: faraonul, Iker, 
Vînt-de-Miazănoapte, Sîngerosul și Sekari. Cît despre armata 
egipteană, aceasta avea să-l ocolească prin deșert. 

Ca inițiat al Cercului de Aur din Abydos, Sekari cunoștea 
întinderea puterilor faraonului. Și totuși, în fața uriașei piedici 
alcătuite din pietre și ape năvalnice, se îndoia de reușită. Dar 


l akh, ouser, ba, sekhem. (n.a.) 

jurase să-l urmeze pe rege pretutindeni. Iar această priveliște, 
oricît de înspăimîntătoare părea, nu-l va face să dea înapoi. 
Cuvîntul nu se împrumută, ci se dă, iar acela care îşi călca 
jurămîntul devenea un mort viu. 

— Uită-te la stînca ce se înalță deasupra cataractei! îl îndemnă 
Sesostris pe Iker. Cu ce seamănă? 

— Are forma uraeus-ului, cobra ce împodobește fruntea 
Luminăţiei Voastre. 

— Ea ne ocrotește. Nu băga în seamă valurile și zgomotul. 

Mînuind cîrma, faraonul depăși o trecere îngustă peste care 
se prăvăleau talazurile dezlănțuite. O învălmășeală de pietre se 
întindea cît vedeai cu ochii. 

Ud leorcă, Sekari se agățase de bastingaj. Nilul își dublase 
furia, iar corabia trosnea din toate încheieturile, gata-gata să se 
răstoarne. 

— Ține cîrma! îi porunci Sesostris fiului său. 

Regele apucă un arc uriaș și-l încordă. Vîrful săgeții sale era 
făcut din cornalină și jasp roşu scînteietor. 

Săgeata străpunse perdeaua de ceață. 


— Am pricinuit ceva pagube, îl înștiință Gură-Pocită pe 
Prevestitor. 

— Câte corăbii ai distrus? 

— Trei pe de-a-ntregul, iar o a patra nu mai e de nici un folos. 

— Mult mai puțin decît trăgeam nădejde. 

— Căratul proviziilor va fi îngreunat de lipsa a trei corăbii! Pe 
deasupra, egiptenii vor trăi cu frica-n sîn clipă de clipă. Vom 
stîrni încăierări oriunde și oricînd. Cu cît se vor afunda în Nubia, 
cu atît pot să ne cadă pradă mai uşor. 

— Vrăjitorii nubieni au fugit, îi reaminti supărat Shab 
Strimbu”. 

— Pe negrii ăştia îi cuprinde spaima din nimic și o iau la 
goană prea iute. Dar libienii mei nu se tem de nici un vrăjmaș. 
Şi, pe deasupra, avem şi leoaica. Ea singură va pune pe fugă 
armata egipteană! 


CALEA DE FOC 271 


Gură-Pocită uită să pomenească de faptul că-l întilnise pe 
Iker. 

— Să ne odihnim acum! porunci Prevestitorul. Miine ne vom 
pune iar pe treabă. 

Cu puţin înainte de răsăritul soarelui, Prevestitorul ieși din 
cortul său împreună cu Bina. Aerul era rece, agonia întune- 
ricului — apăsătoare. 

Tînăra femeie se clătină. 

— Mă înăbuș, stăpîne. 

O săgeată de foc pîrjoli noaptea ce se sfirșea. Mai întîi, păru 
că se pierde în depărtare, apoi căzu cu o iuţeală nemaipomenită 
și străpunse coapsa dreaptă a Binei, care răcni de durere. 

Prevestitorul nu avu vreme să se îngrijească de ea căci, odată 
cu prima rază de soare, se ivi un șoim imens cu ochi de aur, care 
prinse a se roti deasupra lor. 

Îndată, mîinile Prevestitorului se preschimbară în gheare, iar 
nasul în clonț. Cînd șoimul scoase un strigăt ascuţit, Pre- 
vestitorul crezu că acesta era semnalul de atac. În stare să vadă 
chiar și lucrurile ce se ascundeau privirii muritorilor, încarnarea 
faraonului nu obişnuia să lase dușmanului nici o șansă. Însă de 
data aceasta avea să cunoască înfrîngerea. 

Aproape de pămînt, plasele Prevestitorului o să-l prindă în 
capcană. Apoi Prevestitorul o să-i reteze capul lui Horus 
Sesostris. 

Dar șoimul se înălță spre cerul luminat de soarele ce răsărea. 

— Stăpîne, observă Shab, cataracta a devenit tăcută! 

Un pîndar alerga din răsputeri spre ei. 

— Să fugim! Vine armata egiptenilor! 


Niciodată drumul pe apă nu fusese atît de lin. Din pîntecele 
de piatră rămăsese doar o îngrămădire de stînci prin care Nilul 
își deschidea calea în urma corabiei. 

— N-aș fi crezut vreodată că așa ceva e cu putinţă! se minună 
Sekari. 

— Vînt-de-Miazănoapte și Sîngerosul nu s-au îndoit o clipă, 
băgă de seamă Iker. 

— Dar tu? 

— Eu am ținut cîrma și am văzut săgeata regelui sfișiind 
întunericul. De ce să punem întrebări fără rost? 

Sekari mormăi un răspuns nedeslușit. 

Liniştiţi, măgarul și cîinele se culcară pe punte, iar monarhul 
apucă din nou cîrma. 

— Șoimul Horus l-a doborît pe Prevestitor? întrebă Iker. 

— Nu acesta era țelul său. După ce leoaica a rămas nemișcată 
din pricina rănii, pasărea începuturilor a domolit zbuciumarea 
fluviului. Vom săpa un canal pe care corăbiile să-l poată străbate 
de-a lungul întregului an. El ne va ajuta să ajungem la puter- 
nicele fortărețe pe care le vom construi dincolo de cataractă. 
Forţele vătămătoare dinspre miazăzi nu vor putea trece de zidul 
nostru magic. 

— Prevestitorul și leoaica mai pot să ne atingă? 

— Din nenorocire, da. Le-am dat o lovitură grea și se va 
scurge multă vreme pînă se vor înzdrăveni. Dar răul şi cruzimea 
găsesc întotdeauna hrana trebuincioasă ca să renască și să o 
atace iar pe Maat. Tocmai de aceea avem nevoie de atîtea 
fortărețe. 

— Oraşul de aur se găsește prin preajmă? 

— Curînd vei pleca în căutarea lui. 

Soldaţii egipteni părăsiră deşertul cîntînd pentru a se alătura 
faraonului. Nesmontu le îngădui să-și arate în acest chip 
ușurarea ce-o resimțeau acum și care le înlătura temerile și le 
întărea hotărîrea. Toţi fură nespus de uimiţi cînd văzură pacea ce 
domnea peste pîntecele de piatră. 

— Ai întîmpinat greutăţi? îl întrebă regele pe general. 
destul de iscusiți. Uneori s-au dovedit primejdioşi. 

— Ce pierderi avem? 

— Un mort, numeroşi răniți ușor și doi grav. Doctorul Gua o 
să-i salveze însă. Dar, de partea dușmanilor, nu există 
supraviețuitori. Au luptat în grupuri mici şi n-au vrut să se dea 
prinşi. După părerea mea, planul Prevestitorului pare limpede: 
atacuri neîncetate purtate de oameni orbiţi de credinţa lor și 

care-și dau bucuroşi viața pentru ea. Va trebui să fim cu mare 
băgare de seamă și să sporim paza. 

Victoria fu sărbătorită printr-un mare ospăț. 

— Cine îl iubeşte pe faraon este o făptură cu adevărat fericită, 
înzestrată cu toate cele de trebuinţă, reaminti Nesmontu, iar cine 
se răzvrăteşște împotriva lui nu cunoaște fericirea, nici pe pămînt, 
nici în cer. 

Un poem al lui Sehotep, menit școlilor de scribi, îl asemuia 
pe rege cu o stavilă ce oprea valurile, cu o încăpere răcoroasă 
unde se doarme bine, cu un zid de nedărîmat, cu un războinic 
viteaz al cărui braţ nu osteneşte niciodată, cu un adăpost pentru 
cel slab, cu apa rece pe timp de arșiță, cu o locuință caldă și 
uscată pe timp de iarnă, cu muntele ce înfruntă vîntul și 
împrăștie furtuna. 

Sub privirile atente și încărcate de emoție ale tuturor, uriașul 
faraon, purtînd pe cap coroana dublă, ridică stela de granit roșu, 
care slujea drept mărturie a întinderii pămînturilor egiptene. 
„Acesta e hotarul de miazăzi, așezat în anul opt al lui Sesostris, 
stătea scris în piatră. Nici un nubian nu-l va putea trece pe 
pămînt sau pe apă, cu ajutorul unei corăbii sau împreună cu alți 
tovarăși de un sînge cu el. Singurii cărora le e îngăduit lucrul 
acesta sînt negustorii de pe aceste meleaguri, mesagerii și 
călătorii însuflețiți de gînduri curate.“ 

După încheierea serbărilor, avea să înceapă construirea 
noilor fortărețe, cele mai îndepărtate și mai mari înălțate vreo- 
dată în Nubia. 


38. 


Preotul permanent Bega era ros de griji. 

De ce aliații săi nu dădeau nici un semn de viață? Gergu nu 
mai apăruse la Abydos, iar Medes nu mai trimisese nici un 
mesaj. Negoțul pe ascuns cu stele funerare fusese întrerupt, iar 
orașul trăia într-o izolare deplină, sub protecția armatei. Potrivit 
rarelor vești aduse de preoții temporari, Sesostris ducea lupte 
grele în Nubia. Oare planul Prevestitorului se va dovedi îndea- 
juns de nimicitor? 

Pe măsură ce treceau zilele, în sufletul lui Bega se aduna 
otrava, iar ura sa față de rege şi Abydos creştea. Însă era sigur că 
găsise mijlocul cel mai potrivit pentru a se răzbuna, așa că de ce 
să se lase pradă deznădejdii? Mai bine să aștepte, răbdător. 
Mulțumită puterilor nemaipomenite ale Prevestitorului, curînd 
se vor risipi toate îndoielile. Închipuindu-și că poate să supună 
ținuturile de la miazăzi, Sesostris dovedise multă trufie, căci 
acolo se va lovi de forțe necunoscute, mai presus de ale sale. 

Iar cînd învingătorii vor cuceri Abydosul, Bega va fi noul 
mare preot! 

Deocamdată însă, avea o altă pricină de bucurie: dizgrația lui 
Isis. Multă vreme, Bega se arătase neîncrezător în privința aces- 
tei frumoase preotese, căci urcase prea repede treptele ierarhiei 
care, după părerea lui, ar fi trebuit păstrată doar bărbaţilor. 
Preotul permanent nu putea suferi femeile, mai ales pe cele care 
aveau legătură cu sacrul. Încuviinţînd pe de-a-ntregul spusele 
Prevestitorului, Bega socotea că femeile nu sînt în stare să se 

îngrijească de treburile preoţiei. Locul lor era acasă unde să-și 
slujească bărbatul și copiii. De îndată ce va conduce Abydosul, 
Bepa le va izgoni de aici pe toate preotesele. 

Din fericire, soarta lui Isis se înăsprise. Chemată adesea la 
Memphis, în preajma regelui, ea ar fi putut ajunge mai-mare 
peste preotese şi, în felul acesta, una dintre cele mai însemnate 
persoane ale orașului sacru. Totuși, sarcina care tocmai îi fusese 
încredințată de Pleşuv zădărnicea aceste planuri de viitor! 
Neîndoielnic, tînăra femeie îi displăcuse monarhului. Așa că 
acum era osîndită la o muncă anevoioasă, de care se plingeau 
pînă și cei care o îndeplineau în mod obișnuit: spălatul 
veșmintelor! 

Bega bănuise multă vreme că Isis era o iscoadă de-a faraonu- 
lui, care observa faptele și gesturile preoților permanenți și-l 
înştiința pe Sesostris despre orice pas greșit al acestora. Dar se 
dovedise a fi doar o uneltitoare, o naivă care își aflase pînă la 
urmă locul pe care-l merita. Încîntat să o vadă umilită în acest 
fel, Bega se feri să-i vorbească unei biete slujitoare și-și văzu de 
îndatoririle sale rituale. 


Isis spăla cu delicateţe tunica de in alb regal, folosind puţină 
spumă de salpetru ca să-i redea întreaga strălucire și puritate. 
Nici nu i-ar fi trecut prin minte că Pleșuvul i-ar putea încredința 
o sarcină atît de sacră precum curățarea veșmîntului lui Osiris, 
arătat în timpul celebrării misterelor. 

Atentă la munca sa, tînăra femeie nu băga în seamă privirile 
dispreţuitoare îndreptate spre ea. Atingerea acestei tunici, țesută 
în taină de zeițe, o ajuta să treacă de încă o etapă pe calea spre 
iniţiere. Încă de la începuturile Egiptului, puţini oameni avu- 
seseră norocul s-o privească. 

— Ai isprăvit? o întrebă Pleşuvul, morocănos ca-ntotdeauna. 

— Da. Sînteți mulțumit de munca mea? 

Tunica cea albă a lui Osiris scînteia în soare. 

— Împăturește-o şi pune-o în cufărul acesta. 

Mica mobilă, garnisită cu fildeș și faianță albastră, era 
împodobită cu tije de papirus înflorit. Isis așeză veşmîntul 
înăuntru. 

— Zărești hotarul nevăzut care se află în acest loc? continuă 
Pleșuvul. 

— Abydosul e poarta cerului. 

— Vrei să treci de ea? 

— Vreau. 

— Atunci urmează-mă. 

Supunîndu-se vrerii faraonului, stăpîn peste Cercul de Aur 
din Abydos, Pleșuvul o conduse pe Isis pînă într-o capelă a tem- 
plului lui Osiris. 

Pe o măsuță joasă stăteau înșirate piesele unui joc numit 
senet, „trecerea“. 

— Ia loc și joacă. 

— Împotriva cui? 

— A nevăzutului. Întrucît ai atins tunica lui Osiris, nu poți 
ocoli această încercare. Dacă învingi, vei fi purificată și spiritul 
tău se va deschide spre lumi noi. Dacă pierzi, vei dispărea. 

Uşa capelei se închise. 

Dreptunghiulară, suprafața de joc cuprindea treizeci de 
căsuțe așezate în trei rînduri paralele. Cei doisprezece! pioni ai 
unui jucător aveau forma unui fus, iar ai potrivnicului său, forma 
unui con cu capul rotunjit. Piesele înaintau potrivit unui număr 
obținut prin aruncarea unor plăcuţe ce purtau înscrise pe ele 
cifre. Unele căsuțe erau bune, altele — rele. Jucătorul trebuia să 
înfrunte numeroase capcane înainte de a ajunge la Nun, oceanul 
începuturilor unde se regenera. 


Isis poposi în căsuţa a cincisprezecea, „sălaşul renașterii“. 
Aici se găsea hieroglifa vieţii, încadrată de două sceptre uas, 
„puterea înfloritoare“. 

Plăcuţele se întoarseră brusc și cinci pioni potrivnici se 
mișcară în același timp ca să oprească înaintarea preotesei. 


! Sau cinci, sau şapte, după alte versiuni ale jocului (n.a.) 

Cea de-a doua aruncare a lui Isis aduse nenorocirea: 
căsuţa 27, o întindere de apă unde te puteai îneca! Isis fu nevoită 
să dea înapoi, poziţia sa devenind nesigură. 

Cînd nevăzutul își făcu simțită din nou prezența, tînăra 
femeie crezu că totul e pierdut. 

Dar de ce să se teamă? Nu încercase ea să ducă o viață 
dreaptă, în slujba lui Osiris? Dacă sosise clipa să se înfăţișeze 
tru ea. 

Isis azvîrli plăcuţele. 

26, căsuţa „locuinței desăvârșite“. Era aruncarea cea mai 
bună, care-i deschidea poarta cerului, dincolo de acest joc. 

Căsuţele dispărură deodată, trecerea se săvîrșise. 

Pleșuvul deschise ușa capelei și îi arătă preotesei o bucată 
de aur. 

— Să mergem împreună la salcîm. 

Preotul dădu mai întîi ocol arborelui. 

— Ia metalul acesta, Isis, și lipește-l de o ramură. 

Din bucata de aur se răspîndea o căldură plăcută. Hrănită cu 
o sevă nouă, ramura înverzi toată. 

— Aurul tămăduitor! zise tînăra femeie, uimită. De unde 
vine? 

— Iker l-a descoperit în Nubia. Dar avem nevoie de mult mai 
multe bucăţi ca să salvăm arborele. Sîntem însă pe calea cea 
bună. 

Iker... Fiul regal lua, așadar, parte la vindecarea arborelui 
vieții. Și de vreme ce nu era un om ca oricare altul, poate că des- 
tinul său se va împleti cu cel al unei preotese din Abydos. 


Nu mai puţin de șase fortărețe aveau să alcătuiască 
de-acum înainte, începînd dinspre miazănoapte și pînă înspre 
miazăzi, poarta ferecată a pîntecelui de piatră: Mirgissa, 
Dabernati, Shalfak, Uronarti, Semna și Kumma. Sesostris 
vizita în fiecare zi șantierele rînduite de Sehotep, ajutat de Iker 
şi de generalul Nesmontu. Văzînd cum se înalță zidurile, con- 
structorii uitau de oboseală și de asprimea muncii. Bine hrăniți 

și avînd la dispoziţie apă și bere pe săturate, meșterii se bucurau 
de toată atenţia lui Medes și Gergu, nevoiţi să se străduiască din 
greu, și își dădeau seama că de lucrul lor depindea apărarea 
întregului ținut. 

Mirgissa îi impresiona pînă și pe cei mai puțin simțitori. 
Clădită pe un promontoriu ce se înălța deasupra Nilului cu 
douăzeci de metri, la vest de extremitatea sudică a celei de-a 
doua cataracte, „Cea care îi respinge pe locuitorii oazelor' 
ocupa un dreptunghi de opt hectare şi jumătate. Înconjurată de 
un șanț adînc, fortăreața avea un zid dublu de apărare și bas- 
tioane care vegheau intrările. Datorită pereţilor înalți de zece 
metri și largi de opt, Mirgissa putea fi păzită doar de o garni- 
zoană modestă, formată din treizeci şi cinci de arcași și tot atiţia 
lăncieri. 

La adăpostul meterezelor, se întindeau o curte pietruită, 
mărginită de coloane, case, hambare și magazii. Existau, de 
asemenea, și o topitorie, un atelier de arme și un templu. 
Meşterii făureau și reparau lănci, sulițe, săbii, pumnale, arcuri, 
săgeți și scuturi. 

Această cetate întărită se continua cu un oraș deschis, avînd 
aproape aceeași suprafață, unde fuseseră construite case din 
cărămidă nearsă, cuptoare de pîine şi felurite ateliere. Irigînd 
deșertul, egiptenii sădiseră arbori, dînd naştere unor mici 
grădini, spre uimirea triburilor învecinate care, unul cîte unul, 
juraseră supunere faraonului. 

Doctorul Gua și farmacistul Renseneb îi îngrijeau pe cei 
suferinzi și o atmosferă de încredere se înstăpîni peste tot. 
Mirgissa devenea inima negoțului unui ținut năpăstuit, care 
ieșea acum din mizerie. Nimeni nu răbda de foame şi nu se mai 
vorbea despre răzvrătiri și lupte. Urîndu-i pe kushiţi care, de la 
dispariția prinţului Triah, nu făceau altceva decît să se omoare 
între ei în lupta pentru putere, localnicii își întorseseră privirea 
spre egipteni. Sesostris nu le apărea drept un tiran, ci dimpotrivă, 
ca un eliberator și un zeu coborit pe pămînt. Nu făgăduise el, 
oare, bunăstare și ocrotire tuturor? 

Născocirea cu care mai-marele lucrărilor se mîndrea cel mai 
mult era o glisieră pentru corăbii cu o pantă de zece grade, 
alcătuită din bîrne acoperite cu noroi, udat fără încetare atunci 
cînd vasele erau scoase din apă şi trase la mal. Lată de doi metri, 
glisiera înlesnea transportul proviziilor şi al materialelor, 
încărcate pe sănii grele. 

Din înaltul turnurilor Mirgissei, soldaţii supravegheau veni- 
rile și plecările nubienilor. Învățând să recunoască diferite triburi 
şi obiceiurile lor, străjile observau tot ce se petrecea şi-l 
înştiințau degrabă pe comandantul fortăreței cînd era nevoie să 
trimită o patrulă. Nimeni nu putea pătrunde pe pămîntul 
egiptean fără să aibă documente în bună rînduială. 

Împreună cu echipa sa de scribi, Medes întocmea liste cu cei 
care intrau în Egipt şi trimitea copii după ele către celelalte 
fortărețe și către Elephantina, astfel încît un număr tot mai mic 
de străini puteau să se strecoare neștiuţi în regat. 

Pradă unei cumplite dureri de cap, Secretarul Casei Regale îl 
chemă pe doctorul Gua. 

— Nu mă mai simt în stare să muncesc, mărturisi Medes. Tot 
capul îmi e cuprins de flăcări. 

— Am să vă dau două leacuri care se ajută unul pe altul, hotări 
doctorul. Mai întîi, luaţi aceste hapuri preparate de farmacistul 
Renseneb. Ele vor destupa canalele ficatului și vă vor alina 
suferința. Apoi, am să vă așez pe frunte capul unui somn pescuit 
azi de dimineaţă. Durerea va trece în oasele peştelui și o să 
scăpaţi de ea. 

Deși neîncrezător la început, Medes nu întîrzie totuşi să 
recunoască puterea tămăduitoare a leacurilor. 

— Sînteţi și mag, nu-i așa, doctore? 

— Fără puţină magie nu avem sorţi de izbîndă. Şi acum, vă 
las. Am multă treabă, dar mă voi întoarce, dacă o să mai aveţi 
nevoie de mine. 

Unde găsea omul acesta mărunt şi slab, care căra mereu cu 
el un sac greu de piele, atîta energie? De cînd lucrurile se mai 
liniștiseră în Nubia, Gua și Renseneb nu se mărgineau doar să-i 
îngrijească pe localnici, ci se străduiau să-şi transmită toată 


280 CHRISTIAN JACQ 


învățătura altor doctori care să-i înlocuiască după plecarea lor. 
Datorită îndemnurilor lui Sesostris, întreg ținutul dăduse uitării 
sărăcia și dezordinea. 

— Lipseşte un raport, îi spuse un scrib lui Medes. 

— Ce fel? 

— Una dintre cele cinci patrule de supraveghere nu și-a trimis 
raportul obișnuit. 

Fără să şovăie, Medes plecă să-l înștiințeze pe Nesmontu. 

— Generale, poate că e vorba de un fapt fără prea mare 
însemnătate, dar aș vrea totuși să lămurim lucrurile. Unul dintre 
ofițeri a uitat să-şi întocmească raportul. 

Nesmontu ordonă ca vinovatul să se înfățişeze degrabă 
înaintea lui. 

Aghiotantul se întoarse într-un suflet. 

— Ofiţerul e de negăsit, generale. 

— Şi soldaţii săi? 

— Nu i-a văzut nimeni. 

Neîndoielnic, patrula nu se mai întorsese. 

Regele își strînse sfatul de război. 

— Încotro pornise patrula? întrebă Sesostris. 

— Pe drumul apusean, răspunse Nesmontu. Trebuia să con- 
troleze o caravană de-a localnicilor, dar nici aceasta n-a mai 
ajuns la Mirgissa. Socot că oamenii noştri au căzut într-o cap- 
cană. Trebuie să aflăm dacă a fost doar o întîmplare sau se pune 
la cale un atac adevărat. 

— lau asupra mea această însărcinare, grăi, răspicat, Iker. 

— Armata nu duce lipsă de cercetaşi iscusiţi! se împotrivi 
Nesmontu. 

— Să nu ne amăgim. Aici e mîna Prevestitorului. Voi fi cu 
băgare de seamă. Să mă însoțească doar cîțiva soldaţi dintre cei 
mai încercați. 

Sesostris încuviinţă hotărîrea Fiului regal. 

Oricît de primejdioasă s-ar fi dovedit această nouă înfruntare 
cu Prevestitorul, ea avea să-i desăvîrșească lui Iker pregătirea. 
Căci nu exista altă cale ca să răzbeşti din întuneric spre lumină. 

Sekari oftă amarnic la gîndul că-și va părăsi odaia atît de 
primitoare și sala în care mîncau ofițerii și unde se serveau nişte 
bucate atît de gustoase. Poate că ar fi trebuit să-și găsească un alt 
prieten mai domol din fire. Dar oare misiunea sa nu era aceea de 
a-l proteja? 


59, 


Generalul Nesmontu se arătase de neclintit: toți membrii 
patrulei, chiar și Iker, trebuiau să fie înzestrați cu apărători 
împotriva săgeţilor — nişte papirusuri magice legate strîns de 
piept cu o fùnie. Nu grosimea lor conta cel mai mult, ci for- 
mulele înscrise pe ele, care erau în stare să înlăture primejdia. 

La umbra unui balanit se odihnea o caravană alcătuită din 
nubieni și măgarii lor. Cînd egiptenii se apropiară, negustorii 
ridicară mîinile în semn de prietenie. 

Sîngerosul scoase un mîrfit amenințător, iar Vînt-de-Mia- 
zănoapte se opri şi nu se mai lăsa urnit din loc cu nici un chip. 

Simţind neîncrederea vrăjmașului, arcașii kushiţi încetară să 
se mai prefacă şi traseră. 

Iker îi mulțumi în gînd generalului Nesmontu, căci săgețile 
pgreșiră ținta. 

— Vin alții din spate! strigă Sekari. Şi din părți! Ne-au 
împresurat! 

— La pămînt! porunci Fiul regal. Săpaţi! 

Numai că, la adăpostul acestor biete gropi, egiptenii nu 
puteau rezista prea multă vreme. Moartea prințului lor nu-i des- 
curajase pe kushiţi, care izbutiseră să pună la cale o astfel de 
capcană. 

— Nu vreau să cad pradă deznădejdii, dar viitorul mi se pare 
întunecat! își dădu cu părerea Sekari. Am aflat, ce-i drept, cum 
au fost uciși soldații noştri, dar n-o să apucăm să povestim 

nimănui. Cît despre un atac, nici nu încape vorbă. Sînt de 
douăzeci de ori mai mulți decît noi. 

Iker nu zărea nici el vreo rază de speranţă. Așa că își îndreptă 
toate gîndurile către Isis. Nu-l salvase ea și în alte dăți? Dacă-l 
iubea cît de cât, n-o să-l părăsească în fața acestor sălbatici. 

— Auzi și tu zgomotul ăsta? întrebă Sekari. Aș putea jura că-i 
un bîzîit de albine. 

Era chiar un roi care se îndrepta spre ei. 

Un roi cum nici unui crescător de albine nu-i fusese dat să 
vadă vreodată, atît de întins încît acoperea soarele. 

Albina, simbolul regelui Egiptului de Jos. 

Şi armata de insecte se prăvăli asupra kushiților. 

— Hai după ele! urlă Iker. Noi n-avem de ce să ne temem! 

Sekari se izbi de un negru înalt, hotărît să-l împiedice să 
treacă. Dar suferind din pricina zecilor de înțepături, kushitul se 
prăbuși brusc. 

Fără a ţine seama de biziitul asurzitor al aliaților săi, patrula 
egipteană îi urmă și scăpă astfel din capcană. 

Iker alergă timp îndelungat, întorcînd capul de mai multe ori 
ca să se încredințeze că nici unul dintre însoțitorii săi nu 
rămăsese în urmă. 

Apoi roiul dispăru fără veste, de parcă l-ar fi înghiţit cerul. 

— Sîntem salvaţi, dar ne-am rătăcit. 

— Cînd se întunecă, o să ne călăuzim după stele. 

Deșertul se întindea cît vedeai cu ochii și nici un fir de 
verdeață nu se zărea nicăieri. 

— Să poposim la umbra acestei dune. 

Iker observă un obiect din piatră pe jumătate îngropat în 
nisip. Îl apucă și trase binișor de el, sub privirea nedumerită a lui 
Sekari. 

— Neîndoielnic, e o formă pentru turnat metalul! O îi vreo 
mină prin preajmă. 

La poalele dunei, găsiră și alte obiecte asemănătoare. 

Soldaţii scoaseră la lumină intrarea într-o galerie, bine 
păstrată. 

Iker şi Sekari se apucară s-o cerceteze. Sîngerosul și 
Vînt-de-Miazănoapte rămaseră la suprafață ca să-i vestească în 
caz de primejdie. 

Galeria ducea spre un soi de platou mărginit de colibe din 
piatră în care zăceau balante, greutăți din bazalt şi o mulțime de 
forme de diverse mărimi. 

De-o parte și de alta a ușii unui mic templu se înălțau două 
coloane cu chipul zeiței Hathor. 

Chipul lui Isis. 

— Ne-a îndrumat paşii pînă la oraşul de aur, murmură Iker. 

Înăuntrul sanctuarului stăteau rînduite cu grijă lingouri 
de aur. 


Bina suferea atât de tare, încît îl imploră pe Prevestitor s-o 
ucidă! Dar, în ciuda rănii groaznice din pricina căreia piciorul ar 
fi trebuit tăiat, Prevestitorul izbuti s-o liniștească, îngrijind-o 
fără odihnă cu ierburile aduse de vrăjitorii nubieni. 

Dacă faraonul își închipuia că o înlăturase din calea sa pe 
leoaica aceea cumplită, atunci se înșela. Așezată pe rană, regina 
turcoazelor grăbea vindecarea. 

Deja tînăra femeie nu mai scotea strigăte sfişietoare în care 
vocea sa şi a fiarei se amestecau. Ameţită de fierturi adormi- 
toare, Bina se adîncea în somn ore întregi. 

În ciuda pierderii armatei lui Triah, kushiţii care scăpaseră 
cu viață și mai multe triburi nubiene se supuneau în continuare 
marelui mag. Numeroşi războinici îi ascultau învățăturile, rostite 
cu o voce blîndă şi învăluitoare. Zeul cel nou avea să le îngăduie 
să răpună trupele lui Sesostris, să distrugă fortărețele, apoi să 
calce hotarele Egiptului. Căci viitorul pe care-l zugrăvea 
Prevestitorul nu putea fi ocolit. Toţi necredincioșii aveau să 
piară. 

— Egiptenii construiesc cu o iuțeală nemaivăzută, zise 
Gură-Pocită. Acum s-au așezat la Shalfak! De pe fişia aceea de 
pămînt și stînci vor păzi și mai bine fluviul și deșertul. 

— Nu lăsaţi lucrările să înainteze. 

Gură-Pocită se simţi înviorat. 

— Să punem mîna pe Shalfak va fi o ispravă frumoasă. Nu ne 
vom dovedi ușor de alungat. Și n-o să luăm prizonieri, se 
înțelege de la sine! 

— Ce s-a ales de falsa caravană trimisă ca să-i ademenească 
pe egipteni? 

— A dispărut în deșert. Sesostris a atacat și el. Uriașul ăsta nu 
ne lasă pic de răgaz și ne întoarce fiecare lovitură. 

— Dar o să-l doborîm pînă la urmă! 

Încrederea în izbîndă a lui Gură-Pocită îi îmbărbătă pe 
războinicii săi. Dar în sufletul Prevestitorului răsărise îndoiala. 
Pe măsură ce cucerea Nubia, puterile magice ale lui Sesostris 
sporeau şi faraonul devenea tot atît de rezistent ca și zidurile 
fortărețelor sale. 

Din fericire însă, îi mai rămîneau destule părți șubrede. 


Așezat pe un scăunel pliant, Sekari se desfăta cu un vin 
amețitor. 

— Mai vrei o cupă, Iker? 

— Am băut îndeajuns. 

— Învață Cheia viselor! Dacă te vezi bînd vin în vis înseamnă 
că te hrăneşti cu Maat! Mie mi se întîmplă adeseori. Şi într-un 
loc îngrozitor ca acesta nu cunosc un leac mai bun. 

Fortăreaţa Shalfak, „Cea care supune țările străine“!, nu avea 
nimic atrăgător. La picioarele ei, Nilul se îngusta și era ușor de 
supravegheat. Nu prea mare?, dar înzestrată cu pereți groși de 
cinci metri, cetatea adăpostea o garnizoană mică și cîteva ham- 
bare. De pe țărmul abrupt o scară cobora pînă la Nil. Datorită 
meșteșugului lor desăvârșit, constructorii munceau cu spor. Pînă 
la încheierea lucrărilor zidului principal, singura primejdie se 
putea ivi dinspre deșert. Așa că Fiul regal și o trupă de douăzeci 
de arcași păzeau șantierul. 

— Îmbată-te în fiecare zi și în fiecare noapte, continuă Sekari, 
şi nu uita să preţuiești vinurile cele bune! Doar aşa vei rămîne 

întotdeauna fericit şi senin, căci ele umplu de bucurie toată casa 
şi se unesc cu aurul zeilor. Cuvintele acestea, ale unui poet, nu 
ți se par vrednice de admirație? 

— Oare nu au vreun tîlc ascuns? i-o întoarse Iker. N-or vorbi 
ele despre beţia divină, pe care o simți în timpul contopirii cu 
lumea nevăzută? 

— Un tîlc lipsit de învelișul faptelor n-are nici un rost! Dar 
aurul trimis la Abydos... se va dovedi de vreun folos? 

Sekari începu să cînte dintr-o lăută făcută dintr-o carapace 
de țestoasă, acoperită cu o piele de gazelă bine întinsă, vopsită 
în roșu și avînd șase găuri. Plimbîndu-și degetele peste cele trei 
corzi, Sekari îngînă un cîntec grav și tărăgănat. 

— Am ascultat cuvintele înțelepţilor. Ce este eternitatea? Un 
loc în care domnește dreptatea și frica nu este cunoscută, un loc 
de unde zarva a fost alungată şi nimeni nu sare asupra semenu- 
lui său. Acolo nu există vrăjmași, iar strămoșii trăiesc în pace. 

Culcaţi pe-o parte, Sîngerosul şi Vînt-de-Miazănoapte îl 
ascultau cu plăcere pe cîntăreț. 

Lui Iker gîndurile îi zburară spre Isis. 

Aflată mereu în preajma misterelor lui Osiris și a izvorului 
vieții, poate că ea socotea dragostea față de un bărbat ca pe un 
lucru neînsemnat. 

Săgeata i-ar fi străpuns coapsa lui Sekari, dacă acesta nu ar 
fi ținut lăuta proptită de ea. 

Sîngerosul lătră ca turbat, iar Vînt-de-Miazănoapte scoase 
niște răgete care îi smulse pe soldaţi din toropeală. 

Pregătiți pentru un atac de felul acesta, se dezmeticiră pe 
dată și se adăpostiră în spatele blocurilor de granit negru ce 
alcătuiau temelia fortăreței. 

Primejduindu-și vieţile, Sekari și Iker îi ocoliră pe atacatori 
şi le căzură drept în spate. 

Mulțumită zarvei stîrnite de cîine și de măgar, trupa care își 
avea tabăra nu departe de Shalfak le sări degrabă în ajutor. 

Doar căpetenia clanului nubian izbuti să fugă, coborînd 
malul pînă la fluviu. Aici se lăsă să alunece încet în apă și se 

ascunse printre stînci. Cînd auzi zgomotul de paşi, se crezu 
pierdut. 

Dar cei doi egipteni se mărginiră să scruteze suprafața 
Nilului. 

— Nu se vede nici o barcă, zise Sekari. Nebunii ăștia au venit 
din deșert, dar în număr prea mic. Și nici n-au băgat de seamă că 
sîntem apărați. 

— Au mers la moarte sigură, hotărî Iker. Prevestitorul a 
bănuit că păstrăm la Shalfak bucățile de aur culese din orașul 
pierdut. Faraonul a avut dreptate să le pună la adăpost în 
fortăreața Askut. 

Cei doi bărbaţi se îndepărtară. 

Uitînd de moartea războinicilor săi, căpetenia clanului alergă 
într-un suflet la Prevestitor să-l înştiințeze despre ceea ce tocmai 
îi ajunsese la ureche și care avea să-l bucure peste măsură. 


40. 


— Carevasăzică, egiptenii au descoperit aurul, grăi Pre- 
vestitorul. 

— L-au ascuns la Askut! dezvălui, cu mîndrie, căpetenia 
clanului. 

— De ce n-ai distrus construcția de la Shalfak? 

— Pentru că... pentru că nu eram destui. 

— N-ai atacat cumva la nimereală, înainte să primeşti 
ordinele lui Gură-Pocită? 

— Cel mai însemnat lucru e că am aflat unde-și țin comoara. 

— Cel mai însemnat lucru e să mă asculti. 

Cu o lovitură de bită, Gură-Pocită îi crăpă nubianului țeasta. 

— Un neisprăvit care nu era în stare să conducă! Și toți negrii 
ăștia îi seamănă! Mi-ar lua multă vreme să-i pregătesc și nici nu 
sînt încredințat c-aş izbuti. 

— E cu neputinţă să ajungem la Askut, se plînse Shab 
Strimbu”. De cînd au fost ridicate fortărețele Semna și Kumma, 
fiecare corabie e controlată cu foarte mare atenţie. 

— Trebuie să știu dacă aurul acesta e o ameninţare adevărată 
pentru noi şi dacă trebuie să-l distrugem, hotărî Prevestitorul. 
Curînd, rana Binei se va tămădui, dar încă nu s-a înzdrăvenit pe 
deplin. Așa că iată cum vom face. 


Suferind de căldură, copleșit de muncă, Medes asuda din 
greu. lar Semna, fortăreața așezată spre miazăzi, nu avea să-i 
aducă odihna și răcoarea. Menit să ferece pentru totdeauna 

Nubia, ansamblul arhitectural era alcătuit din trei părți de sine 
stătătoare: Semna-Apuseană, purtînd numele de „Sesostris 
stăpîneşte““, cu întărituri formate din turnuri înalte și altele 
joase, Semna-de-Miazăzi, „Cea care îi împinge îndărăt pe 
nubieni“, și Kumna, zidită pe malul răsăritean și care 
adăpostea un mic templu. 

Niciodată hotarele Egiptului nu pătrunseseră atît de adînc 
pe aceste meleaguri îndepărtate. Situate de-o parte și de alta a 
unei trecători înguste şi stîncoase, dincolo de care și Nilul 
de-abia răzbea, fortărețele puteau respinge lesne orice atac. Sub 
conducerea lui Sehotep, nivelul apei din trecătoarea Semna fu- 
sese ridicat prin îngrămădirea bolovanilor și astfel luase naștere 
un canal pe care corăbiile de mărfuri puteau călători în siguranță. 

Pe deasupra, la miazănoapte de Semna, fusese înălțat un zid 
lung de cinci kilometri care urma să protejeze drumul prin 
deșert. 

Medes întocmi decretul care numea o sută cincizeci de 
soldați la Semna și cincizeci la Kumma. Aceste trupe de elită 
aveau să se bucure de un trai îndestulat: case încăpătoare, străzi 
pietruite, ateliere, hambare, rezervoare de apă, provizii ce soseau 
fără întârzieri. Garnizoanele nu duceau lipsă de nimic. lar 
Secretarul Casei Regelui continua să se spetească trebăluind în 
slujba lui Sesostris și împotriva Prevestitorului! 

Trăgînd după el un sac din piele, doctorul Gua pătrunse în 
odaia de lucru unde un servitor îl răcorea, neobosit, cu evantaiul 
pe Medes. 

— Ce vă doare azi? 

— Toate măruntaiele. Mă usuc pe picioare. 

— Aerul de aici mi se pare sănătos și, oricum, aveți rezerve 
frumoase de grăsime. 

După ce-l cercetă pe Medes pe toate părțile, doctorul scoase 
din sacul său un vas-măsură, aidoma cu cel pe care Horus îl 
întrebuința ca să-și îngrijească ochiul, astfel încît să aducă 
viaţă, sănătate și fericire. Gua turnă în vas o poţiune din sirop 
de curmale proaspete, frunze de ricin și lapte de sicomor. 

— Leacul acesta o să vă ușureze. 

— Mă tem să nu cad sleit de puteri! 

— Înghiţiți cîte puţin din poţiunea aceasta de trei ori pe zi, 
mîncați mai cumpătat, beți mai multă apă şi o să vă întoarceți 
teafăr la Memphis. 

— Sănătatea trupelor noastre nu vă neliniștește? 

— Credeţi că farmacistul Renseneb și cu mine ne petrecem 
vremea trîndăvind? 

— Departe de mine un asemenea gînd, dar, pe căldura asta... 

— Soldaţii noștri sînt bine îngrijiţi. Dar nu pot spune acelaşi 
lucru și despre vrăjmaş, ceea ce ne va înlesni biruința. 

Apoi doctorul Gua plecă în mare grabă căci îl aşteptau cîţiva 
bolnavi grav. 

Un ofițer, fremătînd de nerăbdare, intră îndată în odaia lui 
Medes. 

— Am arestat un bărbat. Vreţi să-i puneţi întrebări? 

Fiind persoana cu rangul cel mai înalt din fortăreață, Medes 
nu avea încotro. 

Şi mare îi fu surprinderea cînd îl recunoscu pe Shab 
Strîimbu”! 

— Ce-a făcut acest om? 

— Nu are acte de trecere. 

— Lămureşte-mă, îi ceru Secretarul Casei Regale lui Shab. 

— Sînt un curier din Buhen, răspunse Strîmbu”, umil și supus. 
Nu cunosc noile rînduieli şi nu ştiam că am trebuinţă de un 
asemenea înscris. Vă aduc noi ordine de la mai-marii voștri. 

— Lasă-ne singuri! îi porunci Medes ofițerului. 

Ușa se închise. 

— A trecut o veșnicie de cînd n-am primit nici o veste! se 
plînse Medes. 

— Liniștește-te, totul merge bine. Nubienii sînt niște aliaţi jal- 
nici, dar Prevestitorul se foloseşte de ei cît se poate de bine. 

— Fortărețele pe care le-a construit Sesostris sînt de netrecut. 
Ne paşte dezastrul, iar eu sînt prins în capcană! Şi Iker... Iker 
trăiește! 

— Nu-ţi mai face griji și dă-mi un act care să-mi îngăduie să 
merg pretutindeni. 

— Prevestitorul ar îndrăzni... să atace Semna? 
— Să nu părăsești odaia asta. Aici o să fii la adăpost. 


În piaţa din Semna domnea o atmosferă veselă. Tarabele cu 
fructe, legume, peşte şi mărfuri de tot soiul se înșirau îmbietoare. 
Tiîrguieli aprige se stîrneau adesea între vînzători și cumpărători. 
Celor mai mulţi dintre soldaţi le făceau plăcere aceste schim- 
buri, iar localnicii se îmbogăţeau pe seama lor. 

Dintr-odată, toate privirile se îndreptară spre o făptură 
superbă cu talia împodobită de o centură încărcată de perle și 
scoici. La glezne purta brățări ciudate, în forma ghearelor unei 
păsări de pradă. Cum rana i se închisese, Bina se simțea acum 
îndeajuns de tare, încît să ducă pînă la capăt o parte din planul 
Prevestitorului. 

— Nu ești de pe-aici, observă un soldat. 

— Dar tu de unde ai venit? 

— De la Elephantina. Ce vinzi, frumoaso? 

— Scoici. 

Şi Bina îi arătă o cochilie minunată, a cărei înfățișare 
amintea de cea a sexului femeiesc. 

Soldatul zîmbi. 

— Drăguţ, foarte drăguţ... Cred că pricep. Ce vrei în schimb? 

— Viaţa ta. 

Bărbatul abia avu timp să rîdă silit, căci partea ascuţită a 
brățării de la glezna Binei îi străpunse vintrele. 

În aceeași clipă, kushiţii îşi scoaseră armele pe care le 
ascunseseră în coșuri şi se năpustiră asupra negustorilor și 
mușteriilor. 

Din înaltul turnului de pază, o santinelă dădu alarma și 
îndată porţile celor două fortărețe de la Semna-Apuseană se 
închiseră şi arcașii se rînduiră la locurile lor, pregătindu-se să 
tragă. 

Medes ieși din odaia sa de lucru și se răsti la comandant: 

— Ce e cu zarva asta? 

— Sîntem atacați de o ceată de kushiţi turbaţi! 

— Dă de știre Buhenului şi Mirgissei. 

— Peste putinţă, vrăjmaşul a oprit trecerea pe apă. Mesagerii 
noştri ar fi ucişi. 

— Și de ce nu întrebuințezi celelalte mijloace? 

— Soarele ne este împotrivă, iar vîntul împrăștie fumul. 

— Cu alte cuvinte, sîntem împresuraţi și nici n-avem de unde 
să primim ajutor. 

— Nu vă temeti, e doar un necaz vremelnic. Kushiţii n-o să 
aibă vreme să cucerească fortărețele. 

Cînd Medes, la adăpostul unui crenel, văzu mulțimea de 
războinici negri înfierbîntaţi, se îndoi adînc de adevărul acestor 
spuse. Oare avea să moară prosteşte sub năvala acestor sălbatici 
trimiși de Prevestitor? 


Fortăreața Askut, clădită pe o insuliță în sudul celei de-a 
doua cataracte, nu era printre cele mai mari, așa încît Gură-Po- 
cită socoti că treizeci de oameni bine antrenați erau de-ajuns. 
Loviră iute și cu putere. 

Odată Semna atacată și devenită neputincioasă, cele trei 
bărci ușoare nu mai întîmpinară nici o piedică. Bizuindu-se pe 
trăinicia Semnei, egiptenii nu lăsaseră de veghe nici o corabie de 
război între Semna și Askut. 

Bărcile traseră la mal cu ușurință. În jur nu se zărea picior de 
soldat. 

Gură-Pocită se cățără pe o stîncă și descoperi un fort cu 
zidurile neterminate și căruia îi lipsea poarta grea din lemn. 

Bănuitor, Gură-Pocită trimise o iscoadă să cerceteze locul. 

Libianul trecu pragul și pătrunse înăuntrul clădirii de unde se 
întoarse după scurtă vreme. 

— S-ar zice că e goală. 

Gură-Pocită merse să se încredințeze cu ochii lui și găsi 
nenumărate unelte pentru spălarea aurului, magazii cu grîne și 
un mic sanctuar dedicat crocodilului Sobek. Carevasăzică, 
Askut adăpostea provizii de hrană și toate cele de trebuinţă pen- 
tru turnarea prețiosului metal. 

Dar de ce fortăreața părea lăsată de izbeliște? 

— Garnizoana a fost prevenită de Semna, îl înștiință un 
nubian, și a fugit la Mirgissa. 

— Scotociţi peste tot şi găsiți-mi aurul, dacă a mai rămas ceva 
din el. 

— Uitaţi-vă acolo! A apărut cineva! 

Gură-Pocită îl recunoscu îndată pe tînărul care ieşea din 
sanctuar. 

— Nu trageţi! Pe ăsta îl vreau viu. 

Iker se opri la zece pași depărtare de Gură-Pocită. 

— Iarăşi tu, scrib blestemat! De ce n-ai plecat cu ceilalți? 

— Îți închipui că soldaţii lui Sesostris sînt nişte fricoși? 

— Păi, nu-i nici unul prin preajmă! Dă-mi aurul și n-o să 
pățești nimic, 

— Te amăgești zadarnic. Viaţa ta tristă se sfirșește aici. 

— Tu ești unul, noi sîntem treizeci. Crezi că poți să ne ţii 
piept? 

— Nu te văd decît pe tine, un libian și un nubian. Complicii 
tăi au fost doboriți. Atît l-ai tot ascultat pe Prevestitor și i te-ai 
supus orbește, că simţurile ti-au amorţit. Sekari și cu mine i-am 
întins o capcană unuia dintre aliaţii tăi, o căpetenie de clan. Și 
acesta i-a spus cum că aici am ascuns noi aurul din Nubia. Dar 
el nu se mai află acum la îndemîna voastră. Mi-ar fi plăcut să 
pescuiesc un pește mai gras, dar, oricum, prinderea ta și a celor 
mai buni oameni ai tăi va împuţina forțele Prevestitorului. 

Gură-Pocită își trase pumnalul din teacă, dar săgeata lui 
Sekari îi zdrobi încheietura mîinii. 

Libianul şi nubianul încercară să-i sară în ajutor, dar fură 
doborîți. 

Folosindu-se de învălmășeala iscată, Gură-Pocită alergă spre 
malul rîpos şi se aruncă în apă. 

— Ne scapă iar! se înfurie Sekari. 

— Nu și de data asta, îl potoli Iker, căci zeul Sobek ocrotește 
locul acesta. Și de cînd am coborit pînă în inima unui lac din 
Fayyum, crocodilul sacru nu e, oare, aliatul meu? 

Două fălci enorme înzestrate cu dinți tăioși îl înhățară pe 
Gură-Pocită de mijloc. Coada animalului bătu apa, care căpătă 
iute culoarea sîngelui. Apoi pacea se așternu iară și valurile 
şterseră urmele celor petrecute. 

Iker și Sekari porniră, fără întârziere, spre Mirgissa, unde îi 
așteptau Sesostris, generalul Nesmontu și grosul trupelor 
egiptene. 

— O să dăm ultima bătălie din Nubia, grăi faraonul. Fie ca 
zeii să ne ajute s-o liniştim pe cumplita leoaică. 


41. 


Slujitorul lui „Ka“ o căută pe Isis și o conduse în templul 
menit să dăinuiască milioane de ani al lui Sesostris. Preotul nu 
rosti nici un cuvînt, iar tînăra femeie nu puse nici o întrebare. 

Fiecare nouă etapă de inițiere în misterele lui Osiris începea 
astfel, prin tăcere şi reculegere. 

În ajun, aurul sosit din Nubia făcuse să înverzească trei 
ramuri ale salcîmului. Arborele vieţii se vindeca puţin cîte puţin, 
dar leacurilor le lipsea tăria. Totuşi, rezultatele îngăduiau ca 
viitorul să fie privit cu mai multă încredere, 

În pragul templului o întîmpină Pleșuvul. 

— A venit clipa să aflăm dacă te numeri printre cei drepți și 
dacă ești demnă să faci parte dintre cei vii care se hrănesc cu 
lumină. De aceea trebuie să te înfățişezi înaintea judecătorilor 
conduși de cele două Maat. Te învoiești? 

Isis ştia ce o așteaptă: ori renăștea, ori dispărea pentru tot- 
deauna. Încercările prin care trecuse pînă atunci nu fuseseră 
decît o pregătire pentru cea de acum. 

Preoteasa se gîndi la Iker, la curajul său, la primejdiile pe 
care le înfrunta fără oprire. Și atunci înțelese că simțea pentru el 
mai mult decît o simplă prietenie. Şi, asemenea Fiului regal, și 
ea trebuia să-și învingă frica. 

— Mă învoiesc. 

Unsă cu tămiie, înveşmântată într-o rochie lungă din țesătură 
fină de in şi încălțată cu sandale albe, Isis păși într-o sală întinsă 

unde stăteau rînduiți pe scaune patruzeci și doi de judecători, 
fiecare purtînd chipul unei alte divinități. 

Două încarnări ale lui Maat tronau în fruntea judecătorilor: 
una feminină și una masculină. 

— Cunoști numele acestei săli? întrebă un judecător. 

— Cumpăna dreptăţii. 

— Eşti în stare să-ţi laşi deoparte greșelile și neliniștile? 

— N-am săvîrșit nici o nedreptate, grăi Isis, lupt împotriva 
lui isefet, nu îngădui răul, respect ritualurile, nu pîngăresc 
sacrul, nu trădez tainele, n-am ucis, n-am pus la cale vreun 
omor, n-am pricinuit suferință nimănui, n-am chinuit vreun ani- 
mal, n-am furat bunurile și ofrandele zeilor, n-am mărit și nici 
n-am micșorat oborocul și nici n-am măsluit balanța. 

— Să vedem dacă vorbele tale sînt adevărate, cîntărindu-ți 
inima. 

— Vreau să trăiesc potrivit lui Maat. Inimă a mamei mele 
cereşti, nu te ridica împotriva mea, nu depune mărturie împotri- 
va mea! 

„ Anubis cu cap de șacal o luă pe Isis de mînă și o duse 
aproape de o balanță din aur, păzită de un monstru cu bot de 
crocodil, piept de leu și partea de dinapoi aidoma cu a hipopota- 
mului. 

— Inima ta trebuie să fie la fel de ușoară ca pana lui Maat. 
Altminteri, Devoratoarea te va înghiți și părțile făpturii tale, 
împrăștiate, se vor întoarce la natură. 

Anubis atinse ușor pieptul preotesei. Scoase de acolo un mic 
vas pe care îl așeză pe unul din talgerele balanței. Pe celălalt 
puse pana zeiței. 

Isis nu închise ochii. 

Oricare ar fi fost hotărîrea, voia să-și privească soarta în față. 

După cîteva mișcări într-o parte și alta, cele două talgere 
rămaseră într-un echilibru desăvîrşit. 

— Dreaptă și corectă este Osiris Isis!, grăi un judecător. 
Devoratoarea o va cruța. 


! Bărbatul drept devine o întruchipare a lui Osiris, iar femeia dreaptă, o 
întruchipare a lui Isis. (n.a.) 

În pieptul preotesei bătea o inimă nouă, nepieritoare, ca dar 
al celor patruzeci și două de divinități din sala celor două Maat. 

— lată-te în stare să treci de o nouă poartă, o înştiință 
Pleşuvul. 

Isis îl urmă, tăcută. 

La intrarea într-o capelă cufundată în beznă, preotul ridică o 
pînză de in roșu care acoperea un leu din faianță. 

— Focul tîşneşte din gura mea, dar eu mă apăr singur. 
Vrăjmașul meu nu va scăpa cu viață. Îi pedepsesc pe oamenii 
slugarnici și pe toate tîrîtoarele, mascul sau femelă. Apropie-te, 
Isis, căci tu eşti dintre cei drepți. 

Se ivi un şarpe gigantic. Trupul său era alcătuit din nouă 
cercuri, dintre care patru de foc. 

— Vei îndrăzni să urmezi această spirală? 

Preoteasa atinse cercurile, care se uniră și formară coarda 
corabiei lui Ra. Ea urca pînă la cer sub înfățișarea unei flăcări de 
aur, răspîndind turcoaz, malahit și smarald din care luau naștere 
stelele. 

Părtașă la zămislirea universului, Isis trăi misterul creaţiei 
lumii. 

Cînd lumina orbitoare se stinse, preoteasa desluși pereții 
capelei, împodobiţi cu imaginea faraonului aducînd ofrande 
zeilor. 

Pleşuvul înnodă o cingătoare roşie. 

— Tată viaţa zeiţelor şi trăinicia zeilor. În ele reînviază 
Osiris. Simbolul acesta o să te apere de atacurile oamenilor răi, 
o să înlăture piedicile şi o să-ți îngăduie cîndva să străbaţi calea 
de foc. 

Pleșuvul aşeză nodul magic sub buricul preotesei. 

Privirea tinerei femei descoperi un ținut luxuriant, scăldat de 
soare. 

— Desfată-ţi ochii cu aurul verde din Punt. Doar el ne va ajuta 
să tămăduim pe de-a-ntregul salcîmul. 


Pitit în fundul odăii sale de lucru, Medes asuda din greu. 
Garnizoana respinsese al treilea atac al kushiţilor, de zece ori 
mai numeroşi decît egiptenii care apărau fortăreața Semna. lar 

Secretarul Casei Regelui era în primejdie să fie ucis de aliaţii 
săi! În ciuda unei rezistențe încrîncenate, sfîrșitul părea de la 
sine înțeles. Zidurile aveau să se prăbușească, dacă Prevestitorul 
hotărise astfel. 

Rănit la frunte, comandantul năvăli în odaia lui Medes. 

— Soseşte faraonul. 

— Eşti... ești sigur? 

— Încredințaţi-vă cu ochii voştri. 

— Trebuie să stau aici și să păzesc arhivele. 

Comandantul se întoarse printre soldaţii săi. 

Așezat la prora corabiei sale, Sesostris, îi năuci pe kushiţi 
prin înălțimea sa. 

O căpetenie de trib îşi îndemnă războinicii să lupte. Două 
corăbii nu ajungeau ca să oprească trecerea pe Nil? 

Lancea grea a regelui străbătu cu ușurință distanța, desenînd 
o curbă lungă și se înfipse în pieptul răzvrătitului. 

Îndată se iscă o mare învălmășeală. 

Sprinten ca un tînăr, generalul Nesmontu sări primul pe 
corabia vrăjmașă. Îndemînatici și respectînd poruncile primite, 
soldaţii săi îi zdrobiră pe atacatori. 

Mai iscusiți și mai numeroşi, egiptenii îi copleșiră pe kushiţi, 
care nu mai știau încotro s-o apuce. Curînd, Semna fu eliberată. 

Totuși, monarhul nu dădu nici un semn de bucurie. 

Medes înțelese de ce abia atunci cînd ieși, în sfîrșit, din 
adăpostul său, sub privirile îngrozite ale soldaţilor. 

— Nu... nu mai aveţi umbră! Și nici noi! exclamă unul 
dintre ei. 

Umbrele tuturor egiptenilor dispăruseră. 

Generalul Nesmontu se temea că izbînda avea să se 
preschimbe într-o crudă înfrîngere. Fără umbră, trupul ar fi căzut 
pradă rănilor și nu se mai putea uni cu „Ka“-ul său. Energia se 
risipea, iar sufletul era osîndit să se piardă în întuneric. 

Sesostris își îndreptă spre cer sabia sa scînteietoare, iar 
Sekari începu să imite cîntecul unei păsări. 

Pe albastrul cerului se iviră o sumedenie de rîndunele. Sus, 
pe malul ripos, o sută de struţi goneau spre miazăzi. 

— Să ne luăm după ei! porunci regele. Din penele lor se trage 
simbolul lui Maat. Ei vor distruge blestemul Prevestitorului. 

Nilul era prea îngust, stîncile — amenințătoare, iar un nor 
negru ascundea soarele... Dacă faraonul însuși nu pornea primul, 
nimeni nu s-ar fi încumetat să pătrundă într-o lume atît de 
înspăimiîntătoare. 

Folosindu-se de vîntul aprig ce se stimise, flota înaintă cu 
iuţeală. Norul se împrăștie, iar malurile apei se lărgiră. 

Scăldaţi în lumină, struții dansau. 

— Umbrele noastre s-au întors! observă Sekari. 

— Dar bătălia continuă, reaminti faraonul. Acum Preves- 
titorul o va asmuţi pe leoaică împotriva noastră. Doctorul Gua şi 
farmacistul Renseneb să aducă cele trebuincioase. 

Cei doi pregătiseră urcioare de bere roșie amestecată cu 
neghină. 

— Leoaicei îi place sîngele omenesc, lămuri monarhul. O să 
încercăm s-o păcălim și s-o îmbătăm, dar numai regina tur- 
coazelor va izbuti s-o domolească pe de-a-ntregul. 


Lungă de vreo doisprezece kilometri, insula Sai se găsea la 
jumătatea drumului dintre cea de-a doua și cea de-a treia 
cataractă. La capătul dinspre miazănoapte, se îngrămădiseră 
triburile nubiene credincioase Prevestitorului, pregătite să se 
bată cu egiptenii. 

La apropierea corabiei faraonului, frumoasa Bina scoase un 
răget cumplit. 

Războinicii negri se traseră cîțiva pași îndărăt ca să-i facă loc 
enormei leoaice. Nici săgețile, nici lăncile nu aveau s-o 
oprească. 

De la prora vasului, mai mulţi corăbieri aruncară zeci de 
urcioare, care se sparseră de stînci. Mireasma licorii atrase fiara 
care, pofticioasă, o lipăi cu lăcomie. 

Apoi, sătulă, leoaica mormăi mulțumită, se întinse și ațipi. 

Abia atunci, Sesostris cobori pe mal. 

Sperînd să-l doboare pe faraon, un kushit înalt se pregăti 
să-și azvîrle bastonul. Regele se mărgini să-și întindă brațul 

spre războinicul care se răsuci și căzu, ca lovit de o forță 
necunoscută. 

— Un mag! Regele acesta e un mag! urlă căpetenia unui clan. 

Atunci, groaza puse stăpînire pe kushiţi. 

Deși se pregătiseră pentru o încleștare sălbatică, soldaţii lui 
Nesmontu nu avură altceva de făcut decît să se năpustească pe 
urmele fugarilor. 

Un șoim imens se rotea deasupra părții sudice a insulei Sai, 
acolo unde se afla Prevestitorul care privea lupta de la depărtare. 

Brusc, pasărea cobori cu iuțeală, înșfăcă regina turcoazelor, 
apoi se avîntă iar spre soare, nelăsîndu-i vreme Prevestitorului 
nici măcar să se miște. 

— Ce porunciți acum, stăpîne? întrebă Shab Strîmbu” uluit. 

— Să ne punem la adăpost. Nubienii ăștia sînt niște 
neputincioși. 

— Şi Bina? 

— Să încercăm s-o luăm de acolo. 


Cînd Sesostris se apropie de ea, leoaica se trezi din 
amorţeală și își dezveli colții, amenințătoare. 

— Fii pe pace, tu, care ai puterea de a nimici întreaga 
omenire. Fie care furia ta să se preschimbe în blîndeţe. 

Cu riscul de a fi sfișiat, monarhul atinse fruntea fiarei cu 
regina turcoazelor pe care i-o adusese șoimul. 

— Dă-le copiilor luminii din puterea ta. Fie ca ei să biruie 
nenorocirea și slăbiciunile. 

Dintr-un vârtej de verde și albastru, luă naștere un nimb 
uriaș. Leoaica se prefăcu într-o pisică zveltă, cu păr negru şi 
strălucitor, cu ochi de aur. 

Cîţiva pași mai încolo zăcea trupul Binei, în mijlocul unei 
bălți de sînge. 

Fermecaţi, soldaţii egipteni nu băgară de seară că Shab 
Strîmbu', ascuns în spatele unei stânci, își încorda arcul. Întor- 
cîndu-și spatele spre el, Iker devenise o ţintă ușoară. 

În pofida oboselii și a beţiei pricinuită de victorie, Sekari 
stătea cu ochii în patru. Mai degrabă simți decît văzu săgeata şi, 

cu o săritură demnă de cea mai sprintenă gazelă, îl prinse pe Iker 
de mijloc și îl trînti la pămînt. 

Prea tîrziu. 

Săgeata se înfipse în umărul stîng al Fiului regal. 


— O jumătate de deget mai încolo dacă te nimerea, ai fi fost 
mort acum, zise doctorul Gua. Dar așa, n-o să te alegi decit cu o 
cicatrice mică. 

După ce-i dădu rănitului să bea o poțiune preparată din 
seminţe de mac şi scoase cu grijă vîrful săgeții, întrebuințind un 
cuţitaș cu lamă rotunjită, Gua cusu rana și o acoperi cu un ban- 
daj îmbibat cu miere și ulei. 

— Îţi datorez din nou viaţa, îi spuse Iker lui Sekari. 

— Mă las păgubaş în privinţa acestei numărători. Din neferi- 
cire, atacatorul tău a fugit cu o barcă. Generalul Nesmontu a 
cercetat insula în lung și-n lat. Locul e sigur și nu se mai află aici 
picior de răzvrătit. Pe deasupra, chiar azi va începe construirea 
unei fortărețe. 

— Mi s-a părut că zăresc lîngă leoaică trupul neînsufleţit al 
unei femei. Dacă nu greşesc, era chiar Bina. 

— A dispărut şi ea. 

— Și Prevestitorul? 

— Nici urmă de el, răspunse Sekari. În afară de femeie și de 
arcașul care a tras în tine, doar negrii s-au luptat pe-aici. Dar, pe 
demonul acesta, îl așteaptă vremuri grele. Kushiţii nu-l vor ierta 
niciodată pentru că i-a condus la un asemenea dezastru. 


42. 


Dincolo de cea de-a treia cataractă, un soare arzător pîrjolea 
colinele măcinate de deşert. Sumedenie de musculițe atacau 
nasul și urechile. Nici măcar valurile nu răspîndeau puțină 
răcoare. Totuși, Prevestitorul nu-și lepăda tunica sa de lînă. Pe 
insulița unde se adăpostise împreună cu ultimii săi slujitori 
devotați, continua să o îngrijească pe Bina, a cărei slabă 
răsuflare abia dacă se simţea. 

— O s-o salvaţi? întrebă Shab, istovit. 

— Are să trăiască și va ucide iar. E născută pentru asta. Deşi 
nu va mai putea să se prefacă în leoaică, Bina rămîne regina 
întunericului. 

— Am încredere în spusele voastre, stăpîne, dar n-am suferit, 
oare, o înfrîngere groaznică? Acest Iker încă trăieşte! 

— Am sădit în acest ținut pierdut sămînța noii credințe. Mai 
devreme sau mai tîrziu, ea va cuprinde lumea întreagă. Nu con- 
tează că vor trece o sută, o mie sau două mii de ani. Ea va 
învinge și nimeni nu va putea să i se împotrivească. Iar eu am 
s-o răspîndesc mai departe. 

Mai multe bărci ușoare pline de kushiți care urlau și-și agi- 
tau sulițele se îndreptau spre mica insulă. 

— Sînt prea numeroși, stăpîne! Nu vom izbuti să le ținem 
piept. 

— Nu te speria, prietene! Sălbaticii ăștia ne aduc bărcile de 
care avem trebuinţă. 

Prevestitorul se ridică și se uită țintă spre fluviu. Ochii i se 
înroşiră, părînd că o flacără țişnește din ei. Apele prinseră a 
clocoti şi, oricît de îndemâînatici se dovediră vîslașii, nu putură 
împiedica răsturnarea bărcilor. Un val furios îi înecă pe toți. 

Bărcile, însă, scăpară neatinse. 

Și, astfel, discipolii Prevestitorului pricepură că puterile 
stăpînului lor nu slăbiseră cîtuși de puţin. 

— Încotro socotiți că e bine să mergem? întrebă Strîmbu’. 

— Acolo unde nimeni nu ne așteaptă: în Egipt. Faraonul își 
închipuie că voi rătăci prin țara asta vrednică de plîns, pînă cînd 
un trib kushit mă va prinde și mă va ucide. Supunerea leoaicei o 
să-l facă să-și piardă capul, iar descoperirea aurului tămăduitor 
îi va reda încrederea. Totuși, încă îi lipsește o parte însemnată 
din acest metal de preţ. Vindecarea Arborelui vieții n-are prea 
mari sorți de izbîndă și, oricum, nu ne va opri din drum. 
Oamenii noștri din Memphis îmi aşteaptă poruncile şi o să ne 
folosim de ei ca să lovim drept în inima sacră a Egiptului. 

— Vreţi să spuneți... 

— Da, Shab, m-ai înțeles bine. Călătoria noastră va fi lungă, 
dar ne vom atinge adevărata ţintă: Abydosul. O să-l distrugem 
şi-l vom împiedica pe Osiris să renască. 

Priveliștea ameţitoare a unui astfel de viitor îl făcu pe Shab 
Strîmbu” să dea uitării întreaga oboseală ce-o resimțea. Nimic 
nu-l putea abate pe Prevestitor de la împlinirea misiunii sale. Şi 
nu avea chiar pe pămîntul lui Osiris un aliat de nădejde, pe preo- 
tul permanent Bega? 


Faraonul aruncă într-un cazan figurine din argilă reprezen- 
tîndu-i pe nubieni îngenuncheaţi, cu capetele plecate și mîinile 
legate la spate. Cînd le atinse cu sabia, o flacără înaltă țîșni, iar 
soldaţii care erau de faţă crezură că aud gemetele nefericiților ale 
căror trupuri ardeau. 

În decretul ce vestea că pacea se aşternuse peste Nubia, 
Medes înlocuise semnul hieroglific al războinicului negru, înar- 
mat cu un arc, prin cel al unei femei șezînde. Magia înscrisului 

avea să secătuiască forțele celor care s-ar fi încumetat să se mai 
răzvrătească. 

Sesostris se întoarse către căpeteniile de clan și de trib, ve- 
nite să se prosterneze înaintea lui. Cu vocea sa gravă şi 
răsunătoare, faraonul rosti o cuvîntare pe care Medes o însemnă 
cuvînt cu cuvînt. 

— Eu dau viață vorbelor mele. Brațul meu înfăptuieşte tot 
ceea ce inima mea zămisleşte. Și, de vreme ce am hotărît că voi 
învinge, planurile nu vor fi fără izbîndă. ÎI atac pe cel care mă 
atacă. Pe cei pașnici îi răsplătesc, aducîndu-le pacea. Să rămii 
paşnic atunci cînd ești atacat îl încurajează pe atacator să perse- 
vereze. Lupta cere curaj, iar lașii dau înapoi. Și cel mai laş este 
acela care nu-și apără pămîntul. Cînd aţi fost biruiţi, aţi fugit 
arătîndu-ne spatele. V-aţi purtat ca niște tîlhari cărora le lipsește 
vitejia. Dacă o să faceţi la fel și pe mai departe, femeile voastre 
vor fi luate sclave, turmele și recoltele voastre o să fie nimicite, 
iar fîntînile distruse. Focul uraeus-ului va pustii toată Nubia. Eu 
am sporit moștenirea pe care mi-au lăsat-o strămoșii mei şi-mi 
voi așeza hotarul aici. Pe cel care îl va respecta, îl voi socoti fiul 
meu, iar cel care îl va călca va fi aspru pedepsit. 

Fericiţi că au scăpat așa de lesne din încurcătură, căpeteniile 
nubiene jurară credință lui Sesostris a cărui statuie fu înălțată 
chiar la hotar. Înăuntrul și în faţa zidurilor fiecărei fortărețe, 
numeroase stele aminteau cuvintele monarhului și simbolizau 
legea ce aducea pacea şi bunăstarea în tot ținutul. 

— Faraonul acesta aruncă săgeți fără să-și încordeze arcul, îi 
şopti Sekari la ureche lui Iker. Vorba sa e de ajuns ca să 
înspăimâînte vrăjmașul și nu va mai avea trebuință nici măcar 
de-o singură lovitură de baston ca să asigure ordinea. Cînd 
regele e drept, dreptatea stăpînește pretutindeni. 

Învingătorii nu avură vreme să-și guste pe îndelete biruința, 
căci monarhul porunci să se ia de îndată măsurile necesare pen- 
tru ca noii săi supuși să cunoască bunăstarea. Socotind lungimea 
Nilului pînă la noile hotare, Sehotep conducea lucrări de irigație, 
menite să transforme numeroase pămînturi în ogoare roditoare. 
Curînd, foametea avea să fie dată uitării. 

Sesostris nu venise în fruntea unei armate dornice de jaf. 
Siguranţa oferită de fortăreaţa la adăpostul căreia negoțul înflo- 
rea îi îndemna pe localnici să-l privească pe faraon ca pe un 
ocrotitor. La Buhen, Semna și în alte locuri, începu să fie slăvit 
şi să i se celebreze „Ka“-ul. Înaintea sosirii sale, nubienii suferi- 
seră din pricina dezordinii, cruzimilor și erau la bunul plac al 
unor căpetenii tiranice. Acum, mulțumită lui Sesostris, Nubia 
devenise un ţinut răsfățat de zei. 

— Ai aflat ceva despre Prevestitor? îl întrebă regele pe Iker. 

— Doar zvonuri. Mai multe triburi pretind că l-au ucis, dar 
n-au putut să-i arate leșul. 

— Trăieşte încă și, cu toate că a dat greș de data aceasta, n-o 
să se oprească. 

— Dar nubienii îl urăsc acum, nu-i așa? 

— Bineînţeles, brîul magic al fortărețelor va face ca vorbele 
lui să nu dea roade în viitor. Dar vai! Otrava pe care a răspîn- 
dit-o își va păstra tăria încă multă, multă vreme. 

— Să zicem că scapă de kushiţi, de nubieni și de armata noas- 
tră. Ce planuri mai are? 

— O parte dintre oamenii lui continuă să ne amenințe în Egipt 
şi Arborele vieţii rămîne în primejdie. Războiul acesta e departe 
de a se fi încheiat, Iker. Să veghem şi pe mai departe. 

— Ne întoarcem în capitală? 

— O să ne oprim mai întîi la Abydos. 

Abydos, locul unde se afla Isis! 

— Rana ta pare aproape vindecată. 

— Leacurile doctorului Gua sînt dintre cele mai bune. 

— Îngrijește-te de pregătirile pentru plecare. 

În tot ţinutul domnea pacea. Între nubieni şi egipteni nu mai 
existau nici un fel de neînțelegeri. Avuseseră loc chiar și 
căsătorii și Sehotep nu fusese ultimul care căzuse pradă farme- 
celor unei tinere sătence, cu trup zvelt și ținută mîndră. lar 
Sekari nu se mai dezlipea de sora acesteia. 

— Plecăm deja? Îmi plăcea aici! 

— Cercetează toate corăbiile cu multă grijă. Poate că Preves- 
titorul va încerca să ne lovească din nou și doar istețimea ta ne-ar 
putea feri de o nenorocire. 

— Nici măcar n-ai aruncat o privire spre făpturile minunate 
care trăiesc în ținutul ăsta! se miră Sekari. Din ce ești tu făcut? 
— Pentru mine nu se află pe lume decît o singură femeie. 

— Și dacă ea nu te iubește? 

— Ori ea, ori nimeni alta. Am să-mi petrec restul vieții 
spunîndu-i mereu lucrul acesta. 

— Şi dacă se mărită? 

— Am să fiu mulțumit dacă, din cînd în cînd, se va gîndi la 
mine. 

— Un Fiu regal nu poate să rămînă neînsurat! Îţi închipui cîte 
fete bogate suspină după tine? 

— Să le fie de bine. 

— Te-am scăpat din multe primejdii, dar în privința asta sînt 
neputincios! 

— La muncă, Sekari! Să nu-l facem pe Luminăţia Sa să 
aștepte. 


Întinerit, parcă, de această nemaipomenită campanie mili- 
tară, generalul Nesmontu conducea el însuși mişcarea trupelor. 
Verde la față, Medes nu mai putea să înghită altceva decît 
poțiunile doctorului Gua, care, pentru cîteva ore, îl împiedicau 
să mai vomite. Gergu, fericit că scăpase teafăr, se punea pe 
picioare cu ajutorul unei beri tari. Hambarele fortăreţelor erau 
încărcate cu grînele aduse de corăbii, așa că acum putea și el 
să-și tragă sufletul. 

— Îți place să călătorești pe Nil? îl întrebă Iker. 

— Chiar foarte mult! lar acum, ținînd seama de faptul că 
mi-am isprăvit treburile, pot chiar să gust din bucuriile călătoriei. 

— Cunoști Abydosul? 

Gergu simţi cum i se strînge stomacul. Dacă mințea, Iker ar 
fi aflat oricum adevărul şi și-ar fi pierdut toată încrederea în el. 
Trebuia să-i dezvăluie cîte ceva. 

— Am fost acolo de câteva ori. 

— Din ce pricină? 

— Am dus provizii preoților permanenți cînd aveau ne- 
voie. Și, ca lucrurile să meargă mai repede, am devenit preot 
temporar. 

— Atunci înseamnă că ai văzut templele! 

— Nicidecum! Te înşeli! Nu aveam împuternicire pentru așa 
ceva. Însărcinările mele erau dintre cele mai lumești. Şi, la drept 
vorbind, o asemenea îndatorire nu mă înveselea defel. 

— Ai întâlnit o tînără preoteasă pe nume Isis? 

Gergu cugetă cîteva clipe. 

— Nu... Prin ce se deosebește de altele? 

Iker zîmbi. 

— Într-adevăr, n-ai întîlnit-o! 

Îndată ce Iker se îndepărtă, Gergu alergă într-un suflet la 
Medes, ținînd în mînă o tăbliță pentru scris, ca să pară că voia 
doar să-i ceară un sfat. 

— Am fost nevoit să-i mărturisesc Fiului regal legăturile mele 
cu Abydosul. 

— Trag nădejde că nu i-ai spus prea multe. 

— Doar atât cît să nu-i trezesc bănuieli. 

— Pe viitor, încearcă să ocolești discuţiile astea. 

— Iker pare să aibă anumite simţăminte față de preoteasa Isis. 

Isis, mesagera faraonului, pe care Medes o zărise la 
Memphis. 

— Să ne întoarcem la ale noastre, fu de părere Gergu. 
Prevestitorul a pierit, să nu ne mai punem vieţile în primejdie. 

— Nimic nu dovedește că e mort. 

— Credincioşii săi au fost zdrobiţi! 

— Doar două lucruri sînt sigure: înfrîngerea kushiţilor şi 
cucerirea Nubiei. Dar Prevestitorul își va găsi alți aliați. 

— De ce vrei să sfîrşim precum Gură-Pocită, înghițiți de un 
crocodil sau de mai știu eu ce lighioană? 

— Neghiobul acela a făcut greșeli prostești. 

— Dar supunerea leoaicei? Sesostris e de neatins, Medes. Să 
ne împotrivim lui ar fi o mare nebunie. 

Pe Secretarul Casei Regelui îl apucă iar greaţa. 

— Ai dreptate, izbînda aceasta îi va spori puterea. Dar, dacă 
Prevestitorul a scăpat cu viaţă, nu se va da bătut. 

— Fie ca zeii să facă în așa fel ca el să fi fost omorît și... 

O durere cumplită în căușul palmei drepte îl forță pe Gergu 
să tacă. Micul cap al lui Seth săpat în carnea sa căpătase o 
culoare roșie-aprinsă și-l ardea. 

— Nu huli, îl povățui Medes. 


Generalul Nesmontu verifică el însuși spusele corăbierului 
însărcinat să măsoare adîncimea Nilului cu ajutorul unei prăjini. 

— Patru coţil, recunoscu generalul. Patru coti... Îngrozitor! 
Dacă mai scade puţin, fundul corăbiilor se va sparge. 

De teama unor stricăciuni însemnate, trebuiau să tragă la 
mal. 

Așa că întreaga flotă rămase înțepenită între cea de-a doua 
cataractă și prima, sub un soare necruţător. 

— Încă un blestem de-al Prevestitorului, mormăi bătrînul sol- 
dat. După ce-a încercat să ne înece, iată că acum ne lasă pe 
uscat! Să ne așezăm tabăra aici ne va duce multe neplăceri și ne 
pîndește și primejdia de a rămîne fără apă de băut. 

— Adică Nilul nu e de ajuns? întrebă un soldat. 

— Culoarea lui nu prevesteşte nimic bun. 

Chipul faraonului nu trăda nici un semn de neliniște. 

Totuși, vestea cea rea trecu de la o corabie la alta, răspîndin- 
du-se cu iuţeală. Înspăimîntat, Medes dădu fuga să cerceteze 
dacă avea destule burdufuri pline. Dacă nu se puteau mișca de 
aici vreme îndelungată și nici nu descopereau fîntîni prin preaj- 
mă, cum ar fi izbutit să supravieţuiască? 

Sufletele tuturor începură să fie roase de îndoieli. Oare 
era cu putință ca biruinţele de pînă acum să se încheie cu un 
dezastru? 

Sesostris privea ţintă spre o stîncă mare şi cenușie. 

Iker băgă de seamă că aceasta înainta foarte încet spre 
fluviu. 


12,08 metri (n.a.) 

— Nu e o stîncă, observă Sekari, ci o ţestoasă, o țestoasă 
uriașă! Sîntem salvați! 

— De unde atîta încredere? 

— Faraonul a așezat ordinea în locul dezordinii. 

— Ţestoasa simbolizează deopotrivă cerul și pămîntul. Ea 
este un vas umplut cu apă care a fost ridicat la cer ca să formeze 
izvoarele Nilului. De vreme ce pămîntul şi cerul socotesc faptele 
regelui ca fiind drepte, ţestoasa va scuipa fluviul pe care l-a 
înghițit și va dărui pămîntului rodnicia. 

De la prora corabiei faraonului, Iker privi cum animalul 
slobozește apa lin, fără să se grăbească. 

Puțin cîte puţin, nivelul Nilului crescu şi culoarea sa se 
schimbă. În curînd, flota egipteană putea să pornească iar la 
drum. 


43. 


Înalt, adus de spate, domol și lipsit de vigoare, ajutorul 
mai-marelui peste vameșii din portul Memphis primise misiu- 
nea răsplătită generos, pe care i-o propusese omul de legătură 
al Libanezului: să se apropie de Sobek. Dincolo de înfățișarea 
sa aspră și neînduplecată, Păzitorul nu avea și el, ca oricare alt 
om, micile sale slăbiciuni? 

Părtaș la negoțul pe ascuns cu lemn preţios, vameșul nu-i 
cunoştea nici pe cei care-l puseră la cale, nici pe cumpărători și 
se mulțumea doar să falsifice actele. Cu cît știa mai puţine, cu 
atit stătea mai liniștit. Prin muncă uşoară, dar aducătoare de 
cîştig, își cumpărase o casă nouă, aproape de centrul capitalei și 
acum visa şi la pământuri. Sobek era singura piedică, așa că se 
însărcinase s-o înlăture. 

— Sînt încîntat să iau masa împreună cu căpetenia tuturor 
gărzilor din regat! După atîtea nenorociri ce s-au abătut asupra 
orașului nostru, tu ai izbutit să faci să se aștearnă din nou 
liniștea. 

— E doar o părere înșelătoare. 

— O să-i prinzi pe nelegiuiţii ăia, sînt sigur! 

Bărbatul gustă din prazul cu sos de chimen și-l găsi pe 
placul său. 

— Munca e muncă și noi nu ducem lipsă de ea, continuă el, 
grav. Dar n-ar trebui să ne bucurăm și de plăcerile vieții? Nu 
ţi-ai dori o casă frumoasă? 

— Cea pe care o am acum îmi ajunge. 

— Bineînţeles, bineînţeles, dar gîndește-te la viitor. Plata pe 
care o primeşti nu-ţi poate oferi tot ce-ai vrea. O mulțime de 
demnitari fac tot soiul de negoțuri. Ţinînd seama de rangul tău, 
ar fi bine să te gîndești la asta. 

Sobek păru interesat de spusele oaspetelui său. 

— Să mă gîndesc la ce? 

Vameșul simți că Păzitorul muşca momeala. 

— Tu ai o mică avere de care nici nu ştii. 

— Lămurește-mă! 

— Puterea de a semna înscrisurile. lar semnătura asta cîn- 
tărește scump, foarte scump. Așa că ai putea să tragi foloase de 
pe urma ei, să te prefaci, din cînd în cînd, c-ai uitat de ea. Sau 
s-o pui și pe alte înscrisuri decît pe cele obişnuite care nu-ți aduc 
nimic. Primejdia e mică, aproape că nici nu există, iar ciştigul — 
mare. Ne-am înţeles bine? 

— De minune. 

— Ştiam că ești ager la minte. Să ridicăm o cupă pentru 
viitorul acesta strălucitor. 

Vameşul fu singurul care bău. 

— Asemenea mijloace ţi-au îngăduit să-ţi cumperi o casă 
superbă, cu mult peste ale celorlalți vameși? întrebă cu 
seninătate Păzitorul. 

— Întocmai... Și, de vreme ce te apreciez atît de mult, voiam 
să te învăţ și pe tine cum să faci. 

— Cînd te-am pofiit la masă, socoteam să te întreb pe ocolite 
ca să mărturiseşti cu binişorul. În împrejurările de acum, 
arestarea unui vameş necinstit nu trebuie să stîrnească multă 
zarvă. lar tu mi-ai întrecut toate așteptările. Totuşi, îmi datorezi 
cîteva răspunsuri. 

Vameşul păli şi scăpă cupa din mînă, iar vinul i se împrăștie 
pe veşminte. 

— Sobek, greșești! Vorbeam doar despre nişte fapte care s-ar 
putea petrece. 

— Dar tu le-ai dat viață deja. Am dosare despre toți oamenii 
cu slujbe înalte din orașul ăsta. Şi lucrurile neobișnuite îmi 

trezesc bănuieli. Te-ai purtat ca unul care s-a îmbogăţit de curînd 
şi asta mi-a atras atenția. 

Cuprins de spaimă, vameșul încercă să fugă, dar se izbi de 
patru gărzi care îl conduseră neîntîrziat către noua sa locuință, o 
temniță deloc primitoare. 

Dar Sobek fu dezamăgit de ceea ce află. Vameşul era doar 
un tilhar mărunt, care nu cunoștea decît un sacagiu, dacă, 
într-adevăr, nu minţea. lar sacagiii se numărau cu sutele în 
Memphis! Descrierea lui nu-l ajută mai deloc pe Sobek, căci 
putea, la fel de bine, să fie a oricui. 

Căpetenia gărzilor întregului regat hotărî totuși să meargă 
mai departe pe calea aceasta şi să supravegheze îndeaproape 
vama din Memphis. Această încercare de a-l cumpăra pe Sobek 
dovedea, oare, că războinicii din umbră își pierduseră minţile? 


— Vameșul a fost arestat, îi spuse sacagiul Libanezului, care 
înghiţi îndată o prăjitură îmbibată cu vin de curmale. 

— Sobek Păzitorul, Sobek cinstitul, o avea ceva omenesc în 
el? Iar acum, iată-te pe tine pus în primejdie de vameșul ăsta 
înfumurat! 

— Nu cred, căci mă socoteşte lipsit de orice însemnătate. 
Neisprăvitul se mulțumea să-şi facă treaba și să se îmbo- 
gățească. 

— Fii cu mare băgare de seamă! 

— Memphisul e plin de sacagii și voi ști să mă descurc. Din 
nenorocire, am alte vești prea puţin îmbucurătoare. 

Libanezul închise ochii și-și lăsă capul pe spate. 

— Nu înfrumuseţa adevărul, oricît de crud ar fi el! 

— Flota regală tocmai a sosit la Elephantina. Sesostris a 
cucerit Nubia. Pe viitor, nici nu mai poate fi vorba de vreo 
răzmeriță din pricina brîului de fortărețe ce se întinde pînă la 
insula Sai, dincolo de cea de-a doua cataractă. Faima regelui a 
atins noi culmi. Chiar și nubienii îl venerează. 

— ȘI Prevestitorul? 

Se pare că a dispărut. 

— Un om ca el nu piere cu una, cu două! Dacă faraonul l-ar 
fi răpus, l-ar fi atîrnat la prora corabiei sale. Neîndoielnic, 
Prevestitorul a scăpat și o să apară din nou, mai devreme sau mai 
tîrziu. 

— Pînă atunci, Sobek continuă să ne stea în cale. 

— Nici o piedică nu e de netrecut şi, pînă la urmă, vom găsi 
o crăpătură în zidul care-l apără. lar cînd Prevestitorul are să se 
întoarcă, o să ne arate cum să-l lovim de moarte. 


Soarele de dimineaţă scăldă în lumină pămîntul sacru al lui 
Osiris, care nu mai era un regat al morţii, ci al unei vieţi noi. Isis 
se bucură de razele încă blînde, care lunecau pe pielea ei sidefie 
şi gîndurile îi zburară spre Iker. 

Nici o lege n-o oprea să se căsătorească. Dar ce farmec ar fi 
putut să aibă un bărbat, oricât de îndrăgostit ar fi fost el, în com- 
parație cu misterele lui Osiris? Şi totuşi, chipul Fiului regal n-o 
părăsea. Nu era o prezență chinuitoare sau obositoare, ci mai 
degrabă un sprijin de-a lungul încercărilor prin care ea trecuse. 
Devenea tovarășul ei de fiecare zi, atent, credincios, îndrăgostit. 

Dar o să se întoarcă el din îndepărtata Nubie, unde se 
dăduseră lupte crîncene? 

Un preot permanent, Cel care vedea tainele, şi o preoteasă a 
lui Hathor o conduseră pe Isis spre locul sacru. După cîntărirea 
inimii, trebuia să trăiască acum încercarea nașterii întreite. 

— Privește-l pe Nun, o povăţui preotul. În mijlocul acestui 
ocean al începuturilor au loc toate schimbările. 

— Îmi doresc puritatea, rosti Isis întrebuințînd vechile for- 
mule. Îmi lepăd veșmintele, mă purific după pilda lui Horus și a 
lui Seth. Ies din Nun, eliberată de toate piedicile. 

Lui Isis i-ar fi plăcut să rămînă timp îndelungat în sînul aces- 
tei ape răcoroase. Îi trecură prin minte toate treptele pe care le 
urcase pînă atunci pe calea inițierii sale. Mîna preotesei o apucă 
pe a sa, îndemnînd-o să se așeze pe o piatră de forma unui cub. 

— Acesta este vasul de argint pe care l-a făurit meşterul lui 
Sokaris, zeul șoim al adîncimilor care cunoaște drumul reîn- 
vierii, zise preotul. Am să-ți spăl picioarele în el. 

Preoteasa o îmbrăcă pe Isis într-o rochie lungă şi albă, și îi 
legă la brîu o cingătoare roșie, prinsă în nodul magic. Apoi o 
încălță cu sandale, de asemenea, albe. 

— În felul acesta, tălpile picioarelor tale se întăresc. Aceste 
sandale, ochi ai lui Horus, îţi vor lumina drumul. Datorită lor, 
n-ai să te rătăceşti. În timpul călătoriei, o să devii deopotrivă un 
Osiris și o Hathor, calea masculină și calea feminină se vor uni 
în tine. Ajutată de toate elementele creaţiei, pășeşte peste pragul 
morţii şi intră în încăperea necunoscută. În adîncul nopții, uită-te 
la soarele care strălucește, apropie-te de divinităţi şi privește-le 
în față. 

Apoi, preoteasa îi întinse lui Isis o coroană de flori. 

— Primește ofranda stăpînului Apusului. Fie ca această 
coroană a celor drepți să-ţi sporească înțelegerea inimii. Înaintea 
ta se deschide marea poartă. 

Pe dată, apăru un Anubis cu chip de șacal. La rîndul său, o 
luă de mînă pe tînăra femeie. Împreună străbătură pămîntul 
vechilor morminte, loc de odihnă al primilor faraoni, apoi îi 
întilniră pe păzitorii care țineau în mini cuțite, spice, ramuri de 
palmier și mături făcute din frunze. 

— Vă ştiu numele, grăi Isis. Cu ajutorul cuţitelor voastre 
nimiciți forțele răului. Cu măturile, le împrăștiați și le faceți 
neputincioase. Ramurile voastre de palmier amintesc de ieşirea 
la suprafață a luminii pe care bezna n-o poate stinge. Spicele 
voastre arată biruința lui Osiris asupra deșertăciunii. 

Păzitorii dispărură. 

Anubis și Isis se afundară într-o galerie slab luminată, săpată 
sub pămînt, ce ducea spre o sală întinsă, mărginită de stîlpi solizi 
din granit. 

În mijlocul sălii, se vedea o insulă pe care se afla un sarcofag 
gigantic. 

— Leapădă-te de vechea ta făptură, porunci Anubis, şi treci 
prin pielea preschimbărilor, cea a lui Hathor, pe care păstorul cel 
rău a ucis-o, retezîndu-i capul. Eu, Anubis, am trezit-o iar la 
viaţă şi am dus-o mamei mele ca să trăiască din nou, precum 
Osiris. 

Isis fu dezbrăcată și două preotese o apucară de coate și o 
întinseră pe o sanie din lemn, simbol al Creatorului, Atum, „Cel 
care este“ şi „Cel care nu este“. Trei preoți traseră încet sania 
spre insula unde aștepta Pleşuvul. 

— Care e numele tău? îl întrebă el pe primul preot. 

— Îmbălsămătorul însărcinat să păstreze trupul neatins. 

— Dar al tău? 

— Cel care veghează. 

— Dar al tău? 

— Păzitorul suflului vital. 

— Mergeţi în vîrful muntelui sacru. 

Procesiunea înconjură sarcofagul. 

— Anubis, întrebă Pleşuvul, inima cea veche a dispărut? 

— A fost arsă, la fel ca vechea piele şi ca părul cel vechi. 

— Fie ca Isis să ajungă la locul preschimbărilor și al vieții 
reînnoite. 

Preoţii o ridicară pe tînăra femeie şi o aşezară înăuntrul sar- 
cofagului. 

— Eşti lumină, rosti Pleşuvul, și străbați noaptea. Fie ca 
divinităţile să te întîmpine, iar brațele lor să se întindă către tine. 
Fie ca Osiris să te primească în locașul nașterii. 

Privirea tinerei femei scrută un spaţiu și un timp aflate din- 
colo de lumea obişnuită. 

— Dormeai și acum te-ai trezit, se auzi vocea Pleșuvului. 
Stăteai întinsă și acum te-ai ridicat. 

Preoţii o ajutară pe Isis să iasă din sarcofag. Torţele luminau 
acum uriașa sală. 

— Astrul unic străluceşte, făptură a luminii printre făpturile 
luminii. Pentru că vii din insula lui Maat, fii însuflețită de 
nașterea întreită. 

Cînd Isis fu jupuită de vechea piele, Pleşuvul îi atinse gura, 
ochii și urechile cu vîrful unui baston alcătuit din trei fişii din 
pielea ei. 

— Fiică a cerului, pămîntului și stelelor, de-acum înainte ești 
Soră a lui Osiris pe care îl vei întruchipa în timpul ritualurilor. 
Preoteasă, tu vei da viață simbolurilor, ca să păstrezi tradițiile 

Abydosului. Îți mai rămîne o singură poartă de trecut, cea a 
Cercului de Aur. Vrei cu adevărat lucrul acesta? 

— Vreau. 

— Am să te previn, după cum se cuvine, Isis. Curajul și voința 
ta ţi-au îngăduit să răzbeşti pînă aici, dar sînt de ajuns ca să 
înfrunţi viitoarele încercări de temut? Mulți au dat greş, puţini au 
izbutit. Tinereţea ta nu va fi oare o grea piedică? 

— Nu eu hotărăsc asta. 

— Înţelegi ce primejdii te pîndesc? 

Chipul lui Iker îi apăru în faţa ochilor. Fără prezența lui, 
poate că Isis ar fi renunțat. Îi fuseseră oferite pînă acum atîtea 
comori! Dar, din pricina acestei iubiri care se năștea, pricepu că 
trebuia să meargă pînă la capătul călătoriei sale. 

— Dorinţa mea a rămas aceeași. 

— Atunci, Isis, ai să cunoști Calea de Foc. 


44. 


Debarcînd la Elephantina, Medes se bucură că simte iar 
pămîntul sub tălpi. Cuprins de amețeli, neputînd să se hrănească 
aşa cum trebuie, începea totuşi să-și vină în fire, puţin cîte puţin. 
Aşa că porunca monarhului fu pentru el o nouă lovitură: plecase, 
neîntîrziat, spre Abydos. 

Scara, corabia, mișcările vasului îl făceau să-și dea sufletul 
aproape! Dar, în ciuda acestor cazne, Secretarul Casei Regelui 
îşi îndeplinea fără cusur îndatoririle. Curierii nu cunoșteau 
odihna şi chiar cel mai neînsemnat sat din Egipt află despre 
cucerirea Nubiei. În ochii poporului său, Sesostris căpătase 
faima unui zeu viu. 

Doctorul Gua îl ascultă cu răbdare pe suferind. 

— Părerea mea se adeverește: ficatul vostru e într-o stare 
vrednică de plîns! Timp de patru zile, veţi bea o poțiune 
preparată din frunze de lotus, praf de lemn de jujubier, smo- 
chine, lapte, boabe de ienupăr și bere dulce. N-o să facă minuni, 
dar o să vă mai potolească durerile. Apoi, mîncaţi cîte puţin. Și, 
dacă vă simțiți iar îngreunat, luaţi din nou această poțiune. 

— Cînd mă voi întoarce la Memphis, am să mă pun pe 
picioare. Călătoria pe corabie mă ucide. 

— Feriți-vă de grăsimi, bucate gătite cu unt și vinuri tari. 

Zorind să se înapoieze la căpătiiul unui soldat care avea 
fierbinţeli, doctorul Gua era, totuși, nedumerit. Orice doctor pri- 
ceput știa că ficatul hotăra firea omului. Oare Maat nu-și avea 
sălașul în ficatul lui Râ, expresie a luminii divine? Oferind-o pe 

Maat, faraonul statornicea această lumină și-l făcea pe Râ să se 
arate binevoitor. 

Dar ficatul lui Medes era atins de un rău ce nu se potrivea cu 
felul său de a fi, deschis și plin de voioşie. Maat părea că 
stăpînește doar o mică parte dintr-un asemenea ficat! Dar poate 
că presupunerile nu trebuiau împinse atît de departe. 

Pașii lui Gua se încrucișară cu cei ai Fiului regal. 

— Ce-ţi face rana? 

— E pe cale să se vindece de tot! Vă mulţumesc din toată 
inima! 

— Mulţumește-i și trupului tău şi nu uita să mănînci cît mai 
multe legume proaspete. 

Iker se alătură faraonului pe puntea corabiei. Regele privea 
îngîndurat Nilul. 

— Ca să lupte împotriva lui isefet și să înlesnească domnia 
luminii, rosti suveranul, Creatorul înfăptuieşte patru lucruri. 
Primul e formarea celor patru vânturi, aşa încît orice făptură vie 
să poată respira. Al doilea e nașterea inundaţiei pe care și cei 
mari, şi cei mici o pot stăpîni dacă învaţă s-o cunoască. Al treilea 
e modelarea fiecărui om după asemănarea sa. Săvîrșind cu bună 
ştiinţă răul, oamenii au încălcat rînduielile cereşti. Al patrulea 
lucru îngăduie inimilor iniţiaţilor să nu uite Apusul și să se îngri- 
jească să aducă ofrande zeilor. Cum putem continua înfăptuirile 
Creatorului, Iker? 

— Prin ritualuri, Luminăţia Voastră. Nu ne deschid ele sufle- 
tul către lumină? 

— Cuvîntul „Ra“, lumina divină, e alcătuit din două 
hieroglife: gura, simbolul vorbei, și braţul, cel al faptei. Lu- 
mina este vorba devenită faptă. Și, astfel, ritualul ce 
însuflețește lumina capătă putere. De aceea faraonul săvîrșește 
în temple fapte luminoase. În fiecare zi, le înmulțește pentru ca 
Stăpînul universului să vieţuiască în pace, în sălașul său. 
Neştiutorii îşi închipuie că gîndirea e lipsită de substanță. Şi 
totuși, ea se întinde în timp şi spaţiu. Gîndurile lui Osiris sînt 
atît de puternice, încît un întreg popor s-a născut din ele, un 

popor care nu face parte doar din lumea aceasta. Iată de ce tre- 
buie să ocrotim Abydosul. 


La rădăcina salcîmului stătea aurul din Nubia. Boala dădea 
înapoi, dar Arborele vieţii era departe de a fi salvat. 

Împreună cu Pleșuvul, Sesostris fu de față la ritualul mînuirii 
sistrelor, săvîrşit de tînăra Isis. Apoi, regele și preoteasa se 
îndreptară spre terasa Marelui Zeu, unde „Ka'“-ul slujitorilor lui 
Osiris lua parte la nemurirea sa. 

~ Iată-te aproape de Calea de Foc, Isis. Mulţi dintre cei care 
au urmat-o nu s-au mai întors. Cuprinzi cu mintea întinderea 
primejdiilor? 

— Luminăţia Voastră, fapta mea va ajuta la tămăduirea 
salcîmului? 

— Cînd ai înțeles lucrul acesta? 

— Puțin cîte puțin și în chip nelămurit la început. Nu 
îndrăzneam să-mi mărturisesc nici mie, temîndu-mă să nu cad 
pradă amăgirii și trufiei. Dar, dacă pot să fiu de folos 
Abydosului, n-aș trăi oare cel mai fericit destin cu putință? 

— Fie ca limpezimea gîndirii să te călăuzească mereu. 

— Ne lipsește încă aurul verde din Punt. Lucrând în arhive am 
descoperit ceva, dar nu așezarea pămîntului divin, ci calea de a 
o afla în timpul sărbătorii zeului Min. Dacă omul care stăpînește 
această cheie se va număra printre cei veniţi la sărbătoare, tre- 
buie să-l înduplecăm să vorbească. 

— Vrei să iei asupra ta această sarcină? 

— Mă voi strădui s-o îndeplinesc, Luminăţia Voastră. 


Așezat pe pragul unei capele, preotul permanent Bega 
simțea că-l lasă puterile. Complicele său Gergu avea să 
îndrăznească să vină pînă aici, oare? Va izbuti să înșele atenția 
străjilor? 

În depărtare, se auzeau zgomote de pași. 

Cineva se apropia, purtînd piinile pentru ofrandă. 

De necrezut, era chiar Gergu, care le depuse în faţa unei stele 
funerare ce reprezenta o pereche de iniţiaţi în misterele lui 
Osiris. 

— Nu țineam cu tot dinadinsul să mă arăt, zise Bega. Ce s-a 
petrecut în Nubia? 

~ Nubienii au fost striviți, iar Prevestitorul a dispărut. 

— Sîntem... sîntem pierduţi! 

— Nici asupra mea, nici asupra lui Medes nu s-a abătut vreo 
bănuială, iar faraonul e mulțumit de munca noastră. Și nimic nu 
dovedeşte moartea Prevestitorului. Medes crede că o să apară 
din nou, dar pînă la noi ordine o să fim prevăzători. Tu ce-ai mai 
aflat? 

— Faraonul și preoteasa Isis au stat de vorbă îndelung. Ea va 
conduce un grup de preoți care vor lua parte la sărbătoarea lui 
Min. 

— Fleacuri! 

— Te înşeli! Isis a scotocit prin arhive și a găsit ceva însem- 
nat, bănuiesc. Mulțumită aurului din Nubia, salcîmului îi merge 
mai bine. Oare preoteasa nu trage nădejde să culeagă vreo infor- 
maţie hotărîtoare în timpul ceremoniilor de la Coptos? 

Coptos, orașul minerilor, unde se cumpărau și se vindeau tot 
felul de minerale aduse din deşert... Gergu nu va întârzia să-l 
înștiințeze pe Medes. Nu cumva Isis căuta un anume soi de aur, 
cu prilejul sărbătorii Zeului? 


Regele aduse la cunoștința adunării preoților permanenți și 
temporari din Abydos că peste Nubia se așternuse pacea şi că se 
afla, de-aici înainte, sub protecţia Egiptului. Totuși, măsurile 
care priveau paza ținutului sacru al lui Osiris nu vor slăbi, căci 
ameninţarea nu dispăruse cu totul. Soldaţii vor continua să-i 
verifice cu severitate pe cei care intrau în Abydos, pînă cînd 
primejdia avea să fie înlăturată pe de-a-ntregul. 

Din porunca monarhului, Iker rămăsese pe corabie, dar 
nu-şi putea desprinde ochii de la priveliștea Abydosului, pe 
care-l vedea pentru prima oară, atît de aproape şi cu neputinţă de 
atins! Cît de mult i-ar fi plăcut să străbată pămîntul stăpînului 

reînvierii, călăuzit de Isis, să cerceteze templele și să citească 
vechile scrieri! Dar trebuia să-i dea ascultare faraonului. Iar 
Sesostris nu-l socotea încă demn de a păși dincolo de acest hotar. 

Deodată, pe chei se ivi Isis, frumoasă, gingașă și zimbitoare. 

Iker cobori în goană scara. 

— Dorești să vizitezi corabia? 

— Bineînţeles. 

Scribul o luă înainte, întorcînd întruna capul ca să se 
încredințeze că preoteasa îl urma. 

Se opriră la proră, sub o umbrelă. 

— Vrei un scaun, ceva să-ți potolești setea sau... 

— Nu, Iker, vreau doar să admir fluviul acesta care ne oferă 
bunăstarea și care te-a adus teafăr înapoi. 

— Te-ai... te-ai gîndit la mine? 

— În vremea cînd tu luptai și eu înfruntam încercări grele. 
Amintirea ta m-a ajutat, iar curajul tău în fața primejdiei mi-a 
slujit drept pildă. 

Tînărul nu se încumetă s-o cuprindă în brațe, căci erau în 
văzul tuturor. Și, apoi, nu înțelegea el greşit aceste vorbe 
neașteptate? Cu siguranță că ea l-ar fi împins în lături, supărată. 

— Faraonul ne-a călăuzit clipă de clipă, rosti într-un tîrziu 
Iker. Nici unul dintre noi, nici chiar generalul Nesmontu, n-ar 
fi dobîndit cea mai măruntă dintre biruințe fără îndrumarea lui. 
Înainte de a poposi la Abydos, regele mi-a dezvăluit cele patru 
înfăptuiri ale Creatorului și am priceput că nici el n-a făcut 
vreodată altminteri. Prin spirit, nu doar cu forța, a pus capăt 
dezordinii și răzvrătirii din Nubia, preschimbînd acest ținut vi- 
tregit într-o ţară fericită. Fortăreţele nu sînt doar niște simple 
construcții, ci un brîu magic menit să stăvilească răul de la 
miazăzi. Dar, vai! Prevestitorul n-a fost prins. O ştii, Isis, o știi 
prea bine: încă de la prima noastră întîlnire, tu mă protejezi. 
Moartea m-a atins adesea în treacăt, dar tu ai îndepărtat-o, de 
fiecare dată. 

— Îţi închipui că am prea multe puteri. 

— Nu, sînt sigur că nu! Trebuia să mă întorc din Nubia ca 
să-ţi spun cît te iubesc. 

— Mai sînt atîtea alte femei, Iker. 

— Doar tu, azi, mîine, întotdeauna. 

Preoteasa se întoarse ca să-și ascundă emoția. 

— Arborelui vieții îi merge mai bine, zise Isis. Lipsește, însă, 
al treilea aur tămăduitor. 

— Trebuie să ne înapoiem în Nubia? 

— Nu, căci e vorba despre aurul verde din Punt. 

— Punt... După cum bănuiam, țara aceasta există. Nu numai 
în închipuirea poeților! 

— Arhivele nu ne permit să aflăm unde anume e așezată, dar, 
în timpul sărbătorii zeului Min, cineva ar putea să ne dea o infor- 
maţie prețioasă. 

— „Să ne dea“... Nouă? Mie şi ţie? 

— Într-adevăr, regele ne încredințează această misiune. Dacă 
omul în care ne-am pus atîtea speranţe va veni la Coptos, o să 
încercăm să-l convingem să ne dezvăluie această taină. 

— Isis... pentru tine nu sînt decît un prieten și un aliat? 

Cu cît ea întîrzia să răspundă, cu atît speranțele lui creșteau. 
Oare purtarea ei avea să se schimbe? În sufletul ei apăruseră noi 
simțăminte? 

— Întâlnirile noastre îmi aduc multă bucurie, recunoscu tînăra 
femeie. Și, în timpul lungii tale călătorii, mi-ai lipsit. 

Încremenit, Iker crezu că n-a auzit bine. Visul său nebunesc, 
devenit acum aievea, nu era pe cale să se risipească brusc? 

— Am putea diseară să mîncăm împreună și să mai stăm de 
vorbă? 

— Din păcate, nu, Iker. Îndatoririle mele sînt aspre. De fapt, 
sărbătoarea lui Min va fi ultimul prilej de a ne revedea. 

Fiului regal i se strînse inima. 

— De ce, Isis? 

— Primejdiile însoțesc inițierea în misterele lui Osiris, iar 
aceasta e ținută în mare taină și nu-mi este îngăduit să-ți vorbesc 
despre ea. Pot totuşi să-ți mărturisesc că am hotărît să merg pînă 
la capătul acestei încercări. Mulţi au pierit pe drumul pe care voi 
apuca și eu. 

— Chiar e nevoie să-ți primejduieşti viaţa? 

Isis îl privi cu un zîmbet înduioșător. 

— Există altă cale? Tu și cu mine trăim pentru salvarea 
Arborelui vieții și pentru ca Maat să dăinuie. Să încerci să fugi 
de acest destin ar însemna amăgire și lașitate. 

— Cum să te ajut? 

— Fiecare din noi își urmează drumul, semănat cu încercări 
ce se cer înfruntate în singurătate. Dincolo de ele poate ne vom 
întâlni, iar. 

— Dar eu te iubesc aici şi acum, Isis! 

— Lumea aceasta nu e, oare, oglindirea nevăzutului? Se 
cuvine ca noi să deslușim semnele care șterg hotarele și deschid 
porțile. Dacă mă iubești cu adevărat, vei învăţa să mă uiţi. 

— Niciodată! Te implor să renunți, eu... 

— Ar fi o greșeală aducătoare de moarte. 

Iker simți că urăşte Abydosul, pe Osiris, misterele și apoi 
deplînse îndată această pornire copilărească. Isis avea dreptate. 
Nimic nu-l îndreptăţea să creadă că îi fusese sortit un trai simplu 
şi obișnuit, nimic nu-l îndreptățea să nădăjduiască spre o fericire 
liniştită, la adăpost de orice necazuri. O va întâlni iar pe Isis, 
după ce amîndoi vor înfrunta necunoscutul. 

Și degetele lor se împletiră cu tandrețe. 


45. 


În sfârşit, Memphisul! Curînd, Medes avea să-l revadă pe 
Libanez, cu siguranță înștiințat despre soarta Prevestitorului. 
Oare de ce faraonul ținuse neapărat să celebreze el însuși ritualul 
sărbătorii lui Min de la Coptos, în loc să se întoarcă în capitala 
care-i pregătise o primire triumfală, demnă de cei mai vestiți 
biruitori? Pesemne că hotărîrea monarhului avea legătură cu 
tămăduirea Arborelui vieţii. 

Medes se bucura de un avantaj însemnat: Gergu. Împrie- 
tenindu-se cu Iker, acesta se oferise să se îngrijească de cele 
trebuincioase călătoriei la Coptos. Ţinînd seama cît de bine se 
descurcase în Nubia, mai-marii săi se învoiră numaidecit. 
Acum Gergu putea să iscodească tot ce se petrecea în timpul 
sărbătorii zeului și să descopere pricina acestei călătorii. 

Vegheat îndeaproape de doctorul Gua, Medes își recăpătă 
vigoarea și dirzenia. Că pacea din Nubia fusese pentru 
Prevestitor o înfrîngere usturătoare, nimeni nu se îndoia. Dar, cu 
toate acestea, trebuia să-și piardă nădejdea? Dacă Sesostris nu se 
îmbăta cu această victorie, dacă vorbele sale arătau cumpătare și 
prudenţă însemna că se temea ca nu cumva chiar în Egipt să 
poposească dușmanul! 

Prevestitorul pusese la cale mai multe planuri de bătaie. 
Unele se dovediseră mulțumitoare, altele — înșelătoare. Însă 
dorinţa sa de a distruge stăpînirea și de a-și răspîndi credința era 
la fel de încrîncenaţă în continuare. 


Coptosul petrecea. În taverne, berea tare curgea în valuri, iar 
negustorii de amulete, sandale, veşminte şi parfumuri nu mai 

pridideau să facă pe plac mușteriilor. Min, zeul fecundității, 
stîmea o mare veselie. Femeile, de obicei grave, rușinoase, arun- 
cau acum ocheade bărbaţilor. „Barem credința noastră nu se 
pierde în tristețe și rușine prefăcută“, își spuse în sinea lui 
Sekari, schimbînd gesturi drăgăstoase cu o femeie ușoară. 
Sesostris conducea străvechiul ceremonial. Înveșmîntat în straie 
de sărbătoare, țesute cu aur, străbătu orașul, îndreptîndu-se către 
templu. Înaintea lui păşeau ritualiștii cărînd pe scuturi statuetele 
faraonilor plecaţi spre eternul Răsărit. Alături de rege, stătea efi- 
gia lui Min, cu sexul veșnic erect, ce reamintea faptul că dorința 
zămislitoare a puterii divine nu se stingea nicicînd. Procesiunea 
era însoțită de un taur alb, simbol al faraonilor și, totodată, întru- 
parea zeului care, servind drept sprijin luminii scînteietoare, 
răspîndea forța. 

Iker nu contenea s-o admire pe superba preoteasă, care 
mergea la stînga regelui. 

Pe durata sărbătorii, Isis îi ţinea locul reginei. 

Statuia lui Min fu așezată pe un soclu, iar preoții dădură dru- 
mul unui stol de păsări. Zburînd spre cele patru zări, ele vesteau 
păstrarea armoniei cerești și pămîntene aduse de faptele 
faraonului. 

Mînuind o seceră din aur, Sesostris tăie un mănunchi de grîu 
şi-l oferi taurului alb, tatălui său Min și „Ka'“-ului strămoșilor. 

Isis se învârti în jurul faraonului de șapte ori, rostind for- 
mulele înnoirii. 

Apoi apăru un pitic negru. Cu o voce gravă și caldă, el cîntă 
un imn dedicat lui Min care îi făcu pe cei de față să se înfioare. 
Cântărețul se înclină înaintea taurului venit din pustiuri, cel cu 
inima fericită, însărcinat să-i aducă regelui smaralde, turcoaze și 
lapislazuli. Min nu apărea oare drept Osiris reînviat, cel care 
împarte bogății? 

Odată ritualul principal încheiat, începea partea cea mai 
așteptată: ridicarea catargului zeului Min, pe care se cățărară cu 
avînt acrobaţii, căznindu-se să desprindă vasele roșii între- 
buinţate la ceremonia de refacere a capelei divine. 

O droaie de fete tinere îi urmăreau din ochi, fermecate. 

Isis îl trase pe Iker deoparte. 

— Omul nostru se află aici. 

— Cine e? 

— Cîntăreţul cu glas minunat. După cum spun vechile scrieri, 
poartă numele de „Negrul din Punt“. Au trecut nenumărați ani 
de cînd a dispărut. Doar el ne poate da informaţiile pe care le 
căutăm. 

Gergu ar fi golit bucuros un șir nesfîrșit de cupe cu bere tare, 
însă era nevoit să se țină după Isis și Iker. 

Negrul se odihnea la umbra unui palmier. 

— Eu sînt o preoteasă din Abydos, îi vorbi Isis, iar acesta e 
Fiul regal, Iker. Vă rugăm să ne ajutați. 

— Ce doriţi să ştiţi? 

— Aşezarea țării Punt, răspunse Iker. 

Cîntărețul se strîmbă înciudat. 

— Drumul e tăiat de multă vreme. Doar un corăbier trecut 
prin insula lui „Ka“ l-ar putea regăsi. 

— Eu am fost acolo, îl asigură Iker. 

Negrul tresări. 

— Urăsc mincinoșii! 

— Nu mint. 

— Şi ce-ai întîlnit pe insula aceasta? 

— Un şarpe imens care n-a reușit să-și salveze lumea lui și 
mi-a urat ca eu s-o apăr pe a mea. 

— Carevasăzică, spui adevărul! 

— Vă învoiţi să ne călăuziţi pînă în Punt? 

— Căpitanul corabiei trebuie să aibă asupra sa piatra vene- 
rabilă. Fără ea, naufragiul e cu neputinţă de ocolit. 

— Şi unde se găsește această piatră? 

— În carierele de la Ouadi Hammamat, dar toți cei porniţi 
într-acolo au dat greș. 

— Eu voi izbuti. 


Primirea la Memphis întrecu aşteptările lui Medes. Sesostris 
unise Egiptul de Sus cu Cel de Jos, adusese pacea în Syro-Pa- 
lestina și Nubia. Renumele său era pe potriva celor mai mari 

suverani din vremea piramidelor, se alcătuiau poeme întru slava 
lui şi povestitorii nu conteneau să-i înfrumusețeze faptele de 
vitejie. 

Însă monarhul se arăta mereu la fel de sever, de parcă nu 
punea preț pe izbînzile sale. 

Îndată ce nevasta lui Medes se cufundă în somn, liniştită de 
licorile doctorului Gua, Secretarul Casei Regelui o porni spre 
Libanez. 

Temător, cercetă cu luare-aminte împrejurimile, dar nu 
observă nimic neobișnuit. Așa că ajunse cu bine la casa com- 
plicelui său. 

Gazda sa se îngrășase peste măsură. 

— Sîntem în siguranță? se agită Medes. 

— Cu toate micile reușite ale lui Sobek, nu ne pîndește nici o 
primejdie. Din nenorocire însă, lipsa ta îndelungată a fost 
păgubitoare pentru negoțul nostru. 

— Faraonu! m-a ținut ostatic, cum s-ar spune, dar purtarea 
mea fără cusur a făcut din mine un demnitar de neînlocuit. 

— Cu atît mai bine pentru noi! Ce s-a petrecut, de fapt, în 
Nubia? 

— Sesostris a înfrânt triburile, a readus pacea în ținuturi și a 
construit un şir de fortărețe de netrecut. Pe nubieni nu-i mai bate 
gîndul să năvălească în Egipt. 

— Neplăcut! Şi Prevestitorul? 

— A dispărut. Nădăjduiam că ţi-a trimis ție vreo veste. 

— ÎI crezi mort? 

— Nu, căci pe Gergu semnul din palmă l-a ars în clipa în care 
a început să se îndoiască. Prevestitorul nu va întîrzia să ne dea 
noi porunci. 

— Întocmai, rosti o voce blîndă şi adîncă. 

Medes tresări. 

Prevestitorul stătea chiar acolo, în faţa sa, cu turbanul, barba, 
mantia lungă de lînă și ochii săi roșii. 

— Aşadar, viteazul meu prieten, mi-ai rămas credincios. 

— Bineînţeles, stăpîne! 

— Nici o armată nu mă va opri, nici o putere n-o va întrece pe 
a mea. Fericit e cel care înțelege lucrul acesta. De ce faraonul a 
poposit la Abydos și a ţinut neapărat să conducă sărbătoarea lui 
Min de la Coptos? 

Chipul lui Medes se însenină. 

— Mulțumită unui mesaj trimis de Gergu printr-una din 
corăbiile mele ușoare, pot să vă lămuresc. După ce a făcut o 
descoperire de mare însemnătate în biblioteca din Abydos, 
preoteasa Isis a înlocuit-o pe regină în timpul sărbătorilor lui 
Min. A fost văzută adesea în tovărășia lui Iker, pe care îl 
socoteam mort, dar pe care moartea nu pare să-l atingă! Simplă 
prietenie sau o viitoare căsătorie? Dar asta nu contează. Isis și 
Iker au stat de vorbă cu un preot negru care poartă un nume ce 
dă de gîndit: Negrul din Punt. Și ce rost ar avea toate acestea, 
dacă nu găsirea aurului ascuns în țara aceasta? Spre deosebire de 
unii, eu sînt încredințat că Punt există cu adevărat. 

— Nu te înșeli, Medes. Dar, ia spune-mi, se fac pregătiri de 
călătorie? 

— Da, însă nu pentru Punt! Toţi ştiu că Iker pleacă spre Oudai 
Hammamat, ca să aducă de acolo niște statui şi un sarcofag. 

Prevestitorul cugetă puţin. 

— Înseamnă că negrul i-a cerut să găsească piatra venerabilă 
fără de care drumul spre Punt rămîne închis. 

Atunci Medes înţelese de ce echipajul Fulgerului dăduse 
greș, chiar oferindu-l pe Iker zeului mării. 

— Scribul ăsta blestemat are sorți de izbîndă? 

— Mă îndoiesc. 

— Cu tot respectul, stăpîne, dar netrebnicul ăsta ne-a făcut 
deja mult rău! 

Prevestitorul zimbi. 

— Iker nu-i decît un om. lar de data aceasta, îndrăzneala lui 
nu-i de ajuns. Totuşi, o să ne arătăm prevăzători și o să luăm 
măsurile ce se cuvin pentru ca nici o corabie egipteană să nu 
răzbească pînă în Punt. 

Bina apăru, pe neaşteptate, mai ademenitoare ca oricînd. Sub 
mantie, trupul îi era înfășurat în bandaje groase. 

— Şi ea a scăpat cu viață. Nici nu-și închipuie Sesostris ce 
lovituri cumplite îi va da ura ce i-o poartă Bina. 

Libanezul înghiți cu poftă cîteva boabe de struguri. 

— Sobek ne împiedică orice mişcare, mărturisi el cu necaz. A 
trebuit să-i povățuiesc pe oamenii mei să umble cu multă fereală 
şi să nu mai încerc să-l cumpăr pe neisprăvitul ăsta, mare căpete- 
nie a gărzilor regatului! E cinstit cum nu s-a mai pomenit! Iar 
oamenii săi s-ar lăsa uciși pentru el. Nimeni altcineva, în afara 
voastră, stăpîne, nu va reuşi să ne descotorosească de el! 

— Apreciez strădaniile tale, prietene. Și, pentru că mijloacele 
obişnuite n-au dat roade, să întrebuințăm altele. 


Sobek Păzitorul nu pierduse vremea. Trecîndu-i prin sită pe 
toți slujitorii, făcuse din palatul regal și din marile clădiri ale 
administraţiei, cu tot cu odăile de lucru ale vizirului, locuri si- 
gure. Îi alungase pe cei care-i stimeau bănuieli și, doar cei pe 
care-i cunoștea de mult își păstraseră slujbele. Fiecare oaspete 
era controlat cu străşnicie și nimeni nu se apropia de rege, 
purtînd vreo armă asupra sa. 

Cele cîteva cuvinte de laudă ale lui Sesostris, atît de rare, îl 
mișcară adînc pe Păzitor. 

— Cum s-a purtat Iker, Luminăţia Voastră? 

— Fără cusur. 

— Așadar, m-am înșelat în privinţa lui. 

— Făpturile omenești îşi recunosc arar greșelile. Și mai rar 
încă, aleg calea cea dreaptă și o urmează, oricare ar fi piedicile. 
Fiul regal Iker se numără printre acestea. 

— Tertaţi-mă, dar eu nu sînt atît de înzestrat ca să-mi dau 
seama de astfel de lucruri. 

— Nimeni, şi mai ales el, nu-ți cere așa ceva. 

— Va rămîne în Nubia? 

— Nu, am lăsat conducerea ei în grija lui Sehotep care, de 
îndată ce va găsi oameni demni de încredere să-l înlocuiască, se 
va întoarce la Memphis. Cît despre Iker, l-am însărcinat cu o altă 
misiune, dintre cele mai primejdioase. 

— Nu-l cruțați cîtuși de puţin, Luminăţia Voastră. 

— Acum îi iei apărarea? 

— Îi admir curajul. Nici Nesmontu n-a înfruntat atîtea 
pericole! 

— Acesta e destinul lui. Chiar dacă eu aș vrea, în afară de el, 
nimeni n-ar putea împlini anumite fapte. Dar tu ce-ai mai aflat? 

— Curtea voastră e alcătuită din uneltitori, îngîmfaţi, pizmași, 
nătărăi, învăţaţi plini de trufie şi cîțiva credincioși. Cercetările 
mele temeinice au scos la iveală un lucru îmbucurător: printre ei 
nu se numără nici un aliat al Prevestitorului. Pe de-o parte, se 
tem prea mult de persoana voastră, pe de altă parte, ţin prea mult 
la avantajele și siguranţa lor. Așa că va trebui să căutăm altun- 
deva. Frizerii slujeau drept mesageri luptătorilor din umbră. Unii 
dintre ei au dispărut, iar ceilalți sînt supravegheați îndeaproape. 
De curînd s-a dovedit că și sacagiii sînt amestecați în treaba 
aceasta, dar, avînd în vedere numărul lor, nu e lesne să-i veri- 
ficăm pe toţi. Am arestat un vameș necinstit, dar n-am tras mari 
foloase de pe urma lui, așa cum nădăjduiam. Dar sper barem că 
i-am făcut viaţa mai grea dușmanului. Ar fi o greșeală să ne 
Slăbim atenția. Oraș deschis și pestriţ, Memphisul rămîne ținta 
principală. 

Apoi, Sesostris îl privi pe Khnum-Hotep care, controlat zil- 
nic de regină, își împlinise îndatoririle în chip desăvîrșit. Obosit, 
bolnav, bătrînul vizir plănuia să-i spună monarhului că-și 
părăseşte slujba. Dar, cînd acesta îl privi, Khnum-Hotep își 
aminti de jurămîntul ce-l făcuse cîndva și pricepu că doar 
faraonul se cuvenea să ia o astfel de hotărîre. Și, oricum, nu i-ar 
fi plăcut să-și petreacă zilele trîndăvind, prăbuşit într-un jilt. Un 
inițiat al Cercului de Aur din Abydos trebuia să-și închine viaţa 
țării sale, regelui său și năzuinţelor lui. 

Cu spatele înțepenit, cu picioarele grele, Khnum-Hotep se 
întoarse în odaia sa de lucru. Va continua să îndeplinească o 
slujbă amară ca fierea, dar folositoare pentru poporul celor 
Două Regate. 


46. 


Semeţ și bun de gură, Khauy se născuse la Coptos și nu se 
socotea un neputincios. Ofiţer încercat, condusese mai multe 
trupe prin deșert pînă la Ouadi Hammamat și se fălea că își adu- 
sese oamenii înapoi teferi și nevătămați. 

Khauy nu se sinchisea de nimeni. Chiar dacă era Fiu regai, 
Iker ascultă ceea ce trebuia să asculte, 

— Carierele sînt cariere! Şi, cînd e vorba de Ouadi 
Hammamat, nu-i de joacă. Eu le-am dat oamenilor mei bere și 
merinde proaspete pe săturate, ba chiar am prefăcut în ogoare o 
parte din deșert și am săpat fîntîni. O ceată de nepricepuţi n-o să 
te poarte pînă acolo unde dorești tu. Am nevoie de zece scribi, 
optzeci de muncitori, tot atîția tăietori în piatră, douăzeci de 
vînători, zece meșteri de sandale, zece berari, zece brutari și o 
mie de soldaţi. Să nu lipsească nici un burduf, nici un coş, nici 
un urcior de ulei. 

— O să primeşti tot ce vrei, îi răspunse Iker. 

Khauy se minună. 

— Ca să vezi... Ai braţul lung! 

— Îndeplinesc poruncile faraonului. 

— Dar nu ești cumva prea tînăr ca să stai în fruntea unei 
echipe atît de numeroase? 

— De vreme ce o să am parte de sfaturile tale, pentru ce m-aş 
teme? Pe deasupra, inspectorul principal al hambarelor, Gergu, 
o să te ajute și o să-ți uşureze munca. 

Khauy își scărpină bărbia. 

— Atunci lucrurile ar putea merge lesne. Dar vom urma dru- 
mul pe care-l aleg eu. 

— Ne-am înțeles. 

Khauy nu mai găsi nimic de zis. Nu-i mai rămînea decît să 
strîngă meșterii, făgăduindu-le că vor fi răsplătiți cu dărnicie. 


Înalt de şase sute şaizeci și cinci de metri, Djebel Hammamat 
se înfățișa ca un măreț zăvor stîncos. Trecînd prin mijlocul unui 
soi de pilon, Ouadi Hammamat șerpuia printr-o vale mai 
degrabă netedă și uşor de străbătut. Încă din vremea primei 
dinastii, din masivii muntoși se extrăgea piatră de Bekhen, de 
culori felurite, mergînd de la cenușiu pînă la negru, 
asemănătoare cu bazaltul. 

În ciuda frumuseții sale, Muntele pur atrăgea mai puţin 
privirile decît Isis a cărei prezență stîrnea curiozitatea tuturor 
membrilor expediției. Cîţiva încercară să-i lămurească pe ceilalţi 
că tînăra femeie era o protejată a regelui şi că avea puteri mag- 
ice care îndepărtau demonii deșertului. 

Iker trăia clipe minunate. Încă de cînd preoteasa îl înștiințase 
că avea să-l însoțească, cerul devenise mai luminos, iar aerul — 
înmiresmat. Cît de primitor i se părea deșertul și căldura de 
blîndă! Lăsînd totul în seama lui Khauy și Gergu, Fiul regal îi 
povesti pe îndelete lui Isis isprăvile sale, apoi vorbiră despre 
scrierile vechi şi despre o mie de alte lucruri legate de viaţa lor. 
Și așa observară că aveau aceleași gusturi şi le displăceau ace- 
leași lucruri. Iker nu îndrăznea s-o întrebe despre Abydos, iar 
călătoria i se păru dureros de scurtă. Vînt-de-Miazănoapte şi 
Sîngerosul se fereau să-i stînjenească în vreun fel, iar măgarul se 
mărginea să care apa atît de necesară. 

— În curînd vom ajunge, zise Khauy şi băieţii mei o să se 
pună pe treabă. 

Sekari privi bănuitor împrejurimile, căci tot ce semăna cu o 
mină îi trezea amintiri urâte. 

— Te îngrijorează ceva? îl întrebă Iker. 

— Cum de-ai băgat de seamă? Cînd ești atît de îndrăgostit, nu 
vezi nici dacă-ţi trece o viperă cu com peste picioare. Fii pe 

pace, totul merge bine. Deşi e slobod la gură, Khauy mi se pare 
priceput şi de încredere. 

— Sekari, spune-mi adevărul. Crezi că Isis... 

— Alcătuiţi o pereche tare frumoasă. Dar acum căutăm piatra 
venerabilă. 

Conducătorii expediției începură prin a citi „tăblița 
arhitecților“ gravată pe un perete stîncos. Primul de care se 
pomenea era Ka-nefer, „puterea creatoare împlinită“, al doilea, 
Imhotep, înfăptuitorul primei piramide din piatră. Geniul său 
trecea din capodoperă în capodoperă și tradiția îl socotea drept 
constructorul tuturor templelor egiptene, de-a lungul veacurilor. 

Isis îi oferi lui Min apă, vin, pîine și flori, și îl rugă să prote- 
jeze munca meșterilor. 

Lucrul în mină nu întîmpină greutăți prea mari. Bine hrăniți 
şi adăpostiţi, lucrătorii nu întîrziară să scoată la lumină minunate 
blocuri de piatră cu luciri roșcate şi altele aproape negre. 

— Le găsești pe placul tău? îl întrebă Khauy pe Fiul regal. 

— Sînt desăvârşite, dar unde-i piatra venerabilă? 

— Simplă poveste! Se spune că, acum mult timp, un miner ar 
fi descoperit o piatră roșie, în stare să tămăduiască orice boală. 
Bietul de el! Avea mintea plină de tot soiul de închipuiri. Iar tu, 
doar n-ai venit să cauţi asta? 

— Ba da. 

— Mă pricep la statui și sarcofage, nu la povești pentru copii! 

— Să cercetăm muntele. 

— Ia galeriile una cîte una, dacă așa ţi-e voia. 

Iker le străbătu pe rînd. Zadarnic. 

Isis tocmai celebra ritualul şi aducea ofrande, cînd apăru o 
gazelă, cu pîntecele atît de îngroșat din pricina viitorului pui, 
încît nu mai putea să alerge. Toate privirile se îndreptară spre ea. 

— Am s-o dobor cu o singură săgeată! se lăudă un vînător. 

— Nu trage! îi porunci tînăra femeie. Min ne trimite un semn. 

Gazela fătă şi, îndată ce mica făptură fu în stare să se țină pe 
picioare, plecară împreună spre deșert. 

În urma lor, pe locul nașterii, o piatră roșie arunca 
sclipiri aurii. 

Mînuind un ciocan și o daltă, Sekari o desprinse din stînca 
ce o înconjura. 

— Ieri, se plînse un muncitor, mi-am zdrelit piciorul. Dacă 
aceasta e, într-adevăr, piatra venerabilă, atunci o să-mi vindece 
tăietura. 

Isis lipi piatra de rană și o ținu așa o vreme. 

Cînd o ridică, nu se mai vedea decît o cicatrice firavă. 

Meşterii se uitară la preoteasă cu ochi uimiţi. Ea sau pia- 
tra avea cea mai mare putere? Pînă şi Khauy rămăsese cu 
gura căscată. Fiul regal îi înmînă un papirus înfășurat, 
purtînd sigiliul său. 

— Călăuzește-i pe oameni înapoi la Coptos și dă primarului 
acest document. El are să vă plătească după cum se cuvine. Eu 
voi merge mai departe, alături de dulgheri și cîțiva soldați. 

Însă Gergu nu se număra printre cei care urmau să-l 
însoțească pe Fiul regal. Cum l-ar fi putut oare convinge pe Iker 
să-l ia cu el? Apucînd pe drumul de întoarcere, clocotea de furie. 

La primul popas, se trase mai la o parte ca să se ușureze. 

Lungit pe nisip, un bărbat îl strigă, tăindu-i orice chef. 

— la te uită! Ai scăpat cu viaţă! se miră Gergu. 

— Precum vezi, răspunse Shab Strîmbu”. Prevestitorul îi 
ocrotește pe adevărații credincioși. Iar ei nu se tem de moarte, 
căci vor ajunge în paradis. 

— Şi totuși, Nubia n-a fost chiar o plăcere! 

— Războinicii negri s-au dovedit îndărătnici și nesupuși! Mai 
devreme sau mai tîrziu, adevărata credință a Prevestitorului va 
cuceri acest ținut. Dar în carierele de la Ouadi Hammamat ce s-a 
petrecut? 

— Preoteasa Isis a descoperit o piatră tămăduitoare, iar Iker 
cu un grup de dulgheri și soldați au hotărît să se despartă de 
ceilalți. Eu am primit ordin să mă înapoiez la Coptos, apoi să-mi 
văd de slujba mea de la Memphis. 

— Dulgheri, zici... Fiul regal are de gînd să construiască o 
corabie? 

— Îmi pare rău, dar nu știu nimic despre asta. 

— Prevestitorul te urmărește, Gergu. Povestește-i totul lui 
Medes, iar el să-i dea de știre Libanezului. Eu n-am să-l pierd 
din ochi pe Iker și am să-i împiedic orice mişcare. 

În fruntea unei cete de tîlhari ai nisipurilor, Shab Strîmbu’ 
avea la îndemînă o forță de temut. Insă, înainte de a-i ataca pe 
Fiul regal şi pe tovarășii acestuia, voia să le cunoască planurile. 


— Ce așteptăm? întrebă Sekari. 

— Pe Negrul din Punt, răspunse Iker, așezîndu-se lîngă Isis pe 
un bloc de bazalt, cu fața spre deșert. 

— Și dacă nu vine? 

— O să vină. 

Ținînd seama că hrana era din belșug și adăposturile — primi- 
toare, nimeni nu crâcni împotriva acestui timp de odihnă, iar 
prezenţa preotesei alunga temerile tuturor. 

La apusul soarelui, Negrul din Punt apăru și, cu pas liniștit, 
se îndreptă spre Iker. 

— Ai găsit piatra venerabilă? 

Isis i-o arătă. 

De sub veșmânt, cîntărețul scoase un cuțit. 

Îndată, Sekari se repezi înaintea lui. 

— Trebuie să mă încredinţez. Fiul regal să întindă brațul 
stîng. 

— Lasă prostiile, altminteri... 

— Trebuie să verific. 

Iker se supuse. Negrul îl crestă deasupra cotului, apoi puse 
piatra pe rană. 

Cînd o dădu la o parte, pielea părea neatinsă. 

— E bine, murmură el. Cine sînt oamenii aceștia? 

— Dulgheri şi soldaţi obișnuiți să lupte împotriva tîlharilor 
nisipurilor. Vizirul Khnum-Hotep m-a îndrumat spre un port, 
Saouou, unde vom găsi lemnul trebuincios pentru construirea 
corabiei. 

— În ciuda tinereții tale, pari prevăzător. Saouou este cel mai 
bun loc de plecare înspre Punt. 


Valea adîncă săpată de Ouadi Gasous dădea într-un golf 
deschis spre țărmul Mării Roșii. Acolo, un mic port adăpostea 
un număr însemnat de bucăţi din cel mai bun lemn, după cum își 
dădură cu părerea dulgherii. 

— Construiţi o corabie cu coca lungă, partea de dinapoi ridi- 
cată, cu două locuri pentru veghe, primul la proră și al doilea la 
pupă, ceru Negrul din Punt. Un singur catarg ajunge. Vîslele și 
cîrma să fie zdravene, iar pînza mai mult lată decît înaltă. 

Sekari nu-și ascunse neliniştea. 

— Locul ăsta e primejdios. 

— Dacă hoţii mișună pe aici, se împotrivi Iker, cum de n-au 
furat tot lemnul? 

— Tîlharii nisipurilor sînt fricoși și leneși. Pe de-o parte, le-ar 
fi fost greu să-l care, pe de alta, n-ar fi ştiut ce să facă apoi cu el. 
Ceva îmi spune că am fost urmăriți. Am să-i pun pe soldaţi să 
stea de pază de jur împrejur. 

La viitoarea proră, Isis picta un ochi al lui Horus. În felul 
acesta, vasul avea să găsească drumul cel bun. 

Negrul din Punt supraveghea munca dulgherilor. 

— Unde se află ţara ta și încotro trebuie s-o luăm? îl 
întrebă Iker. 

— Unii vorbesc de Somalia, alții se Sudan, alții de Etiopia sau 
Djibuti, chiar și de insula Dahlak Kebin, în Marea Roșie. Să-i 
lăsăm să îndruge verzi şi uscate. Punt, pămîntul divin, nu va 
apărea nicicînd pe vreo hartă. 

— Atunci, cum o să ajungem pînă la el? 

— Asta depinde numai de împrejurări. 

— Crezi că eşti pregătit să le faci față? 

— Vom vedea. Nu m-am mai întors în Punt de multă, multă 
vreme. 

— Îți baţi joc de mine și de soarta Egiptului? 

— De ce crezi tu că nici o scriere nu pomenește de aşezarea 
acestui pămînt binecuvîntat, dacă nu din pricină că ea se schimbă 
neîncetat ca să scape de lăcomia oamenilor? Altădată ştiam. 
Astăzi însă, nu mai ştiu. Dar tu ai descoperit Insula lui „Ka“. far 
tînăra preoteasă are piatra venerabilă. Am să vă ajut, după pute- 
rile mele. Însă numai tu stăpînești taina acestei călătorii. 


Într-un fel, Shab Strâmbu” se căia că așteptase atît, căci 
Sekari rînduise soldaţii în jurul portului, împiedicînd un atac 

prin surprindere. Dar se și felicita pentru răbdarea sa, deoarece 
desluşise gîndurile lui Iker. Fiul regal încerca să atingă țara Punt, 
bizuindu-se pe sprijinul bătrînului negru. 

Echipa de dulgheri lucra cu iuțeală. Peste o zi sau două, cora- 
bia avea să fie gata de plecare. 

Într-un tîrziu, vestea în care își puse atîta nădejdea Strîmbu' 
sosi! 

— Piraţii se învoiesc, îl înştiință mai-marele tilharilor, dacă 
împărțim prada pe din două cu ei. 

— Aşa să fie. 

— Eu vreau încă o plată, pe deasupra. Te pui chezaș pen- 
tru ea? 

— Prevestitorul se va arăta darnic. 

Cu pumnul strîns, beduinul se izbi în piept. 

— Nici unul nu va scăpa, crede-mă! În afară de femeie... 
O s-o prindem vie şi o să-i arătăm ce înseamnă niște bărbaţi 
adevărați! 

Dar lui Shab Strîmbu” puţin îi păsa de soarta lui Isis. 


47. 


Cu doar cîteva minute înaintea năvalei tîlharilor nisipurilor, 
Sîngerosul prinse a lătra cu înverșunare. Dintr-o săritură, Sekari 
fu în picioare, împărțind porunci soldaţilor. 

Două santinele zăceau fără viață, doborite de silexurile 
ascuţite azviîrlite cu praștia. Credincios obiceiurilor sale, Shab 
Strimbu” își înfipse cuțitul în ceafa celei de-a treia. 

Era limpede că egiptenii nu aveau să reziste multă vreme. 

— Să fugim spre corabie, strigă Sekari, și să ridicăm ancora. 

Ceata de beduini se năpustise deja asupra meșterilor. 

Iker ar fi vrut să rămînă alături de ei, dar trebuia, mai înainte 
de toate, s-o salveze pe Isis. Şi, de-abia urcă la bord împreună cu 
ea, bătrînul negru, Sîngerosul, Vînt-de-Miazănoapte și încă vreo 
zece oameni, că Sekari și trase scara și desfășură pînza. 

— Eu cobor să mă bat cu nelegiuiţii ăștia, se împotrivi Fiul 
regal. 

Sekari îl opri. 

— Ar fi o nebunie! Misiunea noastră este țara Punt. Să plecăm 
neîntîrziat, altminteri vom fi măcelăriți. Priveşte: nimeni nu le 
mai poate ține piept. 

Cînd vasul ieşi din port, o corabie grea îi tăie calea. 

— Piraţii! strigă Sekari. Ne împiedică trecerea. 

Iker se întoarse spre Negrul din Punt. 

— Cum scăpăm de ei? 

— Apucaţi pe drumurile cerului și pe căile de sus. Acolo jos, 
copilul de aur, născut din zeița Hathor, și-a clădit locașul. Veţi 
zbura pe aripile şoimului, dacă marea nesătulă îşi primește 
ofranda pe care o cere. 

Iker se gîndi la cele petrecute pe Fulgerul. Oare acum chiar 
trebuia să piară înecat ca să salveze echipajul? 

— De data aceasta, zise bătrînul negru, nu tu vei sluji drept 
jertfă. 

Cînd negrul se aruncă în apă, Fiului regal i se păru că 
recunoaşte chipul învățătorului său, scribul din Medamud, care 
îi desluşise hieroglifele şi legile lui Maat. 

O puternică rafală de vînt îi răsturnă pe cei de pe corabie, 
care se culcă pe-o parte și pluti la întîmplare un timp, înainte de 
a se ridica iar. 

— E careva rănit? se neliniști Sekari. 

Tovarășii săi se aleseseră doar cu vînătăi şi julituri, șterse 
iute de piatra venerabilă. 

Cât despre pirați, aceştia se odihneau pe fundul mării, 
de-acum. 

La prora Ochiului lui Ra, Isis mânuia sistrele, iar muzica lor 
se amesteca armonios cu vocea mării. Iker ţinea cîrma, iar 
Sekari potrivea pînza. 

Şi corabia se repezi, cu de la sine putere, înspre pămîntul 
divin. 


Nebun de furie, Shab Strîmbu” îi ucidea pe răniți. Din pri- 
cina pierderilor însemnate suferite de tilharii nisipurilor, 
biruința avea un gust amar. lar vasul piraţilor se făcuse 
fărîme sub izbitura unui val uriaș! 

— Oricum, egiptenii n-o să ajungă departe, prezise un beduin. 
Corabia lor n-a fost ocolită de stricăciuni și o să se scufunde în 
curînd. 

Strîmbu” împărtășea aceeași părere, dar se temea de rezis- 
tenţa lui Iker, care scăpase teafăr din cele mai viclene capcane. 

— Să nimicim portul, să ardem tot! 

Și hoţii se dedară la această ticăloșie chiuind. 

Apoi se risipiră, sperînd să găsească o caravană slab apărată. 
Din nenorocire pentru ei, gărzile lui Sesostris se dovedeau tot 
mai atente. Cu vremea, ucigașii și hoţii aveau să se mărginească 
la peninsula arabică. 

Strîmbu” trebuia să se întoarcă la Memphis şi să-i 
povestească Prevestitorului tot, fără a-i ascunde nimic din ceea 
ce fusese doar pe jumătate o izbîndă. 


— Nu cunosc mare lucru despre meșteșugul corăbierilor, se 
văită Sekari. Tu știi mai multe? 

— Eu mă mulțumesc să ţin cîrma, mărturisi Iker. De fapt, ea 
conduce. Ea și Isis. 

— În față, marea, în spate, marea, în dreapta, marea, în stîn- 
ga, marea... Nici urmă de Punt. Toată apa asta mă întristează și 
nu avem barem un urcior cu vin. 

— Uită-te la Sîngerosul și la Vînt-de-Miazănoapte. Își petrec 
vremea dormind, de parcă nu-i amenință nimic. 

— Să mori de sete sau înecat de viitoarea furtună... Liniştitor, 
într-adevăr. 

Cu ochii aţintiţi spre orizont, Isis nu se dezlipea de proră. 
Din cînd în cînd, își îndrepta către zare micul sceptru din fildeș 
pe care regele i-l dăduse. 

În zorii unei zile însorite, măgarul și dulăul se ridicară și se 
așezară de-o parte și de alta a tinerei femei. 

Iker îl zgilții pe Sekari. 

— Trezește-te! 

— Ca să văd iar apa... Prefer să visez o pivniţă plină cu 
urcioare din vinul cel mai de soi. 

— Dar o insulă acoperită de palmieri nu te ademenește? 

— O nălucire! 

— După cum se poartă Singerosul şi Vînt-de-Miazănoapte, 
n-aş crede. 

Sekari se învoi să-şi mijească ochii. 

Era chiar o insulă cu țărmul acoperit de nisip alb. 

După ce vasul ancoră la mare depărtare, doi corăbieri săriră 
în apă. Ajunși la mal, fluturară brațele, semn că nu exista nici o 
primejdie. 

— Mă duc după ei, hotărî Sekari. Tu și Isis rămîneți aici, pînă 
meșterim o barcă. 

Măgarul și dulăul se bucurară de apa călduță, apoi începură 
să se hiîrjonească printre palmieri. 

Locul părea rupt din poveşti. Un vînt plăcut îmblînzea arșița 
soarelui. 

În scurtă vreme, Sekari se întoarse după Fiul regal și tînăra 
preoteasă. 

Din nou laolaltă, echipajul se înfruptă cu încîntare din peștii 
fripţi, pescuiţi cu ușurință. 

— Să cercetăm împrejurimile, propuse Sekari. 

Isis porni în fruntea micului grup. 

Preoteasa se opri în faţa unui sfinx din piatră, de mărimea 
unui leu. Părea cioplit de un sculptor egiptean cu o măiestrie 
desăvîrșită. 

O inscripție hieroglifică împodobea soclul: „Eu sînt stăpînul 
din Punt“. 

— Am izbutit, exclamă Sekari, sîntem în Punt! Iar locuitorii 
lui au ales unul dintre marile noastre simboluri drept ocrotitor al 
ținutului lor. 

Avînd cap de om și trup de leu, sfinxul îl înfățișa pe faraon 
în chip de păzitor al întinderilor sacre. Oare prezența lui aici 
făcea din puntieni slujitori devotați ai lui Sesostris? 

Iker se strădui să mai potolească această izbucnire de 
bucurie. 

— Poate e o pradă de război. 

— Hieroglifele sînt minunate și neatinse, iar inscripția — 
limpede. Iar Negrul din Punt nu s-a vădit a ne fi prieten? 

Vorbele lui Sekari îndemnau la încredere. Totuși, călătorii 
înaintau cu teamă printre palmieri. Iker își aminti de Insula lui 
„Ka“, numai că aceea era mult mai mare. 

După vegetaţia bogată, urmă o zonă stearpă şi muntoasă. 
Povîrnișurile uscate, stîncoase îngreunau mersul și cu toții se 
luară după Vînt-de-Miazănoapte care alegea drumul cel bun. Ici 
şi colo, creșteau ierburi aromate. 

Din vîrful unei coline, Sekari zări un sat ciudat, aflat pe 
malul unui lac înconjurat de arbori de tămîie și de abanos. 
Puntienii întrebuințau scări ca să ajungă la locuinţele lor, niște 
colibe ridicate pe stîlpi bătuţi pe fundul apei. Pisici, cîini, vaci, 
boi şi o girafă se mișcau libere de colo-colo. 

— Curios lucru, nu e nici ţipenie de om! Or fi fugit cînd 
ne-am apropiat noi sau au fost omorîţi? 

— Dacă Prevestitorul a răzbit pînă aici, ne putem aștepta la 
ce-i mai rău, zise Iker. 

— Să coborîm în sat, hotărî Isis. Staţi cu toţii în spatele meu. 

Sekari nu aprecie deloc această nesăbuință, dar tînăra femeie 
nu-i lăsă timp să se împotrivească. 

Cînd trecură de intrarea în sat, mărginită de doi palmieri 
înalți, mai multe zeci de bărbaţi, femei și copii ieşiră din case, se 
năpustiră în jos pe scări și-i înconjurară. Cu părul lung sau scurt, 
cu șoldurile acoperite de fișii de pînză vărgată sau pestriță, pun- 
tienii erau eleganți și cu înfăţişare distinsă. Păreau sănătoși și 
bine hrăniți. Un amănunt îi sări în ochi lui Isis: bărbaţii purtau 
bărbi asemănătoare cu cea a lui Osiris. Nimeni însă nu îndreptă 
vreo armă spre oaspeţii nepofiiți. 

Un bărbat de vreo patruzeci de ani se apropie de Isis. 

— Cine sînteți și de unde veniți? 

— Eu sînt o preoteasă din Abydos, iar acesta este Iker, însoțit 
de Sekari. Venim din Egipt. 

— Faraonul mai domneşte acolo? 

— Sîntem trimişii lui Sesostris. 

Căpetenia puntienilor se învirti în jurul preotesei, privind-o 
cu admirație şi bănuială totodată. Iker și Sekari stăteau gata să-i 
sară în ajutor lui Isis, la nevoie. 

— Cînd faraonul apare, rosti căpetenia, nasul său e smirnă, 
buzele, tămîie, parfumul gurii sale aidoma unei pomezi 
prețioase, iar mirosul său precum al unui lotus de vară, căci țara 
noastră, pămîntul zeului, îi oferă aceste comori. Dar, vai! Boala 
ne-a lovit, țara noastră se usucă. Dacă arborii și florile nu vor 
înverzi din nou, Puntul va dispărea. Fenixul nu mai zboară dea- 
supra ținutului nostru. Doar o femeie, care aduce cu ea piatra 
venerabilă și mînuieşte sistrele ar putea să ne salveze. 

— Am această piatră. Am venit să v-o dăruiesc şi să răspîn- 
desc muzica sistrelor ca să risipesc vraja. 

În timp ce căpetenia îi atingea pe puntieni cu mineralul sal- 
vator, Isis făcu să răsune instrumentele zeiței Hathor. 

Arborii își recăpătară strălucirea văzînd cu ochii şi întreaga 
vegetaţie înflori iar. 

Toţi ridicară capetele și zăriră un bitlan albastru, cu pene 
scînteietoare, zburînd în cercuri chiar deasupra satului. 

— Sufletul lui Râ reapare, grăi căpetenia puntienilor zîmbitor. 
Parfumurile renasc, iar Arborele vieții se înalță în vîrful movilei 
începuturilor. Osiris cîrmuiește tot ce există și ziua, și noaptea. 

— Ai pomenit de Arborele vieţii? se miră Iker. 

— Fenixul se naște pe ramurile salciei la Heliopolis, iar mis- 
terul său se dezvăluie în salcîmul din Abydos. 

Fiul regal era uluit. Cum putea un locuitor al insulei să fie 
atît de învăţat? 

Puntianul se prosternă în fața lui Isis. 

— Miresmele minunate ale țării Punt răsar din nou datorită 
soarelui feminin și mesagerei zeiței de aur, hrănite cu dansuri şi 
cîntece. Toate fie dăruite „Ka“-ului tău, în această clipă fericită 
cînd pămîntul zeului reînverzeşte. 

De la cel mai vîrstnic la cel mai tînăr, puntienti aveau o mare 
aplecare pentru sărbători, fiind înzestrați cu multă voioşie și 
răspîndind iute în jurul lor voia bună. În sfîrşit, uşuraţi, egiptenii 
luară parte la veselia dezlănţuită și ascultară cu plăcere cîntecele 
de bun venit. 

Pradă farmecelor a două tinere puntiene frumoase foc, ale 
căror gesturi prevesteau nopți încîntătoare, Sekari nu uita totuși 
să-și arunce privirea, din cînd în cînd, spre gazda sa. Dar căpete- 
nia puntienilor părea însuflețită numai de gînduri bune. 

Iker nu-și dezlipea ochii de la Isis, atît de strălucitoare, încît 
cucerise inimile sătenilor. 

Soţia căpeteniei o gătise cu un colier alcătuit din ametist, 
malahit și cornalină şi, cu o centură de cochilii modelate din aur 
verde. 

Aurul din Punt, fără de care salcîmul nu putea fi tămăduit. 

Pe centură stătea gravată o inscripţie care îl lăsă pe Iker cu 
gura căscată: era chiar numele de încoronare al lui Sesostris! 

— Au mai trecut pe aici soli de-ai regelui? îl întrebă el pe 
mai-marele puntienilor. 

— Tu eşti primul. 

— Dar obiectul acesta... 

— Face parte din comoara noastră. Cunoști numele tainic al 
Puntului? Insula lui „Ka“. Puterea creatoare a universului nu 
ține seama de hotarele oamenilor. Acum, tu și tovarășii tăi res- 
pirați parfumurile pămîntului zeului. 

Puntienii înșirară nenumărate vase pictate în culori vii şi le 
deschiseră. Din ele se răspîndiră miresme de smimă şi tămîie de 
felurite soiuri, care învăluiră întreaga insulă. 

— Astfel e îmblînzită Stăpîna magiei, şarpele de foc ce scîn- 
teiază pe fruntea faraonului, grăi mai-marele puntienilor. Sub 
ocrotirea parfumurilor, cei drepți se pot înfățișa înaintea stăpînu- 
lui lumii de dincolo. Zămisliri ale ochiului lui Horus, aceste 
minunate arome au devenit limfa lui Osiris. Cînd cel care 
pregătește pomezile arde tămiia din Punt, modelează materia 
divină, întrebuințată la îmbălsămarea celui care va reînvia în 
Templul de Aur. 

Iker nu pătrunse înțelesul acestor cuvinte tainice. Însă Isis le 
preţuia forța, cu siguranță. Nu-l călăuzise ea pînă aici, pentru ca 
el să audă aceste dezvăluiri? 

— Să-i sărbătorim pe binefăcătorii noştri după cum merită! 
porunci gazda lor. Să umplem cupele cu vin de rodie. 

Fiert pînă scădea la o treime, sucul din seminţe de rodie 
coaptă dădea, după părerea lui Sekari, o băutură obișnuită, în 
ciuda puterii ei de a preveni pîntecăraia. Totuşi, nu făcu nazuri. 
După o călătorie atît de frămîntată, nu trebuia să-şi împrospăteze 
puterile? 

La ospăţul care urmă în aer liber, toți mîncară şi băură din- 
colo de orice cumpătare, în afară de Isis și de Iker care nu-și 
uitaseră misiunea. 

— Supravieţuirea Egiptului atîrnă de aurul verde din Punt, îi 
mărturisi Fiul regal mai-marelui puntienilor. Ne îngădui să luăm 
cu noi cîteva bucăţi? 

— Bineînţeles, dar nu știu unde se află vechea mină. 

— Ştie cineva? 

— Cel care cojeşte arborii. 


48. 


Înarmat cu o mică secure și un coș, bărbatul care se îndelet- 
nicea cu jupuirea copacilor aduna rășină cu o încetineală plină 
de înțelepciune. Obișnuit să le vorbească arborilor și să-i asculte, 
nu aprecia deloc tovărășia oamenilor. Simțindu-i dușmănia 
mocnită, Sekari se așeză la cîțiva paşi mai încolo și rîndui pe 
pămînt o pîine proaspătă, un urcior cu vin și un taler cu carne 
uscată. Apoi, de parcă ar fi fost singur pe lume, începu să 
mănînce, 

Puntianul se opri din lucru și se apropie. 

Sekari îi întinse o bucată de pîine. După ce se codi îndelung, 
bărbatul primi. 

Devenit mai puţin bănuitor, nu refuză vinul. 

— Am gustat altele mai bune, dar și ăsta alunecă pe git, 
recunoscu Sekari. Eşti mulțumit de ziua ta de lucru? 

— Putea să fie și mai rău. 

— Roadele muncii tale sînt dintre cele mai alese, așa că o să 
primeşti o plată pe măsură. Unguentele au mare căutare în Egipt. 
Iar pe cele din Punt, numai bogaţii le pot cumpăra. Dar, vai! Țara 
noastră e pe cale să dispară. 

Puntianul gustă dintr-o felie de carne uscată. 

— Să fie primejdia atît de mare? 

— Nici nu-ți închipui! 

— Dar ce s-a întîmplat? 

— Un blestem. Iar tu eşti singura noastră speranță. 

Bărbatul se înecă și Sekari îl bătu pe spate. 

— De ce îţi baţi joc de mine? 

— Ba deloc. Ţi-am spus adevărul. Preoteasa din Abydos care 
a venit cu noi aici pe insulă a căutat cu migală în arhive și a 
descoperit că doar aurul verde din Punt ne-ar salva. Şi cine poate 
să ni-l dea? Tu. 

Se așternu liniştea. 

Spre mulțumirea lui Sekari, puntianul nu tăgădui. Gînditor, 
mestecă ultimele merinde. 

— La drept vorbind, rosti el într-un tirziu, nu eu. Şi trebuie să 
păstrez tăcerea. 

— Nimeni nu-ți cere să trădezi o taină. Prezintă-mă prie- 
tenului tău şi am să-l lămuresc eu. 

— El nu vorbește niciodată. 

— Să fie, oare, nesimţitor la soarta Egiptului? 

— N-ai cum să afli. 

— Rogu-te, oferă-mi prilejul să-l înduplec. 

— Te asigur că e zadarnic. Nici una dintre pricinile care te-au 
purtat pînă pe insula aceasta nu-l va atinge. 

— De ce atita lipsă de îndurare? 

— Pentru că stăpînul tribului care domnește peste pădure e un 
babuin aprig la mînie, sălbatic și sîngeros. Doar eu izbutesc să 
lucrez aici, fără să-i stârnesc furia. 

— Și el are, într-adevăr, comoara? 

— După datini, această maimuţă uriașă păzește dintotdeauna 
orașul de aur. 

— Arată-mi locul unde-l întîlnești de obicei. 

— N-o să te întorci viu de acolo! 

— Am pielea tare. 


La mare depărtare de sălașul cumplitei maimute, puntianul 
se opri și nu mai vru cu nici un chip să înainteze. Însoţiți de 
măgar și de dulău, Sekari, Isis și Iker străbătură hăţișul. Brusc, 
Vînt-de-Miazănoapte se întinse pe pămînt, iar Sîngerosul făcu la 
fel cu limba atîmîndu-i într-o parte și coada între picioare, în 
semn de supunere desăvârşită. 

Maimuţa care le tăiase drumul, învîrtea deasupra capului o 
măciucă enormă, de care părea că e obișnuită să se slujească. 
Blana sa verde-cenuşie forma un soi de mantie, iar chipul și vîr- 
ful membrelor erau de culoare roșie. 

Știind că, dacă înfrunți privirea unui babuin însemna că-l 
ameninți, Iker își lăsă ochii în pămînt. 

— Tu ești un rege, îi spuse el. Eu, fiul unui faraon. Tu, încar- 
nare a lui Thot, zeul scribilor, nu părăsi cele Două Regate! Nu 
sîntem nici hoți, nici lacomi. Aurul este menit Arborelui vieții. 
Numai mulțumită acestui leac, se va tămădui și va înverzi iar. 

Ochii mînioși ai animalului se fixară pe rînd asupra fiecăruia 
dintre cei care îi tulburaseră tihna. Sekari îl simți gata să sară. 
Colţii săi ar fi putut ucide o fiară, iar cînd o ceată de babuini se 
apropia, chiar și un leu flămînd îşi părăsea prada. 

Pînă la urmă, maimuța se cățără într-un copac, 

Sekari își șterse fruntea, iar măgarul și cîinele se ridicară în 
picioare. 

— Uitaţi-vă, zise Isis, ne călăuzește! 

Puternicul babuin le arăta drumul cel mai potrivit, ocolind 
zonele mlăștinoase sau pline de mărăcini. Cînd vegetaţia se rări, 
maimuța se făcu nevăzută. 

Sekari descoperi, cu uimire, un drum pietruit. Încordați, 
călătorii apucară pe el și merseră pînă dădură de un altar acope- 
rit de ofrande, 

— E ceva lume pe aici, socoti Sekari. 

Tîrnăcoape, pietre de tocilă, vase pentru spălat aurul și felu- 
rite alte unelte alungau orice îndoială în privința muncii des- 
fășurate în acest loc. Sekari găsi puțuri și galerii puțin adînci și 
în care se pătrundea lesne. Uneltele nu erau atinse de vreo 
stricăciune, de parcă meşterii ar fi continuat să le întrebuinţeze. 

— Maimuţele nu au obiceiul să se preschimbe în mineri! 

— Puterile lui Thot sînt mai presus de înțelegerea noastră, 
zise Iker. 

— Trag nădejde că nu şi-au însușit tot aurul! Nu văd nici 
măcar o bucăţică, 

Căutară cu răbdare în toate părțile, dar în zadar. 


348 CHRISTIAN JACQ 


— Ciudat, observă Iker, nu există nici o capelă, deși fiecare 
mină se află sub ocrotirea unei divinități. 

— Încă și mai ciudat e că nu zboară nici o gînganie, nu 
mișună tîrîtoarele și nici o pasăre nu cîntă în inima acestei 
păduri, îi întări Sekari spusele. 

— Cu alte cuvinte, un blestem s-a abătut și asupra acestui loc. 

— Carevasăzică, Prevestitorul a ajuns pînă aici, iar noi am 
căzut în capcană. 

— Nu cred, se împotrivi Isis. Regele babuinilor nu ne-a trădat. 

— Atunci, din ce pricină se petrec toate acestea? întrebă 
Sekari. 

— Tărîmul acesta se apără singur, așezîndu-se în afara lumii 
obişnuite. 

Dar vorbele lui Isis nu-l liniștiră pe Sekari. 

— Oricum, nu e nici urmă de aur! 

— Nu știm noi să-l vedem. Poate că lumina zilei alcătuieşte 
un văl. 

— Dacă o să rămînem aici peste noapte, trebuie să aprindem 
focul. 

— N-are rost, hotărî preoteasa, căci nici un animal sălbatic nu 
ne ameninţă. lar Sîngerosul și Vînt-de-Miazănoapte ne vor pre- 
veni la cea mai mică primejdie. 

În timp ce Isis se străduia să simtă prezenţa duhului locului, 
cei doi bărbaţi scotociră peste tot. 

De prisos. 

— Nu e nici o colibă de piatră, se văita Sekari pe înserat. O să 
fac niște culcușuri din frunze. 

— Să nu ne lăsăm pradă somnului, îi sfătui Isis. În lumina 
lunii, întruparea cerească a lui Osiris, misterul se va dezvălui. 
Priviţi, o să fie lună plină. Iar ochiul acesta o să străpungă 
întunericul. 

În ciuda oboselii, Sekari se ținu tare. Nu era prima oară cînd 
o misiune îl forța să se lipsească de somn. 

Iker se așeză lîngă Isis, gustînd fiecare clipă a acestei fericiri 
nesperate, care îi îngăduie să trăiască în preajma ei. 

— O să revedem, oare, Egiptul? 

— Nu fără aurul verde, răspunse preoteasa. Punt este doar o 
treaptă pe drumul nostru și n-avem voie să dăm greș. 

— Isis, ai trecut prin încercarea aceea de temut? 

— Nu cunosc nici ziua, nici ora şi nu eu hotărăsc clipa cînd se 
va petrece. 

Scribul îndrăzni să-i cuprindă mîna între palmele sale. 

Preoteasa nu și-o trase înapoi. 

Cînd piciorul său îl atinse cu gingășie pe cel al tinerei femei, 
ea nu se împotrivi. 

Țara Punt deveni un paradis. Iker se rugă în sinea lui ca tim- 
pul să se oprească, iar ei doi să se preschimbe în statui și nimic 
să nu tulbure această fericire de negrăit. Îi era frică să tremure și 
să respire, ca să nu risipească minunea aceasta ce le fusese 
dăruită. 

Strălucirea lunii spori pînă o egală pe cea a soarelui. Nu o 
lumină argintie, ci una aurie inundă mina. 

— Prefacerea se împlineşte în cer, murmură preoteasa. 

La trei paşi în faţa lor, pămîntul se lumină dinăuntru, însu- 
flețit, parcă, de un foc ce izvora din adîncuri. 

Atenţi, Sîngerosul și Vînt-de-Miazănoapte rămaseră 
nemișcați. Sekari nu pierdea nici o fărimă din priveliștea care îl 
subjugase. 

Isis se strînse lîngă Iker. Se temea sau îi mărturisea, fără 
cuvinte, adevăratele ei simțăminte? 

Dar scribul nu îi puse nici o întrebare, ca să nu alunge un vis 
prea frumos. 

Aurul lăsa loc argintului, apoi sclipirea lunii se domoli, şi 
văpaia din pămînt la fel. 

— Să săpăm! îi îndemnă Sekari. 

Apucă două tîrnăcoape și-i întinse unul lui Iker. 

— Ce-aștepţi? N-am să mă spetesc doar eu! 

Fiul regal fu nevoit să se dezlipească de Isis și această 
despărțire îl aduse în pragul deznădejdii. Încuviințind această 
apropiere, împărtășind aceste clipe tandre, nerespingînd această 
dragoste, Isis nu-i dădea, oare, de înțeles că aveau un viitor 
împreună? 

Fără să sape prea adînc, cei doi prieteni scoaseră la iveală 
şapte pungi mari, din piele. 

— Seamănă cu cele întrebuințate de mineri, observă Sekari. 

Preoteasa desfăcu una. 

Înăuntrul ei, odihnea aurul verde din Punt. Și toate celelalte 
pungi cuprindeau comori aidoma. 


În sat, corăbierii egipteni nu se sinchiseau de nimic. 
Răsfățați, dezmierdaţi, își petreceau vremea mîncînd, bînd și 
făcînd ochi dulci frumoaselor puntiene, cărora le povesteau tot 
soiul de isprăvi nemaipomenite, de la îmblînzirea unei mări 
necunoscute, pînă la prinderea unor pești uriași. Căzute în admi- 
rație, femeile se prefăceau a-i crede. 

— Sărbătoarea s-a isprăvit, îi vesti Sekari. Ne întoarcem 
acasă. 

La început, această hotărîre nu le stîrni o prea mare bucurie. 
Totuși, cine s-ar fi plins că se înapoiază în Egipt? Oricît de 
încîntătoare ar fi fost alte meleaguri, nu-l puteau întrece. Așa că 
echipajul se îngriji cu mult avînt de pregătirile pentru plecare. 

— Ai găsit ceea ce veniseși să cauţi? îl întrebă pe Iker 
mai-marele satului. 

— Datorită sprijinului tău, salcîmul lui Osiris va fi salvat. Aș 
fi vrut să-i mulțumesc și omului care cojește arborii, dar a 
dispărut. 

— N-ai băgat de seamă că în virful copacilor stă o maimuţă 
uriașă? Datina o consideră drept păzitorul aurului verde. Și, pen- 
tru că ţi-a arătat bunăvoință, să ne veselim la un ultim ospăț. 

Isis fu regina acestei din urmă sărbători. Fiecare copil ținu 
neapărat s-o îmbrăţișeze, ca să fie protejat de vrăjile rele. 

Mai rămînea de pus o singură întrebare. 

— Poți să ne spui care-i drumul cel mai bun? întrebă Iker. 

— Punt nu va apărea nicicînd pe vreo hartă, îi răspunse 
căpetenia sătenilor, și e mai bine aşa. Apucaţi-o din nou pe căile 
cerului. 

Se despărțiră voioși, dar nu fără o anumită părere de rău. 
Puntul reînverzise, iar prietenia cu Egiptul se întărise. 

Odată pînza desfășurată, corabia se avîntă pe marea 
domoală. 

Cum nu se dezmeticiseră, încă, pe de-a-ntregul, corăbierii îşi 
puseră toată încrederea în Iker. 

— Pe ce drum te-a povăţuit căpetenia puntienilor s-o luăm? 
întrebă Sekari. 

— Trebuie să aşteptăm un semn. 

Curînd, insula pieri în depărtare. Nu se mai vedea altceva 
decît zarea fugind mereu și întinderea nesfîrșită de ape, a căror 
liniște înșelătoare nu-i alungă temerile lui Sekari. 

— Iat-o şi pe călăuza noastră, dădu de veste Isis. 

Un șoim imens poposi pe vîrful catargului. Cînd vîntul se 
schimbă, pasărea își luă zborul, arătîndu-le calea de urmat. 


— Țărmul! exclamă Sekari. Țărmul! 

Izbucniră strigăte de bucurie. Chiar și pentru cei mai încer- 
caţi corăbieri, priveliștea aceasta păstra mereu același farmec 
aparte. 

— Șoimul ne duce în portul Saouou. 

— Ba nu, observă Iker. S-a mărginit doar să se învîrtă dea- 
supra lui, iar acum ne îndeamnă spre larg. 

Privirea ageră a lui Sekari desluși oameni care alergau spre 
țărm. 

Așadar, fuseseră pîndiți. Poate erau tîlhari ai nisipurilor 
trimiși de Prevestitor. Siluetele se rînduiră în aşteptarea prăzii, 
care nu avea cum să le scape. 

— Proviziile noastre de apă s-au sfîrşit, Iker, și nu vom putea 
rămîne multă vreme pe mare. lar, de îndată ce vom atinge 
țărmul, or să ne atace. 

— Să ne ținem atunci după pasărea lui Horus. 

Cu bătăi de aripi maiestuoase, șoimul zbură de-a lungul 
țărmului. Şi, chiar cînd se apropie mai bine de uscat, aducînd 
Ochiul lui Râ în bătaia săgeților vrăjmașe, spaima şi dezordinea 
se răspîndi printre beduini. Mai multe trupe alcătuite din lăncieri 
și arcași îi înconjurară. 

— Ai noștri! izbucni Sekari. Sîntem scăpaţi! 


352 CHRISTIAN JACQ 


Din pricina emoției, corabia fu adusă la mal cu greutate. Fără 
să aştepte coborîrea scării, generalul Nesmontu, vînjos și sprin- 
ten ca un tînăr, se cățără la bord. 

— Faraonul avusese dreptate! Aici trebuia să vă întîmpin. 
Laşii ăștia nu fac nici cît o ceapă degerată, dar, dacă ați fi ajuns 
în Saouou, v-ar fi măcelărit. Însă, de vreme ce șoimul divin v-a 
călăuzit, înseamnă că aţi găsit aurul din Punt! 


49. 


Deși vajnic din fire, Sobek știa, la o adică, să se dovedească 
răbdător şi chibzuit. Nici una dintre nereuşitele sale, unele chiar 
usturătoare, nu-l descurajase. Iar prima sa izbîndă dădu și mai 
multă forță strădaniilor de a-i descoperi pe luptătorii din umbră, 
ascunși în Memphis. După părerea sa, atacul asupra străjilor și 
nesăbuita încercare de a-l cumpăra pe el, căpetenia tuturor 
gărzilor din regat, nu erau decît niște sforțări jalnice, nedemne 
de Prevestitor. În lipsa acestuia, unul dintre credincioșii săi slu- 
jitori se chinuise să se arate vrednic de stăpînul său, deși nu avea 
nici pe departe priceperea Prevestitorului de a ticlui planuri. 

Sobek credea că, iscodindu-i pe sacagii, va da de vreo urmă. 
Locul cel mai amenințat fiind palatul regal, începu să-i 
supravegheze în taină pe obișnuiții locului. Dîndu-se drept 
vînzător al preţioasei licori, un om de-al lui Sobek se amestecă 
printre sacagii. 

— S-ar putea să fi găsit ceva demn de atenţie, îl vesti el pe 
Sobek, la capătul mai multor zile de căutări. Vreo treizeci de 
sacagii se tot învîrt prin preajma palatului, dar unul dintre ei e 
deosebit de restul. De necrezut cum se strecoară peste tot! Poate 
că nici nu l-aș fi băgat în seamă dacă o fată frumoasă n-ar fi 
intrat în vorbă cu el. Au plecat împreună, aruncîndu-și priviri 
drăgăstoase şi ţinîndu-se de mînă. 

— Povestea ta mi se pare una obișnuită. 

— Nu vă pripiţi, comandante! E vorba de fată, pe care am 
recunoscut-o îndată, căci... În sfirşit, ştiţi... 

— Să trecem peste amănunte. Cine e? 

— O slujnică de la palat. Uneori, o mai ajută şi pe camerista 
Luminăţiei Sale. 

Un zîmbet larg însenină faţa Păzitorului. 

— Bună treabă, băiete, bună treabă! Ai să fii înaintat. lar eu 
am s-o iau la întrebări pe copila asta. 


Memphisul fremăta. Se zvonea că Fiul regal se va întoarce 
aducînd din Punt o comoară nemaipomenită. 

Neîncrezător, sacagiul îl înștiințase, totuși, pe Libanez 
înainte de a pleca iar la vînătoare, ca să afle dacă aceste clevetiri 
erau adevărate sau nu. lar cel mai bine știa iubita lui. 

Fata întîrzia mereu. După ce-și isprăvea treburile, îi plăcea 
să trăncănească și să asculte biîrfele. Mîndră de slujba sa și 
încîntată să repete tot ce auzea, slujnica le oferea sacagiului 
şi complicitor săi informaţii prețioase. 

În cele din urmă, apăru. 

Dar unele lucruri treziră neîncrederea bărbatului. Fata mer- 
gea încet, încordată și neliniștită. Atmosfera pieţei se schimbă 
dintr-odată. Lumea se împuţinase, zgomotele se stinseră, iar 
cîțiva gură-cască se îndreptară spre el. 

Greșise. 

Singura dată cînd greșise. 

Dar cum să-i dea prin minte că bănuielile lui Sobek se 
abătuseră asupra acestei slujnice, atît de neînsemnate? 

Fata îi surîse, părînd să-și mai vină în fire. 

— Miîncăm împreună, frumoasa mea? 

— Da, da, bineînţeles! 

Pe neaşteptate, sacagiul își petrecu braţul peste gâtul slujni- 
cei, strîngînd-o cu putere. 

— Îndepărtați-vă, altminteri o ucid! urlă el. 

Piaţa se goli. Rămaseră doar gărzile, așezate în semicerc în 
preajma celor doi, care se traseră înapoi spre casele cele mai 
apropiate. 

— Nu săvirşi vreo faptă necugetată, îl sfătui Sobek. Dă-te 
prins și o să ne purtăm bine cu tine. 

Sacagiul scoase un pumnal din veșmîntul său și îşi înțepă 
prizoniera în spate. Fata scoase un strigăt de groază. 

— Daţi-vă la o parte și lăsaţi-ne să plecăm! 

Arcașii se înșirară pe acoperișuri. 

— Să nu tragă nimeni, le ceru Sobek. Îl vreau viu. 

Sacagiul o împinse pe slujitoare înăuntrul unei clădiri aflate 
în construcție. 

— Netoato, le-ai vorbit despre mine! Pînă aici ţi-a fost. 

Nesimţitor la rugăminţile ei, bărbatul o înjunghie cu 
sălbăticie, apoi se cățără pe o scară. Dacă sărea de pe un acoperiș 
pe altul, avea șanse să-și piardă urma în acest cartier, căruia îi 
cunoştea toate ungherele. 

Tocmai cînd își lua avînt, săgeata unui arcaș, care nu putea 
să se împace cu gîndul că netrebnicul era pe cale să scape, îi 
atinse tîmpla. Pierzîndu-și echilibrul, sacagiul nu izbuti să se 
mai agate de o bîrnă, se izbi de perete și se prăbuși pe dalele de 
piatră, zdrobindu-și țeasta. 


— E mort, comandante, zise una dintre gărzi. 

— Cincisprezece zile de pedeapsă pentru cel care mi-a 
încălcat ordinul. Scotociți leșul. 

Dar nu găsiră nici un document. 

Așadar, încă o dată, firul se rupsese. 

— Sînteţi chemat grabnic la palat, îl înștiință un scrib pe 
Sobek. Sosește Fiul regal. 


În prezența curtenilor muţi de uimire, Sesostris îl îmbrățişă 
pe Iker. 

— Dăruiesc bucurie inimii tale şi te recunosc drept Prieten 
unic, grăi faraonul. 

Începînd din această clipă, Iker făcea parte din Casa Regelui, 
cercul foarte restrîns al sfătuitorilor monarhului. 

Năucit, tînărul nu se gîndea decît la noile sale îndatoriri. 

Cei dornici să-l felicite şi să-i preamărească meritele, între 
două cupe cu vin, fură dezamăgiți. Faraonul și Fiul regal îi 
părăsiră pe curteni și se retraseră în grădina palatului. Aici, se 
aşezară sub un umbrar, ale cărui coloane în formă de lotus erau 
împodobite cu chipuri ale lui Sekhmet, zeița leoaică. În vârful 

acoperişului, se zărea un uraeus înălțîndu-se pe fundalul unui 
soare. 

— Să nu te încrezi în apropiații și în slujitorii tăi, îl povăţui 
regele pe Iker. Să nu dezvălui nimănui gîndurile tale, să nu 
încredințezi nici o taină vreunui prieten. Cînd va veni ziua 
nenorocirii, nimeni nu-ți va sta alături. Cel căruia i-ai dăruit 
multe are să te urască şi să te trădeze. Cînd îţi vei lua un răgaz, 
inima ta, doar ea, să vegheze asupra ta. 

Asprimea acestor vorbe îl surprinse pe Iker. 

— Faţă de Isis nu pot să fiu neîncrezător, Luminăţia Voastră, 
şi nici față de Sekari. 

— Sekari e Fratele tău, Isis, Sora ta. Împreună, ați îndurat 
multe încercări, iar între voi s-au născut legături aparte. 

— Ea s-a întors la Abydos? 

— Trebuie să încerce aurul din Punt. 

— Așadar, Arborele vieţii o să fie, în curînd, salvat! 

— Nu înainte ca Isis să străbată Calea de Foc. Și nimeni nu 
ştie dacă va izbuti să ajungă teafără la capătul ei. 

— Atita severitate, Luminăţia Voastră, atita... 

— E în joc soarta neamului nostru, fiule, nu a unui singur om. 
Cel care s-a născut va pieri, iar cel care n-a venit pe lume nu va 
cunoaște moartea. Viaţa țişnește din haos și crește în salcimul lui 
Osiris. Materia și spiritul nu sînt despărțite. Mintea stabileşte 
hotarele dintre pietre, plante, animale și oameni. Totuși, fiecare 
dintre ele are putere creatoare. Din oceanul de energie, se înalță 
o flacără pe care Isis va trebui să o domolească. Ea va descoperi 
în el materia primă, chiar în inima lui Nun, şi va cunoaște clipa 
cînd moartea nu era încă născută. 

— Şi va avea Isis forța necesară? se îngrijoră Iker. 

— Va folosi magia, puterea luminii, în stare să abată loviturile 
sorții şi să lupte împotriva lui isefet. Va avea nevoie să-și 
folosească toate simţurile, ca să învingă pustietatea. În sfîrșit, 
Isis va trebui să transmită ceea ce va cuprinde cu mintea, să-și 
modeleze vorbele aidoma unui meșter care lucrează piatra şi 
lemnul. Cuvîntul cel drept cuprinde în el adevărata putere. Cînd 
ai să fii chemat să te alături sfatului, să rămii tăcut, să te fereşti 
să deschizi gura fără rost. Vorbeşte cu folos! Rosteşte cuvîntul 

cel bun, iar pe cel rău ascunde-l în pîntece și hrăneşte-te cu 
Maat. 

— Mulțumită inţierii sale, Isis nu luptă, cu adevărat, împotri- 
va Prevestitorului? 

— Ştie cîtă însemnătate are misiunea ei. Prevestitorul vrea să 
răspîndească o credință cu rînduieli aspre, de la care orice 
abatere este pedepsită. În felul acesta, oamenii vor fi închiși ca 
într-o temniță, fără nici o şansă de a mai ieşi, căci nu vor vedea 
zăbrelele. Dar creaţia se reînnoieşte în fiecare clipă. În fiecare 
dimineață, renaşte un soare nou, pe care celebrarea ritualurilor îl 
face să prindă rădăcini în Maat. Să cunoşti divinul, să-l încerci, 
să-l formulezi, să-l recreezi zilnic, aceasta este învățătura 
Egiptului. Iar cheia este Osiris, cel care se reînnoiește etern. 

— N-aş putea s-o ajut pe Isis? 

— N-ai făcut-o deja, mergînd în Punt? 

— Ea a călăuzit corabia şi a ştiut cum să găsim aurul verde. 
În preajma ei, frica dispare, iar drumul întunecat se luminează. 

— Isis nu te-a sfătuit să o uiţi? 

— Ba da, Luminăţia Voastră, din pricina cumplitei încercări 
prin care va trece la Abydos. Acum am priceput că e vorba 
despre Calea de Foc. Iar Isis ori va pieri, ori va fi primită în 
Cercul de Aur. 

— Nu te înșeli. 

— Orice se va întîmpla, am s-o pierd. 

— De ce nu o alungi din gîndurile tale? 

— Peste putință, Luminăţia Voastră. De fiecare dată cînd 
m-am aflat în primejdie, ea a fost alături de mine. Încă de la 
prima noastră întîlnire, am iubit-o cu o dragoste mistuitoare, 
care va ţine toată viața. Neîndoielnic, vă închipuiți că 
înflăcărarea tinereţii îmi dictează aceste vorbe, dar... 

— Dacă îmi închipuiam așa ceva, te-aș mai fi numit 
Prieten unic? 

— De ce mă ţineţi departe de Abydos, Luminăţia Voastră? 

— Pregătirea ta trebuie dusă pînă la capăt. 

— Şi, pînă la capătul acesta, mai e mult? 

— Tu ce crezi? 

— Învățătura pe care o revărsați asupra mea, şi nu curiozitatea 
mă atrage spre Abydos. Acolo se găsește temelia tuturor 
lucrurilor. Dacă mă îndepărtez de ea, nu mai sînt fiul vostru. 

— Abydos rămîne în mare primejdie. Deşi a dat greș, 
Prevestitorul poate să pricinuiască, încă, mult rău. lar Arborele 
vieții e adevărata lui țintă. 

— Aurul tămăduitor o să-l alunge pentru totdeauna! 

— Fie ca tu să ai dreptate, Iker! Și te vei număra printre pri- 
mii care vor afla lucrul acesta, în tovărășia Pleşuvului și a lui 
Isis, dacă ea se va întoarce vie şi nevătămată de pe Calea de Foc. 

— Vreţi să spuneți...? 

— Curînd, am să-ți încredințez o misiune care te va purta pe 
pămîntul sacru al lui Osiris. Ca Prieten unic, îmi vei ține locul la 
Abydos. 

Prea multe bucurii îl zăpăciră pe Iker. Dar, aproape imediat, 
temerile îl îndemnară să stăruie. 

— Înţeleg pricinile hotăririi voastre legate de Isis, Luminăţia 
Voastră. Totuşi, eu... 

— Nu e hotărîrea mea, Iker, ci a ei. Și Pleşuvul a încercat s-o 
facă să se răzgîndească. Dar ea nu se dă niciodată bătută. Încă 
din copilărie, nu-i plăceau lucrurile făcute pe jumătate. În loc să 
rămînă la Curte și să ducă o viaţă liniștită, potrivită rangului său, 
a ales calea spre Abydos, cu primejdiile și asprimile ei. 

Un gînd nebunesc îi trecu prin minte lui Iker. 

— Luminăţia Voastră, dacă o cunoașteți pe Isis din copilărie 
înseamnă că... 

— Eu sînt tatăl ei, ea e fiica mea. 

Fiul regal și Prietenul unic și-ar fi dorit să dispară sub 
pămînt. 

— Vă rog să mă iertați pentru necuviința mea, Luminăţia 
Voastră. Eu... eu... 

— Nu te recunosc, Iker! Ce a devenit temerarul care nu șovăie 
să-și pună viața în primejdie, ca să descopere adevărul? S-o 
iubești pe fiica mea nu e o nelegiuire. De-ai fi ţăran, scrib sau 
înalt demnitar, tot n-ar avea nici o însemnătate. Doar hotărîrea 
lui Isis contează. 

— Cum să mai îndrăznesc să-i vorbesc? 


CALEA DE FOC 359 

— Fie ca divinităţile să-i îngăduie să străbată pînă la capăt 

Calea de Foc. Cînd vei ajunge la Abydos, dacă ea va supravieţui, 
nimeni nu te va împiedica să-i vorbeşti. Iar atunci, vei ști. 


>, 


De la dispariţia sacagiului, Libanezul nu mai putea înghiţi 
nimic. E adevărat că această cumpătare nu-i strica defel, dar ar 
fi preferat să slăbească în alte împrejurări. 

— ÎI cunosc bine. A murit fără să sufle o vorbă, îi spuse el 
Prevestitorului. 

— Bineînţeles, altiminteri, gărzile ar fi fost deja aici. 

— Legăturile noastre sînt tăiate, oamenii noștri au devenit 
neputincioși, poruncile mele nu mai au cum să ajungă la ei, căci 
mi-a fost retezată mîna dreaptă. Și nu mai pomenesc de oprirea 
negoțului pe ascuns, care ne aducea atîtea cîştiguri. 

— Te îndoieşti că, pînă la urmă, vom birui, credinciosul meu 
prieten? 

— Mi-ar plăcea foarte mult să vă răspund că nu. 

— Îţi apreciez sinceritatea şi îţi înțeleg deznădejdea. Dar totul 
merge după cum am plănuit eu; neliniştile tale sînt fără temei. 
Singurele noastre ţinte sînt Abydos și misterele lui Osiris. De ce 
mi-aş face griji pentru o adunătură de cananeeni şi de nubieni? 
Într-o zi sau alta, tot vor trece la adevărata credință. Nu contează 
că Sesostris i-a supus. Astfel, își secătuieşte puterile, ca să 
păstreze ordinea, și se teme, clipă de clipă, să nu fie atacat fie 
dinspre miazănoapte, fie dinspre miazăzi. Înşelătoria a ținut și 
i-a ascuns faraonului adevăratul nostru ţel. 

— Regele nu are acum la îndemînă aurul în stare să salveze 
salcîmul lui Osiris? 

— O ispravă de toată lauda, recunosc. Totuși, dacă Sesostris 
nădăjduiește că Arborele se va tămădui pe de-a-ntregul, o să fie 
dezamăgit. 


CALEA DE FOC 361 


Un slujitor îl preveni pe Libanez că sosise un oaspete. 

— Să intre, încuviință negustorul. 

Medes își scoase gluga. Deși scăpat de chinurile călătoriei pe 
apă, nu arăta mai bine decît Libanezul. Întîlnirea cu Prevestitorul 
avea să-l ajute să-și recapete încrederea în sine. 

— Am crezut mereu în... 

— Ştiu, viteazul meu prieten şi n-o să-ţi pară rău. 

— Veștile sînt din cale-afară de proaste. Gărzile scotocesc 
prin tot orașul și pun întrebări. Peste putință să ne continuăm 
negoţul cu Libanul, căci Sobek a pus noi rînduieli la vamă. lar 
nenorocirea cea mai cumplită e că Iker a adus aurul verde din 
Punt! Iată-l acum și Prieten unic. 

— Băiatul ăsta a izbîndit pretutindeni, observă Prevestitorul, 
neclintit. 

— Eu îl socotesc peste măsură de primejdios, își dădu cu 
părerea Medes. Potrivit ultimului decret regal, va pleca în curînd 
spre Abydos, ca împuternicit al monarhului. Închipuiți-vă c-ar 
descoperi îndeletnicirile lui Bega! Preotul nu va avea curajul să 
tacă. Va vorbi despre Gergu, iar Gergu despre mine... 

— Tu, însă, vei știi să taci, îl întrerupse Prevestitorul. 

— Da... da, de bună seamă, să fiți sigur! 

— Dacă ne amăgim, ajungem la dezastru. Nimeni n-ar putea 
să reziste întrebărilor lui Sobek. Tu și cu Gergu, sub conducerea 
Libanezului, veţi înnoda iar legăturile între credincioșii noștri şi 
veţi isca tulburări în Memphis. În felul acesta, faraonul va simți, 
chiar în sînul capitalei sale, că ne-am păstrat întreaga putere. 

— E prea primejdios, stăpîne! 

— Aliaţii lui Seth se tem de primejdii? Amintește-ţi de sem- 
nul încrustat în palma miîinii tale. 

Cu spatele lipit de perete, Medes vru să afle mai multe. 

— Şi în tot acest răstimp, unde veţi fi? 

— La locul luptei de pe urmă, la Abydos. 

— De ce nu v-aţi îndreptat de la bun început toată forța 
împotriva acestui ţinut? 

„Neobrăzarea lui Medes nu avea, oare, să fie aspru pedep- 
sită?“ se întrebă în sinea lui Libanezul. Dar Prevestitorul se arătă 
îngăduitor. 

— Îmi trebuia o lovitură aducătoare de moarte, iar victima 
aleasă nu era gata, încă, s-o primească. 

— Despre cine vorbiti? 

— Despre scribul acesta tînăr, azi Fiu regal și Prieten unic, în 
stare să scape de lăcomia zeului mării, să ajungă pe Insula lui 
„Ka“ și să supravieţuiască atîtor încercări! Trimiţindu-l la 
Abydos, Sesostris îi încredințează o misiune de cea mai mare 
însemnătate, Nu-mi pasă că faraonul e de neatins. O să-l dis- 
trugem prin urmașul său într-ale spiritului, pe care l-a pregătit cu 
grijă, ca să-i lase tronul. Regele nu va izbuti să-l înlocuiască. 
Iker nădăjduiește să-și găsească fericirea pe pămîntul sacru al lui 
Osiris și să cunoască misterele. Dar îl aşteaptă moartea și, odată 
cu ea, pieirea Egiptului. 


— Oricine se poate înşela, îi zise Sobek lui Iker. Şi, pentru că 
eu însumi sînt ranchiunos, te-a înțelege dacă te vei purta cu 
răceală faţă de mine. Rangul înalt, pe care tocmai l-ai dobîndit, 
n-o să mă forțeze să mă ploconesc înaintea ta, cerîndu-mi de o 
mie de ori iertare. Și dacă erai un biet muncitor, aș fi făcut la fel. 
Doar faptele tale m-au îndemnat să-mi recunosc greșeala. 

Fiul regal îl îmbrățișă pe mai-marele gărzilor din întreg 
regatul. 

— Severitatea ta poate sluji drept pildă, Sobek, și nimeni 
n-are dreptul să te învinuiască pentru ea. M-aş bucura să-ţi câștig 
prietenia și să știu că mă preţuieşti. 

Neîndurătoarea căpetenie a gărzilor îşi ascunse cu greu 
emoția. Prea puțin obișnuit cu asemenea dovezi de frăţie, preferă 
să aducă vorba despre treburile sale. 

— În ciuda mortii sacagiului, nu sînt liniștit. Era un pește gras, 
bineînțeles, dar există alții mult mai mari. 

— O să-i arestezi, pînă la urmă, nu mă îndoiesc. 

Un scrib îi ceru părerea lui Iker în privința unui dosar, apoi 
un altul și tot așa. Reuşind cu greu să scape de ei, Fiul regal 
pomi spre odaia de lucru a vizirului, ca să primească lămuririle 
necesare legate de noile sale îndatoriri. 

Pașii tînărului se încrucișară cu cei ai lui Medes, care îi zîmbi 
cu multă căldură. 

— Te felicit din toată inima și să nu crezi că vreau să te 
lingușesc! După atîtea fapte de vitejie, Iker, această numire e o 
binemeritată răsplată. Cei veșnic stăpîniți de pizmă o să 
clevetească, dar cui îi pasă? Decretul care îţi îngăduie să pă- 
trunzi în ţinutul sacru al lui Osiris e gata. Ziua plecării a fost 
hotărită? 

— Nu încă. 

— Din fericire, misiunea aceasta are să fie mai puţin primej- 
dioasă decît celelalte. Eu, unul, sper să nu mă mai întorc vreo- 
dată în Nubia. ării îi lipsește farmecul, iar corăbiile mă 
îmbolnăvesc. Nu şovăi să-mi ceri ajutorul la nevoie. 


Înainte de a începe să mănînce, Sekari îi aruncă lui Iker o 
privire șugubeaţă. 

— Curios lucru... Înfăţișarea ta pare una obișnuită. De mirare, 
pentru un Prieten unic! Îmi îngădui să-ți vorbesc? 

Iker se prinse în joc și luă un aer trufaș. 

— Poate ar trebui să stai cu fruntea la pămînt în fața mea. Am 
să mai chibzuiesc la asta. 

Cei doi prieteni izbucniră în rîs. 

— Cînd voi părăsi Memphisul, ţi-i voi încredința pe 
Vînt-de-Miazănoapte și pe Sîngerosul. 

— Nişte ajutoare de nădejde, cărora li s-au adus laude după 
strălucita campanie din Nubia, îşi reaminti Sekari. De ce te 
desparti de ele? 

— Trebuie să merg singur la Abydos. Dacă totul se isprăvește 
cu bine, o să mi se alăture din nou. 

— Abydos... Ai să-l descoperi, în sfîrșit. 

— Spune-mi adevărul: cunoști cine e Isis? 

— O tînără și frumoasă preoteasă. 

— Nimic mai mult? 

— Nu-i de ajuns? 

— Chiar nu ştiai că e fiica regelui? 

— Ba da, recunosc. 

— Şi ai păstrat tăcerea! 

— Aşa era voia faraonului. 

— Dar alţii au aflat? 

— Doar membrii Cercului de Aur, însă, după cum cer rîn- 
duielile lor, au respectat taina. 

Iker se posomori. 

— Ea n-o să mă iubească niciodată. Oare o fi supravieţuit Căii 
de Foc? Sînt nerăbdător să plec! Ce călătorie groaznică va fi 
dacă, din nefericire... 

Sekari se strădui să-și îmbărbăteze prietenul. 

— Pînă acum, Isis n-a trecut peste toate încercările, oricît de 
grele s-au dovedit? Are armele de trebuință: curaj, o minte 
ascuţită și o gîndire limpede. 

— Tu ai străbătut această cale înspăimîntătoare? 

— Porţile sînt veșnic aceleași, diferind, însă, pentru fiecare. 

— Fără ea, viaţa n-ar mai avea rost. Dar de ce i-a păsat de 
mine? 

Sekari se prefăcu a cugeta puţin. 

— Ca Prieten unic și Fiu regal, îți lipsește experienţa. În 
schimb, ca scrib, poate că i-ai fi de folos, dar numai dacă nu 
cumva nu-i plac rangurile înalte. Iar în privința aceasta, ai cu ce 
s-o sperii, nu? 

Voioșia lui Sekari îl învioră pe Iker. Iar cîteva cupe cu vin 
aromat îi mai potoliră temerile. 

— După părerea ta, Prevestitorul și credincioșii lui au 
părăsit Egiptul? 

— Un om obișnuit, răspunse Sekari, și-ar fi recunoscut înfrîn- 
gerea și s-ar fi adăpostit în Syro-Palestina sau în Asia. Dar el nu 
e un simplu tîlhar sau un cuceritor oarecare, el vrea pieirea ţării 
noastre și mînuiește în continuare forțele întunericului. 

— Aşadar, te temi de noi tulburări. 

— Şi regele, și Sobek sînt încredințați că vom îndura alte 
atacuri. De aceea, atenția noastră nu trebuie să slăbească nici o 
clipă. Barem tu, la Abydos, vei fi în siguranță. Ținînd seama de 
numărul soldaţilor care-l păzesc, nu te paște nici un necaz. 

Rostind aceste vorbe, Sekari încercă un sentiment ciudat. 

Dintr-odată, călătoria lui Iker îi apăru ca o ameninţare. 
Stingherit, neputînd să-și lămurească această prevestire rea, pre- 
feră să tacă și să nu-și neliniştească prietenul. 


Cîtă vreme Prevestitorul stătuse în casa lui, Libanezului nu-i 
fu îngăduit, nici măcar o singură dată, să-i vorbească Binei. 

Cînd se întorcea după ce-și îndeplinea misiunile, tînăra 
femeie se acoperea cu un văl și se închidea într-o cameră, unde 
stăpînul său i se alătura uneori. 

Mulțumită vînzătorilor ambulanți, cărora Bina, amestecîn- 
du-se printre cumpărători, le împărțea porunci, legăturile între 
diferitele grupuri ale luptătorilor ascunși în Memphis se înno- 
daseră iară. Toţi aflaseră că Prevestitorul trăia, era bine, sănătos 
și continua să răspîndească adevărata credinţă și să se bată pen- 
tru ea. 

Medes și Gergu ticluiseră deja cîteva planuri care, odată ce 
aveau să prindă viață, vor semăna groaza în capitală. 

-— Tu le vei alege pe cele mai bune, îi spuse Prevestitorul 
Libanezului. 

— Stăpîne, eu sînt negustor și... 

— Rîvneşti la mai mult de atît și nu te dojenesc pentru asta, 
deși ai săvârșit şi greșeli. Dacă vrei să devii brațul meu drept, 
omul care va ști totul despre fiecare locuitor al acestei țări și-i va 
alege pe credincioși de necredincioși, trebuie să îndrăznești. 
Miine, viteazul meu prieten, ai să conduci o mulțime de gărzi 
aflate în slujba noii credințe şi ai să-i pedepsești pe cei care-o 
hulesc. 

Preţ de cîteva clipe, Libanezul își închipui puterea pe care-o 
va dobîndi. Pe lîngă el, Sobek va părea un biet ofiţer. 

Această putere, aproape deplină, la care visa de multă 
vreme, nu era o amăgire și doar Prevestitorul putea să i-o ofere. 

— Bina şi cu mine plecăm la Abydos. 

— De cîţi oameni aveţi nevoie? 

— Preotul permanent Bega ne va fi de ajuns. 

— După spusele lui Gergu, locul este supravegheat și... 

— Mi-a dat toate lămuririle. Tu îngrijește-te de Memphis, eu 
am să-l aştept pe Iker. Și de data aceasta, nimic nu-l va salva. 
Am să sfişii, în acelaşi timp, inima Abydosului şi pe cea a lui 
Sesostris. Plăpînda Maat se va fărimiţa, şuvoaiele lui isefet se 
vor revărsa, fără ca vreo stavilă să le poată împiedica. Arborele 
vieţii va deveni Arborele morții. 


SA. 


Anubis, zeul cu cap de șacal, o duse pe Isis înaintea cercului 
de flăcări. 

— Mai vrei să urmezi Calea de Foc? 

— Vreau. 

— Dă-mi mîna! 

Isis avea încredere în preotul cu voce înăbușită. 

Nici un om cu mintea întreagă n-ar fi îndrăznit să se apropie 
de flăcările înalte, care împrăștiau o căldură de neîndurat. 

Bizuindu-se pe călăuza sa, tînăra femeie nu șovăi nici o clipă 
şi nu făcu nici un pas îndărăt. 

Cînd rochia îi fu cuprinsă de flăcări, focul se potoli pe 
neașteptate. 

Isis se găsea acum înăuntrul Templului lui Osiris. 

— Din făptura ta lumească, zise Anubis, n-a mai rămas nimic. 
Iată-te goală și lipsită de apărare în fața celor două căi. Pe care 
o alegi? 

La stînga, se vedea un drum de apă, mărginit de capele 
străjuite de duhuri cu capete de foc. La dreapta, un drum de 
pămînt negru, un soi de dig șerpuind printre întinderi lichide. Un 
canal de lavă cu neputinţă de trecut despărțea drumurile. 

— N-ar trebui străbătute amîndouă? 

— Cel de apă nimiceşte, cel de pămînt înghite. Stărui în 
hotărîrea ta? 

— De ce m-aş teme, de vreme ce tu mă conduci acolo unde 
trebuie să merg? 

— În noaptea aceasta, vom apuca pe drumul de apă, iar cînd 
se va crăpa de ziuă, pe cel de pămînt. 


CALEA DE FOC 367 


Luna se ivi. Anubis îi înmînă preotesei cuțitul lui Thot ca să 
atingă cu lama lui pe fiecare dintre duhuri, rostindu-i numele. 
Ritualul ţinu pînă în zori. Apoi, mulțumită luminii izvorite din 
corabia răsăritului, Isis porni pe calea de pămînt. 

Cele două drumuri se încrucişau uneori, fără să se conto- 
pească niciodată. La capătul lor, un canal de lavă le unea în 
pragul unei galerii uriașe. De-o parte și de alta, se înălțau două 
coloane. 

— Jată gura lumii de dincolo, îi arăta Anubis, împreunarea 
Răsăritului cu Apusul. 

Păzitorii aşezaţi pe vine ţineau şerpi deasupra capului. 

— Sînt stăpînul sîngelui. Eliberați-mi intrarea! 

Bolta se întredeschise. 

În templul lunii, o lumină blîndă, albastră învălui trupul lui 
Isis. Corabia lui Maat ieși la iveală. 

— De vreme ce ţi s-a arătat, să mergem mai departe. 

Șapte porţi, patru înșirate una după alta, iar trei pe acelaşi 
rînd, le împiedicau trecerea. 

— Patru torţe se potrivesc cu patru răsărituri. Apucă-le strîns 
şi îndreaptă-le spre porți! 

Preoteasa împlini ritualul. 

— Astfel, sufletul cel viu străbate acest drum, astfel, marea 
flacără ieșită din ocean dă viață pașilor tăi. 

Porţile se deschiseră, una după alta, iar bezna se risipi. 

Isis zări lumina primei dimineţi, ai cărei ochi erau soarele și 
luna. Un al doilea cerc de foc făcea de neatins insula lui Osiris, 
pe care se înălța o colină de nisip unde odihnea vasul pecetluit, 
ce conţinea limfa zeului. 

— Acesta e ultimul drum, Isis, și nu pot să te mai ajut. Tu sin- 
gură trebuie să învingi piedicile. 

Tînăra femeie se apropie de jar. 

O scînteie îi atinse ușor buzele. Pe pieptul ei se gravă o stea, 
iar în jurul buricului, un soare. 

— Fie ca Isis să devină urmașa lui Osiris, fie ca inima ei să nu 
se îndepărteze de el, umbletul său să fie liber zi și noapte, lumi- 
na să poposească în adîncul ochilor ei, iar ea să treacă prin foc. 

— Drumul se aşterne pentru Isis, lumina îi călăuzește pașii. 

O clipă, tînăra femeie rămase nemişcată în mijlocul cercului, 
prizoniera lui. Apoi, liniștită, fără ca flăcările s-o atingă, puse 
piciorul pe insula lui Osiris și îngenunche în fața vasului 
pecetluit, izvor al tuturor energiilor. 

Cînd capacul se ridică, preoteasa contemplă obîrşia vieţii. 

Templul întreg se lumină. 

— Parfumul tău se amestecă acum cu cel al Puntului, zise 
preotul, trupul tău se acoperă cu aur, străluceşti printre stelele 
care luminează sala misterelor, tu, care te numeri printre cei 
drepți. 

Anubis o înveșmîntă pe tînăra femeie într-o rochie galbenă, 
lungă, îi prinse în păr o cunună de aur, garnisită cu flori de lotus 
din cornalină și trandafiraşi din lapislazuli, o găti cu un colier de 
aur și turcoaz, cu închizători în formă de gheare de șoim, îi 
încinse brațele și gleznele cu brățări din cornalină roșie și o 
încălță cu sandale albe. 

Căile de apă, de pămînt și de foc pieriseră fără urmă. 

În sanctuarul din templul lui Osiris, apărură faraonul și 
Marea Soţie regală. 

Vizirul Khnum-Hotep, Sekari, Marele Trezorier Senankh, 
Pieșuvul, generalul Nesmontu și Purtătorul Sigiliului regal 
Sehotep o înconjurară pe Isis. 

Pe degetul mijlociu de la mîna dreaptă a fiicei sale, Sesostris 
petrecu un inel din faianță albastră, în a cărui montură ovală era 
săpat semnul ânkh, „viața“. 

— De acum înainte, aparții Cercului de Aur din Abydos. 
Pecetluită fie unirea noastră cu Osiris și cu strămoșii. 

Miinile se împreunară, cercul se formă și o clipă de înfrățire 
lăuntrică alcătui ultima treaptă a acestei iniţieri. 


Isis puse cei șapte saci cu aurul verde din Punt în cele șapte 
gropi săpate de Pleșuv la rădăcina salcîmului. 

Sub privirea regelui, preoteasa așteptă cu nerăbdare răsăritul 
zorilor. Şi în dimineaţa aceasta, soarele străpunse întunericul cu 
o tărie nemaivăzută. 

În scurtă vreme, întreg ținutul Abydosului fu scăldat într-o 
lumină vie, de la mormintele primilor faraoni și pînă la debar- 
cader. 

Abia rosti monarhul străvechea formulă „Înalță-te în pace“, 
că raze aurii țîşniră din cei șapte saci și pătrunseră în trunchiul 
marelui arbore. 

Ramurile și crengile înverziră. 

Pînă cînd astrul zilei atinse punctul cel mai înalt de pe bolta 
cerească, Arborele vieţii, de un verde scînteietor, își recăpătase 
întreaga măreție. 

Și, pentru prima oară în viața sa, Pleșuvului îi dădură 
lacrimile. 


Neastîmpărul şi încordarea puseseră stăpînire pe Iker. 
Faraonul și regina erau plecaţi într-o călătorie, vizirul, cu alte 
treburi, Senankh să verifice niște slujbași, Sehotep să controleze 
lucrările la canale, generalul Nesmontu să-și antreneze soldații, 
iar Fiul regal trebuia să se împartă într-o mie de locuri. Să 
muncească din răsputeri nu-l supăra defel, dar îl tot chinuia o 
întrebare: cînd va primi poruncă să se îndrepte spre Abydos? 

Sekari rămînea de negăsit. Neîndoielnic, împlinea vreo altă 
misiune tainică. Liniştea era, aşadar, doar o părere. 

Încrezător de-acum, Sobek Păzitorul stătea în fiecare zi de 
vorbă cu Iker. Strădaniile oamenilor săi nu dădeau roade. 
Căpetenia gărzilor din regat tuna și fulgera fără oprire, convins 
că netrebnicii care pricinuiseră atîtea suferințe capitalei își 
refăceau forțele, pregătindu-se să lovească din nou. 

În sfârșit, Sesostris se întoarse. 

Primul pe care-l chemă la el fu Iker. Numeroși curteni îl 
socoteau de pe-acum drept urmașul faraonului. Monarhul îl 
pregătea să cîrmuiască şi să fie chezașul statorniciei Celor Două 
Regate. 

Iker se plecă adînc înaintea uriașului rege. 

— Isis a străbătut Calea de Foc, îi dezvălui faraonul, iar 
Arborele vieţii prinde puteri. 

Tînărul își stăpîni cu greu bucuria. 

— A scăpat neatinsă, Luminăţia Voastră? 

— Întocmai. 

— Fericirea domneşte iar peste Abydos! 

— Nu, căci tămăduirea salcîmului nu înseamnă totul. Boala 
lui și stricarea simbolurilor, lipsite de energie vreme atît de 
îndelungată, au lăsat urme adînci. Misiunea ta va fi să le ștergi. 

Iker încremeni. 

— Luminăţia Voastră, eu nu cunosc Abydosul! 

— Isis are să te îndrume. Tu ai privirea curată. 

— Dar ea se va învoi? 

— Oricare ar fi simțămintele voastre, oricît de anevoioasă e 
sarcina aceasta, trebuie să izbuteşti. Prin decret regal, ești numit 
prinț, păzitor al Sigiliului regal și mai-mare peste Dubla Casă a 
aurului și argintului. Sehotep şi Senankh vor munci, de-acum 
încolo, sub conducerea ta. La Abydos, ești împuternicitul meu și 
meșterii de care ai nevoie se vor supune poruncilor tale. Trebuie 
modelate o nouă statuie a lui Osiris și o nouă corabie sacră. În 
afara puterilor sale tămăduitoare, aurul adus din Nubia va servi 
la făurirea lor. De cînd vraja s-a abătut asupra arborelui, ierarhia 
preoților s-a tulburat. Deși lucrurile par drepte și desăvîrșite, nu-i 
decît o amăgire. Așa că biruința noastră s-ar putea preschimba 
într-o biată nălucire. Ai toată puterea să faci cercetări, să-i 
înlături pe nepricepuți și să alegi oamenii care se ridică la 
înălțimea sarcinilor încredințate. 

— Mă socotiți în stare de aşa ceva? 

— Pe cînd Isis urca fiecare treaptă a inițierii ce-a purtat-o spre 
Calea de Foc, tu ţi-ai urmat propriul drum. El duce la Abydos, 
inima țării noastre. E cu putință ca Prevestitorul să fi semănat 
sminteala și acolo. Chiar și slujitorii fideli lui Osiris pot fi orbiți. 
Tu, în schimb, nu ești sclavul nici unei obișnuinţe și mintea ta 
nu e întunecată de vorbele altora. 

— Mă tem că voi da greş! 

— Chiar așa se va întîmpla dacă te mulțumești doar să stai de 
vorbă cu unul și cu altul. Fă ca meleagul lui Osiris să se închege 
iar, redă-i limpezimea, întărește salcîmul, nu te lăsa pradă 
slăbiciunii și nu-ţi păta numele! 

Iker presimţise de la bun început că titlul de Prieten unic era 
însoțit de grele îndatoriri, dar nu chiar pînă într-atit. 

— Luminăţia Voastră, Cercul de Aur din Abydos se va 
deschide cîndva? 


— Du-te, fiule, și arată-te demn de rangul pe care-l ai! 


22. 


Medes era mulțumit de el însuşi. Își recăpătase toate 
forțele şi se îngrijea de sarcinile sale cu atîta rîvnă, că-i 
storcea de vlagă pe slujitorii săi, chiar şi pe iscoada lui 
Sobek. Secretarul Casei Regelui se ferise să-l înlăture. 
Dîndu-se drept scrib, omul continua să-l liniștească pe 
Păzitor, căci Medes se purta întocmai ca un demnitar sîr- 
guincios, credincios faraonului. 

Mulțumită leacurilor doctorului Gua, soția sa îl stînjenea 
mai puțin. Licorile adormitoare puseseră capăt crizelor și 
țipetelor sale. 

În toiul unei nopți fără lună, Medes îl vizită pe Libanez. 

— Prevestitorul e în drum spre Abydos, îi destăinui 
negustorul. 

— Iker n-a părăsit încă Memphisul. Nici nu-i trece prin 
minte că se va arunca drept în ghearele celui mai înverșunat 
dușman al lui. 

— Prevestitorul se află totdeauna cu un pas înaintea 
vrăjmașului. Cum gîndești să răvăşim capitala? 

— Să punem foc în cîteva locuri și să-i atacăm pe locuitori, 
pe lîngă furturi din piaţă și din case. Loviturile iuți și neaştep- 
tate vor răspîndi groaza şi-l vor face pe Sobek să se teamă de 
un atac mai mare. Pe deasupra, mi se pare nimerită şi jefuirea 
cîtorva clădiri prost apărate, în care lucrează scribi. Am să te 
lămuresc unde se află ele. 

Libanezul ascultă cu luare-aminte toate informaţiile. 


CALEA DE FOC 373 


Acum, paznicul său îi servea drept om de legătură. Spre 
deosebire de sacagiu, paznicul vorbea cu un număr mic de 
oameni care, la rîndul lor, duceau mai departe poruncile 
Libanezului către ceilalți luptători din umbră. 

După izbînda Prevestitorului de la Abydos și moartea lui 
Iker, negustorul gîndea că lucrurile se vor desfășura cu o mai 
mare repeziciune. 


Datorită tămăduirii Arborelui vieţii, al cărui frunziș scli- 
pea în soare, ţinutul lui Osiris dăduse uitării aerul apăsător 
care, altădată, înăbuşea inimile preoților. 

Cu toate că paza rămăsese la fel de aspră, mai multor 
preoți temporari le era acum îngăduit să pășească pe pămîntul 
divin, oferindu-le preoților permanenți un ajutor prețios. 

Deși ura îl rodea mereu pe dinăuntru, Bega îi păcălea mai 
departe cu ușurință pe tovarășii săi care îl socoteau sever, 
învățat și pe de-a-ntregul devotat slujbei sale. Nici vorbele, 
nici purtările sale nu lăsau să i se ghicească adevăratele 
simțăminte. 

Deși uneori îl cuprindea descurajarea, dorința de 
răzbunare a lui Bega prindea rădăcini tot mai trainice. Doar 
prin ele putea să îndure atîtea umilințe. 

Trecînd pragul sărăcăcioasei sale locuințe, unde nimeni 
nu avea voie să intre, preotul simţi că înăuntru se mai găsea 
cineva. 

— Cine a îndrăznit să...? 

— Eu, răspunse un preot înalt, fără barbă, cu ţeasta rasă și 
înveşmîntat într-o tunică de in alb. 

Bega nu-l cunoștea pe acest bărbat, dar vocea lui nu-i era 
străină. Cînd ochii cei roșii se învăpăiară, Bega se lipi de 
perete. 

— Nu... nu sînteți... 

— Shab a ucis un preot temporar, îl lămuri Prevestitorul, iar 
eu i-am luat locul. 

— V-a văzut cineva cînd aţi intrat la mine? 

— Liniștește-te, prietene, clipa ta a sosit. Vreau să știu totul 
despre Abydos, înainte de venirea lui Iker. 

— Iker, aici! 

— Fiu regal, Prieten unic și trimis al lui Sesostris se va 
bucura de puteri nemărginite. Poate va încerca să pună o nouă 
ordine printre preoţi și preotese. 

Bega păli. 

— Va descoperi negoțul pe furiș cu stele funerare și 
legăturile mele cu Gergu! 

— N-o să aibă timp. 

— Cum o să-l împiedicăm? 

— Omorîndu-l. 

— În inima pămîntului lui Osiris? 

— Locul cel mai potrivit ca să-i dăm o lovitură de moarte 
lui Sesostris! Regele l-a menit pe Iker să domnească. Fără 
să-și dea seama, tînărul acesta a devenit soclul pe care se 
construiește viitorul ţării. Distrugîndu-l, vom săpa drept la 
temelia regatului. Chiar şi acest faraon cu statură de uriaș se 
va prăbușşi. 

— Ţinutul e bine păzit, gărzile şi armata... 

— Ele pe dinafară, eu pe dinăuntru. Shab și Bina nu vor 
întîrzia să mi se alăture. Dacă nu ne scapă nimic din ce se 
petrece aici, biruinţa e de partea noastră. Și, de data aceasta, 
nici o minune nu-l va salva pe Iker. 


Despărțirea fusese sfişietoare. Nici Vînt-de-Miazănoapte, 
nici Sîngerosul nu voiau să-și părăsească stăpînul, deși Iker se 
străduise să-i lămurească în privința plecării sale. Și Sekari 
încercă să-i liniştească, dar cele două animale arătau o 
încăpăţinare neobișnuită, de parcă nu ar fi încuviinţat călătoria 
Fiului regal. 

— Mi-a pierit somnul, îi mărturisi acesta lui Sekari. În loc 
să fie un paradis, poate că Abydosul se va dovedi un infern! 
Mai întîi, pentru că Isis mă va respinge, apoi, pentru că misiu- 
nea aceasta e sortită dezastrului. 

Apariţia lui Sobek îl împiedică pe Sekari să-și 
îmbărbăteze prietenul. 

— În cartierele cele mai ticsite, doi oameni au fost atacați 
şi au izbucnit trei focuri. Atitea rele dintr-odată nu pot fi roa- 
dele întîmplării. 

— Credincioşii Prevestitorului trec iar la fapte, îşi dădu cu 
părerea Sekari. 

— O să-și rupă dinții, făgădui Sobek. În timp ce oamenii 
mei îi caută pe față pe vinovaţi, tu ai putea să tragi cu urechea 
pe ici, pe colo? 

— Bizuie-te pe mine! 

Căpetenia gărzilor îl însoți pe Fiul regal pînă în port. 

Mulţumit de numărul şi de pregătirea soldaţilor care 
urmau să vegheze asupra lui Iker, Sobek privi cum corabia 
piere în zare, înconjurată de vase de război. 


Stînd la proră, Fiul regal nu gusta totuși frumuseţea pri- 
veliştilor. I se părea că plutește între două lumi, fără a se putea 
întoarce în cea din care venea și fără a cunoaște nimic despre 
cea spre care se îndrepta. Toate întîmplările prin care trecuse, 
începînd de la cumplita călătorie a Fulgerului, îi năvăliră în 
minte. Multe taine fuseseră dezlegate, dar marele mister al 
Cercului de Aur din Abydos rămăsese neatins. 

În preajma meleagurilor lui Osiris, arcașii se repeziră la 
tribord. 

— Ce se petrece? 

— O barcă! răspunse căpitanul. Dacă nu se îndepărtează, 
tragem. 

Iker zări un pescar speriat, care nu mai era în stare să 
vislească. 

— Aşteptaţi, ceru Fiul regal. Nefericitul ăsta nu ne 
amenință! 

— Ordinele sînt ordine. Omul s-a apropiat neîngăduit de 
mult și viața voastră nu trebuie pusă în primejdie cu nici 
un chip. 


376 CHRISTIAN JACQ 


Cu barba şi părul în neorînduială, Shab Strîmbu” își strînse 
năvodul şi se îndepărtă. Voise doar să verifice paza Fiului 
regal și să se folosească, la o adică, de vreo neatenţie, gata 
să-și jertfească propria viaţă, ca să o ia pe cea a dușmanului. 
Dar cum paza se dovedise fără cusur, se hotări să pornească 
spre locul de întîlnire cu Bega. 


Pe chei se înșiraseră soldați, gărzi, preoţi temporari și 
preotese purtînd ofrande şi tot restul slujitorilor emoţionaţi la 
gîndul că-l vor primi pe trimisul faraonului. Nimeni nu 
cunoştea cu precizie misiunea noului Prieten unic, căruia îi 
mersese vestea că e cinstit și neîndurător. Isprăvile sale din 
Asia și Nubia arătau o hotărîre nestrămutată. Cei mai naivi îşi 
închipuiau că e vorba doar de o simplă vizită, mirîndu-se de 
lipsa, oarecum necuviincioasă, a Pleșuvului. 

Îndată ce Iker se ivi în capul scării, toți îl cîntăriră din 
ochi, măsurîndu-l din cap pînă în picioare. 

De o eleganță reținută, nu avea un aer de temut. Dar 
privirea şi întreaga înfăţişare îndemnau la respect. Dincolo de 
ele, răzbătea adevărata putere. Înciudați, linguşitorii își 
înghiţiră vorbele mieroase și laudele prefăcute. 

Purtînd o perucă bogată care îi ascundea în bună parte 
chipul, fardată cu măiestrie, Bina era de nerecunoscut. Între 
tulpinile florilor ce alcătuiau buchetul pe care voia să-l ofere 
oaspetelui, ascunsese doi spini otrăviți. Apucînd buchetul, 
Fiul regal avea să se înțepe în ei și să moară în chinuri 
groaznice. 

Binei nu-i păsa că putea fi arestată. Nu se gîndea decît să 
se răzbune pe acest Iker care o trădase, trecînd de partea lui 
Sesostris și luptînd împotriva adevăratului zeu, cel al 
Prevestitorului. Și-ar fi scos peruca și l-ar fi scuipat în față pe 
Fiul regal, ca el să ştie de la cine venea pedeapsa. 

Comandantul trupelor din Abydos îl întîmpină pe tri- 
misul regelui. 

— Îngăduiţi-mi, printe, să vă urez bun venit. Am să vă con- 
duc la palatul în care locuieşte faraonul cînd poposește aici. 

Mai multe tinere își fluturau buchetele. Cel al Binei, aflată 
în primul rînd, era superb. 

Iker voi să se apropie și să-l ia, dar comandantul îl opri. 

— Îmi pare rău, e împotriva măsurilor de pază. 

— Ce rău pot pricinui niște flori? 

— Ordinele mele sînt severe. Vă rog să mă urmați. 

Ca să nu stîrnească o ceartă, Iker se mulțumi să facă un 
semn cu mîna înspre purtătoarele de buchete. 

Bina își stăpîni furia cu mare greutate. Să alerge, să-l 
înșface pe Fiul regal, să-i înfigă spinii în spate... Dar vai! era 
cu neputinţă să străpungă șirul de soldați. 


Abydos... Așadar, Abydosul se deschidea înaintea lui! Și 
totuși, Iker nu vedea nimic. Pînă nu-i va vorbi lui Isis, nu-și 
va putea găsi liniștea. 

În pragul palatului, tînăra preoteasă îl aștepta. 

Nici cel mai simţitor și mai iscusit dintre poeți n-ar fi izbu- 
tit să-i zugrăvească frumuseţea. Ce vorbe ar fi fost pe măsura 
gingășiei trăsăturilor, a luminii din priviri, a blîndeţii chipului 
şi a înfățișării sale regale? 

— Fii binevenit, Iker! 

— lertați-mă, prințesă. Faraonul mi-a destăinuit cine 
sînteţi și... 

— Eşti dezamăgit? 

— Nesăbuința mea, cutezanța mea... 

— Care cutezanță? 

— Am îndrăznit să vă iubesc, am... 

— Vorbești la trecut. 

— Nu, nu! Dacă ați ști... 

— Şi de ce n-ar trebui să știu? 

Întrebarea îl lăsă pe Iker fără glas. 

— Doreşti să-ţi vezi odăile? Cere-mi tot ce ai nevoie. 

Iker se împotrivi. 

— Sînteţi fiica faraonului, nu slujitoarea mea! 

— Vreau să devin soția ta, să alcătuiesc împreună cu tine o 
pereche de nedespărţit și să ne făurim o viață neasemuită, pe 
care timpul și încercările să n-o distrugă. 

— Isis... 

Tînărul o luă în brațe. 

Primul sărut, prima apropiere a trupurilor, prima împletire 
a sufletelor. 

Dar şi prima suferință pe care o încercă Prevestitorul, 
ale cărui gheare de șoim îi sfîşiară propria carne. Era de 
neîndurat să vadă formîndu-se această pereche. Mînjit de 
propriul sînge, jură să pună capăt acestei uniri care îi 
primejduia izbînda cea mare. Şi nu avea să-i lase lui Iker 
nici o portiţă de scăpare. 

Seria Misterele lui Osiris 

În cele din urmă, tînărul scrib Iker și-a dat seama că s- 
înşelat amarnic în ce-l privește pe faraonul Sesostris: nu 
el este dușmanul din umbră care distruge regatul. Dar 
căutările lui trebuie să continue, căci forţele răului luptă 
cu înverșunare să zădărnicească orice încercare de n 
salva Egiptul. $i, pentru asta, Prevestitorul recurge la 
cele mai puternice vrăji, în vreme ce numărul adepților lui 
sporește neîncetat. 

Pentru a înlătura spiritele întunericului, Iker este trimis 
împreună cu Isis în ţinutul Punt, Insula lui KA, pentru a 
salva de la pieire Arborele vieții, întruchiparea lui Osiris. 
Fără puterea lui, Egiptul ar devenio simplă amintire. Aici, 
în insula secretă, va avea parte de cea mai neașteptată 
izbîndă... 

